
PRAKALBA 


Jėzus yra tobulybės idealas. Kenčiantis Jė- 
zus, tai širdis įkaitinanti ugnis tobulybės ide- 
alo siekti. Šv. Alfonsas de Liguori sako: Sie- 
kiantiems amžinos laimės nieko nėra naudin- 
gesnio, kaip kasdien apmąstinėti, ką Jėzus yra 
kentėjęs mus mylėdamas. Nuodėmė negali vieš- 
patauti sieloje, kuri dažnai svarsto Išganytojo 
mirtį. Jėzaus Kristaus žaizdos kiečiausias su- 
žeidžia širdis, šalčiausias uždega sielas. (Refl. 
s. la Passion de Jėsus Christ, 2-me part. In- 
troduction). 


Lietuvoje siekiančių tobulybės ne maža. Vie- 
nuoliai, kunigai, seminarijų auklėtiniai, šiaip pa- 
maldžios sielos atsidėję, ypač gavėnioje, apmas- 


>= tinėja Išganytojo kančią, Manydamas šiai dau- 


gybei žmonių galėsiąs patarnauti, ir sumaniau 
lietuvių kalboje parašyti KENČIANČIO JĖ- 
ZAUS mąstymų rinkinėlį. 

Kenčiančio Jėzaus mąstymų rinkinėlį suija- 
ro penkios dešimtys mąstymų apie Jėzaus kan- 
čią. Penki pirmieji, daugiau afektyvinės formos, 
sudaro rinkinėlio įžangą. Likusieji keturiasde- 
šimt penki mąstymai, daugiau pasakojamos for- 
mos, padalinti į šiuos šešis skyrius: 


I. Jėzaus kančia Alyvų Daržely — aštuoni 
mąstymai; 

II. Jėzaus kančia žydų teisme — šeši mąs- 


tymai; 

IV. „ stabmeldžių teisme — aš- 
tuoni mąstymai; 

S E 0 ant Golgotos — trylika 
mąstymų; 


VI. Numiręs Jėzus — penki mąstymai. 


Kiekvienas mąstymas, sulig a.a. Arkivyskupo 
Matulevičiaus mąstymo metodu, turi dvi įžangas, 
tris punktus, užbaigą, pramatomą pasiryžimą. 
Prieš punktus yra, tarsi trečia įžanga, iš kurios 
išplaukia mąstymo punktai, 


KENČIANČIO JĖZAUS mąstymus rašyda- 
mas visų pirma žiūrėjau, kiek buvo galima, ke- 
turių Evangelijų nurodytos chronologiškos įvy- 
kių eilės, kurių reikšmingesnius posakius pada- 
riau punktų pavadinimais. Daug minčių, ypač 
įvairioms aplinkybėms nušviesti, skolinau iš 
Maurice Meschlerio: „Les livres des exėrcices 
de sait Ignace de Loyola“ ir „Dieviškasis Iš- 
ganytojas“. Evangelijų mintims paaiškinti nau- 
dojau Knabenbauerio, Cornelio a Lapide: Evan- 
gelijų paaiškinimus. Reikšmingesnių Tėvų nuo- 
monių esu skolinęs iš IV tomo veikalo „Le Mys- 
tėre de Jėsus — Christ“. Tekdavo pažiūrėti į šv. 
Alf. de Liguori „Meditations sur la Passion de 
Jėsus — Christ“, į J. Lebreton veikalo II - jį to- 
mą „Verbum Salutis: La vie et V'enseignement 
de Jėsus — Christ notre Seigneur“, į Ludolphi 
Saxonis „Vita Jesu Christi“, į Giovani Papini 
„Jėzaus istorija“ II -ją dalį, į vyskupo P. Būčio 

„Jėzus Kristus pasaulio Išgelbėtojas“, ir dar 
į kai ką. 

Gal būt, kad mąstymų pasakojamoji forma 
yra sausa, maža paraginimų, praktiškų pritaiky- 
mų. Prisipažįstu, kad, rašydamas mąstymus, sten- 
giausi duoti medžiagos, iš kurios kiekvienas 
mąstytojų pasigamins praktiškų išvadų sulig sa- 
vo skonio. Iš anksto nenoriu niekam užmesti 
jausmus žadinančių pritaikymų. 

Pavydėdamas kitų kalbų katalikams, kurie tu- 
ri bent po kelis Jėzaus kančios mąstymų rinki- 
nius, drįstu leisti nors šį mąstymų rinkinėlį. Vi- 
sa širdžia trokščiau, kad mąstymai pasiektų ko- 
daugiausia Lietuvos katalikų, ypač jos vadų, šir- 
džių. Tam, kuris nurodys trūkumus, būsiu dėkin- 
gas, kuris už autorių pasimels — Gerasis Jėzus 
lai atlygins, kuris apmąstinėdamas pasidarys to- 
bulesnis — Aukščiausias gausiai užmokės, 

“Tad, o KENČIANTIS JĖZAU, Savo dieviš- 
ka ranka laimink mano ir skaitytojų troškimus, 
kad mes, kančias apmąstinėdami, išmoktume Ta- 
ve karščiau mylėti! Autorius 


Kaunas, 1935. XII. 11. 


ĮŽANGA: JĖZAUS KANČIOS 
VAISIAI 


1. Mąstymas 


JĖZAUS KANČIOS APMASTINĖJIMŲ 
NAUDA 


1. Įsivaizduok Sopulių Vyrą Jėzų raginantį: 
Ateikite pas mane visi, kurie vargstate ir esate 
apkrauti, ir aš jus atgaivinsiu. Imkite ant savęs 
mano jungą ir mokinkitės iš manęs, nes aš ra- 


mus ir nuolankios širdies; taip jūs rasite savo“ 


sieloms atilsio (Mat. 11, 28-29), 

2. O kenčiantis Jėzau! Gaivinančia malone 
apšviesk mano protą, kad mąstymo mintys paro- 
dytų, kaip išganinga yra apmąstinėti Tavo kančią. 

Amžinos laimės trokštančiai sielai nieko nė- 
ra naudingesnio, kaip kasdien apmąstinėti Jė- 
zaus kentėjimus. Nuodėmė negali viešpatauti 
sieloje, kuri dažnai kontempliuoja Išganytojo 
mirtį. Be to, nėra kito taip reikšmingo būdo šir- 
dyje sukurti Dievo meilės ugnį, kaip kad ken- 
čiantis Jėzus. Jėzaus dieviškos žaizdos trupina 
kiečiausias širdis, uždega šalčiausias sielas. Tad, 
kuris nori girtis Išganytojo kančia ir kryžiumi, 
sako šv. Bonaventūra, tas širdies gilumoje aisi- 
dėjęs turi apmąstinėti gilias Jėzaus kančios pa- 
slaptis, nes Jėzaus kančia, tai: 

I. Šaltinis šventumo. 
II. Šaltinis teisumo. 
III. Šaltinis paguodos, 


- 

I. ŠALTINIS ŠVENTUMO. Pasišventinkite 
ir būkite šventi, nes aš esu Viešpats, jūsų Die- 
vas, kalbėjo Dievas rinktinei savo tautai. (Kun. 


+ 20, 7). O man ką Dievas kalba? Man Išgany- 


tojas Jėzus Kristus sako: Imkite ant savęs mano 
jungą ir mokinkitės iš manęs. Kokį jungą turiu 
imti? Tai Jėzaus kančių jungą. Ko turiu mokin- 
tis? Tai dorybių. Kenčiantis Jėzus, tai šaltinis 
šventumo, nes jis yra: 

1. dorybių ugdytojas. Dievas ragina: būkite 
šventi. Tačiau šventumas be dorybių argi ima- 
nomas? Niekuomet? Tat, imu Jėzaus kančių kny- 
ga ir skaitau: Jėzus, Vienatinis Dievo Sūnus, 
pasidarė Kentėjimų Vyras. O kas mane išmokins 
dorybių, jei ne kenčiantis Jėzus? Kenčiantį Jė- 
zų apmąstinėti, tai išeiti dorybių mokyklą. Jė- 
zaus kančios dramoje atsiveria dorybių šaltinis. 
Čia gema tikėjimas, viltis, meilė. Čia nuolan- 
kumas, kantrumas, pasiaukojimas. Čia vėl atsi- 
davimas, ištikimybė, meilė aršiausių priešų. O 
Viešpatie! Kasdien mane veski į tavo kančių 
mokyklą ir aš apsivilksiu brangiais dorybių rū- 
bais! 

2. Pasiaukojimo pavyzdys. Praverčiu Jėzaus 
kančių lapus ir plaukai stojasi ant galvos. O 
Viešpatie ir Išganytojau! Ko tu nesi iškentėjęs? 
Išdavimas, pabučiavimas, surišimas, niekinimai, 
plakimai, teismai, botagai, erškėčių vainikas, kry- 
žius, vinys, piktažodžiavimai, trys valandos tarp 
dangaus ir žemės, mirtiš, tai vis Tavo, Jėzau, 
kentėjimų taurės įtalpa. Tačiau tu, o Jėzau, pa- 
siaukojai ir kentėdamas, tarsi kerpamas avinėlis, 

neatvėrei burnos. O Viešpatie! Leisk man kas- 
dien apmąstinėti tavo kančias, kad išmokčiau 
pasiaukoti, nes kenčiantis Jėzus — gyvas pasiau- 
kojimo pavyzdys. 

3. Meilės židinys. Kai įsigilinu, kas yra buvęs 
tasai, kuris tiek yra kentėjęs, iš baimės sudreba 
mano širdis. Tasai Skausmų Vyras — tai Jėzus, 
Amžinojo dangaus Tėvo Sūnus. Jis kentėjo. Bet 
kodėl kentėjo? Jis kentėjo iš meilės, nes norėjo 
atpirkti mane nupuolusį. O iš meilės priėmęs 
kentėjimų taurę -Jėzau! Paragink mane kasdien 
apmąstinėti begalinės meilės auką, kad išmok- 
čiau tave mylėti labiau už viską ir artimą kaip 
pats save! Tavo kančios, o Jėzau, tikras šven- 
tėjimo šaltinis! 

II. ŠALTINIS TEISUMO. Verkdamas skun- 
džiasi kantrusis Jobas: Jei norėčiau teisinti sa- 
ve, mano burna pasmerks mane; jei rodyčiau 
save esant nekaltą, jis įrodys mane esant neteisų 
(9, 20). Argi gali būti išteisintas žmogus palygin- 
tas su Dievu, arba gimusis iš moteriškės pasi- 
rodyti nesuteptas? Štai net mėnulis nešviečia ir 
žvaigždės nėra nesuteptos jo akivaizdoje. Kaip- 
gi labiau žmogus pūvesyš, ir žmogaus sūnus kir- 
minas (Job. 25, 4-6). Taip. Žmogus yra netei- 
sus. Ir kur jis ras nuteisinimo, jei ne Jėzaus 
kančioje? Jėzus kentėjo ir kentėdamas: 

1. Sunaikino nuodėmę. Jėzus kentėjo mylėda- 
mas ir mylėjo dovanodamas. Jėzaus kančia, tai 
nuodėmių naikintojas. Šv. Jonas Krikštytojas, 
minioms rodydamas ateinantį Jėzų, šaukė: Štai 
Dievo avinėlis, štai kuris atima pasaulio nuodė- 

mę (Jon. 1, 29). O šv. Dvasios įkvėptas prana- 
šas Izajas kalba: Jis nešė daugelio nuodėmes ir 
meldė už nusidėjėlius (Iz. 53, 12). Taip, Jėzus 
žmonių kaltes prisiėmė ir jas sunaikino kentė- 
damas. Jėzaus Kristaus kraujas apvalo mus nuo 
kiekvienos nuodėmės (1 Jon. 1, 7). Argi galės 
gulėti nuodėmėje, Jėzau, apmąstinėtojas Tavo 
kentėjimų? Jėzaus kančia, tai nuodėmes gydan- 
tieji vaistai 

2. Dovanojo kaltes. Kas nėra kaltas Viešpa- 
ties akivaizdoje? Tačiau tu, o -Jėzau, sakei ver- 
kiančiai nusidėjėlei: Atleidžiama jai daug nuo- 
dėmių, nes daug ji mylėjo (Luk. 7, 47). Tačiau 
kas daugiau galėjo mylėti nusidėjėlį, negu Jė- 
zus? Jėzus net gyvybę davė, kad apmokėtų pra- 
sikaltusio kaltes. O kokia laimė! Įsivaizduoki 
pasmerktąjį, kuris rytą, saulei tekant, turi mir- 
ti. Ko jis neduotų, jei rastų išvaduotoją? Ta- 
čiau veltui. Jis sukaustytas, nuo savųjų atskir- 
tas. Negailestingo budelio ranka, kirpdama gy- 
vybės siūlą, jį braukia iš gyvųjų tarpo. Tokiu 
pasmerktuoju yra kiekvienas Dievo kaltininkas. 
Gimtoji ir asmeniškos nuodėmės užtraukia baus- 
mę. Tačiau Jėzus kentėdamas apmokėjo nuodė- 
mių skolas ir nevertam kaltininkui atidarė dan- 
gų. Kokia paguoda? Piktadarys ant kryžiaus 
paskutinę valandą šaukėsi Jėzaus pasigailėti, ir 
Jėzus jam rojų pažadėjo. Tad apmąstinėjantis 
Jėzaus kančią argi mažiau bus laimingas už pas- 
kutinę valandą atgailojantį piktadarį? Argi Jė- 
zaus kančia nepažadins šauktis Jėzaus pagal- 
bos, kad gautų kalčių dovanojimą? 

3. Suteikė išganymą. Per vieną žmogų atėjo 
mirtis į pasaulį, taip per vieną kenčiantį Jėzų 
atėjo išganymas. Jėzus kentėjo ir kentėdamas, 
vieną kartą ant visados, pasiaukojo už žmonių 
išganymą. Jėzus, būdamas teisus, vieną kartą 
įėjo į Dievo padangtę ir paaukojo ne jaučių, ver- 
šių, ar avinų kraują, kaip kad buvo paprotys, bet 
pats save, kad suteiktų išganymą žmonėms. Jė- 
zus kentėdamas atidarė dangaus duris, paaukojo 
Dievui patinkančią auką. Jėzaus kančia permal- 
dautas Dievas ir suteiktas išganymas jo vardo 
besišaukiantiems. Argi bus atstumtas Jėzaus kan- 
čią kasdien apmąstinėjantis? 

III. ŠALTINIS PAGUODOS. Jėzus sako: 
Ateikite pas mane visi, kurie vargstate ir esate 
apkrauti, ir aš jus atgaivinsiu. Imkite ant savęs 
mano jungą ir mokinkitės iš manęs, nes aš ramus 
ir nuolankios širdies; taip jūs rasite savo sie- 
Joms atilsio (Mat. 11, 28-29). O kuris žmonių 
nevargsta pasauly? Kurio mirtingųjų akys never- 
kia šioje ašarų pakalnėje? Kuris neslėgiamas 
sunkios naštos? Kurio nepersekioja žiaurus gy- 
venimo likimas? Kur ras žmogus paguodos sa- 
vo sielvartuose? Kur nuramins skausmų sugel- 
tą širdį? Ne kur kitur, kaip kad dažnai apmąs- 
tinėdamas kenčiantį Jėzų. Kenčiantis Jėzus, tai: 

1. Stiprybė varguose. Verkdamas skundžiasi 
Karalius pranašas: Aš beturtis ir varguose nuo 
mano jaunystės (Ps. 87, 16). Šventa tiesa. Var- 
gai patinka gemantį, vargai palydi mirštantį. Iš 
viso, ką žmogus turi, vien vargas tėra. Žmogus 
dažnai skundžiasi slėgiamas vargų, tačiau ken- 

čiantis Jėzus yra vienintelė jo paguoda. O kaip 
menki atrodo žmogaus vargai juos palyginus su 
Jėzaus kančiomis! Jėzaus kantrybė uždega šir- 
dį ir valią verčia pasiaukoti. Argi nepasidarys 
stiprus, it liūtas, tas, kuris dažnai apmąstinės; 
ką Jėzus dėl jo yra kentėjęs? 

2. Paguoda kentėjimuose. O varge tu mano! 
Kurio nelanko skaudūs kryželiai? Dar tik kū- 
dikis lopšyje, o jau kenčia gyvenimo nepatogu- 
mus. Paūgėjo, kentėjimai jam ruošia skaudžių 
sopulių lovą. Ligos, žaizdos, negalės, šmeižtai, 
persekiojimai, nepasisekimai, tai vis skaudūs 
kentėjimų kryželiai. O kaip vėl menkučiai atro- 
do žmogaus kentėjimų kryželiai, kenčiančio Jė- 
zaus akivaizdoje? Jėzus kenčiančiųjų paguoda. 
Jis šaukia: Ateikite visi, kurie kenčiate ir esa- 
te apkrauti, ir aš jus atgaivinsiu. Jėzus ken- 
čiančiam, rodydamas kryžių, Jeremijo pranašo 
lūpomis taria: O jūs visi, kurie praeinate keliu, 
tėmykite ir matykite, ar yra skausmas, kaip ma- 
no skausmas; nes Viešpats nuuogavo mane, kaip 
jis yra kalbėjęs savo narso dienoje (Raud. 1, 12). 
Taip, Jėzaus kančių prisiminimas, tai tikroji 
paguoda kentėjimuose. 

3. Suraminimas apleidimuose. O kaip vėl skau- 
džios yra žmogaus apleidimo valandos? Kentė- 
jimai spaudžia, širdis pasiilgus paguodos, ta- 
čiau artimieji dažnai toli šalinasi nuo kenčian- 
čio, O kenčianti siela! Savo apleidimų valando- 
mis pažvelk į Golgotą, pakelk akis į Jėzaus kry- 
žių ir klausyk Jėzų šaukiantį: Dieve, mano Die- 
ve, kam mane apleidai! (Mat. 27, 46). Kas iš- 

moks apmąstinėti Jėzaus apleidimą, tas ras su- 
raminimo apleidimų valandomis, Jėzaus aplei- 
dimas, tai neišdžiūstantis paguodos šaltinis. 

O tarp dangaus ir žemės pakeltas Jėzau! Pa- 
žadink mano širdyje troškimą Tavo kančias ap- 
mąstinėti, kad liepsnojančia meile išmokčiau Ta- 
ve mylėti! Kai kentėjimai suspaus, paragink 
akis pakelti į Tavo kryžių, aš-Tavęs meldžiu iš 
gilumos širdies kalbėdamas: Kristaus siela pa- 
švęsk mane ..,! 

Pasiryžimas: Gyvenimo kryželius švelninsiu 
Jėzaus kentėjimais! 


2. Mąstymas 


ATSIŽADĖJIMO MOKYKLA 


1. Įsivaizduok Jėzų kalbantį savo rinktiniams: 
Jei kas nori eiti paskui manė, teišsižada pats 
savęs, tegul kasdien neša savo kryžių ir teseka 
mane (Luk. 9, 23). 

2. Jėzau, atsižadėjimo mokytojau! Duok man 
gaivinančios malonės, kad mąstymo mintys pa- 
ragintų, atsižadėjus savęs, pasiaukoti tau! 

Mano rinktini, kalba Jėzus jam pasiaukoju- 
siai sielai, jei nori sekti mane, eik su manim į 
kentėjimų mokyklą ir aš tave išmokinsiu atsi- 
žadėti savęs. Valandėlei palikęs kasdieninio gy- 
venimo reikalus, ženk su manim į Alyvų Kalną, 
eik į teismus, kopk į aukštą Golgotą, o aš tau 
atidengsiu atsižadėjimo paveikslus. Svarstyda- 
mas mano atsižadėjimus išmoksi atsižadėti sa- 
vęs, nes mano atsižadėjimai, tai tikra atsižadė- 
jimų mokykla. — Šiame mąstyme ir pasvarstyk 
Jėzaus atsižadėjimą: 

I. Alyvų Daržely. 
Žž II. Teismuose. 
III. Ant Golgotos. 
š I. ATSIŽADĖJIMAS ALYVŲ DARŽELY. 
5 I=iš visų, kurie nori būti mano mokiniais, — 
„kalba Jėzus, —aš reikalauju atsižadėjimo. Jei 
| kas nori eiti paskui mane, teatsižada pats savęs, 
| | tegul kasdien neša savo kryžių, ir teseka mane, 


; Viešpatie! Kur aš turiu sekti paskui tave? — 
|| 

Mano sūnau, tu nori man tarnauti, tat atsižadėk 
pats savęs. Eikim į Alyvų kalną ir aš ten pa- 
rodysiu, kiek aš atsižadėjau dėl tavęs. Minti- 
mis susikaupęs širdies gilumoje: 

1. Svarstyk mane besimeldžiantį. Aš Dievo 
Sūnus, žmonijos Išganytojas, baigęs evangelijos 
darbą, einu kentėti. Aš einu uždėti kraujo ir gy- 
vybės antspaudą ant atpirkimo darbo. Prieš ma- 
ne kančių taurė. O kaip baisios tos kančios| 
Kaip karti kentėjimų taurė! Mano žmogiškoji 
prigimtis dreba ir purtosi. Tačiau dangaus Tėvo 
valia reikalauja mano aukos. Aš meldžiuosi. Nors 
kančios žiaurios, nors daug reikės kentėti, ta- 
čiau aš atsižadu savęs, aukodamas mano garbę, . 
kraują, gyvybę, nes to reikalauja įžeisto dan- 
gaus Tėvo teisybė. Aš atsižadu savęs, kad duo- 
čiau paskui mane einantiems atsižadėjimo pa- 
vyzdį. Taip, Jėzus melsdamasis matė karčių kan- | 
čių taurę, sutiko su dangaus Tėvo valia, atsiža 
dėjo, atsidavė į nedorėlių rankas. 

2. Svarstyk mane krauju prakaituojantį. Ma- 
no sūnau! Jei tau skaudus pasirodytų mano ke- 
lias, skausmų valandomis kopk į Alyvų Darželį | | 
ir prisižiūrėk mano kraujui, lašais varvančiam | 
ant žemės. Aš matau kančių daugumą. Matau || 
nuodėmės baisumą. Matau žmonių nedėkingumą./ 
Matau užsikirtusius Rašto žinovus, tautos va- | 
dus. Matau net mano rinktinį apaštalą Judą. Jie“ 
visi man kryžių ruošia, kai aš einu už juos ken- 
tėti. Aš einu, nes tokia dangaus Tėvo valia, to 
reikalauja sielų išganymas, tuo noriu stiprin- 
ti pasišvenčiančius dėl „PDanęs. 

3. Svarstyk mane atsiduodantį Judui. Mano 
rinktini! Jei kartais tau skaudu kentėti dėl ma- 
no vardo, nedori žmonės šmeiš tave, persekios, 
| prievartą darys, apgaudinės, štai pažvelk į Aly- 
vų Darželį, prisimink mane laisvai atsiduo- 
dantį nedorybės apaštalui Judui. Jis bučiuoja 
mane. Žinau jo pabučiavimo tikslus. Žinau, kaip 
| jis skaudžiai veidmainiauja. Tačiau aš, priete- 
lium jį vadinu, nes noriu, kad jis susiprastų. 
Aš duoduosi bučiuojamas, ištiesiu rankas riša- 
| mas, nesipriešinu vedamas. Aš atsiduodu mano 
"rinktinio apaštalo nedoriems sumanymams. Ma- 

no rinktini! Mokykis atsižadėti dėl manęs, nes 
aš atsižadėjau dėl tavęs. 

II. ATSIŽADĖJIMAS TEISMUOSE. Ma- 
| no rinktini! Jei tau negana įtikrinantis mano 
| atsižadėjimas Alyvų Daržely, einam kartu į teis- 
mus ir tau atidengsiu naujus atsižadėjimo pa- 
veikslus! 


1. Svarstyk mane teisiamą. Jie surišo mane 
ir nuvedė į vyriausio kunigo kiemą. Ką jie darė 
su manim per naktį? Jie uždarė į žiaurų kalėji- 
! mą, pririšo pančiais prie sienos, atidavė budin- 
| tiems kareiviams, tyčiojosi iš manęs. Daug aš 

daviau nakčių ir daug dar duosiu lig laikų pa- 
baigos. Tačiau mano priešai man nedavė nė vie- 
nos ramios nakties. Nuo suėmimo Alyvų Dar- 
žely lig mirties ant kryžiaus jie niekino, mušė, 
tardė, teisė, mane. Aš, nors Dievo Sūnus, nors 
niekuo nebuvau kaltas, atsižadėjau. Klausiamas 
atsakinėjau, kaltinamas nesiteisinau, mušamas 
"nenukreipiau veido, nuteistas ramiai išklausiau. 

neteisingos ištarmės. Aš mačiau, kaip netei- 
singi yra žmonių teismai. Tačiau atsižadėjau, 
kad stiprinčiau mano mylimuosius. 

2. Svarstyk mane plakamą, erškėčiais vai- 
nikuojamą. Mano rinktini, pažvelk į vyriausios 
tarybos teismo salę. Ten išvysi kareivį gele- 
žine pirštine mušantį man į veidą. Aš nuken- 
čiau, nors vienu rankos mostelėjimu būčiau ga- 
lėjęs niekais paversti visą tarybą. Toliau eina- 
me į Piloto kareivinių kiemą, ten pamatysi ma- 
ne pririštą prie stulpo ir kareivius čaižančius 
botagais. Kraujas teka, kūnas apdengtas mėly- 4 
nėmis, rankos, kojos pririštos. Aš kenčiu ne- 
atverdamas burnos. Pažvelk į erškėčių vainiką, | 
į spygliais badomą galvą, ir suprasi, kaip skau- 
džiai kenčiu. Aš kenčiu nerūgodamas baisių | 
plakimų skausmus, erškėčių spyglius, lazdas per 
galvą, nes valandėlei aš atsižadėjau dieviškos 
garbės, kad duočiau atsižadėjimo pavyzdį mano 
rinktiniams. 

3. Svarstyk mane nešantį kryžių. Mano rink- 
tini! Skaudu, kai žmonės tave neteisingai tei- 
sia. Tačiau pažvelk į mane pasmerktą mirti, 
imantį kryžių ant sumuštų pečių, nešantį į aukš- 
tą Golgotos kalną, ir tau kentėti bus lengviau. 
Aš atsižadėjau dieviškos garbės, atsidaviau į 
neteisingų teisėjų rankas, prisiėmiau kryžių, kad 
man atsidavusius pamokinčiau, kaip kantriai 
reikia nešti žmonių primestus kryželius. Aš kry- 
žių prisiėmiau bučiuodamas, nes kryžiuje atpir- 
kimas. Aš kryžių nešiau puldinėdamas, nes to 
xeikalavo nuodėmės baisumas. Aš ant kryžiaus 

kentėjau niekinamas, nes buvau atsižadėjęs. 
Taip, mano rinktini, eik paskui mane, atsižadėk 
savęs ir rasi savo sielai atilsį! 

III. ATSIŽADĖJIMAS ANT GOLGOTOS. 
Eikime į Golgotą, į tą prakeikimo ir palaimi- 
nimo kalną, kur suskambėjo paskutinis mano 
atsižadėjimo žodis: Išsipildė. Stojęs prie mano 
kryžiaus: 

1. Svarstyk mano prikalimą. Mano rinktini! 
Kaip skaudžios kartais tau rodos bandymų va- 
landėlės! Tik trumpas kentėjimas, jau tavo šir- 
dis skundžiasi, verkia, nekantrauja. Pažvelk į 
mane kalamą prie kentėjimų medžio. Budeliai 
mane išvilko, paguldė ant medžio ir kala vini- 
mis. O kaip skaudūs buvo plaktukų smūgiai! 
Kaip gyvybę naikinančios rankas ir kojas per- 
vėrusios vinys! Tačiau aš laisvai ištiesiau ran- 
kas ir kojas, kad per šventą prikryžiavimą at- 
pirkčiau pasaulį. Aš išsitiesiau ant gėdos me- 
džio, kad paguosčiau verkiančius, suraminčiau 
prievartas kenčiančius, padrąsinčiau pasišven- 
čiančius. Mano rinktini! Svarstyk tai ir atsi- 
žadėk savęs, nes aš atsižadėjau dėl tavęs kala- 
mas prie kryžiaus. 

2. Svarstyk kantriai kenčiantį. Mano rink- 
tini! Kopk prie kryžiaus. Ten stovi mylima Mo- 
tina ir meilės apaštalas Jonas. O kaip skaudė- 
jo man širdį, kai pamačiau alpstančią mano Mo- 
tinėlę! Kaip skaudžios buvo trys valandos paka- 
bintam ant vinių! Kaip graudu buvo žiūrėti į 
mano mylimiausį mokinį, laužantį rankas ir ne- 
galintį man nieko padėti! Aš kantriai kentė- 

jau ir neverkiau, kai manęs verkė saulė aptem- 
dama, žemė drebėdama, bažnyčia plyšdama, uo- 
los skildamos, numirėliai atsikeldami. Studijuok 
mano atsižadėjimą, rinktini, ir kantriai nešk 
savo kasdieninį kryžių, nes po valandėlės ken- 
tėjimų laukia amžina garbė. 

3. Svarstyk mane dovanojantį. Mano rink- 
tini! Stok prie kryžiaus ir klausykis, kas darosi 
ant Golgotos mano kentėjimų valandose. Aš 
kenčiu panertas skausmų jūroje. Tačiau tie, ku- 
rie mane prikalė, nesiliauja tyčiojęsi. Jie kraipo 
galvas ir, niekus kalbėdami, piktažodžiauja: Jei 
tu Dievo Sūnus, nyženk nuo kryžiaus (Mat.27, 
40). Skausmai spaudė mano širdį ir nedėkingųjų 
niekinimas didino kančias. Tačiau aš atvėriau 
burną ir meldžiau pasigailėjimo, nes jie nežino, 
ką darą. Jie nesupranta valandos brangumo kas- 
damiesi pražūties bedugnę. O ten po dešinės 
kenčia kartu su manim prikaltasis. Jis gailisi 
nuodėmių ir prašo dovanoti. Jo širdyje rado at- 
balsio mano atsižadėjimas ir aš jam rojų paža- 
dėjau. Tiesa, jis daugelį kartų ir skaudžiai ma- 
ne įžeidė, bet ant kryžiaus nėra keršto, tik gai- 
lestingumas. Aš dovanojau mano budeliams, nes 
atsižadėjau savęs, prisiėmiau jų kaltes ir susi- 
naikinau aukodamasis ant kryžiaus. Mano rink- 
tini! Jei kartais tau sunku bus pasiaukoti dėl 
mano vardo, pažvelk į kryžių, o kryžius bus 
tau raminanti paguoda. Aš atsižadėjau, kad stip- 
rūs būtų mano rinktiniai. 

Baigdamas mąstymą, širdį, pilną tikėjimo, 
vilties ir meilės, paaukok tavo Jėzui nužemin- 


Jėzaus kančios vaisiai 21 


tai kalbėdamas: Kristaus siela pašvęsk mane... 
Pasiryžimas: Savęs atsižadėti mokinsiuos, 
prisimindamas atsižadėjusį Jėzų! 


3. Mąstymas 


KANTRYBĖS MOKYKLA 


1. Įsivaizduok Jėzų, tariantį jį mylintiems: 
Mokinkitės iš manęs, nes aš ramus ir nuolan- 
kios širdies (Mat 11, 29). 

2. Jėzau, kantrybės mokytojau, duok man ma- 
lonės, kad mąstymo mintys paragintų gyvenimo 
kryželius kantriai kentėti dėl Tavo vardo. 

Tavo, o Jėzau, kentėjimų drama yra tikro- 
ji mokykla. Tu pats sakai: Mokinkitės iš manęs, 
nes aš ramus ir nuolankios širdies. Taip, Tu 
pirmas, mano Išganytojau, kantriai kentėjai, kad 
išmokintum kantrybės kiekvieną, kuris nori sek- 
ti Tave. Šia proga ir pasvarstyk: 

I. Kantrybė Alyvų Daržely. 
II. Kantrybė teismuose. 
III. Kantrybė ant kryžiaus. 

I. KANTRYBĖ ALYVŲ DARŽELY. Mano 
rinktini! Jei nori mane mylėti, būk kantrus. 
Tačiau jei nori kantrybės išmokti, eik su manim 
į Alyvų Darželį ir ten prisižiūrėdamas man: 

1. Svarstyk mano vidaus kovą. Prieš mano 
akis kentėjimų taurė. Prakaitas, tarsi kraujo 1a- 
šai, išpylė mane. Aš matau kančių baisumą ir 

mano prigimtys pradėjo grumtynes. Žmogiško- 
ji mano prigimtis, dar pačiam žydėjime, trokšta 
gyventi. Ji purtosi kančių ir šaukia: O šalin, 
šalin, tą baisių, karčių kančių taurę! Tačiau 
dieviškoji mano prigimtis, matydama kentėjimų 
kainą, šaukia: o greičiau, greičiau, dangaus Tė- 
ve, duok man kartybių taurę, aš ją gersiu ligi 
dugnui, kad gana padaryčiau Tavo teisybei, nuo- 
dėmę sunaikinčiau, nupuolusį tvarinį Tau su- 
grąžinčiau! Taip, mano rinktini! Virė mano as- 
menyje dviejų prigimčių kova ir aš, netekęs 
jėgų, sugriuvau veidu ant žemės. Aš kentėjau 
baisią vidaus kovą, nes mačiau, kad mano kan- 
trybė bus, tarsi, balzamo lašai mano mylimie- 
siems. 

2. Svarstyk miegančius apaštalus. Mano rink- 
tini! Kaip skaudi buvo mano valanda Alyvų 
Daržely! Jėgos išsemtos, kančios prieš akis, iš- 
davikas čia pat, o paguodos kas ištiesė ranką? 
Minios, kurios klausė mano žodžių, džiaugėsi 
palaiminimais, ramiai sau ilsisi. Mano tautos 
tinktiniai man kilpas ruošia. Mano apaštalai, 
kuriuos išrinkau, mokinau, mano Kūnu ir Krau- 
ju valgydinau, vieni pakalnėje, kiti šalia manęs 
miega. O kaip skaudi buvo ši vidujinių pergy- 
venimų valanda! Visi mane apleido, net arti- 
mieji, žmogiško silpnumo pagauti, miega. Pet- 
rai, Petrai, tu miegi! Tu buvai pasiryžęs ir mir- 
ti su manim, bet dabar tu miegi, kai tavo Moky- 
tojas mirtinai grumiasi pats savyje! Tik ange- 
las iš dangaus atidengė man kentėjimų taurę 
ir aš, sutikęs su mano Tėvo valia, drąsus einu 

kentėti. Mano rinktini! Tu gal dažnai skun- 
diesi, kad draugai nepadeda, artimieji sukyla 
prieš tave, visi tave apleidžia. Pažvelk į mane 
apleistą Alyvų Darželyje ir rasi suraminimo. 

3. Svarstyk išduodantį pabučiavimą. Mano 
rinktini! Dažnai baisios tau atrodo žmonių ne- 
teisybės. Prisimink Judo išduodantį pabučia- 
vimą, o-tavo širdžiai bus lengviau. Judas, mano 
apaštalas, mano rinktinis, tiek laiko mokintas, 
mylėtas, priešaky kitų pastatytas, parduoda ma- 
ne, savo Mokytoją! O kokios kantrybės reikė- 
jo, kad sulaikyčiau dieviškos rūstybės žaibus! 
Tačiau kantriai kentėjau išduodantį pabučia- 
vimą ir Judą prieteliu vadinau. Mano rinktini! 
Mokinkis kentėjimus pašvęsti manaisiais ir sie- 
lai rasi atilsio! 

II. KANTRYBĖ TEISMUOSE. Mano rink- 
tini! Jei neišmoksi kantrybės Alyvų Daržely, 


“eik su manim į baisius teismus. Ten aš tave pa- 


mokinsiu, kaip kantriai reikia kentėti dėl mano 
vardo. 

1. Svarstyk naktį kalėjime. Mano sūnau! Jie 
surišo mano rankas, uždarė tamsiame kalėjime, 
pavedė iškrypusiems kareiviams, kad per naktį 
tyčiotysi iš manęs. O kiek reikėjo kantrybės, kad 
kalėjimo kančias iškentėčiau? Aš Dievas, jie 
žmonės. Aš surištas, jie laisvi. Aš niekinamas, 
jie malonumo randa. Uždengia man veidą, mu- 
ša plaštakomis ir ragina: Kristau, pranašauk 
mums, kuris yra tave užgavęs (Mat. 26, 68). 
Arba kitas spiauna man į veidą ir juokauja: Va, 
žydų karaliau, tau karališkas patepimas! Ta- 

čiau aš kantriai kentėjau neatverdamas burnos, 
nes tokia dangaus Tėvo valia, kad amžiais lik- 
čiau nepakeičiamas kantrybės mokytojas. 

2. Svarstyk kareivių išjuokimus. Mano sū- 
nau! Savieji mane pasmerkė ir atidavė į stab- 
meldžių rankas. Kareiviai, tempdami mane pas 
Pilotą ir Erodą, juokėsi iš manęs. Jie pririšo 
prie baisaus kentėjimų stulpo ir plakė, kol apal- 
pau. Paskui užmetė ant sukapotų pečių raudoną 
kareivio skarmalą, erškėčių vainiką uždėjo ant 
galvos, nendrę įdavė į rankas ir.mušė lazda per 
galvą, šaukdami: Sveikas žydų karaliau! (Mat. 
27,29). Žinau, tavo vargus, mano rinktini! Tau 
skaudu, kai neteisingai tave kaltina, nebūtus da- 
lykus pramano. Tačiau pažvelk į mane, Die- 
vo Sūnų, su erškėčių vainiku ant galvos, su nen- 
dre rankoje, visą nuo kojos pado, lig galvos vir- 
šugalvio apdengtą žaizdomis ir mėlynėmis ir 
išmoksi kentėti dėl mano vardo. Tarnas nėra 
didesnis už savo poną. Jei aš, tavo Viešpats ir 
Dievas, taip buvau niekinamas ir kantriai ken- 
tėjau, kentėk ir tu, mano numylėtasis, ir tavo 
siela ras ramybės manyje. 

3. Svarstyk neteisingą pasmerkimą. Aš sto- 
viu prieš pasaulio valdovo vietininką Pilotą ir 
klausau. Jie skundžia mane kaltindami nebūtais 
dalykais. Pilotas klauso ir nesusigaudo. Jis tu- 
ri rankoje teisybės rykštę, tačiau jo lūpos dik- 
tuoja neteisingiausią ištarmę: Eisi mirti, likto- 
riau išnešk kryžių! Mano rinktini! Kiek reikėjo 
kantrybės, kad širdis galėtų perkęsti šią netei- 
sybių neteisybę? Pats teisėjas kelis kartus vie- 

šai pripažino mane esant nekaltą, bet minių pri- 
veiktas, mirties ištarmę man pasirašė. Aš kan- 
triai kentėjau, nors dieviškos galios pirštu bū- 
čiau galėjęs nušluoti neteisingųjų minias. Aš 
kentėjau, nes mačiau, kad mano kentėjimai bus 
paguodos šaltinis paskui mane einantiems. Ma- 
no rinktini! Mokinkis kantriai nukęsti žmonių 
neteisybes, kad džiaugtumeis nesibaigiančia per- 
galės laime. 

III. KANTRYBĖ ANT KRYŽIAUS. Mano 
rinktini! Jei nuplakimo ir pasmerkimo dar maža, 
kopk su manim į Golgotos kalną ir stojęs prie 
krauju raudonuojančio kryžiaus: 

1. Svarstyk kryžiaus nešimą. Jie išnešė kry- 
žių ir metė ant mano sužeistų pečių. Jie apsun- 
kino mane kryžiaus našta, o dar labiau savo nuo- 
dėmėmis. Aš nerūgodamas išėjau iš miesto ir, ei- 
damas pro vartus, pirmąkart parpuoliau. Jie nu- 
stebę spardė, tempė virvėmis, ragino keltis, ei- 
ti. Nė žodžio nepratardamas kėliausi, ėjau, kol, 
antrąkart parpuolęs, gavau pagelbininką. Pri- 
ėjęs prie Kaukolių kalno trečiąkart parpuo- 
liau, nes jėgos nusilpo ir nuodėmių našta pasi- 
darė taip didelė, taip sunki, kad nebegalėjau 
išlaikyti. Jie net buvo persigandę, kad aš nenu- 
mirčiau kelyje. Kai kas dantimis grieždamas, 
keikdamas ragino: Kristau, eik, kopk į kalną, 
jau netoli prikryžiavimo vieta. Kokios kantry- 
bės, mano rinktini, reikėjo, girdint šiuos bai- 
sius žodžius? Kaip virė mano širdis, kai sutikau 
mylimą Motiną?. Mano rinktini! Vis tai kan- 
trybės, neišsemiamos kantrybės pamokos! 

2. Svarstyk prikalimą. Kaukolės kalno vir- 
šūnę pasiekiau. Valanda atėjo, kurioje Dievo 
Avinėlis turi būti paaukotas už žmonių nuo- 
dėmes. Budeliai, tarsi, išalkę liūtai, griebė savo 
auką ir parbloškė ant kryžiaus. Prikalė vieną 
ranką ir griebėsi virvių pritraukti antrą, taip 
pat ir kojas. Ankšta pasidarė širdžiai. Ji taip 
smarkiai plakė, kad net kilnojos budelio keliu 
prispausta krūtinė. Vinys, pervėrusios rankas ir 
kojas, sutriuškinusios raumenis ir kaulus, pri- 
segė mane prie baisaus gėdos medžio. Iškasė 
duobę ir, atitiesę kryžių, metė į dugną. Dabar 
atsivėrė nepernešamų sopulių jūra. Kūnas svyra 
žemyn, rankos, kojos pervertos, galva erškėčiais 
badoma. Gali, mano rinktini, įsivaizduoti nieki- 
nimą, plakimą, neteisingus teismus, kryžiaus ne- 
šimą. Tačiau kryžiaus prikalimo sopuliams ap- 
sakyti žmonių kalboje dar nėra žodžių. Bet aš 
nesibariau, nerūgojau. Kantriai ištiesiau rankas 
ir kojas, nes tokia mano Tėvo valia, kad likčiau 
kantrybės mokytojas. 


3. Svarstyk tris valandas kančių. Nepatogu- 
mą kentėti yra skaudu. Tačiau kentėti prikal- 
tam ant kryžiaus ir tai ištisas tris valandas, ma- 
no rinktini, reikėjo begalinės kantrybės. Aš Die- 
vas, kuris pasaulį sukūriau, kuris žaibus valdau, 
galėjau vienu akimirksniu nužengti nuo kry- 
žiaus, ir visus mane prikalusius pakabinti ant 
gėdos medžio. Tačiau aš tris valandas nardžiau 
skausmų jūroje, kad kentėjimais nuplaučiau 
nuodėmes, atidaryčiau dangų, permaldaučiau Tė- 
vą, grąžinčiau laimę sieloms. Aš, tarp dangaus 

ir žemės pakabintas, tris valandas kentėjau, nes 
mačiau, kad mano kentėjimai bus išganymo, per- 
maldavimo, kantrybės mokykla. Taip, mano rink- 
tini! Mokinkis kantriai kentėti su manimi, nes 
aš ramus ir kantrios širdies ir rasi dalį many- 
je! 

Baigdamas mąstymą, širdy susikaupęs, pa- 
sveikink kantrybės Mokytoją, Jėzų, iš gilumos 
krūtinės kalbėdamas: Jėzau, Dieve kantrusis, 
pasigailėk mūsų! 

Pasiryžimas: Gyvenimo kryželius lengvin- 
siu Jėzaus kantrybe! 


4. Mąstymas 


MEILĖS MOKYKLA 


1. Įsivaizduok Jėzų tariantį apaštalams: Tai 
mano įsakymas, kad mylėtumėte kits kitą, kaip 
aš jus mylėjau. Niekas neturi didesnės meilės, 
kaip tą, kad kas guldo savo gyvybę už savo prie- 
telius. (Jon. 15, 12-13). 

2. Meilės mokytojau, kenčiantis Jėzau! Duok 
gaivinančios malonės, kad mąstymo mintys ati- 
dengtų man dieviškos meilės šaltinį! 

Naują įsakymą duodu, kalba savo rinktiniams 
Jėzus. Jei kas nori būti mano mokinys, turi my- 
lėti. O norintis mylėti, lai eina į meilės mokyk- 
lą, į mano kančios teatrą. Ten aš atidengsiu 
mano meilės gilumą nuo maldos Alyvų Darže- 
ly, ligi mirties ant kryžiaus. Meldžiausi, kentė- 
jau ir miriau vien tik mylėdamas. Šiame mas- 
tyme giliau pasvarstyk: 

I. Meilę Alyvų Daržely. 
II. Meilę teismuose. 
III. Meilę ant Kalvarijos. 

I. MEILĖ ALYVŲ DARŽELY. Mano rink- 
tini, — kalba mylinčiai sielai Jėzus. — Visas ma- 
no gyvenimas, tarsi, vienas' meilės įrodymas. Aš 
laikinai Dievo garbės atsižadėjau, žmogaus kūną 
prisiėmiau, vargau, mokinau, kentėjau, miriau 
vien tik mylėdamas. Todėl aš neklaidingas mei- 
lės mokytojas. Jei nori, mane mylinti siela, iš- 
mokti meilės, eik su manim į Alyvų Darželį ir 

prisižiūrėdama man besimeldžiančiam, širdies 
gilumoje: 

1. Svarstyk mane imantį kentėjimų taurę. 
Mano rinktini! Aš pats save sunaikinau, prisi- 
imdamas tarno išvaizdą. Tačiau dar labiau su- 
naikinau prisiimdamas kentėjimų taurę. Alyvų 
Daržely po paskutinės vakarienės aš meldžiausi. 
Prieš mano akis atsidarė nedorybių jūra. Nuo 
Adomo pirmosios ligi teismo paskutiniosios 
nuodėmės per mano vaizduotę bėgo Žmonių ne- 
dorybės. O kaip jos baisios mano dieviškai pri- 
gimčiai! Mano rinktini, tu vargiai gali tai įsi- 
vaizduoti. Aš mačiau visų ir visų nuodėmes. 
Tat iš meilės pasiryžau greičiau gerti kentėji- 
mų taurę, kad sunaikinčiau nuodėmės galybę, 
kad sudrausčiau piktojo šėlimą, kad išgelbėčiau 
žmones iš pragaro vergijos. Angelas man įda- 
vė kentėjimų taurę ir ją gėriau iš begalinės mei- 
lės. Mano rinktini! Jei nori mane mylėti, iš 
meilės pasiaukok dėl manęs, nes aš, tave mylė- 
damas, atsidaviau kentėjimams. 

2. Svarstyk mane kalbantį Judui. O Judai, 
Judai, kur tu nužengei? Aš tave išrinkau, apaš- 
talų meile mylėjau, o tu mane parduodi! Tu iš- 
duodi mane, savo Mokytoją, Atpirkėją, Dievą! 
Einam iš Alyvų Darželio drauge pasitikti Ju- 
dą ir jo būrį. Judas tiesia rankas, kiša lūpas prie 
mano veido, taria veidmainiškai: Sveikas Moky- 
tojau! Aš žinau Judo pabučiavimo planus. Ži- 
nau, kai jis yra kalbėjęs: Kurį aš pabučiuosiu, 
tai jis. Laikykite jį gerai! "Tačiau meilė nelei- 
džia jo atstumti, nors tai pasibiaurėtinas veid- 

mainis. Gal tu, mano mylimasis, būtum nusisu- 
kęs ir bėgęs nuo išdaviko, tačiau aš priglau- 
džiau jį ir net prietelium pavadinau. Šią valan- 
dą aš dar kartą parodžiau, kaip reikia mylėti 
tuos, kurie persekioja ir daro pikta, 

3. Svarstyk mane pasigailintį nusidėjėlių. O 
tie, kurie su Judu atėjo, kas jie yra? Jie yra 
Jeruzalės nusidėjėliai, nusidėjėlių tarnai. Jie, 
pardavę sąžinės, ateina mane suimti. Judas bu- 
čiuoja, tačiau aš klausiu: Ko ieškote? Nusidė- 
jėliai! Įsitikrinkite, kad aš tas pats, kurį jums 
Judas, mano rinktinis apaštalas, yra pardavęs! 
Ko ieškote? — Jėzaus Nazareno, — pasigirdo 
iš jų burnų. Taip. Jūs ieškote Jėzaus, galingo 
mokslų ir darbais. Štai tas Jėzus, prieš kurį jūs | 
turite nusilenkti pirma, negu surišite. Aš iš- 
tariau: Aš esmi, ir jie sugriuvo kniūpšti prieš 
mano veidą. Aš .parodžiau dievišką galią ir bū- 
čiau galėjęs visus dulkėmis paversti. Tačiau 
nusidėjėlių atėjau ieškoti ir mano meilė nelei- 
do nedorėlius sunaikinti. Aš dovanojau nusidė- 
jėliams, nes juos mylėdamas pasiryžau mirti. 

II. MEILĖ TEISMUOSE. Mano rinktini! 
Išdavimas įvyko. Prasidėjo tardymai, teismai. 
Ar žinai kokių neteisybių man teko patirti? Ta- 
čiau aš kantriai kentėjau, nes daug mylėjau. 
Eik su manim vėl į teismus ir mokindamasis: 

1. Svarstyk mane teisiantį aukščiausioje ta- 
ryboje. Aš stoviu aukščiausios tarybos akivaiz- 
doje. Čia susirinkę vyriausi kunigai, Dievo Ap- 
reiškimo saugotojai, rinktiniai tautos vadai. Jie 
mane kaltina. Negalėdami kaltės įrodyti, mėgi- 

na papirkti liudininkus. Tačiau liudininkai vie- 
nas antram prieštarauja. Aš klausau ir stebiuosi. 
Man hesistebint vyriausias kunigas, stojęs prie- 
šaky, mane prisiekdina Aukščiausiojo vardu, kad 
prisipažinčiau, ar aš Dievo Sūnus. Kai prisi- 
pažinau, teisėjas, suplėšęs rūbus, pasmerkė ma- 
ne mirti. Kaip skaudu buvo matyti vyriausią ku- 
nigą Aukščiausio vardu reikalaujantį prisipa- 
žinti? Tačiau meilė viską perneša. Ji kantri, ji 
nukenčia didžiausias neteisybes. Aš prisipaži- 
nau, nes mylėjau. 

2. Svarstyk mane vedantį pas Erodą. Erodas, 
tas išdidus lapė, jau daugelį kartų tykojo ma- 
nęs. Jis daug buvo girdėjęs apie mano stebuklus 
ir norėjo mane pamatyti. Jis būtų mane tikrai 
išteisinęs, jei, pataikaudamas jam, būčiau pa- 
daręs stebuklą. Tačiau pasibaigė malonės laikas. 
Erodas neprisivertė pasimokinti. Dabar jau tei- 
sybės valanda ir aš turiu kentėti. Erodas klau- 
sinėja, tačiau mano širdis tyli. Jis paniekino ma- 
ne apvilkdamas baltu rūbu. Aš kantriai kentė- 
jau, nes mylėjau neprietelius. 

3. Svarstyk mane! Piloto teisme. Pilotas at- 
virai pripažįsta, jog aš nekaltas, tačiau, patai- 
kaudamas mano kraujo ištroškusiems, įsako žiau- 
riai nuplakti. Kareiviai nuplakė, erškėčiais ap- 
vainikavo, raudonu skarmalu apvilko, nendrę 
įdavė. Pilotas išvedė prieš žmones ir, rodydamas 
mane minioms, tarė: Štai žmogus! Štai jūsų ka- 
ralius, sumuštas, vertas pasigailėjimo! Tačiau 
minios trokšta mano gyvybės, ne pasigailėjimo. 
Jos šaukia: Jis daro iš savęs Dievo Sūnų! Pi- 

lotas išsigando. Jam baisus pasirodė Dievo Sū- 
naus vardas. Dar atydžiau paklausinėjęs nuspren- 
dė man mirtį. O kaip skaudų buvo girdėti ne- 
teisingas pasmerkimas! Tačiau aš tylėjau, nes 
ėjau mirti mylėdamas. Aš mylėjau savuosius, 
mylėjau stabmeldžius, mylėjau visus: kaip ro- 
mėnus, graikus, taip ir barbarus. Aš mylėdamas 
tylėjau, kad būčiau neklaidingas meilės moky- 
tojas. 

II. MEILĖ ANT KALVARIJOS. Mano mei- 
lės tikrąjį šaltinį rasi ant Kalvarijos. Kopk kar- 
tu su manim, nešančiu kryžių, ir mokinkis do- 
vanoti savo priešams. Stojęs prie kryžiaus: 

1. Svarstyk mane besimeldžiantį už budelius. 
Mane prikalė, tarp dangaus ir žemės pakėlė, ta- 
čiau budeliai nesiliauja šėlę. Jie kraipo galvas 
ir žodžiais tyčiojasi iš manęs. Jie baisius pikta- 
žodžiavimus daro, kartu įžeisdami mano gerąjį 
dangaus Tėvą. Mano rinktini! Prisižiūrėk mano 
meilės gilumui. Budeliai prikalė mane ir tyčio- 
jasi. Tačiau aš, pakėlęs balsą, sušukau: Tėve, 
atleisk jiems, nes nežino ką darą! (Luk. 23, 34). 
Jei tau skaudūs žmonių įžeidimai ir barniais no- 
ri atsilyginti, prisimink mane budeliams dova- 
nojantį, ir atsileis karščio pagauta tavo širdis. 
Aš meldžiau prikaltas, tavęs prie kryžiaus nie- 
kas nekala. Aš meldžiau už baisius prasižengi- 
mus, tu nerimauji dėl menkniekių. Aš dovano- 
ti meldžiau dangaus Tėvą, o tu ir dėl manęs 
nenori dovanoti: 

2. Svarstyk mane dovanojantį piktadariui. 
Mano rinktini! Ant Kalvarijos kenčiu ne vienas. 

Po kairės ir dešinės ant kryžių kenčia pikta- 
dariai. Jie nedorais darbais užsidirbo šią baus- 
mę. Tačiau vienas, kad ir mirdamas, piktažo- 
džiauja. Jis nesigaili savo kalčių, nes nepažįsta 
mano meilės. Tačiau antras, išgirdęs mano mal- 
dos balsą, susijaudino. Jis pradėjo gailėtis ir 
melsti mano užtarimo. Jis prašo atminti, kai aš 
nueisiu į rojų. Tačiau meile plūstanti mano šir- 
dis pasiryžo ne tik užtarti, bet jį pasiimti. Už 
trumpą atgailojimą, už menką prašymą aš jam 
dangų pažadėjau: Iš tikrųjų, sakau tau, šiandien 
tu būsi su manim rojuje (Luk. 23, 43). Tiesa, 
nors daugelį kartų jis nuodėmėmis buvo įžeidęs 
mane Dievą. Tačiau mano meilė atėjo ieškoti nu- 
sidėjėlių. Todėl gailestingai priglaudžiau nelai- 
mingąjį ant kryžiaus. 

3. Svarstyk mane mirštantį. Aš, tris valan- 
das skaudžiai kentėjęs, mirštu. Tačiau už ką? 
Už ką tos kančios? Už ką paniekos medis? Už 
ką tie pašiepimai? Už ką tekantis kraujas? Už 
ką malda ir dovanojimas?.. Visa yra už nusi- 
dėjėlius. Aš miriau už nusidėjėlius, kad jie pa- 
žintų mane ir mano Tėvą, kuris yra mane siun- 
tęs. Meilė apvilkdino mane žmogaus prigimti- 
mi. Meilė ištiesė ant gėdos medžio. Meilė per- 
vėrė rankas ir kojas, suskaitė visus kaulus. Mei- 
lė užspaudė akis ir lūpas privertė tarti: Išsi- 
pildė! Taip. Aš iš meilės pasiaukojau už nusi- 
dėjėlius, kad juos atpirkčiau. Aš mylėdamas 
miriau, kad mylėti išmokinčiau paskui mane ei- 
nančiuosius. Mokinkis mylėti, nes aš ramus ir 
nuolankios širdies. Aš daviau mano gyvybę už 
mano neprietelius! 

Baigdamas mąstymą, susikaupęs mintimis, 
širdį pakelk prie Jėzaus ir, karštos maldos žo- 
džiais, pasveikink meilės Mokytoją kalbėdamas: 
Kristaus siela pašvęsk mane ... 

Pasiryžimas: Jėzų mylėti, dėl jo kentėti mo- 
kinsiuosi apmąstinėdamas Kristaus kančią! 


5 Mąstymas 


IŠGANYMO MOKYKLA 


1. Įsivaizduok Jėzų nurodantį kryžiaus au- 
kos vaisius: Ir kaip Mozė pakėlė aukštyn žal- 
tį tyruose, taip turi būti aukštyn pakeltas žmo- 
gaus Sūnus, kad kiekvienas, kuris į jį tiki, ne- 
pražūtų, bet turėtų amžinąjį gyvenimą (Jon. 3, 
14-15), 

2. O ant kryžiaus pasiaukojęs Jėzau! Pada- 
ryk, kad dažnas tavo kančių apmąstinėjimas man 
būtų tikroji išganymo mokykla. 

Tu, o Jėzau, kalbėjai savo mylimiesiems: Aš 
gi kuomet būsiu pakėltas aukštyn nuo žemės, 
visa patrauksiu prie savęs (Jon. 12, 32). Aš ke- 
lias, tiesa, ir gyvenimas. Nė vienas neateina pas 
Tėvą, kaip tik per mane (Jon. 14, 6). Ką Jėzus 
kalbėjo, šventa tiesa. Jėzus per šventą kryžių 
tūkstančių tūkstančius patraukė ir kentėjimų 
keliu, evangelijos-tiesomis nuvedė į amžiną dan- 
gaus laimę. Per kryžių prie Jėzaus, per Tėzų 
prie dangaus Tėvo, per Dangaus Tėvą į amži- 

ną gyvenimą. Jėzaus kančia, tai išganymo mo- 
kykla, nes ji yra: 

I. Tikėjimo žadintojas. 

II. Apsigynimo ginklas. 

III. Išganymo viltis. 


I. TIKĖJIMO ŽADINTOJAS. Išganytojas 


- sako: Aš gi kuomet būsiu pakeltas aukštyn nuo 


žemės, visa patrauksiu prie savęs (Jon. 12, 32). 
Kuo Jėzus patrauks? Kuo pririš pasaulio tušty- 
bėse besiblaškančiuosius? Jėzus patrauks per 
kryžių, pririš per tikėjimą. Jėzaus kančia, tai 
neklaidinga tikėjimo tiesų mokykla. Apmąstinė- 
jantis Jėzaus kančią prisimins: 

1. Įvykusias pranašystes. Ką dangaus Tėvas 
rojuje žadėjo, Šventoji Dvasia per pranašus kal- 
bėjo, Jėzuje įvyko. Lig Jono Krikštytojo ir Jė- 
zaus krikšto buvo pranašystės. Lig Jėzaus 
pasirodymo ir kančios buvo Mesijo laukimas. 
Tačiau nuo Jėzaus maldos Alyvų Daržely, lig 
mirties ant kryžiaus, pranašystės išsipildė: Me- 
sijas padarė už žmonių nuodėmes Dievui patin- 
kančią auką. Pranašai pranašavo, kad Mesijas 
ateis. Jėzus atėjo. Pranašai pranašavo, kad Mesi- 
jas gims iš Mergaitės. Jėzus gimė iš skaisčiau- 
siosios Mergelės Marijos. Pranašai pranašavo, 
kad Mesijas bus suimtas, plaktas, muštas. Jėzus 
buvo suimtas, žiauriausiai plaktas, prikaltas prie 
kryžiaus. Pranašai pranašavo, kad Mesijo ko- 
jos ir rankos bus pervertos. Jėzui pervėrė ran- 
kas, kojas ir šoną ir suskaitė visus jo kaulus. 
Pranašai pranašavo, kad Mesijo rūbus dalinsis 
burtais. Jėzų prikryžiavę budeliai pasidalino jo 

rūbus ir dėl megstinės metė burtą. Žodžiu, ką 
pranašai yra kalbėję, Jėzaus asmenyje įvyko. 
Jis yra Dievo žadėtasis, pranašų nusakytasis, 
žmonijos lauktasis Mesijas Viešpats. Jėzus įvy- 
kino visa, kad nebūtų tikėjimo abejonių. 

2. Jėzaus dievystę. Tas kuris už mus ken- 
tėjo, Dievas yra. Jėzus atėjo gelbėti vargstan- 
čių, klaidžiojančių stabmeldijos tamsybėse. Per 
šventą kančią ir kryžių Jėzus atpirko pasaulį. 
Savo rinktinius jis veda į kančios teatrą ir, ro- 
dydamas ne žmoniško pasiaukojimo scenas, tar- 
si, taria: — Mano mylimasis! Jei tave abejonės 
ima apie mano dievystę, štai pažvelk į Alyvų 
Daržą, kuriame prieš mane Judo atvestieji puo- 
la ant veido, pažvelk į mane plakamą, erškė- 
čiais vainikuojamą, gilinkis į kenčiantį ant kry- 
žiaus, besimeldžiantį už budelius, prisimink dre- 
bančią žemę, temstančią saulę, kareivius bei šim- 
tininką išpažįstančius mano dievystę, ir atgims 
tavo tikėjimes. 

3. Jėzaus pasiaukojimą. Aukos ir atnašos ne- 
patiko Dievui. Jėzus pats pasiaukojo ant kry- 
žiaus už žmonių išganymą. Per šventą kančią 
Jėzus parodė, kiek reikėjo pasiaukoti. Tat, Tė- 
zaus kančios apmąstinėtojas, svarstydamas be- 
galinį Jėzaus pasiaukojimą, kantrybę, meilę, pa- 

' siliks nepalaužiamas tikėjime. Jėzaus kančia, tai 
geriausias tikėjimo žadintojas. Kenčiantis Jėzus, 
primindamas Dievo apvaizdos planus, ragina ne- 
abejojant tikėti. Įvykusios pranašystės, Jėzaus 
dievystė, begalinis pasiaukojimas, tai iškalbingi 
tikėjimo mokytojai: Kas kenčiantį Jėzų apmąs- 

tinės, tas išmoks jį mylėti. Kas mylės, tas dėl 
Jėzaus ir pasiaukos. Visa galima tam, kuris my- 
li Jėzų. 

II. APSIGYNIMO GINKLAS. Ašarų pakal- 
nės gyvenimas kam prilygintinas? Jis panašus žy- 
dams, klaidžiojantiems tyruose. Vargas, karštis, 
stoka maisto, vandens, kankino rinktinę Vieš- 
paties tautą. Nuodingi žalčiai negailestingai re- 
tino žydų eiles. Rodėsi, kad nė vienas nepasieks 
Dievo žadėtosios žemės. Tačiau Dievas prieš 
nuodingus žalčius Mozei įsakė pakelti varinį 
žaltį. Įgeltas izraelitas, pažvelgęs į pakeltą žal- 
tį, atsigindavo nuo mirties. Kuo izraelitams va- 
rinis žaltys, tuo kryžius Jėzų mylintiems. Ap- 
mąstinėjantis Jėzaus kančią, kryžiuje: 

1. Ras kryželių lengvintoją. Varge tu mano, 
kurio nespaudžia gyvenimo kryželiai? Nuo lop- 
šio ligi karsto žmogus kenčia nepatogumus. Jis 
skundžia dejuodamas savo ašarų pakalnės gyve- 
nimą. Vargai, nelaimės, ligos, kentėjimai sun- 
kina jo gyvenimo dienas. Galų gale negailestin- 
goji mirtis nebvilties žirklėmis kirpdama gyvy- 
bės siūlą stumia į užmiršimo buveinę. Tačiau 
ar tik verkti jau turim? Ar tik skysti skirta 
beviltį likimą? Šimtą kartų ne! — Mano myli- 
masai, nuo kryžiaus šaukia Jėzus: Jei kas nori 
eiti paskui mane, teišsižada pats savęs, tegul 
kasdien neša savo kryžių ir teseka mane (Luk. 
9, 23). Kodėl tegul seka? Seka todėl, nes aš 
pirmas atsižadėjau, pasiaukojau, nešiau sunkų 
kryžių, kad kryžiumi pašvęsčiau žmonių kryže- 
lius. Tat, manasai! Širdį pilną kartybių pakelk 

prie mano kryžiaus. Apmąstinėk mano kančias 
ir rasi palengvinimo. 

2. Ras pagundų malšintoją. Kurio nekankina 
pagundos? Kuris nekenčia kūno, pasaulio, pik- 
tojo persekiojimų? Tuščia garbė, gyvenimo pui- 
kybė, akių pageidimai, širdies troškimai, kūno 
malonumai, abejonės, nebviltis, rūstybė, pavy- 
das, tingėjimas, tarsi voratinkliai, pagundomis 
apipina sielą. Pasaulis ir jo kunigaikštis nuolat 
spendžia kilpas Jėzaus rinktiniams. Tačiau, ma- 
no rinktini, nuo kryžiaus kalba Jėzus, argi jau 
turi nusiminti? Argi išsigelbėjimo nėra? Tūks- 
tantį kartų ne! Tik pažvelk į kryžių, prisimink 
mane išvilktą, paniekintą, prikaltą, kenčiantį ir 
švento pasiryžimo ugnimi sunaikinsi pikčiausias 
pagundas. 

3. Ras nuodėmių dovanotoją. Kas pasauly be 
nuodėmės? Kai žydai nusidėjėlę moteriškę at- 
vedė prie Jėzaus, norėdami akmenimis užmušti, 
Jėzus pažvelgęs į juos tarė: Kas iš jūsų be nuo- 
dėmės, tegul pirmas meta į ją akmenį... Tai iš- 
girdę, jie vienas po kito ėjo šalin, pradedant nuo 
vyresniųjų (Jon. 7, 8-9). Nusidėjėlės kaltinto- 
jai prisipažino patys esą nusidėjėliais. Šv. Jo- 
nas sako:Jei sakytumėm, kad neturime nuodė- 
mės, mes patys save suvedžiojame, ir nėra mu- 
myse tiesos (1 Jon. 1, 8). Taip, kiekvienas su 
kantriuoju Jobu turime prisipažinti: Kas gali 
apvalyti pradėtąjį iš suteptos sėklos? argi ne tu, 
kuris esi vienas? (Job. 14, 4). Taip, tik Jėzus 
vienas yra nuodėmes naikinantis Avinėlis. Jė- 
zaus kančia, tai nuodėmių dovanotoją.—Pažvelk, 

nuo kryžiaus šaukia Jėzus, mano mylimasai, į 
Kalvarijos kalną, girdėk mane besimeldžiantį 
už nedorėlius, guodžiantį draug kenčiantį pik- 
tadarį. Nusidėjėlių atėjau ieškoti ir per šventą 
kančią naikinu jų nuodėmes. Apmąstinėjantis 
mano kančią pasiragins atgailoti. 

III. IŠGANYMO VILTIS. Žmogaus gyveni- 
mas, tarsi, audrų blaškoma jūra. Čia jis ramus, 
čia jau blaškomas gyvenimo audrų, it apaštalų 
laivelis ežere. Tačiau Jėzus ramino apaštalus: 
Pasitikėkite, tai aš, nebijokite (Mr. 6, 50). Jė- 
zui mirus, nusiminimas ir nebviltis išblaškė 
apaštalus. Tačiau atsikėlęs Jėzus, rodydamas 
z apaštalams išganingąsias žaizdas, taria: Ramybė 
teesie su jumis (Jon. 20, 21). Apaštalams užteko. 
Net abejojantis Tomas, išvydęs Jėzaus rankų, 
kojų ir šono žaizdas, sušuko: Mano Viešpats ir 
mano Dievas! (Jon. 20, 28). Žodžiu, Jėzaus ken- 
tėjimų žymės grąžino apaštalams išganymo vil- 
tį. Taip, Jėzaus kančios, atsikėlimas, tai išga- 
ningosios vilties mokykla. Apmąstinėjantis ken- 
čiantį Jėzų įsigis nesunaikinamą išganymo vil- 
tį, nes: 

1. Jėzus paaukojo amžinąją auką. Kaip senas 
pasauly nusidėjęs žmogus, taip senos yra už nuo- 
dėmes aukos. Tačiau ką paaukos nusidėjėlis 
šventumo Kūrėjui — Dievui? Kokiomis auko- 
mis atsiteis už įžeidimus? Šv. Paulius, rašydamas 
apie amžinąją Išganytojo auką, sako: Nes ne- 
galima atimti ožių ir veršių krauju nuodėmės... 
Todėl įeidamas į pasaulį, jis (Išganytojas) sa- 
ko: Aukos ir atnašos tu nenorėjai, bet priren- 

gei man kūną. Deginamosios aukos už nuodėmę 
tau nepatiko. Tuomet aš tariau: Štai, ateinu... 
daryti tavo, o Dieve, valios (Žyd. 10, 4- 7). Taip, 
Jėzus atėjo paaukoti Dievui patinkančios už nuo- 
dėmę aukos. Jis, kaip vyriausias būsiančių gė- 
rybių kunigas, paaukojo amžinai tveriančią au- 
ką. Todėl, šventieji broliai, dangiškojo pašauki- 
mo dalininkai, įsižiūrėkite į pasiuntinį ir vy- 
riausiąjį mūsų išpažinimo kunigą, į Jėzų, kuris 
yra ištikimas jį pasiuntusiam, rašo šv. Paulius. 
Kristus..., atėjęs, kaip vyriausias būsimų gėry- 
bių kunigas, per didesnę ir tobulesnę padang- 
tę, ne rankomis padirbtą, tai yra, ne šito sutvė- 
rimo, ir ne ožių ar veršių krauju, bet savo krau- 
ju įėjo vieną kartą už visus į šventyklą, radęs 
amžiną atpirkimą. Nes jei ožių ir jaučių krau- 
jas ir karvės pelenai, šlakstant, pašventina su- 
teptuosius, apvalydamas kūną, kaip gi daug 
labiau kraujas Kristaus, kuris aukojo pats sa- 
ve nesuteptą Dievui, apvalys mūsų sąžinę nuo 
mirusių- darbų, kad mes tarnautumėm gyvajam 
Dievui (Žyd. 3, 1-2; 11-14). Taip, Jėzus vie- 
ną kartą ant kryžiaus paaukojo amžinąją auką 
ir ji pasilieka tikroji išganymo viltis, 

2. Jėzus nuodėmes dovanojo. Nusidėjęs ka- 
ralius pranašas verkdamas šaukia: Pasigailėk ma- 
nęs, Dieve, dėl savo didžio gailestingumo ir dėl 
savo pasigailėjimų daugybės išdildyk mano pik- 
tadarystę. Visai numazgok nuo manęs mano pra- 
sikaltimus ir apvalyk mane nuo mano nuodėmės, 
nes aš pažįstu mano piktadarystę, ir mano nuo- 
dėmė nuolat yra mano akivaizdoje (Ps. 50,3 - 5). 


Jėzaus kančios vaisiai 41 


————— 


Mano mylimasis, kalba nuo kryžiaus Jėzus, Do- 
vydas padėjo viltį Dievo gailestingume ir liko 
išgelbėtas. O tu, nusidėjęs, kur ieškosi pagalbos? 
Štai, kopk į Kaukolės kalną, artinkis prie mano 
kryžiaus ir klausykis mano maldos žodžių: Tė- 
ve! Atleisk jiems, nes nežino ką daro (Luk. 23, 
34). Aš kentėdamas nuodėmes dovanojau, kad, 
apmąstinėjantiems mane kenčiantį, suteikčiau 
išganymo viltį. 

3. Jėzus kėlėsi pergalėtojas. Kokių baiseny- 
bių pasaulis nebuvo sugalvojęs kenčiančiam Jė- 
E zui? Jas matydami net artimiausi Jėzaus moki- 
L. niai nusiminę išbėgiojo. Tačiau Jėzus atsikėli- 
: mu išblaškė abejonių tamsybes, grąžino širdims 

ramybę, nenugalimo uolumo ugnimi uždegė apaš- 
. talų dvasią. Kristus kėlės, mirtis nugalėta, kan- 
į čia vainikuota, tikėjimas atgaivintas, bažnyčia 
2 įkurta, atsikėlimo viltis suteikta. Bet iš tikrųjų 
4 Kristus yra prisikėlęs iš numirusių, kaip užmi- 
E. gusiųjų pirmonė.. Mirtis praryta apgalėjimo 
“(d Kor. 15, 20. 54). Taip, Jėzaus kryžius švel- 
nina kentėjimų kryželius, atsikėlimas neša bū- 
3 siančio prisikėlimo viltį. Jėzų mylinčiam ken- 
čiantis Jėzus yra tikroji išganymo mokykla. 
£ O kenčiantis Jėzau, išganymo ir būsiančios 
2 laimės šaltini! Suteik man malonės, kad, tavo 
kančias apmąstinėdamas, užsiliepsnočiau Tavo 
S meilės ugnimi. Garbinu ir šlovinu Tave, Vieš- 
patie, Jėzau Kristau, kad per šventą savo kry- 
2 žių atpirkai pasaulį. 
į Pasiryžimas: Išganymo pavojuose šauksiuos 
kenčiančio Jėzaus pagalbos! 


(TMN V 


I. JĖZAUS KANČIA ALYVŲ 
DARŽELY 


1 Mąstymas 
KELIONĖ Į ALYVŲ DARŽELĮ 


1. Įsivaizduok Jėzų, dangaus Tėvui tariantį: 
Tėve, valanda atėjo, pagarbink savo Sūnų, kad 
Sūnus pagarbintų tave, kaip tu esi jam davęs 
valdžios ant visų žmonių, kad jis visiems, kuriuos 
tu jam davei, suteiktų amžinąjį gyvenimą (Jon. 
11-12) 

2. O besimeldžiantis Jėzau! Savo gaivinančia 
malone apšviesk mano protą, kad, mąstydamas 
kelionę į Alyvų Darželį, pažinčiau tavo meilės 
gilumą. 

Šv. Jonas sako: Judas, priėmęs kąsnelį, tuo- 
jau išėjo. Buvo jau naktis (Jon. 13, 30).Valanda 
atėjo. Darbas baigtas, vakarienė atlaikyta. Rei- 
kia eiti į Alyvų Darželį. Jėzus, tardamas apaš- 
talams: Kelkitės eikime iš čia (Jon. 14, 31), 
apleidžia vakarienės salę. Mintimis sekdamas Jė- 
zų į Alyvų /-Darželį svarstyk tris dalykus: 


I. Jėzus apleidžia vakarienės salę. 
II. Jėzus apaštalams kalba apie kančią. 
III. Jėzus eina drąsiai, pasiryžęs kentėti. 


I. JĖZUS APLEIDŽIA VAKARIENĖS SA- 
LE. Vakarienė baigta. Darbas atliktas. Lieka už- 
dėti antspaudas. Jėzus dės savo kraujo antspau- 

dą ant išganymo darbo. Judas išėjęs. Jis gatvė- 
se renka būrius. Pranašystėms valanda atėjo. 
Kristus kreipėsi į vienuoliką tardamas: Kelki- 
tės, eikim iš čia (Jon. 14, 31). Jie atsikėlę išėjo. 
Kodėl Jėzus apleidžia salę? 

Jėzus žino, kas už valandėlės turi įvykti. Ju- 
das jau paėmė Jo kraujo pinigus. Sinagogos 
atstovai jį įkainavo. Jėzus atėjo pildyti dan- 
gaus Tėvo valią, tat nori, kad viskas įvyktų, 
kaip Tėvas yra surėdęs. Jis nenori, kad priešai, 
atėję į salę, jį areštuotų. Jėzus kentėjimams atsi- 
duoda laisvai. Jis nenori, kad kas įvyktų, kas 
nebuvo pranašų numatyta, Todėl Jėzus eina į 
Alyvų Daržą, kur turi prasidėti kančios trage- 
dija. Vaizduotės akimis matyk su būreliu apaš- 
talų Jėzų žengiantį Alyvų kalno link. Jėzus, 
tarsi, naujos kariuomenės vadas, eina kiek prie- 
šaky. Jis eina mirti. Tačiau nėra ašarų, nėra 
skundo, nėra nusiminimo. Jėzaus akys pakeltos 
į dangų, širdis veržiasi prie dangaus Tėvo, va- 
lia trokšta kentėti. Jėzus pilnas rimties žengia, 
širdies gilumoje kalbėdamas: Aš pagarbinau ta- 
ve žemėje, pabaigdamas darbą, kurį tu man da- 
vei daryti. Dabar tu, Tėve, pagarbink pas save 
ta garbe, kurią aš turėjau pas tave, pirm nekaip 
atsirado pasaulis (Jon. 17, 4. 5). 

II. JĖZUS APAŠTALAMS KALBA 
APIE KANČIA. Tiesa, jau nebepirmas kar- 
tas Jėzus apaštalams kalba apie kančią. Tačiau 
šiandien, šioje kelionėje, Jėzus ypatingai apaš- 
talus ragina budėti. Jėzus nori apaštalus paruoš- 
- ti, kad suėmimas jiems nebūtų, tarsi, nelauktas 

įvykis. Jėzus kreipiasi į apaštalus tardamas: 
Vaikeliai, dar trumpą laiką aš esu su jumis (Jon. 
13,33). Teiraujasi Petras. Klausinėja kiti apaš- 
talai, kur Jėzus eina, kodėl nori palikti, nes 
Jėzus pranašauja, kad jie visi išbėgiosią ir net 
vienas užsiginsiąs. Susirūpinęs Petras kreipiasi 
tardamas: Viešpatie, kur eini?.. Kodėl aš dabar 
negaliu tavęs sekti? Aš guldysiu savo gyvybę 
už tave. Jėzus atsakė: Tu guldysi savo gyvybę 
už mane! Iš tikrųjų, iš tikrųjų sakau tau, gai- 
dys nepragys, iki tris kartus manęs išsiginsi. 
(Jon. 13, 36 - 38). Toliau Jėzus kreipiasi į kitus 
tardamas: Visi jūs šią naktį manimi pasipiktin- 
site, nes parašyta: Aš užgausiu piemenį ir ban- 
dos avys bus išskirstytos (Mat. 26, 31). Jėzus 
aiškiai nusako, jog šią naktį įvyksią dideli da- 
lykai, jog apaštalai visi išbėgiosią. Mirties bai- 
mė apims visus, nes jų vadas bus išduotas į bu- 
delių rankas. Tiesa, jis pats eina kentėti, nes 
valanda jau atėjo, nes tokia dangaus Tėyo va- 
lia. Apaštalai nuliūdę. Jėzus, kuris pats, rodos, 
reikalingas paguodos, ramina nusiminusius apaš- 
talus: kuomet būsiu atsikėlęs iš numirusių, aš 
nueisiu pirm jūsų į Galilėją (Mat. 26, 32). Ta- 
čiau apaštalai dar vis netiki, nes jie negali įsi- 
vaizduoti, kaip-tai visa galės įvykti. Petras karš- 
čiuodamasis sako: Jei visi tavimi pasipiktintų, 
aš niekuomet nepasipiktinsiu.. Nors man reik- 
tų ir mirti draug su tavim, aš tavęs neišsigin- 
siu. Evangelija priduria: Taip pat ir visi mo- 
kiniai kalbėjo (Mat. 26, 33. 35). Tačiau Jėzus 
pranašystės neatšaukia. Jau Gethsemani daržas, 

Kalbos nutrūksta. Čia, kas buvo kalbėta, dėl ko 
buvo sielotasi, kas buvo sunkiai patikima, ne- 
trukus virs tikrenybe. Apaštalai pamatys Mo- 
kytoją laisvai atsiduodantį į budelių rankas. O 
valandos rimtume! 

III. JĖZUS EINA DRASIAI, PASIRYŽĘS 
KENTĖTI. Šv. Jonas Chrizostomas, nustebęs 
šaukia: Ką aš girdžiu? Ar tai bus tavo garbei, 
o Jėzau, ką tu sakai eidamas į Gethsemani dar- 
žą? Kas tavęs laukia tame darže, paskiau Jeruza- 
lėje ir galų gale ant Kalvarijos? Argi nuplaki- 
mas, erškėčių vainikas, mirties ištarmė, kryžius, 
merdėjimas, mirtis, pažeminimai, kentėjimai bus 
tavo garbei? — Taip, — atsako Jėzus. — Tai bus 
garbė mano akims ir širdžiai. Ir iš tiesų, iš be- 
galinės žmonių meilės aš skaitau garbe kentėti 
ir mirti, kad galėčiau žūstančius išganyti. Ne- 
trukus aš priimsiu pasmerkimo ištarmę, ją sa- 
vo rankomis pririšiu prie kryžiaus. Aš juos pa- 
nardinsiu mano kraujuje. Taip tada Dievo tei- 
sybei bus atpildyta. Nuo tada bus padaryta su- 
tartis tarp mano dangiškojo Tėvo ir manęs. Žmo- 
gus pilna širdimi galės šaukti su karalium Pra- 
našu: Tavyje, Viešpatie, aš turėjau vilties, te- 
nebūsiu sugėdintas per amžius: išliuosuok mane 
savo teisybėje (Ps. 30, 27). Taip, Jėzus gerai ži- 
no, kas jo laukia Alyvų Daržėlyje, Jeruzalėje, 
ir ant Kalvarijos kalno, tačiau Jėzus eina drą- 
siai į Gethsemani pasiryžęs kentėti. Kančių pra- 
matymas purto Jėzaus žmogišką prigimtį. Ta- 
čiau Jėzus eina į Gethsemani, nes suėmimo va- 
landa artėja. Net daugiau. Jėzus eina ramus, su- 

sitelkęs, melsdamasis, kaip aukščiausias kunigas, 
už apaštalus ir tikinčiuosius. Jėzaus, einančio 
į Gethsemani nuotaika yra, tarsi, durys į Jė: 
zaus kančių šventovę. Tiesa, tos durys slepia 
tamsius dalykus. Už jų kalėjimai, plakimai, pa- 
smerkimas, kryžius, vinys, merdėjimas, mirtis. 
Bet Jėzus pilnas rimties žengia drąsiai, pasi- 
tyžęs kentėti, atiduoti gyvybę, įvykinti dangaus 
Tėvo sprendimus. Jėzus eina vykinti didžiausio 
troškimo. Jis trokšta būti pakrikštytas kraujo 
krikštu. Aš turiu būti pakrikštytas krikštu ir 
kaip nerimstu, iki tai bus atlikta (Luk. 12, 50). 
Jėzus, priimdamas žmogaus kūną, padarė pirmą 
žingsnį prie kraujo krikšto. Dabar jis žengia į 
Gethsemani daržą, kad padarytų paskutinį dar- 
bą. Jėzus nori būti pakeltas nuo žemės, kad 
kryžiumi patrauktų visus. Aš gi, kuomet būsiu 
pakeltas aukštyn nuo žemės, visa patrauksiu 
prie savęs (Jon. 12, 32). Jėzus eina susinaikinti, 
kad jo kraujas būtų krikščionių sėkla. Jėzus ei- 
na mirti, kad savo mirtimi išgelbėtų milijonus. 
Iš tikrųjų, iš tikrųjų, sakau jums, jei kviečių 
grūdas nekris į žemę ir nebus apmiręs, jis pa- 
silieka vienas; jeigu jis bus apmiręs, jis neša 
daug vaisiaus (Jon. 12, 24). Šioje valandoje Jė- 
zus, tarsi, anas kviečio grūdas, krinta į Alyvų 
Darželį, kad būtų sunaikintas Kalvarijos kalne, 
Jėzus Dievas žino, kaip didelius išganymo vai- 
sius neš jo mirtis. Todėl, be rūpesčio, baimės, 
drąsiai žengia Gethsemani link. Paprastai žmo- 
gus, jausdamas kančias — nerimsta: jo širdis 
reikalauja paguodos. Tačiau Jėzus, kiaurai ma- 

tydamas kančių taurę, guodžia pradedančius nu- 
siminti apaštalus. O kaip saldi paguoda kenčian- 
tiems dėl Jėzaus vardo! 

Baigdamas mąstymą sek Jėzų, keliaujantį į 
Alyvų Daržą. Prisižiūrėdamas jo nepaprastai ra- 
mybei, mokinkis kantrybės, pasiaukojimo. Sa- 
vo bandymo valandomis prašyk kenčiančio Jė- 
zaus malonės, kad viską ištvertum dėl Dievo 
ir sielų. Pasveikink nuolat už tave besiaukojan- 
tį Jėzų, kalbėdamas: Kristaus siela, pašvęsk ma- 


ne.:s. i 


Pasiryžimas: Petro klausimą: Jėzau, kur ei- 
ni, šiandien dažnai prisiminsiu! 

2. Mąstymas 


JĖZAUS — VYRIAUSIOJO KUNIGO MAL- 
DA. 


6 = abs į S pakėlusi: Jėzų ir 
klausyk iš Jo lūpų plaukiančių šventos maldos 
žodžių: Šventasis Tėve, išlaikyk dėl savo var- 
do tuos, kuriuos man davei, kad jie būtų viena, 
kaip ir mes (Jon. 17, 11). 


2. O Dieve, gaivinančios malonės šaltini! 
Šią valandėlę apšviesk mano protą, kad mąs- 
tymo mintys paragintų trokšti vienybės su Jė- 
zumi. 

Jėzaus, Vyriausio Kunigo, kelyje į Alyvų 
Darželį malda yra, tarsi, intencija, už ką jis au- 
kojasi. Jėzaus maldos minčių gilumo neišsems 
žmogaus protas. Bossuet, aiškindamas Jėzaus 
maldos žodžius, atsiprašo skaitytojus, kad jo 
žmogiška silpnybė nepajėgianti atidengti Jėzaus 
maldos paslapčių. Svarstydamas žmogaus protą 
viršijančius Jėzaus maldos pamokinimus, šiame 
mąstyme kreipk dėmesio į tris dalykus: 


I. Jėzus meldžiasi pats už save. 
II. Jėzus meldžiasi už apaštalus. 
III. Jėzus meldžiasi už tikinčiuosius. 


I. JĖZUS MELDŽIASI PATS UŽ SAVE. 
Jėzus, Vyriausias Naujojo Įstatymo kunigas, ei- 
na atlikti amžiną dangaus ir žemės suderinimo 
auką. Jėzus Dievas - Žmogus eina mirti. Žino- 
damas likimą, Jėzus meldžia dangaus Tėvą pa- 

garbinti jį garbe, kurią jis yra turėjęs pirm pa- 
saulio sutvėrimo. Jėzus kentės. Jis bus paniekin- 
tas, pažemintas, plaktas, išjuoktas, prikaltas prie 
kryžiaus. Neliks tų, kurie tikės, kad Jėzus, Die- 
vas Atpirkėjas, Dievo Gyvojo Sūnus. Todėl, Jė- 
zus kreipiasi į dangiškąjį Tėvą tardamas: Tė- 
ve, valanda atėjo, pagarbink savo Sūnų, kad Sū- 
nus pagarbintų tave (Jon. 17, 1). Kokio pagar- 
binimo Jėzus prašo? Tiesa, pagarbintas bus Sū- 
nus, miręs ant kryžiaus. Jis mirtimi žmogų su- 
taikins su Dievu, nuodėmę sunaikins, piktąjį 
nugalės, mirtį sušvelnins, garbę, amžiną gyvė- 
nimą suteiks. Garbingi darbai. pagarbins Jėzų, 
tačiau šią garbę nedaugelis pastebės. Net prie- 
šingai, daug kas tyčiosis, juokaus. Jėzus prašo 
dangaus Tėvą pagarbinti jį tokia garbe, kad ma- 
tantieji žinotų, jog Jis yra Dievas, Dievo Gy- 
vojo Sūnus. Dauguma Tėvų mano, jog Jėzus, 
kreipdamasis į dangaus Tėvą, maldavo: Tu, o 
Tėve, mane siuntei į pasaulį, kad kančia ir mir- 
timi jį atpirkčiau. Štai, dabar, prieš akis kan- 
čia, kryžiaus mirtis, dėl kurios daug kas pik- 
tinsis manimi. Todėl, prašau tavęs, Tėve, kad“ 
žmonės mane matytų, pažintų ne kaip silpną 
žmogų, pažemintą, be garbės, vertą kryžiaus 
bausmės, bet kaip Tavo Sūnų, tikrą Dievą, per 
kurį malonė ir išganymas. Todėl, Tėve, pagar- 
bink mane, tai yra, mane prikryžiuotą ir mirš- 
tantį, stebuklais: žemės drebėjimu, saulės užte- 
mimu, bažnyčios uždangos plyšimu, uolų skili- 
mu, atsivėrusiais karstais, skubiu garbingų kū- 
no atsikėlimu, dangun užžengimu, Šv. Dvasios 

atsiuntimu, giminių atsivertimu prie mano evan- 
gelijos, kad iš jų visi pažintų, jog aš esu Dievas, 
Mesijas, Išganytojas Jėzus Kristus, Tavo Sū- 
nus. — Jėzus prašo dangaus Tėvą žmonėms pa- 
rodyti Kristaus Dievystę, kad per ją apsireikštų 
Dievo garbė. Jėzus ir dangaus Tėvas yra viena. 
Jėzus paniekintas, paniekintas ir Tėvas, kuris Ji 
siuntė. Jėzus pagarbintas stebuklais, pagarbintas 
ir dangaus Tėvas. Nuodėmė įžeidė Dievą. Kan- 
čia Dievą paniekins. Tat, Jėzus prašo dangaus 
Tėvą stebuklais atidaryti žmonių akis, kad bū- 
tų Dievui atiduota prideranti garbė, Jėzus mel- 
džia dangaus Tėvą ieškodamas ne savo, bet Die- 
vo garbės. 

II. JĖZUS MELDŽIASI UŽ APAŠTALUS. 
Jėzus netrukus apleis savo rinktinių būrelį. Tie- 
sa, Jis jiems paskelbė, ką buvo įpareigotas pa- 
skelbti. Tačiau Jėzus žino apaštalų silpnybę. 
Jis žino, kad, kai tik pavojus pažvelgs į akis, 
apaštalai, it bailiai, išsigandę išbėgios. Todėl Jė- 
zus kreipiasi į dangaus Tėvą melsdamas: Šven: 
tasis Tėve, išlaikyk dėl savo vardo tuos, kuriuos 
man davei, kad jie būtų viena, kaip ir mes. Bū- 
damas su jais aš laikiau juos dėl tavo vardo 
(Jon. 17, 11-12). Jėzus meldžia dangaus Tėvą, 
kad apaštalus saugotų nuo bloga ir laikytų tie- 
soje. Aš jiems daviau tavo žodį, bet pasaulis jų 
nekentė, nes jie ne iš pasaulio, kaip ir aš ne iš 
pasaulio. Aš neprašau atimti juos iš pasaulio, 
bet apsaugoti juos nuo pikta... Pašventink juos 
tiesoje. Tavo žodis tiesa. Kaip tu mane siuntei 
į pasaulį, taip aš juos siunčiu į pasaulį: Už juos 

aš pašvenčiau pats save, kad ir jie būtų pašven- 
tinti tiesoje (Jon! 17, 14-19). Jėzus meldžia, 
kad apaštalai pasiliktų visuomet vienybėje su 
Jėzumi. Jis nori, kad apaštalai laikytųsi.žodžių, 
kuriuos daugelį kartų jiems yra kalbėjęs. Jė- 
zus nori, kad apaštalai tęstų pradėtąjį išganymo 
darbą. Pagaliau Jėzus nori, kad apaštalai, užbai- 
ge pasiuntinybę, būtų kartu su juo dangaus ka- 
ralystėje. Tėve, aš noriu, kad tenai, kur aš esu, 
būtų su manim ir tie, kuriuos tu man davei, kad 
jie matytų mano garbę, kurią tu man suteikei, 
nes tu mane mylėjai pirm pasaulio įkūrimo (Jon. 
17, 24). Prašydamas vienybės, tiesos, šventumo, 
Jėzus apaštalams meldžia dangiškos laimės. O 
žodžiais Tėve, aš noriu Jėzus trokšta, kad apaš- 
talai būtų verti matyti Dievo garbę danguje. 
Jėzus nori, kad su apaštalais sėdėdamas ant gar- 


- bės sostų, galėtų teisti žmonių gimines pasku- 


tinio teismo dienoje. 

III. JĖZUS MELDŽIASI UŽ TIKINČIUO- 
SIUS. Trečia Jėzaus maldos intencija, tai ti- 
kintieji, apskritam pasauly katalikų Bažnyčia. 
Jėzus už ką eina kentėti? Jis eina kentėti už 
visus be išimties. Apaštalai skelbs Evangeliją vi- 
soms tautoms. Lig tol Jėzus Dievas buvo žino- 
mas tik Izraelio sūnums. Nuo kentėjimo dienos 
Dievas bus žinomas visoms giminėms. Tačiau 
Jėzus trokšta ne to, kad jo vardas būtų žinomas, 
bet kad žmonės pažintų amžinąjį gyvenimą. Pra- 
dėdamas maldą Jėzus prašo: Tėve, valanda atėjo, 
pagarbink savo Sūnų... kad jis visiems, kuriuos 
jam davei, suteiktų amžinąjį gyvenimą. Tas yra 

amžinasis gyvenimas: kad jie pažintų tave, vie- 
natinį tikrąjį Dievą, ir kurį tu siuntei, Jėzų Kris- 
tų: (Jon. 17, 1-3). Jėzus meldžia žmonėms am- 
žinojo gyvenimo, kuris pasiekiamas per šv. ti- 
kėjimą. Tikėjimas šventas bus tas, kurį skelbs 
apaštalai. Tat, Jėzus meldžia, kad tikintieji laiky- 
tųsi apaštalų skelbiamo mokslo, pasiliktų vie- 
nybėje su apaštalais, o per apaštalus vienybė- 
je su Kristumi ir dangaus Tėvu. Toliau Jėzus 
kreipiasi į dangaus Tėvą melsdamas: Prašau gi 
ne tik už juos, t. y. apaštalus, bet ir už tuos, 
kurie per jų žodį tikės į mane, kad visi būtų 
viena, kaip tu, Tėve, esi manyje ir aš tavyje, 
kad ir jie būtų mumyse viena, kad pasaulis įti- 
kėtų, jog tu esi mane siuntęs (Jon. 17, 20-21). 
Tikėjimas, tai vienybės ryšys. Vienybė palaiko- 
ma savitarpio meile. Dievas yra meilė. Niekas 
taip nemyli Sūnaus, kaip dangaus Tėvas. Nie- 
kas, antra vertus, taip nemyli Tėvo, kaip Sūnus 
Jėzus Kristus. Jėzus myli Tėvą, Tėvas myli 
Sūnų, todėl tarp jųdviejų amžina vienybė. Jė- 
zus meldžia, kad apaštalai ir tikintieji pasiliktų 
vienybėje su Kristumi. Jėzus meldžia, kad per 
tikinčiuosius pasireikštų Jėzaus dievystė. Tikin- 
tieji pažins Jėzų, jie meilės, vienybės jėga Jė- 
zų skelbs pasauliui. Tat Jėzus, baigdamas mal- 
dą, prašo: Teisusis Tėve, pasaulis tavęs nepa- 
žino, aš gi tave pažinau; taip pat šitie pažino, 
kad tu esi mane siuntęs. Aš padariau jiems tavo 
vardą žinomą ir duosiu jį pažinti, kad meilė, ku- 
rią tu mane mylėjai, būtų juose ir aš juose (Jon. 
17, 25. 26). 

Baigdamas mąstymą, karštos maldos žodžiais 
dėkok Jėzui už begalinį žmonėmis rūpestį. Jis, 
eidamas kentėti, meldžiasi už mane, vargšą nu- 
sidėjėlį, kad aš tikėčiau, mylėčiau ir rasčiau 
gyvenimą, kuris yra Jėzaus Kristaus pažinimas. 
Pasveikink Jėzų širdies gilumoje kalbėdamas: 
Kristaus siela pašvęsk mane... 

Pasiryžimas: Šiandien melsdamasis atsimin- 
siu Jėzų — Vyriausiąjį Kunigą besimeldžiantį už 
mane! 


3. Mąstymas 


JĖZUS KOPIA Į ALYVŲ 
KALNĄ 


1. Įsivaizduok prie Alyvų Kalno apaštalams 
tariantį Jėzų: Pasėdėkite čia, kolei aš tenai nu- 
eisiu ir melsiuos (Mat. 26. 36). 

2. O besimeldžiantis Kristau! Padaryk, kad 
mąstymas paragintų mano maldų intencijas 
jungti su tavo intencija Alyvų Daržely. 

Perėjęs Kedrono upelį Jėzus prisiartino prie 
Gethsemani daržo. Čia, tarsi teatro scenoje, turi 
prasidėti žmonijos atpirkimo drama. Mintimis 
sekdamas į kalną kopiantį Jėzų, šiame mąstyme 
prisimink tris dalykus: 

I. Alyvų kalną. 
II. Kopiantį Jėzų. = 
III. Jėzų pradedantį melstis. 

I. ALYVŲ KALNAS. Šv Lukas sako: Išėjęs 
jis ėjo savo papročiu į Alyvų kalną (Luk. 22, 39). 
Kas tasai Alyvų kalnas? Alyvų kalnas tai vienas 
Jeruzalės kalnelių, kuriame randasi daržas ar, 
geriau sakant, alyvomis sodintas ūkis. Gethse- 
mani daržas tai dalis Alyvų kalno. Jėzus, apaš- 
talus palikęs prie kalnelio, ėmęs tris mylimiau- 
sius, pakilo aukštyn, kad niekeno netrukdomas 
pradėtų kančios dramą. Dar šiandien, žmonių 
padavimu, esą užsilikę aštuoni šimtamečiai aly- 
vų medžiai, tarsi, Jėzaus agonijos liudininkai. 

Jėzus kopia į Alyvų kalną. Alyvų kalnas, tai 
pirmoji Jėzaus kančios scena, kuria pradeda- 
ma žmonijos atpirkimo drama. Alyvų kalnas dar 
kai kieno vadinamas Jėzaus širdies spaustuvu. 
Paprastai Palestinoje, didesniuose alyvų soduo- 
se, būdavo įrengti spaustuvai alyvų aliejui 
spausti. Jėzus eina į Alyvų kalną, kuriame ras 
spaustuvą, tačiau ne alyvų aliejui spausti, bet 
švenčiausiai jo širdžiai. Čia taip bus suspausta 
Jėzaus širdis, kad Jėzus netrukus apsipils kru- 
vinu prakaitu. 

Alyvų kalnas tai vieta, nuo kurios daug 
kas matyti. Ten prieš akis Juozapato pakalnė, 
Gal visam pasauly nėra tamsesnės vietos, kaip 
šią naktį atrodė Juozapato slėnis. Per ją teka 
dažnai visiškai išdžiūstantis Kedrono upelis. Jos 
lygumose Jeruzalės gyventojai daugelyje vietų 
yra padarę mirusių kapus. Kur ne kur riogso 
nuplikusi uola, saulės nudegintas kalnelis. Tė- 
zus mato šią Juozapato pakalnę, kuri dabar tuš- 
čia ir mirusių kaulais pripildyta. Bet ateis lai- 

kas, kad, angelui sutrimitavus, pakalnė prisipil- 
dys žmonėmis. O, kaip gi reikšminga bus teis- 
mo valandoje Jėzaus kančia! 

Toliau nuo Alyvų kalno matyti Jeruzalės 
mūrai. Čia dunkso Jeruzalė, kuri žudo Dievo 
siųstus pranašus ir akmenimis užmuša kalban- 
čius Viešpaties vardu. Net dar baisiau: Jeru- 
zalė jau pakėlus kalaviją prieš pranašų Vieš- 
patį ir savo Išganytoją. Tamsoje stukso jos pi- 
lių bokštai. Čia matosi Antonijos pilis, kurio- 
je jau paruoštas Išganytojui kryžius. Jeruzalė 
paskendusi netikėjimo, užsikirtimo miege. Iš 
čia matos Jeruzalės bažnyčia, kurios vadai už- 
miršo Dievo garbę. Jėzus pas savuosius atėjo, 
bet savieji jo nepriėmė. Kunigai nuo jo tolinosi 
ir vadai jam ruošė kilpas. Čia vėl matos Gol- 
gotos kalnas. Jėzus visa matančiomis akimis pa- 
žvelgia į Golgotą, ant kurios rūkuose spindi 
trys paslaptingi kryžiai. Nuo Alyvų kalno at- 
siveria mirtų sodai ir terebintais sodintos Je- 
ruzalės alėjos. Jie žaliuoja duodami garbę Su- 
tvėrėjui, kai Jeruzalės gyventojai paskendę už- 
kietėjimo miege. Jėzus nuo kalno mato nedė- 
kingąją Jeruzalę ir širdies gilumoje kartoja: 
Jeruzale, Jeruzale, kuri žudai pranašus ir ak- 
menimis užmuši tuos, kurie pas tave siųsti, kiek 
kartų aš norėjau surinkti tavo vaikus, kaip viš- 
ta surenka savo viščiukus po sparnais, ir tu ne- 
norėjai. (Mt. 23, 37). 

II. KOPIANTIS JĖZUS. Pusiaunaktis. Tam- 
su. Su būreliu apaštalų Jėzus kopia ne į aukš- 
tąjį Sinai, kur Dievas Mozei yra davęs įsaky- 

mus, nes ne įsakymų duoti Jėzus kopia. Jėzus 
kopia ne į Kurn Hattino kalną, kur, ištisą nak- 
tį besimelsdamas, ruošėsi išrinkti apaštalus, nes 
Apaštalai jau išrinkti ir net jie čia pat. Jėzus 
kopia į kalną ne slėpdamasis, kaip kad turėjo 
daryti padauginęs duonas tyruose, kad žmonės 
jo karaliumi nepadarytų. Jėzus kopia į Gethse- 
mani daržą atsiduoti į nedorėlių rankas, nes 
ši vieta buvo gerai žinoma jo išdavikui. Jėzus 
kopia į Alyvų kalną pradėti dangaus Tėvui ma- 
lonios aukos. Jėzus kopia pasiimti kentėjimų 
taurę, kurią baigs gerti ant Golgotos kalno. Jė- 
zus kopia aukotis už žmonių nuodėmes. Taip 
Jėzus, tikrasis Dievo Avinėlis, ėmęs Petrą, Joną 
ir Jokūbą, kopia į Alyvų kalną širdies gilumoje 
kalbėdamas: Mano Tėve! Aukos ir atnašos tu 
nenorėjai, bet prirengei man kūną. Deginamo- 
sios aukos už nuodėmę tau nepatiko. Tuomet 
aš tariau: Štai, ateinu, — knygos rietime yra pa- 
rašyta apie mane, — daryti Tavo, o Dieve, valios 
(Žyd. 10, 5-7). Jėzus kopia aukotis, nes žmo- 
nių deginamos aukos Dievui jau nusibodo, Tie- 
sa, aukų kraujas tūkstančius metų tekėjo nuo 
deginamųjų aukurų. Tačiau žmonių aukos bu- 
vo per menkos, kad permaldautų įžeistą Dievo 
teisybę. Ką paaukos suteptas žmogus skaisty- 
bės šaltiniui Dievui? Kuo atpirks savo kaltę, 
pats būdamas vien silpnybė? Dievas, žiūrėda- 
mas į visas deginamas aukas, per Izają pranašą 
skundžiasi: Kur aš dar užgausiu jus, kurie de- 
ginate prasikaltimus? Visa galva skaudanti, visa 
širdis nuliūdusi. (Iz. 1. 5). Jūs visi žmonės esa- 

te nusidėjėliai ir mano priešai. — Veltui jaučių 
ir ožių kraujas jau tiek amžių tekėjo. Veltui jis 
tekės, nes Dievo teisybei juo nebus atlyginta ir 
žmogus nebus nuteisintas. Todėl, dabar turi būti 
paaukotas tas, kurį matote kopiantį į Alyvų kal- 
ną, kuris yra Jėzus, Dievo Gyvojo Sūnus. Jė- 
zus yra Dievo Avinėlis, apie kurį Jonas Krikš- 
tytojas yra sakęs: Štai Dievo Avinėlis, štai, ku- 
ris atima pasaulio nuodėmę (Jon. 1. 29). Dabar 
į jį rodydamas pirštu dangaus Tėvas Izaijo 1ū- 
pomis taria: Aš užgavau jį dėl mano tautos kal- 
tybės. Jis duos bedievius už jo kapą ir turtingą 
už jo mirtį, nes nebuvo padaręs neteisybės ir 
nebuvo vyliaus jo burnoje. (Iz. 53, 8-9). Taip, 
„į Gethsemani daržą kopiantis Jėzus savo krauju 
sumokės atpirkimo kainą, atlygins įžeisto Dievo 
teisybei. Jis kopia su trimis mylimiausiais apaš- 
talais, kad jiems parodytų šventą atpirkimo dar- 
bą. Įžeista Dievo didenybė reikalauja permal- 
davimo aukos. Šią askę aukoti kopia Jėzus į 
Alyvų kalną. 

III. JĖZUS PRADEDA MELSTIS. Evange- 
listas sako: Po to, atsitraukęs nuo jų, kaip ak- 
meniu mesti, ir atsiklaupęs jis meldėsi ir sakė: 
Tėve, jei nori, atimk šitą taurę šalin nuo manęs. 
Tačiau tebūna ne mano valia, bet tavo! (Lūk. 
22, 41-42). Už ką Jėzus meldžiasi? Šv. Poli- 
karpo kankinio aktuose randama, kad, kai pa- 
siųsti kareiviai atėjo jo suimtų, Polikarpas bu- 
vęs aukštai kambary. Greitai šventasis nuli- 
pęs, mandagiai priėmęs kareivius, paruošęs val- 
gyti ir paprašęs leidimo pasimelsti. Gavęs su- 

tikimą šventasis Polikarpas, aštuoniasdešimties 
šešerių metų senelis, pradėjęs garsiai melstis. 
Jis meldęsis ištisas dvi valandas. Jo maldos 
jėga buvusi tokia didelė, kad niekas nedrįsęs 
jos trukdyti. Krikščionys stebėjęsi. Kareiviai 
nedrįsę ir pirštų prikišti prie Dievo dvasia de- 
gančio žmogaus. Už ką meldėsi senelis? Jis 
meldė Dievą už visus. Jis meldė už didelius 
ir mažus, kurie buvo tenai susibėgę. Jis mel- 
dės už viso pasaulio tikinčiuosius. Jis Dievui 
pavedė savo paskutinę kovą, kurią baigs kovoti 
dėl Viešpaties vardo. Baigęs maldą Polikar- 
pas ramiai atsidavė į kareivių rankas, kurie jį 
nuvedė į žudymo vietą. Šv. Polikarpas yra tik 
žmogus. Tiesa, jis yra kentėtojo pavyzdys, ta- 
čiau Gethsemani darže meldžiasi Dievas-žmo- 
gus Jėzus prieš pasiaukojimą. Jėzus meldžiasi 
už Dievo garbę, už žmonių sielų išganymą. Jė- 
zus mato kančių taurę ir prašo dangaus Tėvo: 
Tėve, jei tai yra galima, tegul ji praeina. Bet, 
jei nėra galima, tegul bus tavo valia. — Jėzus 
atsiduoda dangaus Tėvo valiai. Kristus mel- 
džiasi už visus, nes Jis aukojasi už visus be 
išimties. Jėzus dar kartą meldžiasi už apašta- 
lus, kurie pakalnėje miega. Jėzus meldžiasi už 
tikinčiuosius. Jėzus meldžiasi už savo sužie- 
duotinę Bažnyčią, kurią draskys plėšrieji vil- 
kai. Jėzus meldžiasi ir melstis ragina apašta- 
lus. Sielvartų sugelta širdimi Jėzus, radęs mie- 
gančius apaštalus, ragina: Melskitės, kad ne- 
įpultumėte į pagundą (Luk. 22, 46). Jėzus, 
Naujojo Įstatymo Vyriausias Kunigas, Krikš- 

čionių vadas, meldžiasi už nuodėmėse pasken- 
dusią žmoniją, jos išganymo reikalus pavesda- 
mas dangaus Tėvui. Jėzus paveda dangaus Tė- 
vui išganymo taurę, kurios kartybes netrukus 
gers prikaltas į kryžių. O besimeldžiantis Die- 
viškasai mano Išganytojau! Tu eini kentėti ir 
prieš kentėjimus pasirenki ramią maldos vie- 
telę, mokindamas mane, nevertą tavo sekiotoją, 
melstis! Tu, o Jėzau, Gethsemani darže mel- 
deisi už mane, kad aš išmokčiau susitelkti ma- 
no maldos valandoje! 

Baigdamas mąstymą, pareikšk užuojautos Aly- 
vų Daržely už tave besimeldžiančiam Jėzui. 
Sveikink jį alpstantį karštos maldos žodžiais: 
Kristaus siela pašvęsk mane... 


Pasiryžimas: Melsdamasis įsivaizduosiu Aly- 
vų Daržely besimeldžiantį Jėzų. 

4. Mąstymas 


JĖZAUS SIELVARTAS 


1. Įsivaizduok Alyvų Daržely sukniubusį Jė- 
zų ir šaukiantį dangaus Tėvui: Dieve, mano 
Dieve, pažvelk į mane: kam mane apleidai? 
(Ps. 21, 2). 

2. O gailestingumo Dieve! Savo gaivinančia 
malone apšviesk mano sielą, kad mąstymas pa- 
ragintų persiimti Kristaus sielvartu Alyvų 
Daržely. 

Jėzus pradėjo melstis ir sielvartauti. Prieš 
jo akis atsiveria baisios kančios scenos. Jis da- 
bar kiaurai mato visa, ką Karalius Pranašas 21 
psalmėje yra nusakęs. Prieš Jėzaus akis nuo- 
dėmės baisumo šmėkla, kančių taurės šmėkla, 
kryžiaus šmėkla. Tai matydamas, Jėzus pra- 
dėjo sielvartauti. Norėdamas suprasti Jėzaus 
nerimastavimo priežastis, šiame mąstyme pri- 
simink: 

I. Nuodėmės baisumo šmėklą. 
II. Kančių taurės šmėklą 
III. Kryžiaus šmėklą. 


NUODĖMĖS BAISUMO ŠMĖKLA. Jėzus 
nekaltybės Avinėlis. Jis, būdamas be kaltės, pri- 
siima žmonių nuodėmes, kad jas sunaikintų bai- 
sia mirtimi. Mes dažnai kalbame apie nuodėmės 
baisumą, nuodėmę vaizduojamės iš jos pasėkų. 
Tačiau pačios nuodėmės, kaip ji baisi savyje, 
mes nesuprantame. Kitaip “yra su besimeldžian- 

čiu Jėzumi. Jėzus kiauriai pažįsta nuodėmės 
šlykštumą. Jėzus atėjo naikinti nuodėmių. Tam 
jis apleido gražųjį dangų, kad žmones atpirk- 
tų iš nuodėmės. Melsdamasis Jėzus pradeda at- 
pirkimo darbą. Prieš jo akis stojasi visos pa- 
saulio nuodėmės. Jėzus, matydamas ant jo krin- 
tančias nuodėmes, šaukia pranašo Dovydo žo- 
džiais: Aš gi esu kirminas, o ne žmogus, žmo- 
nių pasityčiojimas ir liaudies atmata. Visi, ku- 
rie mane mato, juokiasi iš manęs (Ps. 21, 7-8). 
Kodėl Jėzus, tarsi, kirminas? Dievas apleidžia 
nusidėjėlius. Jėzus dabar, tarsi didžiausias pa- 
saulio nusidėjėlis, nes Jis bent valandėlei Die- 
vo atiduotas į nusidėjėlių rankas. Kaip! Argi 
Jėzus, pati šventybė, galėjo pasidaryti nusidė- 
jėliu? Jėzus ne pats yra nusidėjėlis, bet nu- 
sidėjėlis, anot šių Dievo žmogui įkvėptų žo- 
džių: Mes visi klydome kaip avys, kiekvienas 
pasuko į savo kelią, o Viešpats ant jo uždėjo 
visų mūsų neteisybę (Iz. 53, 6). Šv. Paulius pri- 
duria: Dievas iš nežinojusio nuodėmės dėl mūsų 
padarė nuodėmę, kad mes jame būtume teisy- 
bė Dievui (2 Kor. 5, 21). Jėzus prisiima žmonių 
nuodėmes, kad savo mirtimi nuteisintų nusidė- 
jėlius. Šv Petras priduria: Jis nepadarė nuo- 
dėmės ir nerasta vyliaus jo burnoje;.. jis pats 
savo kūne nešė mūsų nuodėmes į medį, kad mes, 
numirę nuodėmėms, būtumėm gyvi teisybei; jo 
randais jūs esate pagydyti (1 Petr. 2, 22- 24). 
Jėzus žmonių nuodėmes prisiima ant savęs, kad 
savo krauju 'padarytų už jas Dievo teisybei at- 
lyginimą. Žodžiu, Alyvų Daržely Jėzus pasi- 

junta, tarsi, didžiausias pasaulio nusidėjėlis, ku- 
rio žmogiškoji prigimtis kniumba po nuodėmių 
našta, 

Prieš Jėzaus akis plaukia angelų puikybės 
nuodėmė su visomis baisiomis pasekomis. Ten 
vėl viso pasaulio stabmeldžių, žydų, krikščio- 
nių nuodėmės, tarsi upės vanduo, plaukia per 
jo galvą. Kaip upės plaukia į vieną didžiulę 
jūrą, taip dabar visos pasaulio nuodėmės krin- 
ta ant nekalčiausio Avinėlio - Jėzaus. Jėzus jas 
sunaikins kryžiaus mirtimi. Jėzus, apdengtas 
pasaulio nuodėmėmis, jau nepanašus į žmogų, 
bet greičiau į besiraitantį ant žemės kirminą. 
Todėl Jėzus, turėdamas visų nuodėmių šmėklą, 
kreipiasi į dangaus Tėvą šaukdamas: Aš esu 
kirminas, o ne žmogus... Dieve, mano Dieve, pa- 
žvelk į mane; kam mane apleidai (Ps. 21, 7-2). 

II. KANČIŲ TAURĖS ŠMĖKLA. Jėzus, it 
kirminas, prislėgtas nuodėmių naštos, tarsi, vi- 
sų panieka ir pasityčiojimas. Bet dar neviskas. 
Prieš Jėzaus akis atsiveria baisių kančių šmėk- 
la. Jis mato, kaip karti bus kentėjimų taurė“ 
Tačiau Jėzus yra auka. Jau toks dangaus Tėvo 
parėdymas, kad Jėzus, priimdamas smūgį po 
smūgio, kirtį po kirčio, niekinimą po niekini- 
mo, neteisybę po neteisybės, pasiaukos lig pas- 
kutinio kraujo lašo. Malonės laikas pasibaigė. 
Valandos, kuriomis Jėzus rodė stebuklus, pra- 
ėjo. Rankos, kuriomis Jėzus gydė ligonius, ne- 
trukus bus surištos. Kojos, kuriomis vaikščiojo 
skersai ir išilgai Galilėją, Judėją, Samariją, grei- 
tai. bus sukaustytos. Lūpos, iš kurių veržėsi die- 

viški pamokinimai, amžinosios tiesos, šventi žo- 
džiai, bus užčiauptos. Jėzus bus kaltinamas ir 
nebus leista pasiteisinti. Jei kartais Jėzui bus 
leista tarti žodį, tai iš jo bus padaryta apkal- 
tinimų. Prieš Jėzaus akis suėmimas. Judas par- 
sidavėlis parduoda Mokytoją. Iškrypę sinago- 
gos atstovai reikalauja mirties sprendimo. Čia 
vėl kalėjimai, plakimai, erškėčiai, kareivių pa- 
sityčiojimai. Žodžiu, per Jėzaus galvą plaukia 
kančios reginiai, kurie sudaro didžiulę kentė- 
jimų taurę. Jėzus nerimsta. Ne kančia jam bai- 
si, nes Jis eina kentėti laisvu noru. Ne kančios 
pabūklai jam baisūs. Jam baisus yra žmonių 
užšalimas, užsikirtimas, apakimas išganymo da- 
lykams. Jėzus trokšta, kad visus nuteisintų. Ta- 
čiau žmonės, anot Izaijo, tik panieka ir skaus- 
mais jį apdengs. Nėra jam išvaizdos ir gražu- 
mo; mes žiūrėjome į jį ir nebuvo pažvelgimo, 
kad mes trokštume jo, paniekinto ir paskuti- 
nio iš žmonių, skausmų vyro... Tikrai jis ėmė 
ant savęs mūsų skausmus ir jis nešė mūsų so- 
pulius, o mes laikėme jį, tarsi, raupsuotu ir 
Dievo užgautu ir pažemintu (Iz. 53, 2-4). Jė- 
zus išsilies it jūra. Jis leisis, kad nuo galvos | 
viršaus lig kojų pado būtų apdengtas žaizdo- 

mis ir mėlynėmis. Šv. Bonaventūra sako: Jė- 
zus Alyvų Daržely norėjo kentėti, tarsi, visas 
nuodėmes būtų papildęs tik jis vienas. Tačiau 
tie, kurie kaltes sukrovė ant Jėzaus, nejaučia 
savo išganymo. Taurės šmėkla yra baisi Jėzaus 
sielvartų priežastis. Todėl Jėzus, puolęs ant 
veido, kreipiasi į dangaus Tėvą melsdamas: 

Mano Tėve, jei tai galima, tegul ta taurė pra- 
eina pro mane, tačiau ne kaip aš noriu, bet kaip 
tu (Mt. 26, 39). Taip, Jėzus atsiduoda dangaus 
Tėvo valiai. Jis yra prispaustas it kirminas. 
Ant jo griūva nuodėmės, kurios reikalauja krau- 
jo aukos. Jėzus, tarsi, pats nevertasis nusidėjė- 
lis, pasiveda Tėvui: Mano Tėve, kaip tu nori, 
taip tegul būna: Jei kentėjimų taurės reikia, 
ją gersiu lig dugnui! 

III. KRYŽIAUS ŠMĖKLA, Jėzus matė ne- 
tik nuodėmes, neteisybes, kurios sudarė kentė 
jimų taurę; Jėzus kiaurai matė Kalvarijos kal- 
ną ir kryžiaus kančias. O baisios Kalvarijos 
kalno scenos! Jėzaus kentėjimų taurė baigsis 
karčia mirtimi, mirtimi ant kryžiaus. Kas už- 
dės Jėzui tą sunkų kryžių? Tai ne pagonys. Tai 
ne romėnų kareiviai, kurie bus tik aklas įran- 
kis. Kryžių paruošę laiko Jėzaus tautiečiai, ne- 
verti sinagogos atstovai, Rašto žinovai, Žžmo- 
nių mokytojai. Jėzus prisimena 21 psalmės žo- 
džius, kuriais Šv. Dvasios įkvėptas Karalius Do- 
vydas prieš keliolika šimtų metų pranašavo: 
Dieve, mano Dieve... kam mane apleidai?... 
Daug veršių apstojo mane, riebūs jaučiai ap- 
gulė mane. Jie išsižiojo prieš mane, kaip plė- 
šiantis ir kriokiantis liūtas (Ps. 21, 2. 13-14). 
Kas yra tie veršiai? Kas tie riebūs jaučiai? Tai 
parizėjai ir Rašto žinovai. Jie susirinko, kaip 
susirenka plėšrieji praryti aukos. Jie apstojo 
nekaltąjį Avinėlį — Jėzų, kad paniekos mirti- 
mi jį sutrintų ant kryžiaus. Jie rėkia prieš Jė- 
zų, it plėšrusis liūtas tyruose. Tas plėšrusis liū- 

tas, tai pragaro kunigaikštis, kuris, anot šv. 
Petro, visuomet aplinkui suka, kad sugriebtų 
ką nors praryti. Pragaras seniai tykoja Jėzaus. 
Piktasis pasitiko Jėzų grįžtantį iš tyrų, bet bu- 
vo nugalėtas. Dabar jis, sumobilizavęs jėgas, 
išrinktosios tautos mokytojų gerklėmis ryja 
Kristų-Avinėlį. Kokia baisi nedorybė! Jėzus 
mato šitas scenas. Kryžiaus šmėkla, kaip kan- 
čių finalas, Jėzui gyvai prieš akis. Dar ne ga- 
las. Jėzus mato, ką yra matęs Dovydas prana- 
šaudamas: Nes daug šunų apstojo mane; pik- 
tadarių gauja apgulė mane (Ps. 21, 17). Tie 
šunes, tai parizėjų ir Rašto žinovų sukursty- 
tos minios. Tie piktadariai, tai budeliai, kurie 
veda Jėzų prikalti į kryžių. Pagaliau Jėzus mato 
patį prikalimą. Jie perdūrė mano rankas ir ko- 
jas, suskaitė mano kaulus. Jie mato ir žiūri į 
mane (Ps. 21, 17, 18). O, baisusis regėjime! 
Kristus besimelsdamas savo kančias mato ge- 
riau, negu jas tikrenybėje matys apaštalai. Jė- 
zus kentės. Apaštalai išbėgios. Jiems bus pa- 
slėptos kančių smulkmenos. Tačiau dieviškai 
akiai nieko nėra paslėpta. O nelemtas žmogaus 
silpnume! Mes svarstome ir nesuprantame. Mes 
tingūs tikėti toms baisioms kentėjimų scenoms, 
kaip buvo tingūs apaštalai net lig paskutinės 
valandėlės. Tačiau Jėzus ne tik svarsto, bet ma- 
to ir pergyvena. Jis sieloje jau kenčia daugiau, 
negu po kelių minučių kentės tikrenybėje. O 
baisioji kryžiaus šmėkla! Tu, kuri vertei mano 
Dieviškąjį Išganytoją sielvartauti, būk man pa- 
guoda mano sielvartų dienose. Būk man stipry- 
38 

bė mano abejonių valandose! 

Baigdamas mąstymą, pasveikink sielvartų 
suspaustą Jėzų, širdies gilumoje kalbėdamas: 
Kristaus siela pašvęsk mane... 

Pasiryžimas: Jėzaus šauksmą: Dieve, mano 
Dieve, kodėl mane apleidai šiandien dažnai pri- 
siminsiu. 


5. Mąstymas 


JĖZAUS NULIŪDIMAS 


1. Įsivaizduok Jėzų Petrui, Jonui ir Jokūbui 
tariantį: Mano siela nuliūdusi iki mirčiai, pa- 
silikite čionai ir budėkite draug su manim (Mat. 
26. 38). 

2. O sielvartų nuliūdintas Jėzau! Savo gai- 
vinančios malonės spinduliu uždek mano va- 
lią, kad mąstymo mintys pažadintų gyvesnį ti- 
kėjimą ir nesutraukomus meilės ryšius. 

Jėzus, dangaus ir žemės Viešpats, liūdi ir 
liūdėdamas skundžiasi silpniems tvariniams — 
apaštalams. Jėzus krauju pasruvusiomis akimis 
dar kartą pažvelgia į pracitį, dabartį ir ateitį, 
kurių baisūs reginiai spaudžia jo širdį. Svars- 
tydamas Jėzaus nuliūdimą, šiame mąstyme pri- 
simink šias nuliūdimo priežastis: 

I. Jėzaus tautiečių atpuolimas. 
II. Apaštalų silpnumas. 
III. Bažnyčios persekiojimai. 

1. JĖZAUS TAUTIEČIŲ ATPUOLIMAS. 
Regėjimus seka širdies suspaudimas. Jėzus liū- 
di, nes prieš jo akis visa žmonijos istorija. Jė- 
zus meta žvilgsnį į išrinktąją tautą, kurią Iza- 
ijas lygino vynuogynui kalbėdamas: Ką gi dar 
daugiau turėjau padaryti mano vynuogynui ir 
jam nepadariau? ar kam aš laukiau, kad jis už- 
augintų vynuogių ir jis užaugino rūkščių uogų? 
(Iz. 5, 4). Izraelio tauta, tai Viešpaties numy- 
lėtas vynuogynas, pasodintas pažadėtos žemės 
laukuose. Dievas Izraelį išrinko iš daugelio 
stabmeldžių, ir globojo, kad jis išugdytų bran- 
gius išganymo vaisius. Aš tave pasodinau, mano 
numylėtasai vynuogyne, sako Viešpats per Je- 
remiją pranašą (2, 21). Bet kas dabar su tuo 
vynuogynu? Kuo jis šiandien pavirto? Tiesa, 
Dievo globojama ir laistoma Ižraelio tauta iš- 
augo į didelius sodus, tačiau jos vaisiai — kar- 
tus atpuolimas. Jėzus iš Alyvų kalno žvelgia 
į Jeruzalę. Ką Jeruzalė šią valandėlę Jėzui pri- 
mena? Jeruzalės praeitis spaudžia Jėzui širdį, 
“0 dabartis apipila kruvinu prakaitu. Kiek Je- 
ruzalė yra mačiusi Dievo siųstų pranašų? Ta- 
. čiau, ji nedorėlė, vienus jų akmenimis užmušė, 
kitus mediniais piūklais piaustė, trečius kala- 
viju nugalabino. Parizėjai, Rašto žinovai šian- 
"dien gailisi nedorų savo tėvų darbų ir prana- 
šams paminklus stato. Tačiau dabar jie patys 
"akli ir pasiryžę ant kryžiaus pakabinti patį pra- 
našų karalių. Jėzus nuo Alyvų kalno žiūrėda- 
mas į Jeruzalę skundžiasi: Jeruzale, Jeruzale, 
kuri žudai pranašus ir užmuši akmenimis tuos, 


68 Jėzaus kančia 


kurie pas tave siųsti, kiek kartų aš norėjau su- 
rinkti tavo vaikus, kaip višta surenka savo viš- 
čiukus po sparnais ir tu nenorėjai (Mt. 23, 37). 
Dievas atvejų atvejais siuntė pranašus surinkti, 
pamokinti Jėruzalės vaikus, tačiau tie vaikai 
pakėlė ranką prieš juos. Pagaliau Dievas siuntė 
savo vienatinį Sūnų, bet Jeruzalė nepriima. Jis 
atėjo pas save, bet savieji jo nepriėmė (Jon., 1, 
11). Net daugiau: savieji pakėlė kalaviją prieš 
Jėzų amžinai atsižadėdami savo garbės. Jėzus 
iš Alyvų kalno žiūri į Jeruzalę ir liūsta. Tau- 
ta pasinėrusi nedorybėse, kunigai nukrypę nuo 
aukšto savo pašaukimo. Evangelija, stebuklai, 
pranašystės niekinami. Pagaliau kryžius, kan- 
čia, mirtis, net ir tie bus paniekinti. O tautie- 
čiai! O tautos vadai! O Rašto žinovai! O kuni- 
gai! O Kajifai! Kur jūs šiandien nužengėte? 
Aš jus mokinau, o jūs tik piktinatės. Aš darau 
stebuklus, o jūs tik erzinatės. Aš prikeliu Lo- 
zorių, o jūs tarybą šaukiate ir tariatės, kaip 
greičiau manim nusikratysite. O nedėkingieji 
tautos vadai! Kodėl jūs žudotės? Aš su išganymo 
ženklu beldžiuos, o jūs man kryžių ruošiate! 
Aš meldžiuosi už jus ant kalno, o jūs mane mir- 
ti smerkiate! Ir kas tavęs laukia, Jeruzale? Štai 
ateis dienos, ir jos visai arti. Tu pasiliksi at- 
mesta nuo Dievo ir pagonys išgriaus tavo mū- 
rus. Neliks tavyje akmens ant akmens. Taip 
Jeruzalės atpuolimas, atmetimas, sunaikinimas 
spaudžia Jėzui širdį. Jėzus liūdi. 

II. APAŠTALŲ SILPNUMAS. Jeruzalė už- 
šalus žudo Viešpaties pranašus. Jėzus rodys jai 

meilės, bet ji kerštu atsimokės. Jėzus išsirinko 
dvylika, kurie gaivins tikėjimą, trupins akme- 
nines tautiečių širdis. Bet kas yra apaštalai? 
Jie silpnučiai, prasti žvejai. Nors tris metus 
apaštalams buvo rodomos dieviškos paslaptys, 
bet jie pasiliko tik žmonėmis. Apaštalai ramiai 
sau miega, kai čia pat ant kalno vyksta žmo- 
gaus jėgas viršijanti dalykai. Jėzus apaštalus 
auklėjo, bet jie pasiliko silpni. Jėzus apaštalus 
mokė, bet jie daug ko nesuprato. Jėzus apašta- 
lus padarė savo artimaisiais, bet jie netrukus 
visi išbėgios. Apaštalų silpnybės pradžia jau ma- 
toma. Jėzus meldžiasi. Apaštalai miega. Jėzus 
krauju prakaituoja. Apaštalai miega. Jėzus alps- 
ta ir angelas jį stiprina. Apaštalai nejaučia ir 
miega. Jėzus ragina: Budėkite ir melskitės, kad 
neįpultumėte į pagundą. Dvasia, tiesa, stropi, 
bet kūnas silpnas (Mork. 14, 38). Apaštalai vis 
miega. Taip apaštalai nebudi ir nesimeldžia, nors 
baisi valanda aplinkui jau pina tinklus. Apaš- 
talų mieguistumas liūdina Jėzaus širdį. Jėzus 
skundžiasi Petrui: Simonai miegi? Bet Petras 
nepaguodžia savo Mokytojo. 

Dar baisiau. Jėzus išrinko dvylika. Dvylika 
mokino. Dvylika valgydino vakarienės salėje. 
Bet prie kalno jau tik vienuolika. Aštuoni mie- 
ga pakalnėje, trys ant kalno atstui, kaip akme- 
niu mesti. Kur dar vienas? Jis jau dirba. Bet 
ką jis dirba? Jis dirba pragaro kunigaikščio 
“darbą. Pragaras pavergė Judo širdį ir jis par- 
"duoda savo Mokytoją. Jėzus meldžiasi, o Ju- 
das gatvėmis bėgioja, rinkdamas būrius. O grau- | 


70 Jėzaus kančia 

——————  —— 
dus nuliūdimo vaizde! Kristus išsirenka apaš- 
talą, o apaštalas parsiduoda velniui, Kristus mo- 
kina apaštalą, atverdamas dieviškas paslaptis, 
o apaštalas ieško pražūties. Kristus apaštalui 
rodo meilę, o apaštalas renka budelius. Kristus 
pašvenčia apaštalą, o apaštalas Kristų parduo- 
da. Kristus maloniai kreipiasi: prieteliau, ko- 
dėl pabučiavimu išduodi žmogaus Sūnų? Apaš- 
talas nejautrus, it uola, šaltas, it žiemos ledas. 
Jėzaus širdis meldžiasi ir trokšta visų išgany- 
mo. Tačiau artimiausias mokinys pragarą ruo- 
šiasi. O baisi suspaudimo valanda! Apaštalų 
žmogiškos prigimties silpnumas, Judo nedėkin- 
gumas, verčia Jėzų kentėti pirma, negu prasi- 
dės fiziškos kančios. Vidujiniai pergyvenimai 
liūdina Jėzaus dievišką širdį. Savieji jį aplei- 
do. Išrinktieji nejaučia valandos rimtumo, Vie- 
nuolika ramiai miega, o vienas laksto gatvė- 
mis rinkdamas nedorybių vaikus. Jėzus liūsta 
ir dvasioje kenčia. 

III. BAŽNYČIOS PERSEKIOJIMAI. Jė- 
zaus dieviškai akiai nieko nėra nepastebėta. Jis 
kiaurai mato ne tik praeitį, bet ir ateitį lig lai- 
kų. pabaigos. Jėzus mato savo mylimosios Baž- 
nyčios likimą. Jėzus yra vynmedis, apaštalai 
šakelės. Tiesa, viena šakelė jau atkritusi, Ki- 
tos apmirusios, it gamta žiemą. Tačiau ateis 
malonės pavasaris, apmirimas atgis, ir likusios 
vynmedžio šakelės neš daug vaisiaus. Apašta- 
lai, pasilikę su Jėzumi, savo kamienu, gavę Šv. 
Dvasios dovanas, neš evangeliją visam sutvėri- 
mui. Jie skelbs išganymo mokslą ir daug kas 

įtikės. Bet kas bus su tikinčiaisiais? Tikintieji 
išrinkti iš pasaulio ir pasaulis jų nekenčia. Iš čia 
persekiojimai Jėzaus įkurtos Bažnyčios. Jėzus 
nuo Alyvų kalno Kiaurai mato tikinčiųjų vargus. 
Jis miršta trokšdamas visus išganyti: Bet dau- 
gumas niekais pavers atpirkimo darbą. Jėzus 
iki paskutinio lašo atiduos savo brangiausiąjį 
kraują. Bet milijonų milijonai jo kraują kojo- 
mis mindžios. Jėzus mato užsikirtėlius žydus, 
„pagonis, kurie, ausis užsikimšę, pakels kala- 
viją prieš apaštalus ir misijonierius, kurie kal- 
bės jo vardu. Štai aš siunčiu pas jus pranašų, 
išmintingųjų ir Rašto žinovų; vienus jūs jų už- 
mušite ir prikalsite ant kryžiaus, kitus plaksite 
savo sinagogose ir persekiosite nuo miesto iki 
miesto (Mt. 23, 34). Jėzus mato tikinčiųjų per- 
sekiojimus. Prieš Jėzaus akis imperatorių edik- 
tai, cirkai, žaidimų arenos, žvėrių urvai, -kan- 
kinimų pabūklai. Per Jėzaus galvą, tarsi upeliu, 
plaukia vaizdai, kiek ir kaip baisiai turės ken- 
tėti jo išrinktieji. Tiesa, atėjo į pasaulį, bet 
žmonės, paskendę klaidose, nekenčia teisybės. 
Jie, užmerkę akis prieš išganymo saulę, nedo- 
rybėmis nori užtemdyti tiesos šviesą. Jėzus tai 
mato ir liūsta. 


Dar toliau, Judo pavyzdys skaudžiai uždavė 
Jėzaus širdį. Tiesa, Judas yra pirmutinis, bet 
toli ne paskutinis. Judas pirmas atsižadėjo Kris- 
taus ir baigė savižudyste. Prieš Jėzaus akis 
dabar visi atšalę kunigai, bažnyčios mokytojai, 
kurie seks Judo pavyzdžiu. Jie, šventvagiško- 
mis komunijomis, šimtus kartų įžeis Eucharis- 

tijoje užsislėpusį Jėzų. Net dar daugiau. Iš- 
rinktieji kils vieni prieš kitus, Bažnyčioje at- 
siras herezijų, klaidingų mokslų. Klaidatikiai 
draskys Bažnyčią, žudys brangiu krauju at- 
pirktas sielas. Jėzus mato išganymo vaisius ir 
prakeikimo aukas. Jėzus, matydamas didelį iš- 
ganymo krauju nepasinaudojusiųjų skaičių, liū- 
di ir skaudžiai kenčia. Jėzus liūdi ir liūdėda- 
mas šaukia: Abba, Tėve, visa tau galima, atimk 
nuo manęs šitą taurę: tačiau ne ko aš noriu, 
bet ko tu! (Mrk. 14, 36). 

Baigdainas mąstymą, savo širdies gilumoje, 
atjausk Jėzaus nuliūdimą Alyvų Daržely. Šven- 
tu uolumu, širdies skaistumu nešk Jėzui sura- 
minančios paguodos. Jėzus ir šiandien liūdi, 
kai dar taip daug sielų klaidžioja tamsybėse. 
Jis nori visas atvesti į savo karalystę. Prašyk 
ištvermės malonės kalbėdamas: Kristaus siela 
pašvęsk mane! ... 

Pasiryžimas: Jėzaus paraginimą: Budėkite 
draug su manim, šiandien dažnai prisiminsiu, 

6. Mąstymas 
JĖZAUS MERDĖJIMAS 


1. Prisimink Šv. Luką liudijantį: Grumda- 
mos pats savyje jis karščiau meldėsi.-Jo pra- 
kaitas pasidarė, kaip lašai kraujo, varvančio 
žemėn (Luk. 22, 43-44). 


2. O kruvinu prakaitu apsipylęs Jėzau! Sa- 
vo antgamtine pagalba nublaivink mano protą, 
kad mąstymas padėtų suprasti tavo merdėjimo 
. svarbą. 
1 Vidujinis kančių pergyvenimas išsėmė Jė- 
zaus jėgas. Jėzus grumdamasis savyje, suknium- 
ba, apsipila kruvinų prakaitu, alpsta. Tik an- 
gelo stiprinamas keliasi ir pasiryžta. Norėda- 
mas gyviau atjausti merdinčio Jėzaus kančias, 
šiame mąstyme svarstyk. 

I. Jėzaus kruvinas prakaitas. 

II. Angelas ramintojas. 

III. Gana — valanda atėjo, 


I. JĖZAUS KRUVINAS PRAKAITAS. 
Jėzus, matydamas kančios vaizdus, pasekas, dar 
karščiau meldėsi. Šv. Lukas sako: grumdamos | 
pats savyje, jis karščiau meldėsi. Jo prakaitas 
pasidarė, kaip lašai kraujo, varvančio žemėn. 
(22, 43-44). Gausus Jėzaus prakaitas, nežiūrint 
rūbų, varva ant žemės. O, mano kenčiantysis 
Jėzau! Kas apipila tave kruvinu prakaitu? Juk 
čia dar tik Alyvų Daržas. Čia dar nėra budelių, 
virvių, botagų, erškėčių, vinių, kryžiaus, kurie 

draskytų tavo kūną! Nors tu kankinimo pabūk- 
lais dar nėsi draskomas, tačiau širdyje jau ken- 
ti. Tu jau pergyveni dviejų prigimčių Kova; kuri 
spaudžia kruviną prakaitą.— 

Jėzus yra Dievas ir žmogus. Žmogiškąja pri- 
gimtimi Jėzus yra, it kiekvienas žmogus. Die- 
viškąja prigimtimi Jėzus yra Dievas. Dabar, be- 
simeldžiančio Kristaus asmenyje, įvyksta šių 
dviejų prigimčių kova. Žmogiškoji prigimtis 
jaučia ir svarsto, kaip kiekvienas žmogus. Ji 
bijos kančių taurės. Čia dar tik trisdešimt trys 
metai, čia vėl, dieviškos prigimties pagelba ma- 
to visas kančios scenas. Žmogiškoji Kristaus pri- 
gimtis, pasibaisėjimo perimta, tarsi, šaukte šau- 
kia: — O kaip baisūs tie smūgiai, kuriuos man 
ruošia šis ištvirkęs pasaulis!, tas pasaulis, ku- 
rio išganyti aš atėjau! Kaip nedoras pardavi- 
mas, kunigų šventvagystės! Kaip baisus panie- 
kinimas išvelkant net iš paskutinio rūbo! Kaip 
skaudus tas stulpas, prie kurio pririš mano 
rankas ir kojas, ir čaižys botagais! Kaip dygūs 
erškėčiai, kuriais vainikuos mano, dangaus ir 
žemės Karaliaus, galvą! Kaip biauri neteisybės 
ištarmė, kurią pasirašys silpnavalis Pilotas, ir 
savo šauksmais patvirtins tautos vadai! Kaip 
sunkus kryžius, kurį puldinėdamas nešiu į Kau- 
kolių kalną, ant kurio būsiu pakeltas tarp dan- 
gaus ir žemės! O, kaip biaurus pasityčiojimas, 
kurį patirsiu iš galvažudžių ir nedorėlių žmo- 
nių! O, kaip baisu, kaip baugu! 

Žmogiškoji Jėzaus prigimtis dreba ir pur- 
tos. Tačiau dieviškoji Jėzaus prigimtis, maty- 

dama nuo amžių Švč. Trejybės sprendimą, kad 
tik Dievo Sūnaus krauju turi būti nuplauta Ado- 
mo kaltė, tarsi, šaukte šaukia: O, greičiau, grei- 
čiau man duokite tą sopulių taurę, kad ją ger- 
čiau lig dugno! Taurės reikalauja įžeista Die- 
vo teisybė, žmogaus sielos brangybė, žmonijos 
išganymas! Kentėti, sunaikinti pragaro galybę, 
užverti prapulties bedugnę, dangų atidaryti, tai 
mano tikslas, pašaukimas, pareiga. — Taip, var- 
žosi Jėzaus dvi prigimtys viename asmenyje. 
Kaip kovos vietoje sutrempiami ir krauju su- 
laistomi laukai. Taip dviejų prigimčių kovos 
naikinamas ir draskomas Jėzaus kūnas apsipi- 
la kruvinų prakaitu. Jo prakaitas pasidarė, kaip 
lašai kraujo, varvančio ant žemės (Luk. 22, 44). 


II. ANGELAS RAMINTOJAS. Jėzaus šir- 
dis išsiliejo, it upelis. Nėra, kas suramintų, kas 
kančią atimtų, net kas paguostų. Jėzus Alyvų 
Daržely liūsta ir alpsta. Jis, liepsnodamas sie- 
lų išganymo meile, tarsi, visiems bendrai ir kiek- 
vienam skyrium, taria: — O žmonės! o žmogau! 
Ar jūs įsivaizduojate, ką aš kenčiu? Aš trokštu 
jus išganyti, jūsų skolas išmokėti! O jūs ar at- 
simokėsite meile už mano meilę? Ne virvės, bet 
meilė suraišios mano rankas ir kojas! Ne vinys 
sutrupins mano kaulus! Ne ragotinė perskros 
“mano širdį. Meilė ir tik meilė, kuria degdamas aš 
“ trokštu jus išganyti! O, kad aš pajusčiau jūsų mei- 
lę už mano meilę; kad aš matyčiau jus nusikra- 
čiusius nuodėmes dėl mano meilės! O, su ko- 
| kiu džiaugsmu aš imčiau į rankas kentėjimų 
“taurę, ant pečių kryžių! O kaip džiaugdamasis, 


76 Jėzaus kančia 
PELES ns PET, 


nors skaudžiai puldinėdamas, kopčiau į aukštą 
Kaukuolių kalną! Bet deja! Kai aš, tiek kentė- 
jęs, mylėjęs, gera daręs, matau jūsų, net mano 
artimiausių, tiek daug nuodėmių, atšalimų, ne- 
dėkingumo, mane slėgia ir verčia liūdėti. Šis 
kartūs slogutis skriodžia mano širdį, spaudžia 
kruviną prakaitą, išsemia jėgas. 


Skundžiasi Jėzus kančių kartumu ir alpsta. 
O, palaimintoji siela, kuri nuodėmėmis neskro- 
di Jėzaus širdies O, tūkstantį kartų palaiminta 
atgailaujanti siela, kuri kruvinomis ašaromis 
mazgoji savo kaltes! Tu, krauju apsipylusiam 
Jėzui, neši saldžios paguodos! Jėzus daug ken- 
čia. Bet kaip maža tų, kurie jį guodžia! Prie 
kalno keli apaštalai, bet ir tie miega. O žmonės 
nieko nejaučia. Net baisiau: Jie nuodėmėmis 
žeidžia Jėzaus širdį. Jėzus, grumdamasis sa- 
vyje, kreipiasi į dangaus Tėvą šaukdamas: Vieš- 
-patie, mano išganymo Dieve, aš šaukiu dieną ir 
naktį tavo akyvaizdoje... Aš esu išduotas ir 
nerandu išėjimo. Aš beturtis ir varguose nuo 
mano jaunystės... Aš šaukiu į tave, Viešpa- 
tie... tegul mano malda ateina į tavo akyvaiz- 
dą, atkreipk savo ausį į mano prašymą, nes ma- 
no siela pilna nelaimių ir mano gyvenimas pri- 
siartino į mirusiųjų vietą. Aš paskaitytas tarp 
tų, kurie žengia į duobę, pasidariau, kaip žmo- 
gus be pagalbos... Jie nuleido mane į giliau- 
sią duobę, į tamsybes ir mirties uksmę (Ps. 87, 
2. 9. 16. 10. 3. 4. 5. 7). Graudus Sūnaus balsas 
beldžiasi į dangaus Tėvo ausį. Tačiau dangaus 
Tėvas sėdi ant visagalybės sosto ir galvoja: 

— Sūnaus pasigailėsiu, bet ką padarysiu su 
žmogumi, kuris taip žemai nupuolė? 

Krauju apsipylusio Sūnaus gailėdamasis 
Tėvas siunčia angelą, stiprintoją. Tuomet jam 
pasirodė angelas iš dangaus, kuris jį stiprino 
(Luk. 22, 43). Angelas praneša galutiną dan- 
gaus Tėvo sprendimą. O, regėjime! O, pagalba! 
Angelas stiprina savo Viešpatį atnešdamas ken- 
tėjimų taurę! Dangaus Tėvas nori, kad kentė- 
jimų taurė būtų išgerta lig dugno. Angelas at- 
nešė Jėzui kunigiškus rūbus, kurių priešakys 
pažymėtas taure, pečiai — kryžiumi. Jėzus, pa- 
matęs kančios reikšmę, sieloje nudžiugo. Jis 
kruvinu būdu aukosis vieną kartą, ir vėliau ne- 
kruvinu būdu tūkstančių tūkstančius kartų ant 
altorių. Jėzus angelo suramintas nurimo. 


III. GANA— VALANDA ATĖJO. Jėzus 
apsisprendė. Jis, baigęs maldą, pilnas energi- 
jos, žadina miegančius apaštalus. Abejonių ne- 
liko. Mirtis Jėzui, o Jėzus mirčiai žiūri į akis. 
Vidaus kova laimėta. Jėzus galėjo mirti vien 
nuo vidaus skausmų. Bet ne. Pasauliui reikia 
parodyti, kaip baisi yra nuodėmė, kaip baisios 
pragaro kunigaikščio žabangos, kaip brangios 
žmonių sielos. Jėzus eis mirti drąsiai, užgniauž- 
damas savy dievišką galią. Jėzus keliasi, eina 
pas apaštalus ir, trečiu kartu žadindamas, ta- 
ria: Miegokite jau ir ilsėkitės (Luk. 22, 41). 
Bet ar laikas kareiviui miegoti, kai priešas dur- 
tuvu beldžiasi į vartus? Taip. Jėzus ragina 
miegoti už tai, kad apaštalai nebudėjo Jėzaus 
maldos metu. Jėzus apaštalams liepia miegoti, 

kad nepadarytų didelio susijaudinimo dėl grei- 
tai įvyksiančių dalykų. Jėzus guodžia apašta- 
lus, kurie, gal būt ir labai buvo neramūs, ma- 
tydami jį jau net trečią kartą juos žadinantį. 
Apaštalai, nėra abejonės, turėjo pastebėti kru- 
vinu prakaitu suteptą Jėzaus veidą. Bet Jėzus, 
neišmėtinėdamas jų silpnybės, taria: Miegokite 
ir ilsėkitės. Tačiau neilgai apaštalams teks ra- 
miai ilsėtis. Prie kalno jau renkasi minios. Jų 
priekyje Judas, kuris, tiesa, tris metus yra bu- 
vęs jų draugas. Tačiau šiandien jis jau nedo- 
rybės sūnus. Jis už trisdešimt sidabrinių par- 
davė savo sąžinę, ir jau čia pat yra tie, kurie 
jam pinigus mokėjo. Jėzus dar kartą kreipiasi 
į apaštalus ragindamas: Kelkitės, melskitės, kad 
neįpultumėte į pagundą (Luk. 22, 46). O kas 
nepastebės čia Įėzaus, apaštalų Mokytojo, ge- 
rumo! Jėzus, tarsi, prieš lemiančią kovą kariuo- 
menės vadas, ragina šarvuotis. Tačiau kuo šar- 
vuotis? Jėzaus budeliai ateis ginkluoti lazdo- 
mis, kalavijais. Jėzus stovi tuščiomis rankomis. 
Tiesa, Jėzus turi vienuoliką apaštalų, kuriuos 
galėtų išrikiuoti. Tačiau apie ginkluotą pasi- 
priešinimą Jėzus ir neužsimena. Jėzus budėji- 
mu ir malda ragina ginkluotis tik prieš piktojo 
puolimus, nes piktasis, užspendęs tinklus, pra- 
dės žūtbūtinę kovą. Davęs paskutinį įsakymą 
Jėzus galų gale taria: Gana: valanda atėjo; 
štai žmogaus Sūnus bus išduotas į nusidėjėlių 
rankas. Kelkitės, eikime; štai tas, kuris mare 
išduos, arti (Mr. 14.41-42). O baisioji, kartu ir 
palaimintoji valanda! Šią valandą baigtas Jė- 

zaus pasiruošimas, baigta pirma, tiesa, gana 
skaudi, kančios dramos dalis. Sielos kovos per- 
gyventos. Dabar prasidėjo kūno kančios. Gana: 
valanda atėjo... Kelkitės, einam! — 
Baigdamas mąstymą vaizduotėje sugretink 
Rojaus ir Alyvų daržą. Svarstydamas juose 
įvykusias scenas mokinkis kas kart labiau pa- 
klusti Dievo valiai. Prisipažindamas savo tūks- 
tančius silpnybių, prašyk alpstančio Jėzaus pa- 
sigailėjimo iš gilumos širdies kalbėdamas: Kur- 
sai kentėjai už mus kaltus, Jėzau Kristau. Vieš- 
patie mūsų, pasigailėk mūsų! 

Pasiryžimas: Jėzaus paraginimu: Kelkitės, 
melskitės, kad neįpultumėte į pagundą, stiprin- 
siesiu sielos pavojuose! 


80 Jėzaus kančia 


7. Mąstymas 
JĖZAUS IšŠDAVIMAS 


1. Įsivaizduok Judą tariantį Jėzui: Sveikas, 
Mokytojau, ir Jėzų į Judą maloniai besikrei- 
piantį: Prieteliau, ko atėjai. (Mat. 26, 49 - 50). 


2. O gailestingasis Dieve! Savo malonės švie- 
sa apšviesk mano protą, kad mąstymas padėtų 
suprasti neįkainuojamą Jėzaus gerumą. 

Kančių dramos įžanga baigta. Širdies ken- 
tėjimai praėjo. Dabar turi būti pradėta kruvinų 
scenų tragedija. Pirmas aktas, tai Judo išdavi- 
mas. Pabučiavimu atidaroma kančių scena, ku- 
rioje pasirodys šimtai, vienas už kitą baises- 
nių, šiurpulingesnių spektaklių, kol galų gale 
dangaus uždanga uždengs saulę ir sujudins gam- 
tą. Prisimindamas Jėzaus išdavimą šia proga 
kiek galima svarstyk šiuos reginius: 

I. Kelkitės, eikime. 

II. Ko ieškote? 

III. Judai, pabučiavimu išduodi žmogaus 
[Sūnų. 

I. KELKITĖS, EIKIME. Valanda atėjo. Jė- 
zus pasiruošęs. Jis ramus, pasiryžęs sopulių 
taurę gerti ligi dugno. Raminantis angelas Jė- 
zui pranešė dangaus Tėvo valią. Jėzus mato, 
kaip patrijarkai, pranašai, teisieji, klajodami 
tamsiuose požemiuose, pasilgę laukia išganymo 
šviesos. Jėzus Nekalčiausias Avinėlis, Vyriau- 
sias Kunigas, aukodamasis padarys atpildą už 

visų prasikaltimus. Alyvų Daržely Jėzus, bai- 
“ gęs širdies atnašavimą, po valandėlės su sun- 
kiu kryžiumi kops į aukštą Kalvarijos kalną 
atnašauti savo kraują. Žinodamas savo misijos 
svarbą, Jėzus ramus, susitelkęs, žengia prie 
miegančių apaštalų. Šv. Paulius sako: Jis, atna- 
šavęs savo kūno dienose su didžiu skausmu ir 
ašaromis prašymus ir maldavimus tam, kuris 
galėjo jį išgelbėti nuo mirties, buvo išklausytas 
dėl savo pagarbos. Ir nors buvo Dievo Sūnus, 
jis išmoko paklusnumo iš to, ką kentėjo, ir pa- 
baigtas pasidarė visiems, kuris jo klauso, amži- 
nojo išganymo priežastis, Dievo pramintas Vy- 
riausias kunigas Melkizedeko, būdu. (Žyd. 5, 
7-10). Jėzus, vyriausias Naujojo Įstatymo ku- 
nigas, angelo suramintas, žadina miegančius 
apaštalus tardamas: Štai, valanda prisiartino, 
ir žmogaus Sūnus bus išduotas į nusidėjėlių 
rankas. Kelkitės, eikime, štai prisiartino tas, 
kuris mane išduos. (Mat. 26, 45-46). O begaline 
Jėzaus meile! Jėzus apleisdamas maldos vietą, 
paėmęs apaštalus, pats eina pasitikti savo išda- 
viką. Dabar jau jam nebaisios yra kančios. Jis 
yra kunigas, kuris už išganymo reikalus auko- 
jasi dangaus Tėvui. Jis jau pasiruošęs ir mir- 
čiai stačiai žiūri į akis. O, stebėkis Jėzaus 
atsižadėjimu! Kai žydai, už duonų padauginimą, 
norėjo jį sugauti, nusivesti per velykas į Jeru- 
.  zalę ir karaliumi vainikuoti, Jėzus pasislepia 
kalnuose. Tačiau, kai jį vainikuos aštriais erškė- 
čiais, apvilks žaizdomis ir mėlynėmis, jis ke- 
“ liasi, ima apaštalus ir drąsiai eina. Jėzus eina 

pasitikti budelių, kad duotų amžinai tveriantį 
sielų meilės įrodymą. Kelkitės, einam! Išdavi- 
kas čia! 


II. KO IEŠKOTE? Dar kartą meski žvilgs- 
nį į Alyvų Daržą, kuriame susitinka Jėzus ir Ju- 
das. Jėzus nusižeminęs, ramus. Su būreliu be- 
ginklių apaštalų eina pasitikti priešų... Judas 
susigraužęs, pilnas baimės, su būriu ginkluotų 
kareivių, kunigų tarnų, eina suimti Jėzų. Jėzus 
beginklis. Judo tarnai rankose laiko kalavijus. 
Jėzui šviesu. Judo gauja švyturius nešasi, nors 
kelią šviečia mėnulis, nes jų širdyse tamsybės. 
Jėzus eina atviru keliu. Judas ir jo bičiuliai 
slenka pakrūmėmis, tarsi bailiai drebėdami, kad 
neprakištų gyvybės. Jėzaus rankos tuščios, Judo 
bičiuliai rankose laiko virves, kad surištų savo 
Karalių ir Viešpatį. Evangelija sako: Taigi, 
Judas, pasiėmęs būrį ir nuo vyriausiųjų ir pa- 
rizėjų tarnų, atėjo tenai su žibintuvais, žibu- 
riais ir su ginklais ( Jon. 18, 30). Judai, Judai! 
Kas su. tavim pasidarė? Kodėl nupuolei taip 
žemai? Argi tu nežinai savo Mokytojo galios? 
Tu vedi ginkluotas minias. Argi nesi regėjęs 
šimtus stebuklų, prieš kuriuos niekis visi žmo- 
nių ginklai? Taip. Judo vadovaujama minia 
slenka Gethsemani daržo link, Bet dar nevisa. 
Judas bičiulius ragina tėmyti, kurį jis pabu- 
čiuosiąs. O veidmaini Judai! Tu matomai nori, 
kad minios nepasirodytų kartu, nes iš karto iš- 
siduotų tavo niekšiškas darbas. Tačiau Jėzus 
viską mato kiaurai. Jėzus mato visus tavo, ne- 
dorėli, planus. Todėl Jėzus, nenorėdamas nie- 

ko slėpti, eina tavęs pasitikti. Taip Alyvų Dar- 
žely Jėzus su būreliu stoja skersai kelio, kad 
Judas su gauja atsidurtų jo akivaizdoje. Šv. 
Jonas rašo: Jėzus, žinodamas visa, kas turėjo 
jam atsitikti, išėjo priešakin ir jiems tarė: Ko 
ieškote? (Jon. 18, 4). Judas sumišo. Kareiviai 
sustojo, nes jų vadas dar nedavė ženklo. Ta- 
čiau į Jėzaus klausimą: ko ieškote? jie drąsiai 
atsako: Jėzaus Nazareno. Jėzus, kuris eina at- 
virai, atsiduoda laisvai, jiems taria: Aš esu, Ta- 
čiau Jėzus nori įrodyti, kaip jie menki prieš die- 
višką galią. Tik Jėzus ištarė: Aš esu, jie pasi- 
traukė atgal ir parpuolė ant žemės (Jon. 18 6). 
O Jėzaus gerume! Jėzus dar kartą Judui ir jo 
sėbrams davė suprasti, kad jis visus gali sunai- 
kinti vienu rankos mostelėjimu. Tačiau koks 
vadas, toki ir tarnai. Judas aklas dieviškiems 
dalykams, akli ir jo tarnai. Stebuklas tik ką 
partrenkė, o jie pakilę vėl atsako: Jėzaus Na- 
zareno. Daugelis Tėvų mano, kad Judo bičiu- 
“ liai du kartu puolę kniūpšti prieš Jėzų. Tik 
trečiu kart, kai Jėzus pakartotinai pasakė: Sa- 
kiau jums, kad aš esu; jei tad manęs ieškote, 
leiskite šitiems šalin eiti (Jon.18, 8)., jie atsi- 
kėlę puolė Jėzų. O, amžinai svarstytinas regi- 
ny! Jėzus ramus, pilnas galios, drąsos, klausia 
minios: Ko ieškote? Minia, tarsi, žemės kirmi- 
nai, apsiginklavę, nedrąsūs, drebėdami, bejėgiai 
“puola prieš savo Dievą ir Viešpatį. Jie lig že- 
mės nusilenkdami, atiduoda Jėzui pagarbą, tar- 
| si, melsdami jo sutikimo. Tik Jėzui laisvai atsi- 
| duodant, budeliai riša jo rankas. 


. 

III. JUDAI, PABUČIAVIMU IŠDUODI 
ŽMOGAUS SŪNŲ! Prieš mano akis atsidaro 
verkti verčiantis reginys. Štai Judas.. Jis tiek 
yra patyręs gerojo Mokytojo malonių, tiek ma- 
tęs stebuklų. Tačiau dabar Judas užšalęs, išduo- 
da savo Mokytoją. Judas ir parblokštas gatvės 
valkotams kartoja: Kurį aš pabučiuosiu, tai jis; 
tą nutverkite. (Mt. 26, 48). O apakęs nusidėjėli! 
Gavęs Jėzaus sutikimą Judas, atsikėlęs, arti- 
nasi prie Gerojo savo Ganytojo ir, išdavikiškai 
bučiuodamas, taria: Sveikas, Mokytojau! (Mat. 
26, 49). O Judo niekšume! Tavo asmeny atsi- 
dengia paveikslas, kur žmogų veda laisvos va- 
lios nuodėmė. Nuodėmė iš apaštalo daro velnią, 
iš Jėzaus rinktinio — pardaviką. O, baisus nu- 
puolime! - = 


Dabar žvilkterki į Jėzų. Gal Jėzus piktada- 
rį neprisileis? Gal iš tolo atstums, kaip didžiau- 
sią savo priešą? Taip sprendžia tik bloga už blo- 
gą atsimoką žmonės. Jėzus — Geras Mokytojas. 
Jam nėra priešų. Jis atėjo ieškoti suklydusiųjų. 
Dabar Jis, apsivilkęs aukos rūbais, eina pasiimti 
kančių taurę iš Judo rankų. Jis eina mirti ir 
nusidėjėlius nori patraukti prie savo kryžiaus. 
Aš gi, kuomet būsiu pakeltas aukštyn nuo žė- 
mės, visa patrauksiu prie savęs (Jon. 12, 32). 
Todėl Jėzus maloniai pažvelgia į Judą, norėda- 
mas nors šią paskutinę valandą jį sugraudinti. 
Judas niekšiškai bučiuoja, tardamas: Sveikas, 
Mokytojau. Jėzus maloniai apkabina atsakyda- 
mas: Prieteliau, ko atėjai? (Mat. 26, 50). Judas 
tiesia rankas, kad parduotų. Jėzus prietelium 

vadina, kad nors paskutinėje valandėlėje sugrau- 
dintų. O, neįkainuojamos meilės reginy! Tu per- 
'žengi visokias žmogiškumo ribas! Savo išda- 
viką prietelium vadinti galėjo tik Jėzaus die- 
viškos lūpos. O, kaip toli mano širdis nuo to- 
kio meilės pavyzdžio! Judas bučiuoja. Jėzus, 
kiaurai žinodamas pabučiavimo tikslus, švelniai 
primena: Judai, pabučiavimu tu išduodi žmo- 
gaus Sūnų (Luk. 22, 48). Judas užgauna Jėzų, 
o Jėzus vien meilę rodo. Judas įžeidžia savo 
Mokytoją, kuris jį išrinko, mokino, stiprino, 
apaštalu pašventė, o Mokytojas jį prietelium 
vadina. Judas verčia Jėzų kentėti, o. Jėzus ra- 
miai nori sugraudinti. Judas pragaro ieškosi, 
o Jėzus meile nori sutrupinti Judo nuodėmės 
retežius. Tačiau veltui saulės spinduliai leduo- 
tam šiaurės ašigaliui. Judas užkietėjęs. Jėzus 
graudžiu balsu taria: Prieteliau, ko čia atėjai? 
o Judas išdavikiškai jį pabučiavo. 

Baigdamas mąstymą, žvilgterėki į savo są- 
žinės vidų. Gal labai greitas smerkti Judo niek- 
šumą ir linkęs užmiršti savo nuodėmių baisu- 
mą. Kiek kartų pildai laisvos valios nuodėmę, 
tiek kartų tavo elgesys niekuo nėra geresnis 
už Judo pabučiavimą. Nuodėmėmis šimtą kar- 
tų įžeidi Gerojo Jėzaus širdį. Pasiragindamas 
atgailoti pasveikink už žmonių nuodėmes ken- 
| čiantį Jėzų, kalbėdamas: Kristaus siela pašvęsk 
mane... 

Pasiryžimas: Jėzaus malonų perspėjimą: Ju- 
"dai, pabučiavimu tu išduodi žmogaus Sūnų pri- 
"siminsiu ypač pagundų užpultas, 

8. Mąstymas 


JĖZAUS SUĖMIMAS 


1. Įsivaizduoki Jėzų, tariantį nusidėjėliams: 
Kuomet buvau su jumis bažnyčioje, jūs nepa- 
kėlėte prieš mane rankų, bet tai yra jūsų va- 
landa ir tamsybės valdžia. (Luk. 22, 53), 


2. O laisvai kentėjimams atsiduodantis Jė- 
zau! Savo malonės gausumu gaivink mano sielą, 
kad mąstymas paragintų gyvenimo kryželius 
kantriai kentėti dėl Tavo vardo. 

Judas pabučiavo. Seka suėmimas, Judas pa- 
rodė Jėzų, kurį reikia tvirtai nutverti. Tačiau 
Jėzus, ir nemanydamas priešintis, atsiduoda į 
budelių rankas. Net daugiau. Jėzus draudžia 
apaštalus, kad liautųsi jį gynę. Jėzus ištiesia 
dieviškas rankas, kad budeliai jas pančiais su- 
rištų.  Gilindamasis į Jėzaus suėmimo reginį 
kreipki dėmesio į šiuos dalykus: 

I. Petrai: Kišk kalaviją į makštis. 
II. Išėjote, kaip prieš galvažudį. | 
III Tai yra jūsų valanda. 


I. PETRAI: KIŠK KALAVIJA Į MAKŠ- 
TIS! Vakarienės salė ir Alyvų kalnas. Vakarienės 
salėje Petras pasiryžta: Viešpatie, kad ir visi pasi- 
piktintų tavimi, tačiau ne aš (Mr. 14, 29). Valanda 
atėjo, Petras kalbą turi įrodyti darbais. Judas 
Jėzų bučiuoja. Minios puola. Petras griebiasi ka- 
lavijo ginti savo dieviškąjį Mokytoją. O stebė- 
tina Petro drąsa! Minia didelė, Apaštalų aštuoni 

prie kalno, trys su Kristumi. Minia ginkluota 
kardais ir lazdomis. Apaštalai visi turi vos du 
kardu. Tačiau drąsuolis Petras, nebodamas pa- 
vojaus, traukia kardą ir smogia pirmam, kuris 
drįso paliesti Kristų. Kardo kirčiu Petras nu- 
kirto vyriausio kunigo tarnui Malkui ausį. Ta- 
čiau Išganytojas sudraudžia Petrą tardamas: 
Petrai: kišk kalaviją į makštį. (Jon. 18, 11). Ko- 
dėl Kristus draudžia Petrą? Jėzus draudžia Pet- 
rą nurodydamas tris svarbias priežastis. Pir- 
miausia Jėzus taiko meilę. Kalvijas kas yra? 
Jis yra neapykantos ir keršto ginklas. Tat Jė- 
zui, meilės Mokytojui, kalavijo apsauga netin- 
ka. Jėzus kreipiasi į Petrą tardamas: Kišk at- 
gal savo kalaviją į jo vietą, nes visi, kurie ima 
kalaviją, pražus nuo kalavijo (Mat. 26, 52). Pet- 
rai, dar tau liekas didelis darbas. Tau pražūti 
dar ne laikas. Todėl, Petrai, padėk kalaviją, ir 
saugok gyvybę. Ne kalaviju užkariausi pasau- 
lį, bet meile. Toliau Jėzus, nurodydamas, kad 
jo suėmimas yra tokia dangaus Tėvo valia, Pet- 
rui taria: Ar manai, kad aš negaliu melsti savo 
Tėvą ir jis tuojau man atsiųstų daugiau, kaip 
dvyliką legijonų angelų? Bet kaip tuomet įvyks 
Raštai, kad taip turi atsitikti? (Mat. 26,53-54). 
Jėzus Dievo Sūnus, yra angelų Viešpats. Todėl, 
|. jei reiktų apsiginti, angelai ateitų ir apgintų. 
Angelai Liuciperį nutrenkė į pragarą. Angelai 
mielai kovotų ir dabar, jei tokia būtų Tėvo 
valia. Kadangi dangaus angelai susilaiko, Pet- 
rai, kišk kalaviją į jo vietą. Dar toliau Jėzus, 
"priduria: Nejaugi aš negersiu tos taurės, kuria 

mano Tėvas yra man davęs? (Jon. 18, 11). Jė- 
zus eina kentėti laisva valia. Tėvas Jėzui per 
angelą ramintoją įteikė kentėjimų taurę. Pėtrai, 
dėk kalaviją į makštis, nes būti mano kentėjimų 
dalininku dar tau neatėjo valanda. Mano valanda 
jau atėjo. Todėl aš gersiu, kad Raštas įvyktų. 
— Pakluso Petras. Jis, įdėjęs kalaviją, nuleido 
rankas, nes tokia Jėzaus valią, O, šventas pa- 
klusnume! Tu, kartais prieš žmogaus valią, už- 
laikai jėgas dideliems darbams. 


II. IŠĖJOTE, KAIP PRIEŠ GALVAŽUDĮ. 
Sudraudęs Petrą Jėzus kreipiasi į minias, mo- 
kindamas, primindamas, aiškindamas pranašys- 
tes. Jėzus šioje paskutinėje valandoje primena, 
ypač sinagogos atstovams, kad Jis nėra pikta- 
daris, pavojingas sinagogai, visuomenei, ar tau- 

"tai. Jėzus nori priminti, kad jis yra Dievo Roju- 
je žadėtasis, šimtmečiais pranašų nusakytasis, 
Jono Krikštytojo pirštu parodytasis Mesijas. Jė- 
zus yra tasai nekaltasis Avinėlis, kuris imasi 
viso pasaulio nedorybes. Todėl, Jėzus maloniai 
kreipiasi į minias sakydamas: Išėjote su kala- 
vijais ir su vėzdais, lyg kad prieš galvažudį 
(Luk. 22, 52). Jėzus kreipiasi ne į paprastus 
minios budelius, bet į sinagogos atstovus, kurie 
šį darbą suorganizavę. Evangelija sako: Tiems 
gi, kurie buvo prie jo atėję, vyriausiems kuni. 
gams, bažnyčios viršininkams ir vyresniesiems 
Jėzus tarė: Išėjote su kalavijais... Kuomet bu- 
vau kasdien su jumis bažnyčioje jūs nepakėlė- 
te prieš mane rankų (Luk. 22, 52-53). Jėzus 
kreipiasi į minią parodydamas, jog jis laisvai 

atsiduoda į jų rankas. Primindamas mokinimą 
ir ginčus sinagogose, Jėzus primena, kad tuomet 
be ginklų buvo galima suimti ir užmušti. Tačiau 
tuomet dar nebuvo atėjusi valanda. Trečia Jė- 
zus primena, kad turi išsipildyti, kas pranašų 
buvo pasakyta apie Dievo Sūnų. Tiesa, keletą 
kartų jau buvo daromos pastangos nutverti Jė- 
zų. Bet Jėzus, tai nematomai, tai visus užgėdin- 
damas niekais paversdavo nedorėlių planus. Da- 
bar išmušė valanda. Sūnus turi pagarbinti Tė- 
vą, ir Tėvas pagarbinti Sūnų. Dabar turi įvykti 
Raštai, turi būti sunaikinta nuodėmė, O Jėzau, 
pilnas majestoto ir garbės! Tu paskutinę valan- 
„dėlę kreipiesi į apakusius sinagogos atstovus, 
jiems aiškindamas pranašystes, primindamas die- 
viškas. tiesas, svarbiausias jų pareigas. Tačiau 
tarnai pasilieka kieti, it uola, akli, it naktis. 
Tu sakai: Kasdien būdavau pas jus bažnyčioje 
mokindamas ir jūs manęs nesulaikėte. Bet Raš- 
tai turi ivykti (Mork. 14, 49). Tačiau jie gal- 
voja, kaip greičiau tave, o Jėzau, surištų. Jiems 
skamba išdaviko žodžiai: Nutverkite jį ir ves- 
kite atsargiai (Mork. 14, 44). O, brangi pamoka 
man nusidėjėliui. Jėzaus kreipimasis į minias, 
tai beldimasis į nuodėmėse užkietėjusio žmo- 
gaus sielą. Jėzus į nedorėlius kreipėsi tik vie- 
ną kartą. Tačiau į mane Jėzus visuomet malo- 
niai žiūri sakydamas: Sūnau, duok man tavo 
širdį! Jėzus laukia kiekvienos skaisčios širdies, 
kad ją praturtintų gausiais malonių turtais. Mi- 
 nios užsikirtimas moko, kad nepasitikėčiau šir- 
dies sprendimais ir nenuklysčiau nuo tiesos, gy- 

venimo, išganymo kelio, Išėjote, kaip prieš gal- 
važudį, kai tikrenybėje randate tik meilės, tie- 
sos ir ramybės Mokytoją. 

III. TAI YRA JŪSŲ VALANDA, Jėzus, tar- 
damas: Tai yra jūsų valanda ir tamsybės vži- 
džia (Luk. 22, 53), laikinai paslepia savo die- 
viškąją galią, duodamas valandą pasireikšti pra- 
garo galybei. Jėzus dabar pasidaro, tarsi men- 
kiausias sutvėrimėlis, kuris neatvers burnos. Jė- 
zus, vedamas žudyti, tylės, it tyli avis kerpama, 
Jėzus duosis surišamas, kad parodytų, kaip bai- 
sus daiktas yra nuodėmė. Nėra blogybės, kuri 
nevirstu geru. Argi mes suprastume nuodėmės 
baisybę, jei jos nebūtų mums parodęs kenčian- 
tis Jėzus? Jėzus, atsiduodamas į nuodėmės ku- 
nigaikščio rankas, visiems amžiams parodė ko- 
kia baisenybė yra nuodėmė. Jėzus parodė, kad 
nuodėmės vergams niekis yra švenčiausios tie- 
sos, geriausi įstatymai, aiškiausi įrodymai. Jie, 
turėdami prieš save auką, užsimerkia akis, rū- 
pindamiesi išlieti neapykantos tulžį. 

Toliau, Jėzus, pasivesdamas tamsybių galy- 
bėms, norėjo parodyti, kokia brangia kaina per- 
kamos žmonių sielos. Jėzus tardamas: Tai yra 
jūsų valanda, duoda parėdymą apaštalams skirs- 
tytis. Tuomet visi jo mokytiniai palikę jį pa- 
bėgo (Mat. 26, 56). O šiurpi valanda! Jėzus at- 
siduoda į tamsybių valdžios rankas ir apašta- 
lai apleidžia savo Mokytoją. Dar toliau Jėzus, 
tardamas: Tai jūsų valanda, duoda parėdymą - 
miniai ištiesti prieš jį rankas. Minia akla ant- 
gamtiškiems dalykams. Jėzus dar kartą parodė 

stebuklą. Jis prisilietė nukirstos Malkaus au- 
sies ir toji pagijo. Tačiau budeliai stebuklo ne- 
pastebi. Jie naudojasi valanda, nes per juos 
veikia tamsybių galybė. Būrys, tūkstantininkas 
ir žydų tarnai sugavo Jėzų ir surišo jį (Jon. 18, 
12). O, nesuprantamieji Dievo planai! Žmonės 
surišo Dievą! Nusidėjėliai surišo savo gerada- 
rį. Jie virvėmis surišo tas rankas, kurios tik 
palaiminimus nešė. Žydai nutvėrė ir surišo Jė- 
zų. Ka aš girdžiu? Kas riša Jėzų? Žmonės, že- 
mės dulkės, pragaro nelaisviai! Dangaus ange- 
lai, ką sakote? Kaip jums atrodo? Angelai tyli, 
tarsi užgauti. Jie nustebę žiūri į šį baisų re- 
ginį, jog nusidėjėliai drįso sukaustyti savo Su- 
tvertoją ir Viešpatį. O, virvėmis suraišiotas Jė- 
zau! Kas ant tavo rankų nukalė grandinius? 
Gilindamasis į šią paslapčių paslaptį su šv. Ber- 
nardu turiu sušukti: — O Jėzau, šventųjų Šven- 
tasis, karalių Karaliau! Kas yra bendra tarp 
vergų, ar kriminalistų retežių ir tavo virvių, kad 
tu ištiesei rankas budeliams? — Tavo rankos 
padarė dangų ir žemę, ir štai dabar virvėmis su- 
rišamos. Kas nuvijo tas taip tvirtas virves, kad 
tavo dieviškos rankos nepajėgia jų sutraukyti? 
Niekas kitas, kaip meilė, meilė ir dar kartą mei- 
lė. Jėzus iš meilės prisiėmė žmonių kaltes ir 
leido suraišioti rankas. Jėzus iš meilės -pasiėmė 
kentėjimų taurę ir, meilės raikščiais susirišęs, 
eina aukotis už žmonių išganymą. Meile deg- 
damas Jėzus, atsiduoda į budelių rankas tarda- 
mas: Tai jūsų valanda, ir tamsybės valdžia. Ta- 
čiau atsiminkite ir žinokite, kad, pasibaigus tam- 

sybės valandai, aš parodysiu mano galybės va- 
landą. — 

Baigdamas mąstymą, kreipkis į virvėmis su- 
raišiotą Jėzų prašydamas gailesčio malonės už 
savo prasikaltimus. Tavo nuodėmės, tai virvės, 
kuriomis suvaržė Jėzaus rankas. Jėzus iš mei- 
lės leido surišti rankas. Pareikški kenčiančiam 
Jėzui karštesnės meilės iš tikros širdies kalbė- 
damas: Kristaus siela, pašvęsk mane..! 

Pasiryžimas: Jėzaus perspėjimą: Tai yra jū- 
sy valanda, šiandien drebėdamas svarstysiu. 


JĖZAUS KANČIA ŽYDŲ TEISME 
9. Mąstymas 


JĖZUS PRIEŠ VYRIAUSIAĄ 
KUNIGA 


1. Įsivaizduok surištą Jėzų vedamą pas vy- 
riausiąjį kunigą, kaip aprašo evangelijos: Taigi, 
kurie buvo nutvėrę Jėzų, vedė jį pas vyriausiąjį 
kunigą Kajifą, kame buvo suėję Rašto žinovai 
ir vyresnieji (Mat. 26, 57). 

2. O virvėmis surištas Jėzau! Savo gaivinan- 
čios malonės jėga pažadinki mano protą, kad, 
mąstydamas tavo vedimą pas vyriausią kunigą, 
suprasčiau, kaip galinga meile buvai numylėjęs 
žmones. 

Prasideda Jėzaus tampymai po teismus. Ži- 
noma, pirmi teis tie, kurie organizavo suėmi- 
mą, kuriems Kristus buvo daugiau, negu pavo- 
jingas. Todėl minia, suėmusi Jėzų veda į vyriau- 
siojo kunigo namus. Gilindamasis į Jėzaus atve- 
dimą pas vyriausią kunigą, šiame mąstyme svars- 
tyk: 

I. Jie vedė Jėzų į vyriausio kunigo 
namus. 

II. Štai šitie žino, ką aš sakiau. 

III. Ar taip atsakai vyriausiam kunigui? 

I. JIE VEDĖ JĖZŲ Į VYRIAUSIO KU- 
NIGO NAMUS. Jėzus budeliams ištiesė rankas. 
Prisimink šv. Bonaventūrą kalbantį: O žmo- 
gau, pažvelk į šiuos šėlstančius vilkus, kurie ap- 

stojo savo auką ir į šį meilų avinėlį, kuris ken- 
čia neparodydamas mažiausio pasipriešinimo 
(Medit. vitae Ch. c. 75). O tikrai baisi scena! Bu- 
deliai vieni suima Jėzaus rankas, kiti riša, tre- 
ti kolioja, ketvirti užgauna rankomis. Tačiau 
Jėzus, kaip Izaijas yra nusakęs, tyli neatver- 
damas burnos. Jis buvo paaukotas, nes pats no- 
rėjo, ir neatvėrė savo burnos; kaip avis vedama 
piauti ir kaip avinėlis nutilsta prieš tą, kuris 
jį kerpa, taip ir jis neatvėrė savo burnos (Iz. 
53, 7). Mirti, atlyginti Dievo teisybei, žmogų 
išvaduoti iš pragaro nelaisvės, dangų atidaryti, 
pelnyti žmonių meilę, tai kenčiančio Jėzaus už- 
daviniai. Jėzus neatveria burnos, kad tamsybių 
galybės įgautų galios. 


Jėzus vedamas į Jeruzalę. Jis dabar veda- 
mas tomis Jeruzalės gatvėmis, kuriomis prieš 
savaitę garbingai jojo ant asilėlio. O, koks skir- 
tumas! Prieš savaitę Jėzui buvo tiesiami rūbai, 
šaukiama: Hosana Dovydo Sūnui, Hosana aukš- 
tybėse! Palaimintas, kuris ateina Viešpaties 
vardu! O dabar? Dabar Jeruzalė miega, nors 
ruošiasi švęsti velykas. Gatvės tuščios, nes pats 
vidurnaktis. Staiga gatvėmis pasipila šūkavi- 
mai, rėkavimai, burnojimai. Kas tai? Tai karei- 
viai, kunigų tarnai, Judo surinkti valkatos. Jie 
rankose neša žibintuvus, ir prie šonų kardus. 
Jie, įsikibę į virves, gatvėmis veda suimtąjį. 
— Kas yra tasai? — nakties kurtumoje pasi- 
girsta iš vieno kito lango. Mat triukšmo paža- 
dinti gyventojai, žvelgia pro langą teiraudamie- 
si, kas atsitiko. Jie, matydami virvėmis suriš- 

tąjį, klausia: — Kas čia per piktadaris? — Jė- 
zus Nazarenas, — pasigirsta atsakymas. — Aa, 
Jėzus Nazarenas! Jėzus, Nazarenas, tas suve- 
džiotojas, klaidingas pranašas, muitininkų drau- 
gas, bažnyčios ir subatos niekintojas, nusidėjė- 
lių užtarėjas. Gerai jam! Jis vertas mirties. — 
Taip. Tu, o Jėzau, atsiduodi į budelių rankas, 
kad nedorėliai džiaugtųsi! Tu, o Jėzau, valan- 
dėlei paslėpei savo dievystę, ir nusidėjėliai pik- 
tadariu tave skaito. Tave jie surištą veda Jeru- 
zalės gatvėmis, tarsi didžiausią prasikaltėlį. 
O, mano gerasis Jėzau! Leiski man su šv. Ber- 
nardu paklausti: Už kokius prasikaltimus tu 
esi surištas, vadžiojamas gatvėmis? Už kokias 
piktadarybes tu tempiamas į teismus? O, atsi- 
menu tavo, Jėzau, kaltę! Tai tavo meilė, bega- 
linė meilė, nes tu mus mylėdamas atsidavei į 
budelių rankas. Jie nutvėrė jį ir vedė į vyriau- 
sio kunigo namus. 


II. ŠTAI ŠITIE ŽINO, KĄ AŠ SAKIAU. 
Jeruzalėje gatvės tuščios. Žiburiai užgesinti, Vi- 
si ramiai miega. Bet ką sakau visi! Štai būrys, 
kurie, gatvėmis šūkaudami, Jėzų veda į vyriau- 
sio kunigo rūmus. Kunigo rūmai nesnaudžia. 
Jie žino Judo pasiuntinybę ir laukia išdavimo 
pasekų. Gyventojai miega. Tačiau kunigai, vy- 
reshieji, parizėjai susirinkę pas vyriausią kunigą 
laukia atvedant Jėzaus. Jie neapsiriko. Štai bil- 
desys, triukšmas. Štai žibintai, tarnai. Štai su- 
rištas Jėzus. Annai, štai tas, kurio taip neken- 
ti, jau prieš tave! Rašto žinovai, tautos vyres- 
nieji, nelaukdami rytojaus, tučtuojau Jėzui da- 

ro teismą. Čion prasideda pirmas juridiškas Jė- 
zaus tardymas. Prisižiūrėki teismo sąstatui. 
Teisme sėdi kunigai, Rašto žinovai, parizėjai.- 
Pirmininkauja Annas. Žodžiu teisia tie, kurie, 
prieš keletą dienų Kajifo patarti, yra nutarę 
Jėzų nužudyti. Kajifas jau senai patarė: Geriau 
esą, kad vienas žmogus mirtų už tautą (Jon. 18, 
14). Tokiais nusistatymais pradedamas Jėzaus 
teismas. Prisižiūrėki teismo eigai. Kunigo rū- 
muose teismo salė. Aplinkui teisėjų kėdės. Gar- 
bingiausioje vietoje sėdi Annas. Vidury, karei- 
vių apsuptas, stovi Jėzus. Žvilgterėki į Jėzų 
ir Anną. Jėzus ramus. Jo žvilgsniai malonūs, 
nuotaika meili. Annas sėdi, tarsi, ant spilkų. Jo 
veidas raudonas, skruostai suraukti, iš akių trykš- 
ta pykčio ir neapykantos geismas. Teisėjų akys 
nukreiptos į Jėzų. Visi mano širdyse: Štai tas, 
kuris save vadina karaliumi, Mesijum! Ačiū 
Dievui jis jau surištas. Nors kartą bus galas 
piktažodžiavimams, kurstymams! Iškilmingai 
stojęs Annas pradeda Jėzų klausinėti apie moks- 
lą, mokinius, stebuklus. Šv. Jonas sako: Vyriau- 
sias kunigas klausė Jėzų apie jo mokinius ir 
mokslą. (Jon. 18, 19). Annas klausė: kur tu mo- 
kinai? kieno vardu mokinai? kas tave įgaliojo 
mokinti? kokis tas mokslas? kas yra tavo mo- 
kiniai? ar daug turi pasekėjų? Žodžiu, iš vy- 
riausio kunigo burnos šimtai pasipylė klausi- 
mų. Tačiau Jėzus, matydamas Anno veidmai- 
nišką nusistatymą pasmerkti, susitelkęs klauso- 
si ir tyli. Prisiminki Anno veidmainiavimą. An- 
nai, kam klausi nekaltąjį Jėzų? Argi vienerius 

metus ir pats esi girdėjęs, ko Jėzus mokino? 
Jėzus kasmet ateidavo į Jeruzalę švęsti velykų 
ir kasmet mokindavo žmones. Bažnyčios dakta- 
rai stebėjosi, kai Jėzus dar tik dvylikos metų 
kalbėjo jų tarpe. Ogi, kai Jėzus kalbėdavo šven- 
čių metu, visi prie jo bėgdavo. Annai, argi ne- 
prisimeni, ką Kajifas yra pasakęs susirinkime, 
kai Jėzus prikėlė Lozorių? Jūs tarėtės: Ką da- 
rysime, kadangi tas žmogus daro daug stebuk- 
Iy? Jei paliksime jį taip, visi įtikės į jį (Jon. 
11,47-48). Arba vėl, argi ne pats siuntei minią 
parizėjų su moteriške nusidėjėle, Jėzaus atsi- 
klausti, ar verta ji užmušti akmenimis? O da- 
bar, tu veidmainiaudamas klausi: Sakyk mums 
apie mokslą, įgaliojimus, mokinius, mokslo vie- 
tas! Nevertas kunigas sulaukia teisingo Jėzaus 
atsakymo: Aš viešai kalbėjau pasauliui; aš vi- 
suomet mokinau sinagogoje ir bažnyčioje, kur 
sueina visi žydai, slapčia gi aš nieko nekalbėjau. 
Kam mane klausi? Klausk tuos, kurie girdėjo, 
ką esu kalbėjęs. Baigdamas Jėzus dabar, metęs 
žvilgsnį į sėdinčius Rašto žinovus, parizėjus, 
priduria: Štai šitie žino, ką aš sakiau (Jon. 18, 
20-21). Jėzus, tarsi, pabrėžia: Formalistai! Jūs 
jau nutarėte mane pasmerkti: jūs visi žinote ma- 
no mokslą; jūs jau nupirkote mano gyvybę, kam 
dar veidmainiaujate? Jūs žinote, ką kalbėdavau, 
ir teiskite. 

III. AR TAIP ATSAKAI VYRIAUSIAM 
KUNIGUI? Jėzaus atsakymas pilnas išminties 
ir rimtumo. Annas nutilo nežinodamas, ką beat- 
sakyti. Susirinkusieji šnibždasi, tarsi, pavojų 
44 

pajutę. Jie prisimena, girdėję Jėzaus mokslą ir 
nutarimą Jėzų pasmerkti. Annas paraudo. Iš jo 
veidų trykšta susirūpinimas.ir pyktis. Jis nebe- 
tveria savyje. Šioje užgėdinimo valandoje, neti- 
kėtas reginys. Vyriausio kunigo ir jo tarybos 
akivaizdoje vienas piktadarių kumščia smogia 
Jėzui į veidą, sakydamas Taip tu atsakai vyriau- 
siam kunigui? (Jon. 18, 22). O, baisusis apja- 
kime! Nėra atsitikimo, kad teismo akivaizdoje 
būtų mušamas kaltinamasis. Tačiau čia aki- 
vaizdoje tų, kurie teisybės turi mokinti kitus, 
įvyksta didžiausia neteisybė. O angėle iš dan- 
gaus — sušunka šv. Jonas Krizostomas — kaip 
tu ramiai užsilaikai matydamas tokį reginį? Ar- 
gi į veidą užgavimas neiššaukia sustyrimo? Jė- 
zus, nors baisiai įžeistas, atsako ramiai, Ką į 
tai pasakys kunigas Annas? Bet ko galima lauk- 
ti iš nešvaria sąžine žmogaus? Annas tyli ir ty- 
lėjimu patvirtina nedorėlio smūgį. Tačiau Jė- 
zus, matydamas teisės pamynimą, tarybos aki- 
vaizdoje, kreipiasi į niekšą reikalaudamas pasi- 
teisinti. Jei aš netiesą kalbėjau, įrodyk, kad tai 
netiesa; jeigu gi tiesą, kam mane muši? (Jon. 
18, 23). Jėzaus žodžiai, nors tiesioginiai taiko- 
mi piktadariui, netiesioginiai liečia kunigus ir 
Rašto žinovus. Jei aš netiesą kalbėjau įrodyk, 
kad tai netiesa. Reiškia, jei gali, išrauk iš šitų, 
štai Rašto žinovų, sinagogos atstovų širdžių 
mano kalbėtus žodžius. Tuomet jie galės užsiginti 
apie mane nieko nežiną. Tačiau, kai jis žino koks 
mano mokslas, kokia pasiuntinybė, koki darbai, 
kuriuos per tris metus vaikščiodamas iš miestelio 

į miestelį, iš kaimo į kaimą dirbau, tai kodėl 
dabar mane užgauni? Jėzus, tarsi, taria: Annai, 
jei tiesa, ką aš pasakiau, kodėl leidi mane muš- 
ti į veidą? Juk tu esi teisėjas. Tu žiūri tiesos. 
Kodėl leidi siausti niekšui? Annas sumišęs. Jis 
tyli nežinodamas, kaip pasiteisinti. 

O mano, gerasis Išganytojau! Kokis pamo- 
kinimas man nusidėjėliui? Niekšo nedorėlio į 
veidą smūgis, tai mano kasdieninio gyvenimo 
elgesys. Aš, kaip Annas ir kiti Rašto žinovai, 
jau tūkstančius kartų esu girdėjęs, jog didelis 
yra Jėzaus įžeidimas kiekviena laisvos valios 
nuodėmė. Tačiau aš, per silpnybę, ar pataikau- 
damas kūnui, pildydamas nuodėmę, užmirštu Jė- 
zaus pamokinimus ir, tarsi anas piktadaris, ker- 
tu Jėzui į veidą. 

Baigdamas mąstymą, atsiprašyki išniekini- 
mais pažemintą Jėzų už tūkstančius savo pra- 
sižengimų, kalbėdamas: Kristaus siela, pašvęsk 
mane!... 

Pasiryžimas: Jėzaus žodžius: Jeigu gi tie- 
sa, kam mane muši? prisiminsiu gundomas nu- 
sidėti. 

10. Mąstymas 


JĖZUS VYRIAUSIOS TA- 
RYBOS TEISME 


1. Įsivaizduoki vyriausiąjį kunigą Kajifą Jė- 
zui tariantį: Prisiekdinu tave gyvuoju Dievu, kad 
mums pasakytumei, ar tu Kristus, Dievo Sūnus? 
(Mat. 26, 63). 

2. O visokios išminties šaltini Dieve! Savo 
malone apšviesk mano protą, kad mąstymo min- 
tys supažindintų, prie kokių neteisybių gali pri- 
vesti žmogų klaidingi nusistatymai, 

Jėzus stoja prieš žydų tarybos teismą. Ta- 
ryba, — tai tautos aukščiausias teismas. Ji tu- 
ti teisės bausti, kas drįsta nusižengti prieš Die- 
vą ir prieš tautą. Jėzus statomas prieš tarybos 
teismą, kaip prasikaltęs ir prieš Dievą, ir prieš 
tautą. Gilindamasis į žydų tarybos teismo eigą 
kreipki dėmesį į šiuos dalykus: 

I. Tu nieko neatsakai? 

II. Prisiekdinu tave gyvuoju Dievu. 

III. Jis piktažodžiauja Dievui — ver- 
tas mirties. , 

I. TU NIEKO NEATSAKAI? Anno apklau- 
sinėjimą galima pavadinti tardymu. Tardymas 
baigtas. Tačiau jis nedavė lauktų davinių. An- 
nas, savo atlikęs, Jėzų siunčia Kajifui. Kajifas 
yra vyriausias kunigas, kuris turi sudaryti galu- 
tiną teismą. Kajifas, sukvietęs kunigus, tautos 
vadus, Rašto žinovus, šimtus liudininkų Jėzaus 

laukia. Jis bylą nori atlikti kiek galint grei- 
čiau, nes čia pat Velykos. Jėzų atvedė. Teisė- 
jai užimkite kreses, nes žūt būt reikia išnešti 
sprendimas. Tačiau kaltė turi būti įrodyta. Ar 
atsiras liudininkų prieš tave, o Jėzau? Kur tau: 
Jų yra daugiau, negu reikia. Juk Jėzus jau su- 
rištas. Dabar patogi proga atkeršyti už išmė- 
tinėjimus, 'išvijimą iš bažnyčios, nemalonias pa- 
stabas. Teismo tvarka reikalauja, kad liudinin- 
kai būtų klausinėjami kiekvienas skyrium. O, 
Viešpatie! Kiek galvų, tiek atskirų nuomonių. 
Kiekvienas liudija, kaip išmano, vienas kitam 
prieštaraudami. Tačiau įstatymai reikalauja, kad 
bent du sutartų apie tą patį dalyką. Tačiau Jė- 
zaus teisme liudininkai, kaip žmonės prie Babe- 
lio bokšto. Vienas liudija, kad Jėzus išvarinė- 
jęs velnius Belzebubo pagalba. Kitas matęs Jė- 
zų subatoje gydantį ligonius. Trečias, — būk 
Jėzus laužęs pasninkus, nes jo mokiniai, eida- 
mi pro kviečių lauką, skindavę kviečių varpas 
ir Mokytojas jiems nedrausdavęs. Ketvirtas kal- 
tino Jėzų, būk jis nesimazgodavęs rankų prieš 
valgį. Penktas, — kad Jėzus parizėjus vadinda- 
vęs driežlių veisle. Šeštas liudija, kad Jėzus 
draugaudavęs su nusidėjėliais ir net nepavyz- 
dingo gyvenimo moterimis, kaip Magdalena. Dar 
kiti liudija, kad Jėzus išniekinęs bažnyčią, nes 
su botagu išvaikęs parduodančius ir perkančius 
be kieno nors leidimo. Čia vėl kiti rodo, kad 
Jėzus vadinęsis pranašu, Mesijum, karalium, 
Dievo Sūnum, Bet štai kitas vėl griauja pirmo 
liudijimą, kad Jėzus nesivadinęs karalium, o tik 

žmonės jį norėję padaryti karalium. Ten vėl 
vienas liudija, kad Jėzus žadėjęs duoti valgyti 
savo Kūną ir gerti savo Kraują. Kitas vėl aiš- 
kina, kad Jėzus tikrai padauginęs duonas tyruo- 
se ir pavalgydinęs tūkstančius žmonių. Kajifas 
klauso ir nesusigaudo. Jo veidai rausta, širdis 
verda iš pykčio. Jėzus stovi ramiai ir klausosi 
neatverdamas burnos. Kai kas iš tarybos savo 
širdyje Jėzui net pradeda reikšti užuojautos. 
Atsirado net ir papirktų liudininkų. Bet ir tie, 
vienas kitam prieštaraudami, liudija apie baž- 
nyčios sugriovimą ir atstatymą. Kajifas nerims- 
ta. Jis atsistoja ir klausia Jėzaus: Ar tu nieko 
neatsakai, ką šitie prieš tave liudija? (Mork. 14, 
60). Tačiau Jėzus, pilnas rimties, atsakė: Jei aš 
jums sakysiu, man netikėsite, Jeigu gi paklau- 
siu, neatsakysite ir nepaleisite (Luk. 22, 67, 68). 
O, stebinantis Jėzaus rimtume! Išmokink mane, 
Jėzau, užsilaikyti mano pasiteisinimų valando- 
se! 


II. PRISIEKDINU TAVE GYVUOJU DiE- 
VU. Jėzaus žodžiai greit pasitvirtins. Pr eš jį, 
tarybos priešaky, stovi kunigas išrinkimu, bet 
nevertas pašaukimu. Kajifas liudininkų jau ap- 
viltas, nes net samdytieji nesutaria. Kaltė ne- 
įrodyta, kaltinamasis reikėtų paleisti. Degdamas 
pykčiu vyriausias kunigas griebiasi Dievo pa- 
galbos, tardamas: Prisiekdinu tave gyvuoju Die- 
vu, kad mums pasakytumei, ar tu Kristus, Die- 
vo Sūnus? (Mat. 26, 63). O, baisioji neteisybe! 
Argi teismas kada nors siekdina kaltinamąjį? 
Tačiau ko nedaro teismai, tai daro vyriausias 

kunigas. Kajifas Dievo vardu prisiekdina Jėzų. 
Tokią neteisybę galėjo daryti tik sąžinės ne- 
turįs niekšas. Tačiau Jėzus, vyriausio kunigo 
prisiekdinamas , drąsiai, atvirai prisipažįsta: Aš 
esu (Mork: 14, 62). Tačiau, aš jums sakau, nuo 
šio laiko jūs matysite žmogaus Sūnų sėdintį 
Dievo galybės dešinėje ir ateinantį dangaus de- 
besyse (Mat. 26. 64). O, paslapties gilybe! Jė- 
zus prisipažįsta. Kai melagiai liudininkai niek- 
šiškai žeidė Jėzaus garbę, Jėzus, nors vienu pirš- 
to krustelėjimu būtų galėjęs užčiaupti nedorė- 
lių burnas, tyli. Tačiau, kai vyriausias kunigas 
Dievo vardu klausia, Jėzus atvirai prisipažįsta, 
nors gerai žino, kad už tai reikės mirti. O, Jė- 
zaus atvirume! Pamokinki mane drąsiai ginti 
šventąjį tikėjimą! Kai eina menki pasaulio da- 
lykai, aš galiu tylėti. Tačiau, kai paliečiamas 
Dievo vardas, aš drąsiai turiu prisipažinti esąs 
Kristaus tarnas, pasiryžęs tiesą ginti lig pasi- 
aukojimo. 


Toliau Jėzus sako: Tačiau jūs matysite žmo- 
gaus Sūnų, ateinantį debesyse. Šis majestotiš- 
kas liudijimas sukrečia dangų, žemę ir pragarą. 
Danguje angelai gieda džiaugsmo himną, kad 
jų Viešpats netrukus dangų atidarys parodyda- 
mas pasauliui Dievo didenybę. Pagonijoje pa- 
skendusiam pasauliui jau teka išganymo aušrą. 
Teisieji požemiuose girdi ateinančio Išganyto- 
jo žingsnius. Pragaras dreba. Jis, mobilizavęs 
paskutines jėgas, siunčia į tarybos teismą, nes 
Jėzaus žodžiai: Jūs matysite Žmogaus Sūnų 
sėdintį Dievo galybės dešinėje ir ateinantį dan- 

gaus debesyse (Mat. 26, 64) supurtė jo gelmes. 
Pragaro kunigaikštis skuba į teismo salę, kad 
Jėzaus priešai išsigandę neišbėgiotų. Jėzaus pri- 
siekdinimas, tai scena, kurioje Jėzus Dievo var- 
dan duoda amžinai tveriantį liudijimą! Aš esu, 


IL NS PIKTAŽODŽIAUJA DIEVUI — 
VERTAS MIRTIES. Kaip Rojuje melaginga- 
sis žaltys įskiepijo Ievos širdį puikybės manijos 
nuodais; taip dabar pragaro kunigaikštis užde- 
gė Kajifo širdį baisaus pykčio ugnimi. Kajifas 
aklas ir kurčias. Prieš akis Dievo Sūnus. Ta- 
čiau Jėzuje Kajifas mato tik paprastą žmogų, 
kuris, jo manymu, vertas mirties. Kajifas gir- 
di Jėzaus žodžius, kurie sujudina dangų ir že- 
mę; bet jo ausys kurčios ir galva nesupranta, 
ką Jėzus sako. Jis, kaip vyriausias kunigas, krei- 
piasi į visą daugumą, tarsi, norėdamas patvir- 
tinti, ar visi taip akli ir kurti, Kajifas netveria. 
Jis vardan teisybės, tarsi, gindamas Dievo įžei- 
dimą, perplėšia savo rūbus. Tuomet vyriausias 
kunigas perplėšė savo rūbus sakydamas: Jis 
piktažodžiavo Dievui; kam dar mums reikia lių- 
dytojų? Štai dabar jūs girdėjote piktažodžia- 
vimą? (Mat. 26, 65). O Kajifai, Kajifai! Šimtą 
kartų geriau būtum pasielgęs, jei būtum suplė- 
šęs nuodėmėmis nutukintą savo širdį. Laimin- 
gesnis būtum buvęs, jei kniūpščias puolęs prie 
Išganytojo kojų, būtum maldavęs už savo ir vi- 
sos tautos nuodėmes šaukdamas: Pasigailėk ma- 
nęs, Viešpatie, pasigailėk, nes mano nedorybės 
perviršijo mano galvos plaukų skaičių. Bet ne. 
Tu išdidus ir supykęs darai teismą savo Die- 

vui. Tu, neleistinu būdu prisiekdindamas, Jėzų 
verti prisipažinti, kad galėtum išnešti, tavo ma- 
nymu, tautos tarybos akyse teisingą sprendimą. 
Tu kreipiesi į sėdinčiuosius tardamas: Štai da- 
bar jūs girdėjote piktažodžiavimą? Kas jums re- 
gisi? (Mat. 26, 65 - 66). Kunigai, Rašto žinovai, 
vyresnieji, tarybos dalyviai, matydami Kajifo 
suplėšytus rūbus, sušuko: Vertas mirties. O, kas 
atjaus tavo, o Jėzau, širdies skausmą, suskambė- 
jus šiems baisiems žodžiams? Tauta, kurios tu 
esi garbė ir išganymas, rašo tau mirties dekre- 
tą. O tik čia suprantami šv. Jono evangelijos 
žodžiai: Jėzus atėjo pas savuosius, bet savieji 
jo nepriėmė (Jon. 1, 11). Net daugiau. Jie ne- 
tik nepriėmė, bet veidmainiškai teisdami, pa- 
smerkė Jėzų mirti. Jie, pragaro kurstomi, triukš- 
mą keldami, visa gerkle šaukdami, smerkia: Ver- 
tas yra mirti. O, neteisybes kenčiantis Jėzau! 
Tavo neteisingu paniekinimu stiprink mano kant- 
rybę gyvenimo nepasisekimuose! Tautiečiai ta- 
ve teisia, o tu kantriai kenti. Jie pasmerkia ta- 
ve mirti, o tu nė žodžio netari. Skamba mano 
ausyse kunigo ištarmė: Jis piktažodžiauja Die- 
vui — vertas mirties. 

Baigdamas mąstymą, šventos maldos nuotai- 
ka, pažadinki savo širdį neteisingai pasmerktam 
Jėzui pareikšti užuojautos, kalbėdamas: Kris- 
taus siela, pašvęsk mane... 


Pasiryžimas: Mano kaltinimus švelninsiu Jė- 
zaus kantrybe! 

11. Mąstymas 
JĖZUS KALĖJIME 


1. Įsivaizduoki kalėjime kareiviams pavestą 
Jėzų besiskundžiantį: Žmogaus Sūnus bus iš- 
duotas vyriausiems kunigams, Rašto žinovams 
ir vyresniesiems; jie pasmerks jį mirti ir pa- 
duos jį pagonims; jie tyčiosis iš jo, apspiaudys 
jį, plaks jį ir užmuš jį (Mork. 10, 33 - 34). 

2. O kalėjime išniekintas Jėzau! Savo malo- 
nės gausumu stiprink mano valią, kad mąstymas 
padrąsintų uoliai ginti tavo garbę. 

Jėzus jau pasmerktas. Jis, tarsi baisus prasi- 
žengėlis, per naktį atiduotas kareivių sargybai. 
O baisioji naktie! Daug Jėzus yra matęs baisių 
naktų. Tačiau ši jo Dievo - Žmogaus gyvenime 
yra visų baisiausia. Kareiviai tyčiojasi, išjuokia, 
tarsi, paskutinį galvažudį. Gilindamasis į Jėzaus 
kančią kalėjime, prisiminki šiuos reginius: 

I. Jie išjuokė jį. 
II. Jie spiaudė jam į veidą. 
III. Pranašauk, kas tave užgavo? 

I. JIE IŠJUOKĖ JĮ. Prisiminki į Jeruzalę 
keliaujančio Jėzaus pranašystę ir bus lengviau 
įsivaizduoti, ką Jėzus yra iškentėjęs per nak- 
tį kalėjime. Jėzus apaštalams pranašavo: Šiai 
mes einame į Jeruzalę, žmogaus Sūnus bus iš- 
duotas vyriausiems kunigams, Rašto žinovams 
ir vyresniesiems: Jie pasmerks jį mirti ir pa- 
duos jį pagonims: jie tyčiosis iš jo, apspiaudys 

ji, plaks jį ir užmuš jį (Mork. 10, 33-34). Ką 
Jėzus yra kalbėjęs, tai, šioje baisioje naktyje, 
jau vyksta tikrenybėje. Jėzus išduotas. Jis kuni- 
gu, Rašto žinovų, vyresniųjų jau nuteistas. Pats 
nuteisimas, argi nėra išjuokimas? Nekaltam Jė- 
zui skelbiama mirties bausmė. Teismas atliktas. 
Kajifas lipa nuo teismo kėdės, įsakydamas imti 
Jėzų į kalėjimą. Lig tol tik virvės varžė Jėzaus 
rankas. Dabar, kai aukščiausias žydų teismas pri- 
pažino Jėzų kaltą mirties, virves pakeitė gele- 
žiniai pančiai. Jėzus esąs pavojingas. Jis atiduo- 
damas kareivių žaislui. Šv. Lukas sako: Tie vy- 
rai, kurie laikė Jėzų, tyčiojosi iš jo ir mušė jį. 
(Luk. 22,63). Bendrai kareiviai niekuomet nėra 
linkę belaisviams rodyti palankumo. Tačiau, kai 
kareiviams buvo pavestas pasmerktasis mirti, jie 
peržengė žmoniškumo ribas. Kareiviai tyčiojosi 
iš Jėzaus. Kur nesityčios kareiviai, taip gerai 
pamokinti net paties vyriausio kunigo. Juk vy- 
riausias kunigas, Rašto žinovai, tautos vyresnieji 
viešai pasityčiojo Jėzų prisiekdindami, pasmerk- 
dami mirti, leisdami sukaustyti rankas ir kojas, 
pririšti retežiu prie sienos. Kodėl nesityčios ka- 
reiviai, žinodami, kad už išniekinimus niekas 
atsakomybės nepareikalaus. O baisus išjuokime! 
Taryba išjuokia savo Dievą atiduodama karei- 
viams per naktį tyčiotis. Pasmerktas Jėzus lau- 
kia ryto patekančios saulės, o kareiviai per naktį 
tyčiojasi iš jo. 

II. JIE SPIAUDĖ JAM Į VEIDĄ. O baisus 
reginy! Vaizduotės akimis einu į vyriausio 
kunigo kalėjimą, kuriame uždarytas pasmerkta- 

sis Jėzus. Širdies gilumoje svarstau evangelistų 
liudijimus: Tuomet jie spiaudė jam į veidą ir 
mušė jį kumštimis. (Mat. 26, 67). Ką aš matau? 
Matau surištą Jėzų. Matau kareivius ir kunigų 
tarnus, kurie spiaudo Jėzui į veidą. O kas suge- 
bės žodžiais atvaizduoti šitą Jėzaus niekinimą? 
Šv. Jeronimas sako, kad šios keleriopai šventva- 
giškos nakties baisenybes pamatysime tik pa- 
skutinio teismo dienoje. Tik teisme prieš visų 
akis atsivers kareivių begėdiškumas, kurie, tarsi 
liūtai sugriebę savo auką, niekino ir, spiaudy- 
dami į Jėzaus veidą mušė plaštakomis. O, žemės 
kirminų pasityčiojime! Argi gali būti didesnis 
Jėzaus niekinimas? Sename Įstatyme, kai vyras 
norėdavo paleisti savo moterį, ar moteris šavo 
vyrą, gavę atsiskyrimo raštą, spiaudavo vienas 
kitam į veidą, vienas antrą niekindami, kad dau- 
giau nedrįstu susieiti. Tai būdavo moterystės 
išsiskyrimo aktas. Kareiviai spiauja Jėzui į vei- 
dą. Paprastai spiaudyti kur nors švaresnėje vie- 
toje, jau yra prasižengimas prieš mandagumą. 
Tačiau spiauti į žmogaus veidą, yra peržengimas 
žmogiškumo ribų. Jie spiaudė jam į veidą. Šv. 
Jonas Krizostomas sako: Kareiviai spiaudo į tą 
veidą, prieš kurį jūros bangos nutilsta, kurį ant 
kryžiaus matydama saulė sulaikė savo spindu- 
lius. Kareiviai spiaudo į tą veidą, kurį dangaus 
angelai gėrėdamiesi kontempliuoja. O nežmoniš- 
kas žiaurume! Kareiviai spiaudo Jėzui į veidą 
tyčiodamiesi. Jie dabar prisimena Jėzaus gyve- 
nimo nuotykius, kurių gal ne vienas ir pats yra 
buvę liudininkais. Jie žino, kad Jėzus yra Kris- 

tus, tai yra Viešpaties pateptasis! Jie spiauja į 
veidą tardami: Štai tau Kristau, pranašų ir kara- 
lių patepimas. — Jie spiauja į veidą juokaudami: 
— Štai tau, Jėzau, daugiau, kaip už tris šimtus 
denarų brangiausių kvepalų. Tačiau Jėzus neat- 
veria burnos. Jis kenčia nekaltas, kad mus iš- 
mokintų kantriai nukęsti kaltėmis pelnytus pa- 
žeminimus. Jėzus atkreipia dievišką veidą jį 
spiaudantiems, kad juomi užgesintų mūsų pui- 
kybės geidulį. Šv. Augustinas sako: Jei šiais 
vaistais nebus išgydyta puikybės liga, tai kuo 
ji turi būti gydoma, nežinau! (Serm. 77.) Ar ga- 
li būti kas labiau pažeminančio, pasibiaurėtino? 
klausia Origenas. Tačiau Jėzus viskam atsi- 
davęs. Jie spiaudė jam į veidą, o Jėzus kentėjo 
nesipriešindamas. 

III. PRANAŠAUK, KAS TAVE UŽGAVO? 
Kareiviams spiaudymo nepakanka. Jie, užrišę 
Jėzui akis, daužė plaštakomis jo veidą sakyda- 
mi: Pranašauk mums, Kristau, kas yra tavė Už- 
gavęs. (Mat. 26,68). O baisi piktadaryste! Ka- 
reiviai žino, kad Jėzus yra didelis pranašas. To- 
dėl, užrišę akis reikalauja, kad Jėzus atspėtų, 
kuris jį muša. Tačiau Jėzus tyli, nes šita yra 
jūsų valanda, ir tamsybės valdžia. Kareiviai, da- 
rykite, kaip jums patinka. Ateis mano valanda. 
Tada be pranašavimo viso pasaulio akyse pasiro- 
dys, kurio ranka šventvagiškai man smogė į vei- 
dą. Kristus tyli ir kenčia. Jėzus pavyzdžiu ro- 
do, ką Izaijas yra pranašavęs sakydamas: Aš 
daviau mano kūną mušantiems ir mano skruos- 
tus raujantiems; aš nenugręžiau mano veido nuo 

tų, kurie koliojo ir spiaudė į mane. Viešpats 
Dievas mano padėjėjas, todėl aš nebuvau sugė- 
dintas (Iz. 50, 6-7). Kareiviai buvo girdėję, kad 
Jėzus didesnis už visus pranašus, išmintingesnis 
už Salemoną. Jie užrišę akis mušė Jėzui į vei- 
dą tardami: — Jėzau, čia daugiau, kaip Salemo- 
nas: pasakyk, kuris tave užgavo? — Jie atsime- 
na prilyginimą apie suruoštas sūnui vestuves 
ir, mušdami delnais, raudami barzdą, taria: — 
Štai tėvas, kuris švenčia sūnaus vestuves! Jė- 
zau pokyliauki! Jėzau, maitinkis skrepliais! Už- 
dengtomis akimis spėki, kas tave užgavo? — 
O baisus pokyli, kurį tau, o Jėzau, suruošė pra- 
garas per nedorėlių rankas! Šv. Lukas rašo: 
Jie dangstė jį, mušė jį į veidą ir klausė jį sa- 
kydami: pranašauk, kas tave užgavo? Piktažo- 
džiaudami jie sakė prieš jį ir daug kitų dalykų 
(Luk. 22, 64-65). Bet Kristus, anot šv. Petro, 
kentėjo už mus, palikdamas jums pavyzdį, kad 
sekiotumėt jo pėdomis... kuomet jam piktažo- 
džiavo, jis nepiktažodžiavo, kuomet kentėjo, ne- 
grąsė, bet pasidavė tam, kuris jį teisė neteisiai 
(1 Petr. 2, 21. 23). O baisi Jėzaus kentėjimų 
naktie! Budelių pasityčiojimas neturi ribų. Ta- 
čiau Jėzus tyli, ir tylėdamas mokina kantrybės. 
Jei Jėzus nebūtų kantriai kentėjęs, vargu šian- 
dien taip gyvai būtų svarstomos šios baisios 
scenos! Jėzus duodasi niekinamas, kad parody- 
tų kaip brangios yra žmonių sielos. Jėzus kant- 
riai kenčia, trokšdamas visus išganyti. Gal lin- 
kęs esi kaltinti kareivius? Tačiau pažvelki pats 
i save. Kitus smerkti lengva. Tačiau save teisti 

retai kas mėgsta. Kareiviai pasidavę bendrai 
nuotaikai. Jie, tarsi aklas įrankis, sinagogos, 
tautos vadų rankose, į Jėzų žiūri grynai žmo- 
giškomis akimis. Per juos pasireiškia sinago- 
gos atstovų, išrinktosios tautos vadų nedoru- 
mas. Be to, jie padarė vieną kartą ir liko dėmė 
amžinai. Tačiau, kas nuplaus tas dėmes, kurias 
darai šimtus kartų nusidėdamas? Žmonės dau- 
gelį kartų pasielgia blogiau, negu Jėzaus vei- 
dą spiaudžiusieji kareiviai. Kareiviai nežinojo, 
kad jie kankina savo Išganytoją. Tačiau tu, nu- 
sidėdamas žinai, kad kiekviena mirtina nuodė- 
mė yra spiovimas Jėzui į veidą. Tu tiki, kad 
Jėzus yra Dievas. Todėl, daugeliu atvejų tavo 
elgesys yra baisesnis, negu nedorėlių kareivių 
skrepliai. Kareiviai spiaudė nežinodami. Tu nu- 
sidedi aiškiai suprasdamas. Jei kareiviai būtų tik- 
rai žinoję, kas yra Jėzus, nors jų ignorancija 
juos smerkia, jie gal kniūpšti būtų puolę prieš 
Jėzų, maldaudami dovanojimo. Jie dangstė jį, 
mušė jį į veidą ir klausė jį sakydami: prana- 
šauk, kas tave užgavo. 

Baigdamas mąstymą, sužadinki tikrą širdies 
gailestį už visus prasižengimus, kuriais galė- 
jai gerąjį Jėzų kada nors įžeisti. Pasveikinki 
jį niekinamą ir tylintį iš tikros širdies kalbėda- 
mas: Kursai kentėjai už mus kaltus, Jėzau Kris- 
tau... Viešpatie mūsų, pasigailėk mūsų!.. 


Pasiryžimas; Pažeminimų valandose prisi- 
minsiu Jėzaus pažeminimą Kajifo kalėjime! 

12. Mąstymas 
PETRO UŽSIGYNIMAS 


1. Įsivaizduoki Apaštalą Petrą tris kartus už- 
siginantį Kristaus: Aš nepažįstu to žmogaus, 
apie kurį kalbate (Mork. 14,71). 

2. O Petro užsigynimą kentėjęs Jėzau! Su- 
teik man malonės, kad mąstymas paragintų sau- 
gotis į nuodėmes vedančių pavojų. 

Apaštalo Petro užsigynimas vaizdžiai rodo, 
kaip žmogus greitai gali nupulti pasitikėda. 
mas vien savo jėgomis. Petrui, rodos, nieko ne- 
trūko. Jis Jėzų mylėjo, drąsos turėjo daugiau, 
negu kuris kitas. Tačiau Petras, nors perspė- 
tas, tuščio žingeidumo traukiamas, nevengė Vy- 
riausio kunigo kiemo. Jis pasitikėjo savimi, ir 
todėl užsigynė Jėzaus. Gilindamasis į Petro už- 
sigynimą prisimink bent šiuos įvykius: 

I. Aš nepažįstu to Žmogaus. | 
II. Jėzus atsigręžęs pažvelgė į Petrą. 
III. Petras karčiai verkė. 

I. Aš NEPAŽĮSTU TO ŽMOGAUS. Jėzus 
paskutinės vakarienės metu Petrui pranašavo 
kad jis tris kartus jo užsiginsiąs. Tačiau Petras 
nenorėjo tikėti. Net daugiau. Petras negalėjo 
įsivaizduoti, kad kas nors panašaus turėtų įvyk- 
ti. Viešpatie, nors ir mirti man reiktų su tavim, 
aš tavęs neužsiginsių. (Mat. 26, 36). Petras pa- 
siryžimą buvo bepradedąs įrodyti Alyvų Darže- 
ly. Tačiau Išganytojo sudraustas pasitraukė. Jė- 

zų nuvedė į vyriausio kunigo kiemą. Petrui 
skaudu. Jo mylimas Mokytojas surištas. Petras 
iš tolo seka žiūrėdamas, kas bus toliau. Arti- 
nasi bandymo valanda. Petras slenka prie vartų. 
Šv. Jonas rašo: Paskui Jėzų ėjo Simonas Pet- 
ras ir kitas mokinys. Tas mokinys buvo pažįs- 
tamas vyriausiam kunigui ir įėjo draug su Jė- 
zumi į vyriausio kunigo kiemą. Petras gi pasi- 
liko stovėti lauke ties vartais. Taigi antrasis 
mokinys... išėjęs kalbėjosi su durininke ir įsi- 
vedė Petrą (Jon. 18, 15, 16). Petro širdis trokš- 
ta matyti Jėzaus likimą. Tačiau Petras užmir- 
šęs Jėzaus pranašystę negalvodamas, įsistato 
į pavojų. Jis eina į nagus tų, kurie norėjo jį 
surišti Alyvų kalne. O baisus Apaštalo likime! 
Petras įėjo į kiemą, durininkė klausia: Ar ir tu 
esi iš šito žmogaus mokinių tarpo? (Jon. 18, 17). 
Petras negalvoja. Jam viena mintis: jei prisi- 
pažinsiu, — gali suimti. — Jis neapsvarstęs 
taria: Ne. Vienas užsigynimas padarytas. Gai- 
dys dar negieda ir Petras neprisimena, ką Jė- 
zus yra sakęs. Jis, tarsi blogo nenujausdamas, 
eina į vidurį kiemo, kur tarnai kūrena ugnį. 
Petras prie ugnies šildosi. Vyriausio kunigo 
rūmuose eina Jėzaus teismas. Nėra abejonės, 
jog bylos gandų patekdavo ir į kiemą. Tarnai 
sužinojo, kad Jėzus klausinėjamas apie moks- 
lą ir mokinius. O čia kieme prie ugnies nepa- 
žįstamas. Visi sužiuro klausti Petrą: Ar ir tu 
esi iš jo mokinių tarpo? (Jon. 18, 25). Petras 
atvirai tik save ganydamas, vėl taria: Nesu. Ta- 
čiau Petro pasiteisinimo nepakako. Tarnai dar 

labiau sužiuro ir pradėjo Petrą pulti, tarsi, da- 
tydami tardymą. Evangelija sako: Vienas iš 
vyriausio kunigo tarnų, giminaitis to, kuriam 
Petras buvo nukirtęs ausį, jam tarė: Argi aš 
nemačiau tave draug šu juo darže? Bet Petras 
vėl išsigynė (Jon. 18 26-27). Net daugiau. Jis 
pradėjo keiktis ir prisiekioti: Aš nepažįstu to 
žmogaus, apie kurį kalbate. (Mork. 14, 71). Pet- 
rai, Petrai! Ką tu kalbi? Tu keiki ir prisieki, 
kad nepažįsti. Jėzaus, kai Alyvų Daržely net 
kardu šokai jį ginti! Kur tavo pasiryžimas, nie- 
kad jo neužsiginti? Kur tavo drąsa? Tu saky- 
damas: Aš nepažįstu to žmogaus užsigini Jė- 
žaus. 


II. JĖZUS ATSIGREŽĘS PAŽVELGĖ Į 
PETRĄ. O meile perveriantis Jėzaus žvilgsni! 
Jėzus surištas. Apaštalai išbėgioję. Petras atse- 
kė į kiemą. Bet ir tas jau net tris kartus užsi- 
gynė. Pirmas apklausinėjimas baigtas. Minia su 
šauksmais Jėzų veda pas Kajifą, Staiga susidu- 
ria Jėzaus ir Petro akys. Jėzus Išganytojas, Pet- 
ras nusidėjėlis. Jėzus Mokytojas, Petras moki- 
nys. Jėzus surištas, Petras laisvomis rankomis, 
bet surišta sąžine. Jėzus Bažnyčios kūrėjas, 
Petras jos pamatas. Jėzus už Petrą eina mirti, 
Petras Jėzaus užsigynęs. O graudi scena! Tu ne 
tiek nustebinai Jėzų, kiek pravirkdei Petrą! Jė- 
zus senai žinojo, jog Petras užsigins. Jis Petrui 
buvo kalbėjęs, bet Petras visiškai neėmė į šir- 
dį. Todėl Jėzus dabar nupuolusiam Petrui vie- 
ną turi pagalbą, tai malonų žvilgsnį. Tuomet 
Viešpats atsigręžęs pažvelgė į Petrą: ir Petras 


Žydų teisme 115 


atsiminė Viešpaties žodį, kaip jis buvo pasakęs: 
Pirm, ne kaip gaidys giedos, tu tris kartus iš- 
siginsi manęs (Luk. 22, 61). Petro nuodėmė 
baisi. Jis užsigynė Jėzaus ir užsigynimą patvir- 
tino priesaika. Tačiau Jėzus, gerasis Ganyto- 
jas, jis kiekvienam žingsny ieško suklydusių, 
kad juos patrauktų prie savęs. Jėzus belaisvis. 
Jis Petro negali paguosti, ar žodžiais paraginti. 
Todėl Jėzus meilės žvilgsniu pažvelgia į sutep- 
tą Petro sielą. Jėzaus malonus žvilgsnis kiau- 
rai pervėrė Petro širdį. Petras dabar atsimena 
viską. Jis atsimena, kad tai, ką Jėzus yra kal- 
bėjęs, virto tikrenybe. O čia lyg tyčia ir gaidys 
pragydo. O skaudaus Petro nupuolimo pamoka! 
Ko trūko Petrui? Jo tikėjimas buvo gyvas, drą- 
sa nepaprasta, norai deganti. Petras buvo pasi- 
ryžęs kartu su Jėzumi eiti net į aukštą Kalva- 
rijos kalną. Tačiau žmogiška silpnybė viską su- 
ardė, Čia Petras pasiryžęs, čia skaudžiai nupuo- 
lė. Jo nupuolimas, tai pasitikėjimas savimi. Pet- 
ras, pasitikėdamas savimi, nesimeldė Alyvų Dar- 
žely, eidamas į vyriausio kunigo kiemą. Jis ne- 
manė melstis besišildydamas prie ugnies. To- 
dėl ištikus bandymui Petras, kaip kiekvienas 
mirtingųjų, be Dievo malonės suklupo. Petro 
nupuolimas, tai pamoka, kur veda pagundų pa- 
vojai. Tuščias žingeidumas Petrą vedė į kuni- 
go kiemą. Pirmas bandymas jau turėjo atidaryti 
Petrui akis. Petras turėjo jausti, kad čia pa- 
vojinga: gali ištikti tardymas, net suėmimas. 
Tačiau jis nepaiso. Petras nori žinoti Jėzaus 
likimą. Tačiau jis nusigąsta, kai patiria, kad 

gali prisieiti su Jėzum kentėti. Petrai, tu ne- 
vengi pavojų, todėl sakai: Aš nepažįstu to žmo- 
gaus! : 

III. PETRAS KARČIAI VERKĖ. Jėzaus 
malonus žvilgsnis kiaurai pervėrė Petrą. Jis, pa- 
matęs Jėzų apsipylė ašaromis. Petras, išėjęs 
laukan, karčiai verkė (Luk. 22, 6). Jėzaus ma- 
lonaus pažvelgimo užteko. Jis nuo dabar jau ne 
Petras nusidėjėlis, bet Petras atgailautojas. Jis, 
išgirdęs giedantį gaidį, prisimena Viešpaties 
perspėjimą: Petrai, pirma, negu gaidys giedos, 
tu tris kartus manęs užsiginsi (Mat. 26, 75). Jė- 
zaus žvilgsnis duria Petrui širdį ir Petras grau- 
džiai verkia. Petras verkia ne tik Velykų šven- 
tėse. Jis, kaip sako daugelis šventųjų Tėvų, ver- 
kęs visą gyvenimą. Petras, girdėdamas giedant 
gaidį, prisimindavęs Jėzaus užsigynimą, ir ap- 
sipildavęs ašaromis. Sako, kad nuo verksmo Pet- 
rui per veidus pasidariusios didelės žymės, 

O Viešpatie! Kaip saldu man, menkam nu- 
sidėjėliui, prisiminti tavo malonų į Petrą pa- 
žvelgimą! Petras, tiesa, skaudžiai nupuolė. Bet 
tavo malonus žvilgsnis Petrą apipylė ašaromis. 
O Viešpatie! Petro asmenyje šimtus kartų kar- 
tojasi mano nupuolimai. Tačiau skirtumas tas, 
kad tu, o Jėzau, į Petrą pažvelgei tik vieną kar- 
tą ir Petras kaltės verkė lig mirties, kai aš ir 
šimtus kartų nepaisau tavo malonių dovanojimų. 
Prisipažįstu, Viešpatie! Tu jau tiek kartų esi 
maloniai pažvelgęs ir į mane, pasigailėjimo ne- 
vertą nusidėjėlį ir tiek kartų esi dovanojęs ma- 
no kaltes. Bet aš, kuris taip uolus sekti Petrą 

nupuolantį, niekaip nepasiryžtu sekti Petrą at- 
gailojantį. Petras gavo kaltės dovanojimą, dau- 
giau tavęs, Jėzau, nerūstino. O aš! Aš jau šim- 
tus kartų išpažinau savo nuodėmes, bet patai- 
sos, kaip nedarau, taip nedarau. Petras išėjo 
laukan ir graudžiai verkė (Mat. 26, 75). Petras 
išėjo iš nuodėmių vietos, kad daugiau neduotų 
progos pagundoms. Petras verkė apgailėdamas 
nusikaltimą, kad atsilygintų už Jėzaus įžeidi- 
mą. O aš, jau kiek kartų esu pasiryžęs taisytis? 
Bet nenoriu išeiti, kaip Petras, iš pagundų pa- 
vojaus, nenoriu pamesti tų smagių aplinkybių, 
kurios vis traukia ir traukia į nuodėmes. O, Jė- 
zau, mano Išganytojau! Malonės žvilgsniu dar 
kartą pažvelk į mane ir aš, it Petras, pasira- 
ginsiu karštai atgailoti. Aš tvirtai pasiryžtu, 
daugiau tavęs neįžeisti, Petras išėjo ir graudžiai 
verkė. š 

“ Baigdamas mąstymą, minties greitumu, da- 
ryk sąžinės sąskaitą, kad prisimintum, kiek kar- 
tų esi užsigynęs Jėzaus įvairiomis nuodėmėmis? 
Sekdamas šv. Petro pavyzdžiu parodyk Jėzui 
didesnės meilės už tiek kartų taip malonų pa- 
žvelgimą. Kas žino, kas būtų buvę su tavim, jei 
ne Jėzaus malonė per atgailos sakramentą? 
Silpnybių valandomis prašyk Jėzaus pagalbos 
kalbėdamas: Kristaus siela, pašvęsk mane !.. 


"Pasiryžimas: Petro nupuolimo perspėtas 
vengsiu pagundų pavojų! 


——- 

13. Mąstymas 
JUDO LIKIMAS 


1. Įsivaizduok susigraužusį Judą nešantį žy- 
dams pinigus ir tariantį: Atsiimkite: Nusidė- 
jau išduodamas nekaltą kraują (Mat. 27, 4). 

2. O verkiančių priebėga Jėzau! Savo malo- 
nės gausumu apšviesk mano protą, kad mąsty- 
mas padėtų įsisąmoninti, kaip baisūs yra neb- 
viltis ir nusiminimas. 

Žydai Jėzų pasmerkė. Tačiau įvykinti mir-! 
ties bausmę jiems reikia gauti Romos valdovo 
sprendimas. Tat jie veda Jėzų pas Pilotą. Ju- 
das matydamas, kas darosi, nerimsta. Jis tik da- 
bar supranta, kaip nedorai pasielgė. Nusiminęs, 
grauždamasis Judas grąžino gautus sidabrinius 
į bažnyčią, ir nuėjęs pasikorė. Prisižiūrėdamas 
baisiai nebvilties scenai šiame mąstyme svars- 
tyki: 

I. Žydai pasmerkė Jėzų. 
II. Nusidėjau išduodamas nekaltą krau- 


Ją. 
III. Jis atsitolino ir nuėjęs pasikorė, 

I. ŽYDA! PASMERKĖ JĖZŲ. Naktis pra- 
ėjo. Tik prašvito, Kajifo rūmai knibžda žmonių. 
Čia susirinkę kunigai, Rašto žinovai, parizėjai, 
tautos vadai. Visi tariasi, sprendžia, randa, jog 
Jėzus, kaip piktažodžiautojas, vertas mirties. 
Vyriausias kunigas Kajifas viešai pagarsina Jė- 
zui mirties ištarmę. Tačiau ištarmę vykinti rei- 

kalingas Romos valdovo patvirtinimas, nes po- 
litinės nepriklausomybės žydai jau neturi; -iš 
Judo giminės kunigaikštis ir karališkoji valdžia 
jau atimti. Judo kunigaikščio vietoje sėdi stab- 
meldys, Romos ciesoriaus vietininkas, Poncijus 
Pilotas. Velykos čia pat. Vakare reikės užšvęs- 
ti. Reikalas skubus, o lig velykų reikia baigti 
su Jėzum. 

Vaizduotės akimis pažvelkime į neramius su- 
sirinkusiųjų veidus, kurie nori greičiau nusi- 
kratyti Kristumi. Šv. Matas sako: Atėjus ry- 


- tui, visi vyriausieji kunigai ir tautos vyresnie- 


ji tarėsi prieš Jėzų, kad jį nužudytų. Ir surišę 
jie jį nuvedė ir padavė valdovui Poncijui Pilo- 
tui (Mat. 27, 1-2). Čia pildosi Jėzaus pasa- 
kytoji pranašystė: Žmogaus Sūnus bus išduo- 
tas vyriausiems kunigams, Rašto žinovams ir 
vyresniesiems. Jie pasmerks jį mirti ir paduos 


“ jį pagonims (Mork. 10, 33). Jėzus yra Rašto 


žinovų, tautos ir sinagogos vyresniųjų rankose. 
Jie, teismą padarę, rado, jog Jėzus kaltas mir- 
ties, Tačiau už ką Jėzus turi mirti? Ar už tai, 
kad jis prisipažino, jog yra Dievo Sūnus? Nors 
Jėzų teisia Rašto žinovai, tačiau jie akli, nes 
užmeikę akis prieš pranašystes. Jie neseka įvy- 
kių, nors Jėzaus asmenyje pildosi pranašystė 
paskui pranašystę. Jie užkietėję ir netiki, Jie 
nutarė, kaip kad jų tėvai yra darę su pranašais, 
nužudyti patį pranašų Karalių. Ryto metą, tuo- 
jau, vyriausieji kunigai, pasitarę su vyresniai- 
siais, Rašto žinovais ir su visa taryba, surišdi- 
no Jėzų, nuvedė ir įdavė Pilotui (Mork. 15, 

1). Žydų religinis teismas užsigynė šviesos, at- 
sižadėjo tautos garbės. Jie atidavė Jėzų į stab- 
meldžio rankas. 

II. NUSIDĖJAU IŠDUODAMAS NEKAL- 
TA KRAUJA. Judas atydžiai seka teismo eigą. 
Jis neramus. Galimas daiktas, kad Judas matė 
niekinimus, mušimus, spiaudymus į Jėzaus vei- 
dą per naktį kalėjime. Dabar, prašvitus, jis gir- 
di vyriausio kunigo ištarmę: Jėzus kaltas mir- 
ties, nes piktažodžiauja. Judas prisimena Jėzaus 
perspėjimus. Jis graužiasi. Jis mato, kokios ne- 
teisybės daromos prieš jo dieviškąjį Mokytoją. 
Savieji pasmerkė ir jau veda įduoti pagonims. 
Judas mato gatvėmis besigrūdančias minias prie 
Piloto rūmų. Jam gaila Jėzaus. Bet gelbėti jau 
nėra kaip. Jis prisimena, kad Jėzaus nelaimių 
priežastis yra jis. Jis pardavė savo Mokytoją, 
ir dar nešiojasi gautuosius trisdešimt sidabri- 
nių. Susigraužęs, nusiminęs Judas, matydamas, 
kad Jėzus pasmerktas, gailesčio vedamas, nu- 
nešė atgal vyriausiems kunigams ir vyresnie- 
siems trisdešimt sidabrinių ir tarė: Nusidėjau 
išduodamas nekaltą kraują (Mat. 27, 3-4). Ju- 
das savo darbą apgailestauja. Jis turi rankoje 
pinigus ir prisipažįsta, negerai padaręs. Jis, nė- 
ra abejonės, reikalavo vyriausių kunigų, kad 
atsiimtų pinigus ir paleistų Jėzų. Tačiau vel- 
tui maldausi avinėlio iš vilko nasrų. Avinėlis 
vilkui kaltas tuo, kad vilkas ėsti nori, Jėzus si- 
nagogos atstovams kaltas tuo, kad tiesą sakyda- 
mas į akis smerkė jų blogus darbus. Jėzus, 
kaltas tuo, kad parizėjai jį nori suėsti. O, ko- 

kia atmaina! Parizėjai, kunigai, Rašto žinovai 
kaip malonūs Judą papirkdami. Tačiau, kaip 
jie nesukalbami susigraužusį Judą priimdami. 
Judas šaukia: Nusidėjau išduodamas nekaltą 
kraują. Bet jie taria: Kas mums darbo? tu žino- 
„kis (Mat. 27, 4). Tai yra pragaro taktika. Pra- 
garo kunigaikštis maloniai vilioja gundomąjį, 
kol pavergia. Tačiau kai pavergė, koja paspirda- 
mas taria: Tu žinokis. Ne bė pragaro galybės 
užkietėjo sinagogos kunigai, Rašto žinovai, pa- 
rizėjai, tautos vyresnieji. Per juos veikė pragaro 
jėga. Jie maloniai kalbėjo Judui, kol jis jiems 
buvo reikalingas. Tačiau tik Judas padarė niek- 
šišką darbą, jį kojomis paspyrė tardami: „Kas 
mums darbo? tu žinokis“. — Judai, tu žinokis 
:—su savo pinigais. Mes pirkome tavo Mokytoją. 
Mes pasielgsime, kaip mums patinka. Tu žino- 
kis! Tu gavai savo užmokestį, kas mums darbo, 
kad tu sakai, jog jis nekaltas! O, baisūs pra- 
gariški žodžiai! Jūs galite veržtis tik iš pur- 
vinos sąžinės. Tačiau žydai jaučiasi esą teisūs. 
Jie mano galį pralieti Jėzaus kraują, nes Jė- 
zus piktažodžiaująs vadindamasis Dievo Sūnu- 
mi. Jie veda Jėzų užmušti manydami Dievui | 
tarnaują. Todėl veržiasi iš jų lūpų toki baisūs 
atmetimo žodžiai: Kas mums darbo? tu žinokis 
Judas bylą pralošė. Kunigų pasakymas: Kas 
mums darbo? tu žinokis, buvo peilis į skaus- 
mo, nusiminimo sugeltą Judo širdį. Sąžinė šau- 
kia: Nusidėjau išduodamas nekaltą kraują, o 
negailestingi kunigai atstumia: Tu žinokis. Nu- 
sivilimas ir nebviltis užviešpatauja Judo sielą. 
Tu žinokis, 

III. JIS ATSITOLINO IR NUĖJES PA- 
SIKORĖ. Nusiminimas, tai antras smūgis į pa- 
darytą žaizdą. Kaip smūgis esti skaudesnis, pa- 
taikęs į skaudančią žaizdą. Taip ir nebviltis, 
atstūmimas visuomet bus sunkiau pernešamas, 
jei sielą slėgia nedoras prasižengimas. Judo są-, 
žinė nerami. Jis mato savo Mokytojo kančias 
ir rimte nebenurimsta. Jam viena minty: „Nu- 
sidėjau parduodamas nekaltą kraują“. Kunigų 
beširdis atmetimas galutinai užmušė Judą. Ju- 
das nemato išeities, nes piktasis viešpatauja 
sieloje. Keleriopa šventvagystė Judo sieloje su- 
naikino Dievo malonę. Judui viena dabar prieš 
akis: Judai, baiki savižudybe. Jėzaus pardavi- 
mas skaudžiai sužeidė Judo sielą. Pabučiavi- 
mas žaizdą padidino. Dabar nusiminimas žaiz- 
dą padarė pūnančia, kuri Judą privedė prie sa- 
vižudybės. Evangelija sako: (Ir metęs sidabri- 
nius į bažnyčią, jis atsitolino ir nuėjęs pasikorė 
(Mat. 27, 5). O baisusis nuodėmės tarno likime! 

Judo pavyzdys rodo, kokis likimas sutinka 
niekinančius Dievo malonę. Judas yra vienas 
dvylikos Jėzaus apaštalų. Jis Jėzaus išrinktas, 
mokytas, pašventintas. Tačiau Jėzus mokina, o 
Judas biznį daro. Čia išlenda perdidelis mate- 
rijalių dalykų vertinimas. Materialius dalykus 
Judas statė aukščiau dvasios reikalų. Jėzus kiek 
kartų tiesiog ir prilyginimais Judą yra perspė- 
jęs. Bet Judas nedarė pataisos. Pagaliau pasku- 
tinės vakarienės metu Jėzus Judui taria: Žmo- 
gaus Sūnus, tiesa, eina, kaip apie jį parašyta, 
bet deja tam žmogui, kurio žmogaus Sūnus bus 

išduotas. Geriau būtų tam žmogui, kad jis ne- 
būtų gimęs (Mat. 26, 24). Tačiau Judas paliko 
užsikirtęs. Kodėl? Gal nesuprato? Gal manė, 
kad perspėjimas kam kitam? Ne. Judas perspė- 
jimą puikiai suprato. Jis net kreipiasi į Jėzu 
klausdamas: Argi aš, Mokytojau? Jėzus atvi- 
rai pripažino: Tu tai pasakei (Mat. 26, 25). Ju- 
das žino, ką rengiasi daryti. Tačiau jis veidmai- 
niškai dalyvauja vakarienėje, kol atėjo jo va- 
landa. Šv. Jonas rašo: Judas, priėmęs kąsnelį, 
tuojau išėjo (Jon. 13, 30). Judas išėjo vy- 
kinti nedorų sumanymų. Dabar, matyda- 
mas savo darbų baisias pasėkas, Judas 
graudinasi. Jis nusiminęs, meta sidabrinius į 
bažnyčią ir atsitolina. O nelaimingasis Judo at- 
sitolinime! Nusiminimo kankinamas Judas vie- 
nas atsiskiria nuo žmonių. Judas atsiduoda pik- 
tojo valdžiai, kuris jį privertė žudytis. Jei Ju- 
das būtų kreipęsis į Jėzų ir prašęs jo pasigai- 
lėti, Jėzus: maloniai būtų „pažvelgęs ir į Judą, 
kaip maloniai pažvelgė į Petrą. Jėzus dar Aly- 
vų Daržely kreipėsi į Judą tardamas: Priete- 
liau, ko čia atėjai? Tačiau Judas užkietėjęs. 
Jis nusidėjo, nusiminė, pasikorė. Judas, tai 
skaudus perspėjimas Dievo malonę niekinan- 
tiems. Jis atsitolino ir nuėjęs pasikorė. O, bai- 
sus apaštalo likime! 


Baigdamas mąstymą, prašyk gaivinančios 
Dievo malonės, kad, didžiausiuose nusiminimuo- 
se, turėtum drąsos šauktis Viešpaties vardo. Jė- 
zus yra nusidėjėlių priebėga. Todėl, Šv. Petro 
paragintas, skubėk prie Jėzaus. Pasveikink ma- 

lonių davėją iš širdies kalbėdamas: Kristaus 
siela pašvęsk mane... 

Pasiryžimas: Sielvartų valandose, baisėda- 
masis Judo likimu, šauksiuos Jėzaus vardo! 


14 Mąstymas 
PETRAS IR JUDAS 


1. Įsivaizduok Jėzų kelyje į Gethsemani daržą 
apaštalams tariantį: Aš vynmedis, jūs vynme- 
džio šakelės. Kas pasilieka manyje ir aš jame, 
tas neša daug vaisiaus, nes be manęs jūs nieko 
negalite padaryti (Jon. 15, 5). 

2. Suteik, Viešpatie, malonės, kad mąstymo 
mintys paragintų visuomet pasilikti su Jėzumi. 

Petras ir Judas, tai du reikšmingi gyvenimo 
pavyzdžiai. Jydviejų elgesys, skirtingas liki- 
mas iškalbingai sako, kuris yra tikrasis išgany- 
mo kelias, kurie tikrieji nusiteisinimo įrankiai. 
Prisimindamas Petro ir Judo asmenybes šiame 
mąstyme svarstyk: 

I. Petras ir Judas apaštalai. 
II. Petras ir Judas nusidėjo. 
III. Petro ir Judo likimas. 

I. PETRAS IR JUDAS APAŠTALAI. Pet- 
ras ir Judas yra Jėzaus kentėjimų dalyviai. Judas 
Jėzų išdavė, Petras—užsigynė. Pirmiausia pa- 

žvelk į šiųdviejų apaštalų pašaukimą. Petras 
ir Judas yra pašaukti Jėzaus apaštalai. Jėzus, 
radęs bežvejojantį Petrą, tarė: „Sek mane“. Jė: 
zus išrinko Judą iš Karijoto ir padarė savo dar- 
bų dalininkų. Žodžiu, Petras ir Judas Jėzaus 
pašaukti į šventą apaštalų tarnybą. Tiesa, Petrą 
myli daugiau, negu kitus. Petrą Jėzus pašaukė 
pirmą. Petrą, už jo didelę paklusnybę, prisiri- 
šimą Jėzus paskyrė apaštalų pirmininku, 
nes kiek kartų Jėzus kreipiasi į apaštalus, tiek 
kartų juos atstovauja Petras. Petrui Jėzus pa- 
žada dangaus karalystės raktus. Petras apaš- 
talų vardu išpažino, kad Jėzus yra Dievo gyvo- 
jo Sūnus. Žodžiu, Jėzus Petrą daro Bažnyčios 
pirmininku ir net jos pamatu. Tu Petras, ir ant 
„tos uolos aš pastatysiu savo Bažnyčią, ir pra- 
garo vartai nenugalės. jos. Tau aš duosiu dan- 
gaus karalystės raktus. Ką tu suriši žemėje, bus 
surišta ir danguje, ką tu atriši žemėje, bus at- 
rišta ir danguje. (Mat. 16, 18-19). Tačiau ir 
Judo Jėzus neužmiršo. Apaštalai sudarė nedi- 
delę šeimynėlę: viso trylika žmonių. Tačiau to- 
ji šeimynėlė yra keliaujanti, nes ji neturėjo pa- 
stovios vietos. Tačiau, kad šeimynėlei nepri- 
trūktų pragyvenimo dalykų, Jėzus Judą išren- 
ka jos maitintoju. Judui Jėzus pavedė kasą, kad 
aprūpintų Kristaus ir apaštalų gyvenimo reika- 
lus. Paprastai draugijose iždininkai nėra pasku- 
tinėje vietoje. Jie yra rinktiniai valdybos na- 
riai ir turi atsakomingas pareigas. Tat apaštalų 
tarpe Judas buvo pastatytas aukščiau kitų. Ju- 
das turėjo ir Jėzaus, ir apaštalų pasitikėjimą. 

Toliau, Jėzus rodo apaštalams stebuklus. Ste- 
buklus mato ir Judas. Jėzus pažada palikti Šv. 
Eucharistijos sakramentą. Pažadėjimą girdi ir 
Judas. Jėzus dalyvauja kur nors svečiuose. Kar- 
tu su kitais apaštalais dalyvauja ir Judas. Žo- 
džiu, Judas yra lygus visiems kitiems apaštalams 
pašaukimu, ir paaukštintas pareigomis. Jėzus, 
neskirstydamas, apaštalams parodo dieviškas pa- 
slaptis ir atidengia brangius pažadėjimus. Net 
daugiau. Jėzus žino Judo planus. Tačiau, pa- 
skutinės vakarienės metu, Jėzus ir su Judu kar- 
tu dažo kąsnelį. Tiesa, Jėzus Judui skaudžiai 
primena: Ištikrųjų, sakau jums, vienas iš jūsų 
mane išduos (Mat. 26, 21). Tačiau, kai Judas 
veidmainiškai klausia: Argi aš Mokytojau? Jė- 
. zus ir tada maloniai, tyliai, neįžeisdamas atsa- 
ko: Tu tai pasakei (Mat. 26, 25). Žodžiu, Ju- 
das yra teisėtai pašauktas, maloniai auklėtas, 
lygiai Jėzaus mylėtas, kaip ir visi kiti apašta- 
lai. Judas ir Petras yra tikri apaštalai. 


II. PETRAS IR JUDAS NUSIDĖJO. Kiek- 
viena nuodėmė yra skaudi, nes ji yra maištas 
prieš Dievą. Tačiau Dievo išrinkto asmens nuo- 
dėmė yra dar baisesnė. Petras ir Judas yra apaš- 
talai. Tačiau, abudu skaudžiai nusidėjo. Jųdviejų 
nuodėmės yra baisios. Apie Judą Išganytojas 
yra pasakęs: Geriau būtų tam žmogui, jei jis 
nebūtų gimęs (Mat. 26, 24). O Petrą Išganyto- 
jas įspėjo, kad jis net tris kartus užsiginsiąs. 

Petras ir Judas nusidėjo. Jųdviejų nuodė- 
mės liečia Jėzaus asmenį. Judas nusideda bai- 
sia šventvagyste. Tačiau pardavimas ar buvo 

tik pirmutinė Judo nuodėmė? Toli gražu ne! Ju- 
das nusideda pavydu, kai mato Mariją Lozoriaus 
seserį išpilančią už tris šimtus denarų kvepalų 
ant Jėzaus galvos. Judas nusideda godumu besi- 
derėdamas su žydų kunigais, Rašto žinovais, pari- 
zėjais dėl Jėzaus pardavimo. Dar skaudžiau Ju- 
das nusideda veidmainiškai dalyvaudamas vaka- 
rienėje, priimdamas kąsnelį, vesdamas į Alyvų 
Daržą būrius. Skaudžiausia Judas nusideda iš- 
davikiškai bučiuodamas Jėzų Alyvų Daržely. 
Taip, šios visos nuodėmės darė Judą padžiūvu- 
sia vynmedžio šakele: Jis palengva džiūvo ne- 
nešdamas dvasios vaisiaus. Judo nedorybės buvo 
baisios. ž 4 
Nusidėjo ir Petras. Jo nuodėmė tai baisus 
Jėzaus įžeidimas. Jis, taip karštas vakarienės 
salėje, taip drąsus Alyvų Daržely, tačiau taip 
silpnas vyriausio kunigo kieme. Jėzus kenčia. 
Jis visų apleistas, niekinamas, teisiamas, tardo- 
mas. Petras seka norėdamas žinoti likimą. Bet 
štai valandėlės bandymas ir Petras skaudžiai nu- 
sideda. Jis net tris kartus prisiekdamas užsigi- 
na: „Aš nepažįstu to žmogaus, apie kurį man 
kalbate“. (Mr. 14,71). O baisus nupuolime! 
“ Skaudus smūgis Jėzui į širdį. Jėzus suspaustas, 
visų niekinamas, tardomas, o čia lyg tyčia, už- 
sigina artimiausias apaštalas, kurį jis skiria 
savo Bažnyčios pamatu. Jei kas kitas būtų pa- 
sakęs, nepažįstu to žmogaus, gal mažesnė būtų 
nuodėmė. Bet kai Jėzaus užsigina Petras, tas 
Petras, kuris visų vardu net keletą kartų yra 
išpažinęs, jog Jėzus yra Dievo gyvojo Sūnus, 

kuris tik vienas turi amžino gyvenimo žodžius, 
tikrai nuodėmė baisi. Žodžiu, Petras ir Judas 
pasidaro padžiūvusiomis vynmedžio šakelėmis, 
kuriodvi, Jėzaus kančios metu, atkrinta nuo ka- 
mieno. Petras ir Judas skaudžiai nusidėjo. Ju- 
das Jėzų išdavė, Petras — užsigynė. 

III. PETRO IR JUDO LIKIMAS. Prisi- 
mink tų dviejų Kristaus vynmedžio šakelių li- 
kimą. Jėzaus kančia, skaudus smūgis apašta- 
lams. Tačiau ji ytin skaudi Petrui ir Judui. Jė- 
zaus kančia Petrui yra prisikėlimas, Judui am- 
žinas žuvimas.. O baisus likime! Kodėl taip 
griežtai priešingas Jėzaus išrinktiems, numylė- 
tiems, pašvęstiems apaštalams. Evangelija sako: 
Jėzus atsigręžęs pažvelgė į Petrą ir Petras... 
karčiai verkė. (Luk. 22, 61-62). O Judas ką daro? 
Jis nusiminęs metė trisdešimt sidabrinių bažny- 
čioje kunigams šaukdamas: Nusidėjau išduoda- 
mas nekaltą kraują... atsitolino ir nuėjęs pa- 
sikorė. (Mt. 27,4-5). O tikrai priešingas liki- 
mas. Tačiau jis parėjo nuo pačių apaštalų. Ko- 
kis vežimas, tokis ir pasivėžinimas. Judas nu- 
sidėjėlio vežime važiavo tyčia, todėl jis priva- 
žiavo pragaro bedugnę. Petras nupuolė per ne- 
atsargumą, todėl jis rado malonų prisikėlimą. 
Žodžiu, du apaštalai, dvi nuodėmės, du skirtin- 
gi likimai. 

Judas nuodėmes darė tyčia. Jis kiekviena 
proga iš Jėzaus darė savo paties pelną. Jam pi- 
nigai labiau rūpėjo, negu gerasis Mokytojas. 
Už pinigus, tyčia, apgalvojęs, net perspėtas, par- 
davė Jėzų. Jis sąmoningai ėjo į nusidėjėlių namus 


visais, 

ir tarėsi. Jis drįso lig paskutinosios niekinti 
Dievo malonę, nepaisydamas aštrių, ar švelnių 
įspėjimų. Judo likimas, tai laisvos valios pra- 
sižengimų išdava. Jis, net paskutinę valandą, 
žinodamas Gerojo Jėzaus širdį, galėjo kreiptis 
prie kenčiančio Jėzaus. Jis, nėra abejonės, būtų 
radęs pasigailėjimo, kaip yra radęs Petras, arba 
piktadaris ant kryžiaus. Tačiau tyčiomis daro- 
mos nuodėmės užkietino Judo širdį, o piktasis 
ją užnuodino nusiminimu. Kitaip yra su Petru. 
Petras, tiesa, skaudžiai įžeidė Jėzų. Tačiau Jė- 
zaus malonus žvilgsnis buvo šaltinis gausių 
karštos atgailos ašarų. Petras, visą gyvenimą 
verkęs, kaltę mirdamas nuplovė krauju. Judas 
nusidėjo tyčiomis. Petras — per neatsargumą. 
Judas sąmoningai. Petras, žingeidaudamasis Jė- 
zaus likimu, ėjo į nusidėjėlių kiemą, kuriame 
pats prikišo nekaltą sąžinę. Petro savimi pasi- 
tikėjimas buvo jo nupuolimo priežastis. Tačiau 
kas netyčia paslysta, tas greitai keliasi, Petras 
paslydo. Tačiau Jėzus pažvelgė, gaidys pragydo, 
Petras apsipylė graudžiomis ašaromis. Jis ver- 
kia tą pat 'naktį, kurioje Jėzus eina už jį 
aukotis. Petras prisikėlė. Tačiau liko mokyto- 
ju silpnųjų, kurie nevengia nuodėmės pavojų. 


Petras nupuola. Tačiau — nupuolęs keliasi 
ir atgailoja. Judas Jėzų parduoda. Tačiau par- 
davęs nusimena ir pasikaria. Petras gaivina ti- 
kėjimą: jis mokina, ko griebtis nelaimių valan- 
doje. Judas viską užmiršta: jis rodo, kokis bai- 
sus likimas niekinančio Dievo malonę. Judai, 
tu pašauktas apaštalauti! Bet tu parduodi savo 

Mokytoją. Judai, tu išrinktas, bet pirmas švent- 
vagiškai bučiuoji Kristų. Judai, tu paskirtas ki- 
tus mokyti evangelijos tiesų, bet pirmas savi- 
žudybe žengi į prapulties duobę. O tikrai bai- 
sus likime! Iš apaštalo pasidarė velnias, iš mo- 
kytojo—papiktinimas. O Petro ir Judo priešin- 
gas likime! 

Baigdamas mąstymą bent mintimis gyvai per- 
bėk savo gyvenimo prasižengimus. Mokydamasis 
iš dviejų Jėzaus apaštalų, pasiragink drąsiau 
sekti Jėzų, nes tik jis yra tikras vynmedis, ir 
tik jame mūsų gyvybė. Pasveikink Jėzų karš- 
tos maldos žodžiais kalbėdamas: Kristaus siela 
pašvęsk mane... 

Pasiryžimas: Petro ir Judo likimą šiandien 
dažnai prisiminsiu. 


JĖZAUS KANČIA STABMEL- 
DŽIŲ TEISME 


2 15. Mąstymas 
JĖZUS ĮDUODAMAS PILOTUI 


1. Įsivaizduok žydus įduodančius Jėzų Pi- 
lotui ir Pilotą klausiantį: Kokį skundą atnešė- 
te prieš šitą žmogų? (Jon. 18, 29). 

2. O ramybės davėjau Jėzau! Savo malone 
stiprink mane, kad mąstymo mintys paragintų 
susilaikyti nuo paskubintų sprendimų nepatin- 
kančiuose dalykuose. 

Žydai savo pabaigė. Dabar, su visu triukš- 
mu, gatvėmis veda Jėzų stabmeldžiui Pilotui. 
Jie, žūt būt, pasiryžę su Jėzumi atsiskaityti 
dar prieš šventes. Jie nori gauti Piloto sutiki- 
“mą, kad Jėzų galėtų nubausti labiausia pažemi- 
nančia mirtimi, mirtimi ant kryžiaus. Prisimin- 
damas šį liūdną atpirkimo dramoje vaizdą, svars- 
tyk: 


I. Jie patys nėjo į teismo rūmą. 
II. Kokį skundą atnešate prieš šitą žmogų? 
III. Ar tu nieko neatsakai? 


I. JIE PATYS NĖJO Į TEISMO RŪMĄ. 
Pilotas yra Judėjos valdovas. Jis jau dešimti 
metai, Tiberijaus paskirtas valdo šalį. Nors Ti- 
berijaus buvo griežtai įsakyta gerbti vietos 
papročius, tačiau tolimų nuo Romos provincijų 
valdytojai mažai su paliepimais tesiskaitydavo. 

Valdytojai žiūrėdavo, kaip greičiau pralobti. Jei 
reikalas versdavo, žinoma, prisitaikydavo ir prie 
vietos papročių. Pilotas, matomai, kiek galėda- 
mas taikėsi prie žydų įstatymų, nes kai Jėzų at- 
vedė, jis pats išėjo, kad žydams nereiktų eiti 
į rūmus. 

Piloto buveinė—Antonijos pilis. Pilyje gyve- 
na pats valdovas ir bent žymi įgulos dalis. Prie 
pilies vieta, kurioje atliekami teismai. Pilies 
kieme yra plakimo stulpai. Į šią pilį žydai at- 
vedė Jėzų. Žydai, būriais susigrūdę prie Anto- 
nijos pilies, reikalavo, kad išeitų Pilotas. Šv. 
Jonas rašo: Nuo Kajifo atvedė Jėzų į teismo 
rūmą. Buvo rytas. Jie patys nėjo į teismo rūmą, 
kad nesusiteptų ir galėtų valgyti Velykų avi- 
nėlį. Todėl Pilotas išėjo prie jų laukan (Jon. 
18, 28 - 29). O baisus žydų apjakime! Jūs žinote, 
kad eiti į stabmeldžio rūmus bus susitepimas, 
ir negalėsite valgyti Velykų avinėlio. Tačiau, 
kad jūs atvedėte patį nekaltąjį Avinėlį, apie 
tai užmirštate. Dar daugiau. Jūs patys norite 
užlaikyti įstatymą lig smulkmenų, kai tuo tar- 
pu stabmeldžiui nesidrovite įduoti Jėzų, savo 
Išganytoją. Jūs praverskite pranašus. Ką jie 
jums sako? Tūkstančius metų žydų tauta laukė 
žadėtojo Mesijo. Didieji pranašai Mesijo asme- 
nį nusakė lig smulkmenų. Jie kalbėjo apie kan- 
čias, kurias dabar vykinate. Kunigai, Rašto ži- 
novai, jūs tariatės žiną pranašystes ir sugebą 
lig smulkmenų laikytis įstatymų. Tačiau Jėzaus 
dienose jūs akli, užsikirtę. Jėzaus asmenyje pra- 
našystė vystosi paskui pranašystę. O jūs, Raš- 

to žinovai, ir nemanote joms nusilenkti. Jūs 
net piktažodžiavimu vadinate, kai prisiekdina- 
mas Jėzus prisipažįsta esąs Dievo Sūnus, ža- 
dėtasis Mesijas. Jūs rašote Jėzui mirties ištar- 
mę, reikalaujate, kad Jėzus būtų nubaustas žiau- 
riausia, labiausia pažeminančia mirtimi. Jūs ei- 
ti į stabmeldžio rūmus nedrįstate. Tačiau už- 
merkiate akis prieš įstatymų Davėją, įsikūnijusį 
Dievą. O kaip lūdnai skamba: Jie patys nėjo 
į teismo rūmą, kad nesusiteptų ir galėtų valgy- 
| ti Velykų avinėlį (Jon. 18, 28). 


II. KOKĮ SKUNDĄ ATNEŠATE PRIEŠ 
" ŠITA ŽMOGŲ? Pilotas sėdi ant teismo kresės. 
Aplinkui kareiviai. Priešaky kunigai, Rašto ži- 
novai, vyresnieji. Prieš juos stovi surištas Jė- 
zus. Pilotas, tarsi niekadėjas, klausia žydų: Kokį 
skundą atnešate prieš šitą žmogų? Toks klau- 
simas nepatiko susierzinusiems žydams. Jie at- 
sikirsdami tarė: Jei šitas nebūtų piktadarys, 
mes nebūtume jo įdavę (Jon. 18, 30). Kaplys 
susikirto su kirviu. Žydų atsakymas užgavo Pi- 
lotą. Pilotas apie Jėzų daug buvo girdėjęs. Jis 
gerai žinojo, kad žydai jį nori nužudyti vien 
dėl religiškų dalykų. Pilotui stabmeldžiui, žy- 
dų religija, tai pašalinis dalykas: jis visiškai 
nemanė kištis į jos mokytojų ginčus. Todėl, kai 
žydai Jėzų pavadino piktadariu, įsižeidęs Pilotas 
pasiūlė jį teisti patiems. Imkite jį ir jūs teiski- 
te jį, žiūrėdami savo įstatymo (Jon. 18,31). Pir- 
mas nepasisekimas. Žydai pradėjo bijoti. Jie, 
| šaukdami: Mums nevalia nieko žudyti, pradėjo 
| "duoti nusikaltimų įrodymus. Jie jau pasmerkė 

Jėzų, nes, jų manymu, jis piktažodžiavęs. Jų 
mirties ištarmė grynai religiškais sumetimais. 
Tačiau religiški dalykai stabmeldžio akyse ne- 
turi reikšmės. Pavojus prieš akis. Ko griebsis 
žydai? Pragaras nesnaudžia. Jis kursto kunigų, 
Rašto žinovų, tautos vadų širdis, kad iš religiš- 
kos bylos tuč tuojau padarytų politišką. Pra- 
garas laimėjo. Dabar atsiveria baisesni Jėzaus 
kaltinimai, negu yra buvę Kajifo namuose. Ka- 
jifo namuose buvo kaltinama, ką Jėzus yra kal- 
bėjęs. Pas Pilotą išvelkama, ką Jėzus yra daręs, 
ar žadėjęs daryti. Šv. Lukas rašo: Tuomet visa jų 
daugybė kėlėsi ir nusivedė jį pas Pilotą. Tėnai 
jie ėmė skysti jį sakydami: Radome, kad šitas 
kelia sumišimą mūsų tautoje, draudžia duoti mo“ 
kesčius ciesoriui ir sakosi esąs Kristus kara- 
lius... Jis savo mokslu sukelia visą tautą vi- 
soje Judėjoje, pradedant nuo Galilėjos iki čio- 
nai. (Luk, 23, 1-2. 5). O nedėkingieji Rašto ži- 
novai! Jūsų kaltinimai grynai politiški. Byla 
įgauna visiškai kitą atspalvį. Per jus veikia pra- 
garas. Nieko nepešę vienu keliu, tuojau grie- 
biatės naujo ginklo. Jūs panaudojate visa, kad 
atsiektumėte tikslą. Jėzus ramus ir tyli. Pilo- 
tas klausosi ir nesupranta. Jo manymas virsta 
įsitikrinimu. Pirma jis tik manė, kad žydai iš 
keršto yra suėmę Jėzų. Dabar iš baisių šauks. 
mų jis supranta, kad Jėzus yra tik neapykan- 
tos auka. Jis pažvelgia į Jėzų, duoda vieną kitą 
klausimėlį ir viešai skelbia: „Aš nerandu šita- 
me žmoguje jokios kaltės“. (Luk. 23,4). Pilo- 
tas, reikšdamas Jėzui simpatijos, ruošiasi pa- 

kartodami šaukia: „Jei šitas nebūtų piktadaris, 
mes nebūtume jo tau įdavę“. 


III. AR TU NIEKO NEATSAKAI? Žydai 
siunta iš pykčio. Jėzus tyli. Žydai nesąmones 
skelbia. Jėzus tyli. Žydai šaukia, kad Jėzus ver- 
tas mirties, kaip maištininkas. Jėzus vis tyli. 
Jėzaus tylėjimas suįdomina Pilotą. Pilotas žiūri 
ir, stebėdamasis, klausia: Ar tu nieko neatsakai? 
Veižėk, dėl kokių didžių dalykų jie tave skun- 
džia. Bet Jėzus daugiau nieko neatsakė taip, 
kad Pilotas stebėjosi. (Mork. 15, 4. 5). Nesunku 
būtų Jėzui apsiginti. Pilotas jam rodo simpati- 
jos. Skundai galima atremti vienu autoritetingu 
žodžiu. Tačiau Jėzus tyli. Jis nesigina prieš 
nedorėlius ir nesiaiškina prieš Pilotą. Jėzus ne- 
nori, kad Pilotas iš jo paties lūpų girdėtų pa- 
siteisinimą, nes Pilotas kiaurai žino Jėzaus dar- 
bus, asmenį, mokslą. Pilotas jau dešimt metų, 
kai valdo Judėją. Jis per šnipus atidžiai seka 
kiekvieną judėjimą. Jis veda tikslią anketą apie 
kiekvieną žymesnį žmogų. Nėra abejonės, kad 
Pilotas turėjo tikslias žinias ir apie Jėzų. Jė- 
zus jau treji metai kaip moko. Jis lanko mies-, 
tus, miestelius. Jis minias šaukia į tyrus, prie 
ežero, į kalnus. Ne valdovas būtų, jei šitų būrių 
nesektų. Policija tiksliai informavo Pilotą, kad 
Jėzus nesikiša į politikos dalykus. Jis yra re- 
ligijos mokytojas, kuris save vadina Mesiju. Pa- 
galiau triukšmingos, iškilmingos Jėzaus kelio- 
nės į Jeruzalę Pilotas negalėjo nepastebėti. Ve- 
lykos arti. Per Velykas visos šalies žydai susi- 

rinkdavo į Jeruzalę. Per Velykų šventes daž- 
niausia būdavo visoki nelaukti maištai. Todėl, 
šiuo laiku, Piloto policija būdavo ant kojų. Ogi 
čia Jėzus, tarsi karalius, su didžiausia garbe 
ijoja į Jeruzalę. Jam visi šaukia: Hosanna! Pa- 
laimintas, kuris ateina Viešpaties vardan! Šių 
dalykų Pilotas negalėjo nežinoti. Ogi žinoda- 
mas juos Pilotas savaime žinojo ir apie Jėzaus 
asmenį. Todėl jo akyse nesąmonėmis kaltina- 
mas Jėzus tyli, nes nemato nė mažiausio rei- 
kalo aiškinti tai, kas jau senai žinoma. Jėzus 
nesiaiškina, kad valdovui būtų duota pilna lais- 
vė elgtis pagal jo sąžinę. Jėzus tyli leisdamas 
pasireikšti tamsybių valdžiai ir pragaro galy- 
bei. Jėzus tyli, duodamas kantrybės pavyzdį, ku- 
ris stebina net stabmeldį Pilotą. Jėzus tylėji- 
mu moko, kaip yra svarbu atsižadėti savęs, dėl 
teisybės ir Dievo. Jėzus tylėdamas primena: Tai 
jūsų valanda ir tamsybės valdžia, 

Baigdamas mąstymą, mintimis perbėk savo 
gyvenimo nuotykius ir prisimink, ar nesi bu- 
vęs per jautrus nemalonumų valandose? Pra- 
šyk tylinčio Jėzaus malonės, kad visuose rei- 
kaluose turėtum kantrybės, sveikindamas mal- 
dos žodžiais: Jėzau kantrusis ir nuolankios šir- 
dies, pasigailėk mūsų! 


Pasiryžimas: Jėzui Piloto tartus žodžius: 
„Ar tu nieko neatsakai?“ prisiminsiu mano kal- 
tinimų valandomis. 

16. Mąstymas 


JĖZUS TARDOMAS PILOTO 


1. Įsivaizduok Jėzų stovintį prieš Pilotą ir 
Pilotą klausiantį: „Tavo tauta ir vyresnieji ku- 
nigai man tave įdavė: ką esi padaręs?“ (Jon. 
18, 35). 

2. O nusižeminimo mokytojau, Jėzau! Savo 
malone stiprink mano valią, kad mąstymo min- 
tys pažadintų drąsos uoliai ginti Tavo garbę. 

Jėzus stoja prieš Pilotą. Pilotas klausinėja. 
Jėzus atsakinėja, arba tyli. Jėzus — pasaulio Su- 
tvėrėjas ir Viešpats. Pilotas — žemės valdovo 
įgaliotinis. Jėzus Dievas, nekalčiausias Avinė- 
lis. Pilotas žmogus, nusidėjėlis stabmeldys. Jė- 
zus stoja prieš tvarinio teismą. Gilindamiesi į 
pamokinančią sceną, šiame mąstyme kreipkime 
dėmesio į šiuos dalykus: 


I. Ar tu esi žydų karalius? 
II. Kas yra tiesa? 
III. Aš nerandu jame jokios kaltės. 


I. AR TU ESI ŽYDŲ KARALIUS? Žydai 
skundžia Jėzų kaip įmanydami. Jiems rūpi re- 
liginę bylą padaryti politiška. Pilotas, girdėda- 
mas, kad Jėzus vadinasi karaliumi, pradeda su- 
sidomėti. Jis atydžiai, iš paties kaltinamojo lū- 
pų, nori sužinoti, ar skundas teisingas. Pilotas 
yra ciesoriaus vietininkas. Žydai karaliaus ne- 
turi. Jei jie turės karalių, jie pakels maištą 
prieš Pilotą ir patį Romos valdovą, nes jie pa- 

reikalaus nepriklausomybės. Šitas Pilotui už vis 
labiau rūpi, nors jau senai žino, kad Jėzus ne- 
ieškojo žemiškos karalystės. Kadangi skundi- 
kai reikalauja, Pilotas, tai žingeidaudamasis, tai 
norėdamas patenkinti skundikus, Jėzaus klau- 
sia: „Ar tu esi žydų karalius?“ (Jon. 18, 33). Ta- 
čiau Jėzus atsako taip pat klausimu: Ar pats 
iš savęs tai klausi, ar kiti tau pasakė apie mane? 
(Jon. 18,34). Jėzus klausia Piloto, iš kur jis 
žino apie Jėzaus karališką garbę? Tačiau Pilo- 
tas, lyg užgautas, griežtai atrėžia: „Ar aš žy- 
das?“ Pilotas atvirai prisipažįsta žinių apie Jė- 
zų beturįs iš šalies. Pilotas prisipažindamas ne- 
sąs žydas, netiesioginiai išduoda, jog yra rinkęs 
informacijas apie Jėzų ir todėl jam nereikalin- 
gi žydų liudijimai. Nesileisdamas į ginčus Pi- 
lotas griežtai stato klausimą: „Tavo tauta ir vy- 
riausiėji kunigai man tave įdavė: ką esi pada- 
ręs?“ (Jon. 18, 35). Jėzus mato, kad stabmel- 
dys Pilotas, tik politiškas žinias rinkęs, neturi 
supratimo apie dievišką Jėzaus mokslą. ir skel- 
biamą dangaus karalystę. Tad Jėzus dabar mato 
reikalo stabmeldžiui paaiškinti apie skelbtą Die- 
vo karalystę. Jėzus, atvirai, aiškiai Pilotui at- 
sako: „Mano karalystė ne iš šio pasaulio; jei 
mano karalystė būtų iš šio pasaulio, mano tar- 
nai juk kovotų, kad nebūčiau išduotas žydams“. 
(Jon. 18, 36). Pilotas nesupranta. Ir kaip stab- 
meldys supras antgamtiškus dalykus? Jėzus kal- 
ba apie dangaus karalystę. Pilotas mano apie že- 
miškąją. Išgirdęs Jėzaus paaiškinimą Pilotas kar- 
toja: „Tai tu esi karalius?“ (Jon. 18,37). Jėzus 

atvirai ir galutinai teisėjo akyvaizdoje duoda 
atsakymą: „Tu pats sakai: aš esu karalius. Aš 
tam gimiau ir tam atėjau į pasaulį, kad liudy- 
čiau apie tiesą. Kiekvienas, kuris iš tiesos, klau- 
so mano balso“. (Jon. 18,37). O stebinantieji 
Jėzaus atsakymai! Kai vyriausias kunigas pri- 
šiekdina Dievo vardu, Jėzus prisipažįsta ir pri- 
sipažindamas primena tiesas, kurias turi žinoti 
vyriausias kunigas. Jėzus primena, kad nuo šio 
laiko žydai matys Žmogaus Sūnų Dievo deši- 
nėje ir ateinantį dangaus debesyse su didele ga- 
lybe. Kai stabmeldys Pilotas verčia prisipažinti, 
ar Kristus karalius, Jėzus prisipažįsta, ir pri- 
mena Pilotui apie tiesą ir jos saugojimą. Pilo- 
tas nežino aukštesnio gyvenimo tiesų. Jėzus Pi- 
lotui primena, kad jis, jei nori būti teisus, turi 
klausyti Jėzaus balso: Kuris yra iš tiesos, klauso 
mano balso (Jon. 18, 37). 


II. KAS YRA TIESA? Pilotas apie Jėzaus 
karalystę mažai ką suprato. Nors Jėzus prisi- 
pažįsta esąs karalius, tačiau jo išvaizda byloja 
priešingai. Karalius turi karališkai dėvėti, 
džiaugtis pavaldinių palankumu. Ogi čia viskas 
priešingai. Jėzaus rūbai, tarsi. vieno neturtėlių, 
o palydovų nė vieno. Kas dar daugiau. Toji tau- 
ta, kurios jis yra karalius, jį skundžia reika- 
laudama aštriausios bausmės. Iš Jėzaus atsaky- 
mo Pilotas sugriebia naują mintį. Jėzus užsi- 
minė, jog atėjęs liūdyti apie tiesą. Todėl Pilo- 
tas, nuo karališkumo krypdamas prie filosofi- 
jos, klausia: „Kas yra tiesa?“ (Jon. 18, 38). Klau- 
šimas netuščias. Pilotas nori nustatyti Jėzaus 

asmenį. Jėzaus išvaizda nėra karališka. Pilotui 
tai aišku. Tačiau ar Jėzus nėra kitos srities žmo- 
gus, kurį nuteisus, gali būti didelių nemalonu- 
mų? Jėzaus laikais gana didelės reikšmės turė- 
jo filosofai, kurie, vaikščiodami su būreliais mo- 
kinių, filosofuodavo. Filosofai būdavo laikomi 
pagarboje. Apie juos būdavo daug kalbama ir 
rašoma. Filosofų sistemos dažniausia sukdavosi 
apie pagrindinį dalyką, būtent: Kas yra tiesa? 
Todėl, kai Jėzus užsiminė apie tiesą, Pilotui 
dingtelėjo mintis, ar Jėzus kartais nėra žymus 
filosofas? Pilotas buvo girdėjęs, jog Jėzaus 
mokslas yra turėjęs didelio pasisekimo. Dabar 
Pilotas mato Jėzaus rimtą užsilaikymą. Todėl, 
reikia gerai įsitikrinti, ar kartais Jėzus nėra gi- 
lus filosofas, apie kurį bus daug kalbama ir ra- 
šoma? Jei Jėzus būtų filosofas, tai pridėdamas 
pasmerkimo pirštą sutepčiau savo vardą. Šito- 
kiais apskaičiavimais Pilotas užduoda Jėzui 
klausimą: Kas yra tiesa? Pilotas mano, jei Jė- 
zus sugebės atsakyti, kas yra tiesa, tai su juo 
atsargiai, nes jis žymus mokslininkas, jei nesu- 
gebės, tai taip sau gabus žydelis, dėl kurio, žiū-. 
tint aplinkybių, galima pasilikti laisvas rankas. 
O suteptos sąžinės menkume! Į tavo, Pilotai, 
rankas atiduotas Jėzaus likimas. Tu matai, kad 
Jėzus nekaltas, kad jis yra tik keršto auka; ta- 
čiau tu pataikauji; tu žiūri ne teisybės, bet, kad 
apsaugotum save. Tačiau Jėzus, kuris kiaurai 
mato stabmeldžio tuščios garbės pilną sąžinę, 
nieko neatsako. Pilotas padaro išvadą, kad Jė- 
zus nėra filosofas, kad jo gyvenimo niekas nę- 

rašysiąs, kad su juo galima pasielgti žiūrint rei- 

/kalo. Pilotas mano: Jei Jėzų nubausiu mirtimi, 
niekas apie tai nerašys ir mano vardas nebus 
valkiojamas iš lūpų į lūpas. O Pilotai! Kodėl 
savo sąžinėje užmerki teisybei akis? Juk tu jau 
prileidi neteisėtumo galimybę! Nors Jėzus nie- 
ko neatsako, tačiau tu širdyje jau nusistatęs. 
Taip, Pilotas klausdamas: „Kas yra tiesa?“, bai- 
gia pirmą Jėzaus tardymo dalį. 


III. Aš NERANDU JAME JOKIOS KAL- 
TĖS. Pilotas apsisprendęs. Jis įsitikrino, kad 
Jėzus nėra karalius ir nesiekia žemiškos valdžios. 
Jei jis kalba apie kokią ten pomirtinio gyveni- 
mo karalystę, tai man nesvarbu. Pilotas įsitik- 
rina, kad Jėzus, nors gabus, bet nėra moksli- 
ninkas. Jis, baigęs tardymą, nekantraujantiems 
žydams viešai praneša: „Aš nerandu jame jo- 
kios kaltės“. (Jon. 18, 38). Piloto pranešimas žy- 
dams buvo baisesnis, negu perkūno trenksmas 
saulėtą dieną. Žydai mato, kad Pilotas jų skun- 
dų neklauso. Net priešingai. Pilotas randa, kad 
Jėzus nekaltas, ir nekaltą reikia paleisti. O ne- 
pavydėtina padėtie! Čia Velykos. Čia nusista- 
tymas galutinai baigti su Jėzum dar prieš šven- 
tes. Ogi čia stabmeldys Pilotas skelbia: Aš ne- 
randu jame jokios kaltės. Dabar įsivaizduok tas 
ūžiančias minias, kurios, pykčio ir nerimasčic 
pagautos, „pradėjo šaukti prieš Pilotą. Seniau 
išdėstyti skundai pasipylė, kaip upės vanduo. Pi- 
lotas nesusigaudo. Prieš akis minios, rankose 
nuvargintas savo išvaizda neįmponuojantis Jė- 
zus. Valdovas negali apsispręsti. Pilotas Jėzų 

norėtų išteisinti, bet minios reikalauja mirties. 
Pilotas žydams skelbia: „Aš nerandu šiame žmo- 
guje jokios kaltės“; tačiau minia šaukia: „Jis 
savo mokslu sukelia visoje Judėjoje, tautą, pra- 
dedant nuo Galilėjos iki čionai“. (Luk. 23, 4. 5). 
Pilotas susimąsto. Jis darosi ne teisybės vykin- 
tojas, bet minios šauksmų auka. Pilotas viešai 
skelbia, kad Jėzus nekaltas. Bet pasiryžimo nė- 
ra. Jis turi kareivius. Bet nutildyti minias ne- 
pajėgia. Jis, tarsi, žaidžia su teisybe ir minios 
šauksmais. Bet štai išganinga išeitis. Jėzus su- 
kelia tautą lig Galilėjos. O gal jis galilėjietis? 
Jei taip, tegul su juo žinosi Galilėjos valdovas 
Erodas, kuris yra net mano paties priešas. Gud- 
ri išeitis, lengvas rankų nusiplovimas. Pilotas 
turi teisybės jausmo, bet neturi valios. Pilotas, 
norėdamas išvengti neteisybės, ieško būdo nu- 
sikratyti atsakomybės. Kadangi Jėzus galilėjie- 
tis, todėl tegul jį teisia Erodas Antipas. 


Mesk žvilgsnį į Jėzaus rimtumą. Nors tik 
keliais žodžiais niekais galėtų paversti parizėjų 
skundus, tačiau Jėzus tyli. Jėzus duoda atsa- 
kymus, kur reikia pagerbti pareigų vykintojus 
ar paaiškinti nežinomus dalykus. Tačiau save 
gelbėti Jėzus nesirūpina. Jėzus kentėjimų tau- 
rę priėmė iš dangaus Tėvo, todėl neieško būdų 
jos nusikratyti. O paniekinimus ir neteisybes 
kenčiantis Jėzau! Būk mano paguoda ir stipry- 
bė kentėjimų sunkenybėse! Žydai šaukia mir- 
ties, Pilotas skelbia: Aš nerandu jame kaltės, 
ogi tu, Jėzau, tyli ir tylėdamas mokai nusiže- 
minimo. 

Baigdamas mąstymą, prašyk neteisybėmis ap- 
kaltinto Jėzaus malonės, kad savo gyvenime bū- 
tum pasiryžęs labiau branginti tiesą, negu gin- 
ti savo paties reikalus. Pasveikink mūsų dieviš- 
kąjį Išganytoją karštos maldos žodžiais: Kris- 
taus siela, pašvęsk mane... 

Pasiryžimas: Mano skundų valandomis mo- 
kysiuosi kantrybės iš Jėzaus. į 


17. Mąstymas 


JĖZUS PRIEš ERODĄ 


1. Įsivaizduok su triukšmu vedamą Jėzų pas 
Erodą kaip aprašo Evangelija: Pilotas, paty- 
ręs, kad Jėzus iš po Erodo valdžios, nusiuntė 
ji pas Erodą, kurs pats tomis dienomis taip pat 
buvo Jeruzalėje (Luk. 23, 7). ' 
2. Duok, Dieve, gaivinančios malonės, kad 
mąstymo mintys pažadintų karštesne meile my- 
lėti dieviškąjį Išganytoją. 

Pilotas, patyręs kad Jėzus kilęs iš Galilėjos, 
sumanė nusikratyti nemalonios bylos. Galilėją 
valdo Erodas, kuris dabar kaip tik yra Jeruza- 
lėje. Todėl Jėzų, kaip savo pavaldinį, tegul tei- 
sia Erodas. Pilotas su kareivių sargyba susirin- 
kusią minią pasiunčia pas Erodą. Norėdami gy- 
vai įsivaizduoti Jėzaus bylos eigą pas Erodą, šia- 
me mąstyme svarstykime : 

I. Erodas, pamatęs Jėzų, labai apsidžiaugė. 

II. Jis davė jam daug klausimų. 

III. Tuomet Erodas su savo kariuomene 

paniekino jį. 

I. ERODAS, PAMATĘS JĖZŲ, LABAI 
APSIDŽIAUGĖ. Jėzus tempiamas į antrą pa- 
gonių teismą. Pilotas teisybe padaryti bejėgis. 
Jis, norėdamas bylą nusikratyti, Jėzų siunčia 
pas Erodą. Erodas yra Galilėjos valdovas, Ta- 
čiau savo rezidencijos rūmus turi Jeruzalėje 
ant kalnelio Bėzetha, netoli Antonijos pilies. 
Vaizduotės akimis matykime kunigų, Rašto ži- 
novų, vadų nepasitenkinimą. Jie čia nori kiek 
galint greičiau dalyką baigti, čia Pilotas neno- 
ri spręsti. Galime prileisti, kad vėl pasipylė ko- 
liojimai, burnojimai Jėzaus adresų, 

Štai Erodo rūmai. Minios grūdasi. Erodas 
su savo dvaru jau laukia, nes Pilotas pranešė, 
atsiunčiąs jam Jėzų Galilėjietį. Erodas, kaip 
sako Evangelija, pamatęs Jėzų, labai apsidžiau- 
gė. Bet kodėl džiaugiasi Erodas? Ar dėl to, 
kad galės teisybę padaryti? kad nekaltą Jėzų 
galės išliuosuoti? Ne. Erodas džiaugiasi, jog tu- 
rėsiąs, progos pamatyti kokį nepaprastą ste- 
buklą, susipažinti su Jėzaus asmeniu, apie ku- 
rio darbus jau senai yra daug girdėjęs. Išdidus, 
nedoro gyvenimo Erodas nori iš Jėzaus pasi- 
daryti užgaidų įrankį. Erodas girdėjo, kad Pi- 
lotas negalįs išrišti bylos. Jis girdėjo, kad žy- 
dai iš keršto reikalaują Jėzų nubausti mirtimi. 
Todėl subedievėjęs stabmeldys mano, jog Jė- 
zus, norėdamas apsiginti, neatsisakysiąs pada- 

ryti nepaprastų dalykų. Bet veltui, nedorėli, 
iš Šventojo lauki dieviškų ženklų! Tu paleis- 
tuvystėmis ir žmogžudystėmis susitepęs nesi 
vertas netik stebuklų matyti, bet net išgirsti 
nors vieną žodelį iš Išganytojaus lūpų. Erodas 
apie Jėzų jau žinojo. Apie Jėzaus stebuklus 
jis buvo tiesioginiai patyręs iš savo dvaro už- 
vaizdo Kuso žmonos, Joanos, kurią Jėzus pa- 
gydė ir kuri paskui buvo atsidavusi Jėzaus mo- 
kinė (Luk. 8, 3). Toliau, Erodas buvo patyręs 
ir apie Jėzaus apaštalų darbus, kai Jėzus juos 
po du buvo siuntęs skelbti Dievo karalystės. Jis 
sekė stebuklus ir teiravosi, kas yra tasai Jėzus. 
Šv. Lukas rašo: Tuo tarpu tetrarkas Erodas iš- 
girdo, kas buvo jo daroma ir svyravo, nes kai 
kurių buvo sakoma: Jonas atsikėlė iš numiru- 
sių, kiti gi: Elijas pasirodė, kiti vėl: Kėlėsi vie- 
nas iš senųjų pranašų. Erodas tarė: Jonui aš 
nukirsdinau galvą: kas gi yra šitas, apie kurį 
aš girdžiu tokių dalykų? Taigi jis ieškojo jo 
pamatyti (Luk. 9, 7-9). Dabar, Erodai, jau tu- 
ri progos Jėzų pamatyti: Erodas, pamatęs Jėzų, 
labai nudžiugo. 

II. JIS DAVĖ DAUG KLAUSIMŲ. Erodo 
džiaugsmas virto apsivylimu. Jis norėjo iš Jė- 
zaus matyti stebuklų. Tačiau, Jėzus senai yra 
pasakęs, jog nedera perlų mėtyti kiaulėms. Ero- 
dai! Tu nesi vertas netik stebuklų matyti, bet 
net girdėti nors vieną žodį! Tavo sąžinė su- 
tepta. Juk tau Šv. Jonas Krikštytojas sakė: Ne- 
valia tau turėti tavo brolio pačios (Mork. 6, 18). 
Tu nepaklausei. Tu pragėrei savo sąžinę ir šo- 

kikei pardavei šv. Jono galvą! Išganytojas ge- 
rai žino savo pirmtakūno budelį. Išganytojas ži- 
no, kad ir jo paties daugelį kartų ieškojai, nes 
vieną kartą Jėzui net parizėjai pranešė: „Kelkis 
ir eik iš čia, nes Erodas tave nori užmušti“. 
(Luk. 13, 31). Tačiau Jėzus žinodamas, jog dar 
nebuvo atėjęs laikas, ir kad jis turi būti užmuš- 
tas ne Galilėjoje, bet Jeruzalėje, ragino parizė- 
jus: „Eikite ir sakykite tai lapei: Štai aš išva- 
rau velnius ir darau gydymų šiandien ir rytoj, 
trečią gi dieną darbas bus baigtas“. (Luk. 13, 32). 
Gal būt, kad ir dabar Erodas turi nedorus pla- 
nus. Jis nori matyti stebuklų. Bet Jėzus ste- 
buklų nedaro. Jėzus, atsidavęs į nusidėjėlių ran- 
kas, laikinai dievystę paslėpęs, eina mirti. O 
ypač Jėzus nemato reikalo daryti stebuklų dėl 
tuščio Erodo smalsumo. Erodas ištvirkęs, it 
kiaulė, ir dar tikisi dieviškų perlų. Erodas pra- 
deda klausinėti. Evangelija pažymi: „Jis davė 
jam daug klausimų, bet Jėzus nieko neatsakė“. 
(Luk. 2,9). Ko Erodas klausė? Galimas daik- 
tas, kad jis klausinėjo, kas ypač lietė jo paties 
darbus ir asmenį. Jis yra įpėdinys to Erodo, ku- 
ris išžudė nekaltus Betlėjaus kūdikius. Todėl, 
greičiausiai bus klausinėjęs, ar Jėzų tikrai yra 
atlankę išminčiai iš Rytų? Kokiu būdu jis iš- 
liko gyvas, kai buvo išžudyti visi Betlėjaus kū- 
dikiai? Nuo kada mokytojauja? Kiek yra pada- 
ręs stebuklų? Kur ir kiek mokinių? Žmonės 
kaltina, kad jis esąs karalius. Todėl ar tiesa, 
kad Jėzus pretenduotų į karaliaus sostą? Grei- 
čiausia, kad tokiais ir panašiais klausimais var- 

gino Jėzų tikėdamasis paaiškinimo. Bet Jėzus, 
kaip sako evangelija, jam nieko neatsakė. Ko- 
dėl? Jėzus tyli, nes mato, kad Erodas nėra ver- 
tas. Jis daug pamokymų yra girdėjęs iš Jono 
Krikštytojo. Bet jis Joną nužudė ir nedarė ma- 
žiausios pataisos. Jis net iš artimų dvariškių 
girdėjo apie Kristaus mokslą ir darbus. Tačiau 
jau keletą kartų ieškojo Jėzaus, kad jį nužu- 
dytų. Todėl nedorėliui aiškinti apie dieviškus 
dalykus reikštų tą pat, ką kiaulėms duoti perlų. 
„Jis davė Jėzui daug klausimų, bet Jėzus nieko 
jam neatsakė“. 


III. TUOMET ERODAS SU SAVO KA- 
RIUOMENE PANIEKINO JĮ. Nėra kalbos, 
jog Erodas supyko. Ogi parizėjai, Rašto žino- 
vai, argi praleis progą skysti? Evangelija sako: 
„Tuo tarpu vyriausieji kunigai ir Rašto žinovai 
stovėjo ir nuolat jį skundė“. (Luk. 23,10). Ką 
darys Erodas? Gal jis griebsis teismo spaudi- 
mų? Ne. Juk Erodas ne Galilėjoje. Erodas Je- 
ruzalėje tik svečiuose. Čia jis negali daryti teis- 
mo sprendimą. Jėzų turėtų vežtis į Galilėją. Bet 
kam tas varginimasis? Kam erzinti įtužusius 
žydus? Jėzų jam atsiuntė pilnateisis Jeruzalės 
valdovas Pilotas. Pilotas tad tegul ir žinosi. 
Erodas duoda įvairius klausimus. Jėzus tyli. 
Tad atsimokėdamas už Jėzaus nusižeminimą, 
Erodas pajuokia jį su savo kariuomene ir grą- 
žina Pilotui. Evangelija sako: „Erodas su savo 
kariuomene paniekino jį, pasityčiodamas ap- 
vilkdino baltu drabužiu ir nusiuntė atgal 'pas 
Pilotą“. (Luk. 23, 11). Įsivaizduok Jeruzalės gat- 

ve vedantį Jėzų atgal pas Pilotą. Jėzus apvilk- 
tas baltu rūbu. Kas yra tas baltas rūbas? Bal- 
tas rūbas tai paniekos skarmalas. Erodas Jėzų 
paskaitė nieko nesuprantančiu bepročiu ir to- 
dėl apvilkdino baltu rūbu. Tačiau Jėzaus bal- 
tas rūbas buvo, tarsi, mūsų modernioji alba, ku- 
ria kunigas apsivelka eidamas aukoti Šv. Mi- 
šių auką. Jėzus pasiruošimą jau padaręs. Jis 
netrukus puldinėdamas kops į aukštą Kalvari- 
jos kalną, kad tenai pasiaukotų už nusidėjėlius. 
Auka turi būti nekalta. Išviršinis rūbas turi pa- 
žymėti širdies nekaltybę. Jėzus, apvilkdinamas 
baltu apsiaustu paniekos dėliai. Tačiau tikre- 
nybėje jis yra Jėzaus angeliškos nekaltybės pa- 
žymys. Jėzus eina aukotis ir aukoti. Todėl prieš 
tai apsivelka baltu nekaltybės rūbu. Erodas Jė- 
zų grąžina Pilotui. Bet kas atsitinka? Kas šią 
valandą įvyksta? Kur Jėzus, ten ramybė. Evan- 
gelija sako: „Tą pačią dieną Erodas ir Pilotas 
pastojo prieteliais, nės pirm to buvo vienas ki- 
tam neprieteliais“. (Luk. 23,12). Nejučiomis 
pildosi Dovydo psalmės pranašystė: „Kam pa- 
gonys siaučia ir tautos mąsto tuščius dalykus? 
Žemės karaliai sustoja ir kunigaikščiai renkasi 
prieš Viešpatį ir prieš jo Pateptąjį“. (Ps. 2,1-2). 
„Jėzus yra Viešpaties pateptasis. Jis statomas 
prieš pagonis teisėjus. Pagonys renkasi. Jie vie- 
nas kitam tiesia ranką užmiršdami savuosius 
vaidus. Jie vieną turi kaltinamąjį-Jėzų, ir dėl 
jo dabar darosi prieteliais. Erodas ir Pilotas su- 
sėjo ir liko prieteliais, nors lig teismo vienas 
kito kęste neapkentė. Prieš Jėzų susėjo Erodas 

ir Pilotas, žydai ir stabmeldžiai, kaip šiurpiai 
aprašo Apaštalų darbai: Kam siaučia pagonys 
ir tautos mąsto tuščių dalykų? Žemės karaliai 
keliasi ir kunigaikščiai suseina krūvon prieš 
Viešpatį ir jo Kristų? Nes iš tikrųjų šitame 
šventajame mieste susėjo krūvon prieš tavo šven- 
tąjį tarną, Jėzų, kurį patepei, Erodas, Ponci- 
jus Pilotas su pogonimis ir Izraelio giminėmis 
padaryti, ką tavo ranka ir tavo nutarimas buvo 
paskyrę įvykti. (Apd. 4, 25-28). Erodas išjuo- 
kė Jėzų ir pasidarė Piloto prietelis. 
Baigdamas mąstymą, prašyk paniekinimus 
kenčiančio Jėzaus drąsos, kad, reikalui esant, 
sugebėtum už tiesą pasišvęsti ir paniekinimus 
kantriai nukęsti. Pasveikink mūsų Vadą-Jėzų, 
kalbėdamas: Kristaus siela, pašvęsk mane! .. 


Pasiryžimas: Jėzaus kantrybe šiandien gy- 
dysiu savo širdies nekantrumus. 

18. Mąstymas 
JĖZUS LYGINAMAS BARABUI 


1. Įsivaizduok Piloto akivaizdoje Jėzų ir Pilo- 
tą klausiantį minių: Katro norite, kad jums pa- 
leisčiau? Barabą ar Jėzų, kuris vadinasi Kris- 
tumi? (Mat. 27, 17). 

2. O gailestingasis Dieve! Suteik man ma- 
lonės, kad, mąstymo minčių paragintas, supras- 
čiau baisų Išganytojaus pažeminimą. 

Erodas Jėzų grąžino Pilotui. Jeruzalės val- 
dovui reikia galutinai pasiryžti. Pilotas žino, 
kad Jėzus nekaltas. Tačiau, kad, gindamas Jė- 
zaus nekaltybę, nesukiršintų minių, jis grie- 
biasi dar vienos priemonės. Jis nori, kad pati 
minia išteisintų Jėzų. Bet juo Pilotas ilgiau tę- 
sia, juo Jėzų daugiau niekina. Prisimindami 
Jėzaus palyginimą piktadariui, šiame mąstyme 
kreipk dėmesio į šiuos dalykus: 


+I. Šalin šitą, paleisk mums Barabą! 
II. Tai ką gi aš turiu daryti su Jėzumi? 
III. Bet ką gi pikta jisai yra padaręs? 

I. ŠALIN ŠITĄ, PALEISK MUMS BA- 
RABA! Jėzus, apvilktas baltu rūbu, grąžintas 
Pilotui. Pilotas turi galutinai arba išteisinti, 
arba pasirašyti mirties sprendimą. Tačiau Pi- 
lotas svyruoja. Jis iš naujo sušaukia vadus ir 
jiems pareiškia, kad Jėzus nekaltas. Šv. Lukas 
rašo: Pilotas, pasišaukęs vyriausius kunigus, vir- 
šininkus ir žmones, jiems tarė: Jūs atvedėte 

man šitą žmogų būk jis keliąs maištą tautoje, 
ir štai aš, klausinėdamas jūsų akivaizdoje, ne- 
radau tame žmoguje nė vienos tų kalčių, dėl ku- 
rių jį skundžiate. Taip pat ir Erodas, nes bu- 
vau pasiuntęs jus pas jį; ir štai nieko nepada- 
ryta, kas rodytų vertą jį esant mirties (Luk. 23, 
13-15). Pilotas gražumu nori įtikinti minias. 
Kai bus gauta palankumo, jis pakiš gudrų su- 
manymą ir nemaloni byla bus baigta. Pilotas 
turi teisės Velykoms paleisti vieną prasikaltė- 
lį. Šis paprotys jau senas. Jis primena žydų tau- 
tos pasiliuosavimą iš Egipto nelaisvės. Romė- | 
nai šią seną tradiciją palaiko. Ir čia, nejučio- 
mis, Jėzus skaudžiausiai pažeminamas. Jis su- 
gretinamas su žmogžudžiu Barabu ir duodamas 
minioms pasirinkti: Kurio norite, kad jums pa- 
leisčiau? Barabą ar Jėzų, kuris vadinasi Kristu- 
mi? O baisusis Jėzaus pažeminime! Kas yra 
Jėzus? Jis yra nekaltas. Jau pats Pilotas ke- 
letą kartų viešai skelbia, kad Jėzus nekaltas. 
Erodas pripažįsta, kad Jėzus nėra vertas jokios 
bausmės. Jėzus tik gera darė. Kiek jis išgydė 
ligonių, sušelpė vargšų; kiek jo lūpos yra da- 
vusios gerų pamokinimų? Tyruose, stebuklin- 
ga duona net kelis tūkstančius išalkusių paso- 
tino. Žodžiu, Jėzus, kaip sako šv. Lukas, perėjo 
gera darydamas ir gydydamas visus... (Apd. 10, 
38). Dabar jis tampomas po stabmeldžių teis- 
mus. Dar blogiau. Jis lygiomis statomas su Ba- 
rabu. Kas yra tasai Barabas? Barabas, sako šv. 
Lukas: dėl kokio ten mieste padaryto maišto 
ir už žmogžudystę buvo įmestas į kalėjimą (Luk. 

23, 19). Jėzus statomas su žmogžudžiu, kad mi- 
nia pasirinktų. Čia nejučiomis pildosi pranašys- 
tės: „Jis tarp žmogžudžių paskaitytas“. Pilotas 
nori paliuosuoti Jėzų. Jis nori minios pritari- 
mo. Jis mano, kad minia atsimins Jėzaus geru- 
mą ir pasibiaurės žmogžudžiu. Tačiau veltui, 
Pilotai, lauki teisybės iš kitų, kai pats darai 
neteisybes! Tu žinai, kad Jėzus nekaltas ir drįs- 
ti jį gretinti su žmogžudžiu. Todėl ir gavai mi- 
nios atsakymą: Šalin šitą, paleisk mums Bara- 
bą! (Luk. 23, 18). Tai ne minios šauksmas. Tai 
pragaro riksmas prieš galybių Dievą. Tokį pa- 
niekinimą galėjo įkvėpti tik pats pragaro val- 
dovas. „Šalin šitą“, reiškia šalin Dievą, šalin 
jo teisybę, paleisk mums žmogžudį! 


II. TAI KĄ AŠ TURIU PADARYTI su 
JĖZUMI? O Pilotai, Pilotai! Tavo rankose Jė- 
zaus likimas. Tavo valdžioje visi Jeruzalės žy- 
dai. Tu turi kareivius, Tu sėdi ant teisybės sos- 
to ir tu klausi įsiutusios minios: „Tai ką gi 
aš turiu padaryti su Jėzumi?“ Kokį atsakymą 
tu nori gauti iš tų, kurie jau senai nuteisė mir- 
ti, ir kurie, tarsi išalkę žvėrys, trokšta Jėzaus 
kraujo? Jie panašaus klausimo ir laukia. Nebe- 
užgesinsi ugnies pildamas aliejaus, nes ji dar 
smarkiau liepsnos. Pilotai! Nepadarysi teisingo 
sprendimo, jei klausi minios: nes ji keršto ug- 
nimi dega prieš nekaltąjį Jėzų! Šv. Lukas sa- 
ko: Pilotas, norėdamas paleisti Jėzų, vėl jiems 
kalbėjo. Bet jie šaukė priešais sakydami: ant 
kryžiaus, ant kryžiaus jį! (Luk. 23, 20, 21). Pi- 
lotai, štai minios atsakymas. Ji nurodo, ką tų- 

ri daryti. Pilotai, pasirašyk mirties ištarmę, leisk 
Jėzų nubausti labiausiai žeminančia mirtimi, 
tada nurims minios, tada jų balsas nesibels į 
tavo ausis! Bet ne! Teisybė turi būti pasauly, 
o ne šauksmai. Šauksmai eina didyn. Pilotas 
juo ilgiau svarsto, juo labiau svyruoja. Jam gai- 
la Jėzaus, bet jis neturi drąsos pavartoti auto- 
ritetą. Jis derasi, tarsi pirklys dėl Jėzaus gy- 
vybės. 

O svarstyk šį baisų Jėzaus niekinimą. Skau- 
dūs žodžiai skamba iš tautiečių lūpų: Ant kry- 
žiaus, ant kryžiaus! Jėzus klauso ir ramiai tyli. 
Jis mato pasaulio dvasios jėgą ir tyli. Jėzus ne- 
kelia balso, nes dar ne jo valanda. Jėzus kenčia 
ir moko, prie kokių nedorybių priveda žmogų 
apjakimas. Kunigai užmiršo savo pašaukimo pa- 
reigas. Jie savo Viešpatį nori matyti ant kry- 
žiaus. Jėzus ramus. Šia proga žvilgterėk į savo 
sielos gelmes ir padaryk bent trumpą savęs teis- 
mą, klausdamas: O kaip begėdiškai pasielgė žy- 
dai, reikalaudami Jėzaus mirties! Tačiau ar ge- 
riau pasielgiu aš, kai po tiek malonių, pildyda- 
mas mirtiną nuodėmę, drįstu įžeisti Jėzų? Žy- 
dai Jėzų laiko sau lygiu. Aš tikiu, kad Jėzus yra 
Dievas. — „Tai ką gi aš turiu daryti su Jėzu- 
mi“, klausia Pilotas. Tai ką gi turiu daryti su 
savo sąžine, dažnai klausk pats savęs. Kiekvie- 
na nuodėmė yra nedėkingas šauksmas: „Ant 
kryžiaus, ant kryžiaus“. Tiesa, gal nejauti, kad 
taip yra, kaip kad nejautė žydai. Tačiau tikė- 
jimas sako, jog nusidėdamas, tarsi antru kart 


„reikalauji, kad Jėzus mirtų už tavę ant kryžiaus, 

Nusidėdamas tu niekais verti Jėzaus pralietą 
kraują. O, nelemtasis Piloto šauksme: Tai ką 
aš turiu padaryti su Jėzumi? Pilotas klausė tik 
kartą. O aš nusidėdamas kartoju šimtus, tūks- 
tančius kartų. 

III. BET KA GI PIKTA JISAI YRA PA- 
DARES? O giliai įsidėmėtini žodžiai! Jie skam- 
ba iš stabmeldžio lūpų, kuris nei stebuklų nėra 
matęs, nei Jėzaus mokšlo girdėjęs, nei gausių 
malonių patyręs. Pilotas turi visų niekinamą, 
kaltinamą, žeminamą Jėzų prieš akis ir, gry- 
nai žmogiškumo vedinas, reiškia daugiau užuo- 
jautos, negu tautiečiai, sinagogos atstovai ar iš- 
didūs Rašto žinovai. O nedėkingieji! Jūs rei- 
kalaujate, kad Jėzus būtų prikaltas ant kry- 
žiaus. Tačiau jūs negalvojate už ką. Stabmel- 
dys jaučia, kad toji bausmė yra taip baisi, taip 
žiauri, kad ji tinka tik vergams, žmogžudžiams, 
plėšikams. Ogi jūs kurstote minias šaukti: „Ant 
kryžiaus, ant kryžiaus jį!“ Todėl, neveltui iš su- 
spaustos Piloto širdies veržiasi šie pilni teisy- 
bės žodžiai: „Bet ką gi pikta jisai yra padaręs?“ 
(Mt. 27,23). Tačiau minia, kaip sako evangelija, 
dar labiau šaukia: „Tebūna prikaltas ant kry- 
žiaus!“ (Mt. 27, 23). 

O nedėkingas pasauli, kaip nepastovūs tavo 
sprendimai ! Dar tik kelios dienos Jeruzalės gat- 
vėmis grūdosi minios šaukdamos: Hosana, Do- 
vydo sūnau! Hosana aukštybėse, garbindamos 
Jėzų Nazarėną, ateinantį Viešpaties vardu. Bet 
dabar tos pačios minios grūdasi prie Antonijos 
pilies šaukdamos: „Šalin jį, šalin, prie kryžiaus! 

Kodėl šie dvejopi šauksmai? Argi Jėzus yra 
kuo nors užsipelnęs? Taip. Jėzus, vaikščioda- 
mas skersai ir išilgai Palestiną, buvo pelnęs 
žmonių palankumą. Jis mokslu, darbais, stebuk- 
lais buvo patraukęs žmonių širdis. Bet šiandien 
kas pasidarė? Argi tie žmonės jau be širdies? 
Taip. Šiandien tos minios, tarsi beširdžiai bu- 
deliai, grūdasi prie stabmeldžio šaukdamos: Ša- 
lin jį, šalin jį, prie kryžiaus, prie kryžiaus! O 
pasaulio nepastovume! Vakar tavo sūnūs šaukė 
Hosana, šiandien jau kryžių ruošia. Vakar jie 
garbino Jėzų, kaip ateinanti Viešpaties vardu. 
Šiandien jie žemiau žmogžudžio stato šaukda- 
mi: ant kryžiaus jį, ant kryžiaus jį!— Ir kas gi 
šaukia? Gal svetimieji? gal stabmeldžiai, ku- 
rie dar neturėjo laimės malonių patirti? Ne. 
Šaukia savieji, kurie tiek palaiminimų yra gavę, 
tiek stebuklų regėję, tiek širdį raminančių pa- 
mokslų girdėję. Bet kas dar skaudžiau, kad 
šauksmo ugnį kursto pašauktieji sinagogos at- 
stovai, Rašto žinovai, rinktinės tautos vadai. O 
baisios apakimo pasėkos! Žydai šaukia: ant 
kryžiaus, kai stabmeldys Pilotas stebėdamasis 
klausia: „Bet ką gi pikta jisai yra padaręs?“ 


Baigdamas mąstymą, prašyk paniekinimais 
apdengto Jėzaus malonės, kad jo tylinčio pa- 
vyzdys paragintų viltį turėti jame ir į pasau- 
lio aukštinimus žiūrėti, kaip į labai netikrus da- 
lykus. Pasveikink kenčiantį Jėzų karšta širdies 
malda, kalbėdamas: „Jėzau, priebėga suspaus- 
tujų, pasigailėk mūsų!“ 

Pasiryžimas: Žydų šauksmus: „Šalin šitą, 
paleisk mums Barabą“, drebėdamas prisiminsiu 
pagundų valandomis. 


19. Mąstymas 


JĖZAUS NUPLAKIMAS 


1. Vaizduotės greitumu persikelk prie Piloto 
teismo kresės ir klausyk Pilotą tariantį: „Aš 
nerandu jame jokios kaltės vertos mirties; tai- 
gi nuplakdinsiu jį ir paleisiu“ (Luk. 23, 22). 

2. Kenčiantis Jėzau! Savo malonės jėga gai- 
vink mano protą, kad mąstymo mintys padėtų 
giliau atjausti Tavo baisaus plakimo reikšmę sie- 
los išganymui. 

Tardymais buvo baigta Jėzaus kančios dra- 
ma. Nuplakimu buvo pradėtos tragedijos sce- 
nos. Nuplakimas, tai pirmas Jėzaus kraujo pra- 
liejimas, kurį seks ištisa eilė kitų baisenybių, 
kol, galų gale ant Kalvarijos kalno, bus tarta: 
„Išsipildė“. Norėdamas giliau atjausti Jėzaus 
paniekinimą nuplakimo įsakymu, šiame mąsty- 
me kiek pasvarstyk: 

I. Nuplakdinsiu jį ir paleisiu. 
II. Pilotas liepė imti Jėzų ir nuplakti. 
III. Kareiviai nuplakė Jėzų. 

I. NUPLAKDINSIU JĮ IR PALEISIU. Pi- 
loto pastangos eina vėjais. Žydų šauksmas ne- 
numalšinamas. Pilotas žino, kad Jėzus nekaltas, 

Tačiau jis svyruoja negalėdamas išsipainioti iš 
klampynės. Juo jis daugiau Jėzų teisina, juo di- 
desnis kyla triukšmas. Kas daryti? Pilotas grie- 
biasi spaudimo. Jis žino, kad Jėzus mokinda- 
mas sukėlė kunigus, Rašto žinovus, parizėjus. 
Todėl, manydamas išgelbėsiąs bent Jėzaus gy- 
vybę, Pilotas kreipiasi į minias tardamas: „Aš 
neradau jame jokios kaltybės, vertos mirties, 
taigi nuplakdinsiu jį ir paleisiu“. (Luk. 23, 22). 
Mirtimi bausti nėra už ką. Tačiau šalia mirties 
yra nuplakimas. Kas yra nuplakimas? Nuplaki- 
mas yra pasmerkimas, kuriuo žmogui atimamos 
teisės. Plakami būdavo vergai, vagys, žmogžu- 
džiai ir kiti dideli prasikaltėliai. Jėzus nėra nei 
vergas, nei piktadaris. Tačiau, kad išvengus 
mirties ištarmės, reikia jį paskaityti piktadarių 
ir patenkinti minios norus. Žydai šaukia: Ant 
kryžiaus, ant kryžiaus! Bet kryžiaus bausmės 
Jėzus nėra užsipelnęs. Žydai trokšta Jėzaus 
kraujo. Nuplakimas bus bent dalinis jų troški- 
mo patenkinimas. Todėl Pilotas sumanė nuplak- 
dinti Jėzų. Pagal įstatymus teismo nuplaktas, 
daugiau negalėdavo niekur viešai pasirodyti. 
Jam nevalia būdavo nei mokytojauti, nei kito- 
kių pareigų eiti. Jis būdavo paskaitytas tarsi 
vergu. Pilotas griebiasi šios priemonės. Lig šiol 
jis svyravo. Padėtis rimta. Reikia daryti, kas 
galima. Žūt būt reikia gelbėti nors Jėzaus gy- 
vybę. Nuplakdinsiu, gal pasitenkins tie kraujo 
ištroškę šunes. Jėzus bus nubaustas. Jam atim- 
tos bus teisės, bet liksis gyvas. Tačiau be teisių 
jis niekam nebus pavojingas. Pilotas manosi iš- 

vengsiąs Jėzui mirties sprendimo. Aš nerandu 
kaltės, už ką turėčiau bausti mirtimi. Bet už 
tai, kad jis jus sukiršino, nuplakdinsiu. Pilo- 
tas sanprotauja. Tačiau jis nepramato prieš akis 
stovinčios ateities. Jis pats pripažįsta, kad Jė- 
zus nekaltas. Ir pats baudžia tokia bausme, ko- 
kia baudžiami didžiausi nusikaltėliai. Per Piloto 
parėdymus pildosi Jėzaus pranašystė: „Jis pa- 
duos jį pagonims tyčiotis, plakti ir prikalti prie 
kryžiaus“. (Mt. 20, 19). Tardymą baigęs Pilotas, 
nors kelis kartus pripažino, kad Jėzus nekaltas, 
pasmerkė: „nuplakdinsiu jį ir paleisiu“. 

„„ IL. PILOTAS LIEPIA JĖZŲ NUPLAKTI. 
Atsiveria akims baisus reginys. Teisėjas ka- 
reiviams įsako nuplakti Jėzų. Kas yra tie karei- 
viai? Kareiviai, tai Piloto samdyti tarnai, ak- 
lai klausą savo pono paliepimų. Teismas eina 
kareivių kieme. Kareiviai iš tolo žiūri į triukš- 
mą keliančias minias. Jie mato, kad jų ponas 
ilgai negali išsipainioti iš taip, jų manymu, leng- 
vos bylos. Kareiviai daugumoje yra iš Syrijos. 
Syrai nekenčia žydų, it didžiausių savo priešų. 
Jie nepraleidžia progos žydams įskaudinti. Da- 
bar patys žydai išduoda savo tautietį ir kodėl 
Pilotas taip ilgai nepasiryžta. Jie mato Pilotą 
svyruojantį ir piktinasi. Dabar galime įsivaiz- 
duoti, kokiu džiaugsmu kareiviai griebs Jėzų 
nuplakti. Matydami, kokia už Jėzų verda 
kova, kiek kenčia jų valdovas, kareiviai visiškai 
nustoja lygsvaros. Be to jie žino, kad už tai ne- 
bus nė mažiausios atsakomybės, nes Pilotas lie- 
pia Jėzų imti ir nuplakti. 

Įsakymas duotas. Kareiviai paklusnūs. Dabar 
vėl įsivaizduokime kareivius Jėzų vedančius prie 
nuplakimo stulpo. Kieme stulpas, plakimo bo- 
tagai. Jėzus mato juos ir tyli. Jis tyli, nes žino, 
kad tokia dangaus Tėvo valia. Jie išduos mane 
pagonims, kurie plaks mane. O plakimo areno- 
je kenčiantis Jėzau! Tu esi tempiamas prie 
stulpo, prie kurio tave, išvilktą iš paskutinio 
rūbo, apdengs krauju ir mėlynėmis. O baisus 
reginy! Daugelis šventųjų, svarstydami Jėzaus 
plakimą, apsipildavo ašaromis. Jėzus jau antru 
kart pavedamas kareiviams. Kalėjime kareiviai 
Jėzaus veidą apdengė skrepliais. Plakimo kieme 
jie apdengs Jėzaus kūną krauju ir žaizdomis. 
Pilotas liepia imti Jėzų ir nuplakti. 

III. KAREIVIAI NUPLAKĖ JĖZŲ. Eiki- 
me į kareivinių kiemą. Ką ten pamatysime? Prie 
stulpo pririštas Jėzus. Bet kaip pririštas? Jis 
pakabintas prie stulpo, kad kojų pirštais vos 
siekia žemę. Ką veikia kareiviai? Kareiviai, +t7- 
čiodamiesi, Jėzų čaižo botagais. O graudi sce- 
na! Dievas-Sutvėrėjas pririštas prie stulpo, o 
tvariniiai-nusidėjėliai čaižo jį botagais. Čia te- 
ka pirmieji Jėzaus kraujo lašai. Tiesa, jau tre- 
čią kart teka Jėzaus kraujas. Jėzus, vakarienės 
metu, vyną pavertė savo Krauju. Alyvų Dar- 
žely Jėzus maldą laistė kruvinu prakaitu. Ogi 
dabar prie plakimo stulpo Jėzaus kraujas lie- 
jamas ant žemės. O baisus nuplakime! Švilpia 
botagai, teka švenčiausias kraujas ant žemės, 
tačiau Jėzus kenčia neatverdamas burnos. 

Padavimas liudija, jog plakimo stulpas bū- 

davęs dvejopas. Vienas lig juostos, prie kurio 
pririšamas plakamasis. Kitas aukštas, prie ku- 
rio būdavo pakabinamas baudžiamasis. Tu, Jėzau, 
greičiausia buvai pririštas prie pakabinamojo 
stulpo, nes tas būdavo skaudesnis. Kokiu pla- 
kimu, Jėzau, buvai plaktas? Žydai pagal įsta- 
tymą, negalėdavo daugiau suduoti, kaip ketu- 
riasdešimt kirčių. Tačiau tie keturiasdešimt kir- 
čių būdavo taip skaudūs, kad daugelis plaka- 
mųjų mirdavo plakami. Dar baisesnis būdavo 
romėnų kareivių nuplakimas. Kareiviai plak- 
davo nesigailėdami. Plakimą skaudindavo odi- 
niai kabliukais prisagstyti botagai. Be to, ro- 
mėnams būdavo valia suduoti net šešiasdešimt 
šešis kirčius. Kadangi Jėzus buvo atiduotas ka- 
reivių nuožiūrai, tai, nėra abejonės, kad jie pa- 
vartojo patį žiaurųjį nuplakimo būdą. Kodėl? 
Kareiviai plaka Jėzų nesigailėdami, nes jie, nori 
įsiteikti savo ponui. O matykime keleriopą Jė- 
zaus paniekinimą! Pirmiausia Jėzus išvelka- 
mas iš rūbų. Jam nuplėšiamas baltas rūbas, ku- 
riuo apvilkdino Erodas. Jėzui nuplėšiami kiti 
rūbai, kad skaudžiau būtų nuplaktas. Jėzus pla- 
kamas. Jo kūnas apdengiamas žaizdomis, Krau- 
jas teka, o budeliai nesiliauja juokavę ir dar 
skaudžiau plakę. Kareiviai tyčiojasi, nes jie gir- 
dėjo, kad Pilotas Jėzų yra vadinęs žydų kara- 
liumi. „Štai,—verkdamas šaukia šv. Bonaven- 
tūra, — Jėzaus kraujas pradeda tekėti. Kraujas 
teka nuo galvos ligi kojų. Jis sunkiasi iš žaiz- 
dos į žaizdą, iš perkirtimo į perkirtimą, ku- 
riuos daro baisūs budelių botagai“. Budeliai bo- 

tagais tašo Jėzaus pečius, kad jie geriau tiktų 
prie neaptašyto kryžiaus. Jėzus kenčia ir alpsta. 
Jis alpsta plakamas prie stulpo, ir nėra, kas 
nors žvilgsniu paguostų. Paskutinės vakarienės 
salėje Jėzaus širdį guodė skaistybės apaštalas 
Jonas. Alyvų Daržely —angelas ramintojas. 
Kaijifo kieme — verkiantis Petras. Ogi čia Piloto 
kieme jau nėra nė vieno, kuris maloniai pa- 
žvelgtų. Dangaus angelai, matydami plakamą 
Jėzų, nusilenkia Dievo valiai. Budeliai čaižo Jė- 
zų botagais, kol balso: Gana! Nenorėkit už- 
mušti žydų karaliaus prie stulpo! pažadintas . 
kareivis kardu atkirto virves. Jėzus susmuko. 
Jis pasriuvo savo kraujuose. Kareiviai liaukitės 
plakę, nes Jėzaus krauju jau raudonuoja Pilo- 
to kiemas! Kareiviai nuplakė Jėzų. 

Baigdamas mąstymą, širdies gilumoje ža- 
dink plakimo smūgius kenčiančiam Jėzui užuo- 
jautą. Už ką Jėzus kenčia? Jis kenčia už mūsų 
nedorybes. Jis duodasi plakamas, kad plakimo 
kančiomis paragintų kovoti su nepažabotais kū- 
no troškimais. Prisiminimas Jėzaus nuplakimo, 
tai geriausi vaistai gydyti kūniškumo ydas. Pa- 
sveikink Jėzų karštos maldos žodžiais: Jėzau, 
už mus prie stulpo kenčiantis, pasigailėk mūsų! 

Pasiryžimas: Jėzaus nuplakimu malšinsiu kū- 
niškumo pagundas. 


* 

20. Mąstymas 


JĖZAUS ERŠKĖČIAIS VAINI- 
KAVIMAS 


1. Įsivaizduok kareivių niekinamą Jėzų kaip 
sako evangelija: Jie apvilko Jį purpura, nu- 
pynė erškėčių vainiką, uždėjo ant jo ir pradėjo 
ji sveikinti: Sveikas žydų karaliau! (Mork. 15, 
17-18). 

2. O kareivių niekintas Jėzau! Suteik gai- 

“ vinančios malonės, kad, mąstydamas erškėčiais 
vainikavimą, gyviau atjausčiau tavo begalinį pa- 
žeminimą. 

Vaizduotės sparnais ženk į Piloto kareivinių 
kiemą ir prisižiūrėk kareivių pasityčiojimams 
iš nuplakto Jėzaus. Kareiviai, Jėzui primetę ka- 
tališkus ženklus, puldinėja prieš jį, spiaudo ir 
muša jo veidą. Norėdamas suprasti erškėčiais 
vainikuoto Jėzaus pažeminimus, šiame mąstyme 
atsidėjęs svarstyk: 

I. Kareiviai apvilko Jėzų purpura. 

II. Kareiviai erškėčių vainiką uždėjo ant 
Jėzaus galvos. 

III. Kareiviai šaukė: Sveikas, žydų karaliau! 


I. KAREIVIAI APVILKO JĖZŲ PURPU- 
RA. Jau esi svarstęs žydų kareivių tyčiojimąsi 
iš Jėzaus Kaijifo kalėjime. Dabar Jėzus vėl ken- 
čia nuo stabmeldžių. Ką daro stabmeldžiai? Stab- 
meldžiai Jėzų parėdo karaliaus rūbais, duoda 

karališkus ženklus, tyčiojasi neleistinais įžei- 
dimais. 

Pirmiausia kareiviai apvilko Jėzų purpura. 
Plakimo smūgių skaičius jau suduotas. Laiko 
dar yra. Pilotas dar nešaukia, Kareiviai, kaip 
sako evangelija, „nusivedė Jėzų į teismo rūmo 
kiemą ir sušaukė visą būrį“ (Mr. 15,16). Kas 
tas būrys? Ką kareiviai nori daryti? Jėzus nu- 
plaktas. Jis vos stovi ant kojų. Ką dar daugiau 
galima pridėti? Jėzus jau pakrikštytas kraujo 
krikštu, apie kurį jis yra kadaisia kalbėjęs. Ta- 
čiau kareiviai nori pasidaryti dar naują pramo- 
gėlę pasityčioti. Vadžiodami Jėzų po teismus, 
kareiviai kiek kartų yra girdėję, kad Jėzus va- 
dinamas žydų karalium. Tik žydai įdavė Jėzų 
Pilotui, Piloto buvo pirmas klausimas: „Ar tu 
žydų karalius?“ Toliau, Erodui žydai skundžia, 
kad Jėzus vadinąsis karaliumi ir net kurstąs 
žmones prieš cezarį. Dabar, kai Pilotas atidavė 
jiems Jėzų nuplakti, argi visas ginčas neina 
apie žydų karalių? Kareiviai tai žino. Jie, turė- 
dami valandėlę laiko, Jėzų ima į kiemą, sušau- 
kia būrį ir vainikuoja karaliaus ženklais. Jėzus 
išvilktas iš rūbų, sumuštas. Tačiau kareiviai, 
griebę raudoną apsiaustą, apsiaučia Jėzaus pe- 
čius, kad jis atrodytų, tarsi karalius. „Jie ap- 
vilko Jėzų purpura“. Štai karališkos išvaizdos 
pradžia. Tačiau Jėzus sumuštas: Kraujas sun- 
kiasi iš plakimo žaizdų; Jis vos stovi ant kojų. 
Ogi be to, karaliui reikalingas sostas. Kareiviai, 
kieme suradę kaladę, juokaudami, sodina pur- 
pura apvilktą žydų karalių. Taip Jėzus, apvilk- 


. 

tas raudonu rūbu, jau sėdi ant sosto. Reikia 
dar karališkos lazdos. Kareiviai suras ir ją. Jė- 
zus, karalius ir viešpataujančių Viešpats, stab- 
meldžių apsuptas sėdi ant kaladės, o kareiviai 
jam įteikia karališkos valdžios ženklą — cukri- 
nę nendrę. Jie davė jam nendrę į dešinę ranką 
(Mt. 27-29). 

II. KAREIVIAI ERŠKĖČIŲ VAINIKA 
UŽDĖJO ANT JĖZAUS GALVOS. Jėzus, žy- 
dų karalius, apvilktas karališkais rūbais sėdi ant 
sosto. Trūksta dar karūnos. O kokią karūną duos 
tau, o Jėzau, besityčioją kareiviai? Aišku, kad 
Jėzaus visų pažemintai, paniekintai galvai ne- 
bus duota Dovydo brangiais akmenimis nusags- 
tyta, ar Saliamono išminties perlais papuošta 
karūna. Nors Jėzus yra pasaulio Viešpats ir ver- 
tas brangesnės, negu Dovydo ar Saliamono ka- 
rūnos. Tačiau, jis dabar nusižeminęs ir atsida- 
vęs į nusidėjėlių rankas. Nusidėjėliai Jėzų ati- 
davė budeliams, kurie vaizduodamiesi Jį kara- 
liumi, davė jam karališkus rūbus, sostą. Bude- 
liai netrukus duos ir karūną. Karūnos, tiesa, 
nėra. Bet štai dygūs erškėčiai. Jie bus labai tin- 
kami žydų karaliaus vainikui. Evangelija sako: 
Kareiviai nupynę iš erškėčių vainiką, dėjo ant 
galvos (Mat. 27, 29). O piktadarybe! Jėzus ant 
sosto, ir jam ant galvos vainikas. Tai ne gėlių, 
tai iš dygių šakų supintas vainikas, kuriuo ka- 
rūnuojama tavo, o Jėzau, galva! Dievas, vary- 
„damas iš Rojaus Adomą, tarė: Prakeikta bus 
žemė, kuri tau ugdys usnis ir erškėčius. Dabar 
iš erškėčių pinamas Jėzui vainikas, O baiseny- 

be! Palestinos erškėčiai nepaprastai dygūs. Jie 
ilgio daugiau poros centimetrų. Tokiomis ada- 
tomis sagstytas vainikas Jėzui spaudžiamas ant 
galvos. O nedėkingume nusidėjusio žmogaus! 
Jėzus sutvėrė dangų, ir žemę apsodino gražiau- 
siomis gėlėmis. Tačiau jo rankų padaras, ištvir- 
kęs kareivis, jam spyglių vainiką spaudžia ant 
galvos! Kareiviai mušė per erškėčių vainiką, kad 
spygliai -smigtų į galvą. Jėzaus galva, sužeista 
plakimo botagais, vėl draskoma erškėčių spyg- 
liais. Tačiau Jėzus ką daro? Jis sėdi ant kala- 
dės, laiko rankoje nendrę, erškėčiais vainikuotą 
galvą nulenkęs kenčia ir tyliai meldžias. Jėzus 
meldžiasi už kareivius, kurie iš jo tyčiojasi. Jė- 
zus meldžias už tautiečius, kurie jį išdavė. Ku- 
rie mane išdavė, turi didesnę nuodėmę. Jėzus 
meldžias už apaštalus ir tikinčiuosius, kad jie, 
svarstydami sumuštą, pažemintą, kraujuose pa- 
sruvusį Jėzų, kentėjimų valandose semtųsi iš- 
tvermės. O, kas supras Jėzaus kantrybės pa- 
slaptį? Kareiviai tyčiojasi. Jėzus kantriai ken- 
čia. Jie, nupynę vainiką iš erškėčių, uždėjo ant 
galvos. 

III. KAREIVIAI ŠAUKĖ: SVEIKAS, ŽYV- 
DŲ KARALIAU! Karalius reikalingas karališ- 
kos pagarbos. Karaliai laiko būrius dvariškių, 
kad jie tarnautų jų didenybėms. Jėzus karalius 
ant sosto. Štai ir dvariškiai. O kaip skirtingi 
šie dvariškiai nuo tų, kurie turėjo būti prie Jė- 
zaus kojų! Kas yra Jėzus? Jis yra dangaus Tė- 
vo siųstasis. Apie jį rašo Šv. Paulius sakyda- 
mas: Tu mano Sūnus, aš šiandien pagimdžiau 

tave. Jį turės pagarbinti visi Dievo angelai. 
Apie angelus jis juk sako: Vėjus jis daro sau 
pasiuntinius ir ugnies liepsną šau tarnus: Sū- 
nui gi: Tavo, o Dieve, sostas per amžių amžius; 
tavo karaliavimo lazda teisybės lazda, Tu my- 
lėjai teisybę ir nekentei neteisybės; todėl tavo 
Dievas patepė, o Dieve, džiaugsmo aliejumi la- 
biau, kaip tavo draugininkus (Žyd. 1, 5-9). Tačiau 
Jėzus, kaip auka už žmonių nuodėmes, pavestas 
nusidėjėliams. Nusidėjėliai duoda Jėzui kara- 
lišką garbę tyčiodamiesi: | Jie mušė jo galvą 
nendre, spiaudė į jį ir atsiklaupę garbino ji 
(Mr. 15, 19). O baisus pasityčiojime! Kareiviai, 
vieni puola prieš Jėzų ant kelių ir keldamiesi 
plaštaka suduoda į Jo švenčiausią veidą, kiti, 
priklaupdami, spiauja į veidą, treti, ištraukę iš 
rankų nendrę, smogia į galvą, vainikuotą erškė- 
čiais. Jėzaus veidas nuo spyglių vėl apsipila 
kraujais. Jis darosi raudonas, kaip raudonas jo 
ant pečių užmestas apsiaustas. O kaip būtų 
lengva tau, o Jėzau, kentėti, jei tu būtum gir- 
dėjęs nors vieną užuojautos žodelį! Tačiau da- 
bar... dabar tu draskomas, it avinėlis plėšriųjų 
vilkų. Evangelija pastebi: „Ir atsiklaupdami ties 
juo, tyčiojosi iš jo sakydami: Sveikas, žydų ka- 
raliau! (Mat. 27, 29). Taip. Erškėčiai skaudžiai 
žeidė Jėzaus galvą. Tačiau šie žodžiai dar bai- 
siau žeidė krauju ir žaizdomis apsipylusio Jė- 
zaus širdį. Jėzus tačiau sėdi ir kenčia. Jis, tarsi 
piaunamasis avinėlis, neatveria burnos. Jis ken- 
čia ir kantrybe moko nusižeminimo. Jėzaus pa- 
niekinimas, tai priešprieša žmogaus puikybei. 


Iš 

O kaip lengvai Jieva įtikėjo rojaus sode! Jai 
nusibodo laimingas gyvenimas ir ji, puikybės 
žadinama, troško susilyginti su Dievu. Jieva! Tu 
kopi ant puikybės sosto ir nužengi į vargų duobę. 
Pažvelk į Jėzų sėdintį ant pažeminimo sosto. 
Jis, kareivio skarmalu ant pečių, erškėčių vai- 
niku ant galvos, nendre rankoje kenčia mokė- 
damas kraujo duoklę už žmonių puikybės troš- 
kimus. Jėzus, papuoštas karališkais ženklais, 
kenčia ir tyli. Tačiau ateis valanda, ir tie ka- 
rališki ženklai, kurie yra paniekinimo įrankiai, 
liks Dieviškos garbės ženklais. Kristaus valan- 
doje tas paniekinantis apsiaustas puikuoliams 
pasirodys, kaip nepermaldaujantis teisėjas už 
jų puikybės nuodėmes. Ogi aštrių erškėčių vai- 
nikas bus užgėdinimo ženklas visiems malonu- 
mų ieškotojams. Kristaus karališkoji nendrė pa- 
saulio valdovams būs skaudi rykštė už jų ne- 
teisybes. O Jėzau, tu nuleidęs galvą, skaudama 
širdimi svarstai baisų nusidėjėlio likimą. Tu 
tyli, nes dar tamsybių galybės valanda. Tačiau 
žinau, nes tu pats sakei: ateis valanda, kurioje 
su karališkais ženklais pasirodysi dangaus de- 
besyse Dieviškos galybės majestote reikalau- 
damas apyskaitos, kiek kas bus pasinaudojęs tavo 
nuolankumu. Kareiviai šaukė: Sveikas, žydų 
karaliau, tačiau Jėzus nusižeminęs tyli ir ty- 
lėdamas moko kantrybės neteisybių valandose. 

O erškėčiais apvainikuotasis, purpuru apvilk- 
tasis, nendre mušamasis Jėzau! Savo begaliniu 
nusižeminimu suteik man malonės, kad kiek- 
vieną mano garbės troškimą numalšinčiau Tavo 

aštrių erškėčių vainiko prisiminimu: Suteik 
man, Jėzau, nuolankumo dorybę, aš tavęs pra- 
šau iš gilumos širdies kalbėdamas: Jėzau rą- 
mus ir nuolankios širdies, pasigailėk mūsų! 

Pasiryžimas: Šiandien savimylą numalšinsiu 
Jėzaus erškėčių vainiku. 


21. Mąstymas 
ŠTAI ŽMOGUS! 


1. Įsivaizduok purpuru apvilktą, erškėčiais 
apvainikuotą, nendre rankoje Jėzų, kurį Pilo- 
tas rodydamas minioms, tarė: „Štai žmogus!“ 
(Jon; 18, 5). 

2. O pasigailėjimo vertas Jėzau! Suteik gai- 
vinančios malonės, kad svarstydamas „štai žmo- 
gus“ liudijimą, suprasčiau jo amžinai tverian- 
čią reikšmę. 

Pilotas, ėmęs nuplaktą, erškėčiais vainikuo- 
tą, karališka nendre rankoje Jėzų, išvedė prieš 
minias ir tarė: Štai žmogus. Valandėlei, užmir- 
šęs gyvenimo reikalus, suspietęs dėmesį, sukau- 
Pęs mintis, širdies gilumoje svarstyk šių žodžių 
neišsemiamą reikšmę. Žodžiai „Štai žmogus“ 
nėra vien stabmeldžio Piloto liudijimas: Jie yra 
pačios Švenčiausios Trejybės liudijimas žmo- 
nijai, Rašto žinovams, kraujo ištroškusiai mi- 
niai, kas yra Jėzus. Gilindamasis į neišsemiamą 
liudijimo reikšmę, šiame mąstyme, kiek atydžiau 
pasvarstyk: | 

I. Žmonija, — Štai Žmogus!“ 
II. Rašto žinovai, — Šiai Žmogus! 
III. Minios, — Štai Žmogus! 


I. ŽMONIJA, — ŠTAI ŽMOGUS! Štai 
Žmogus, tai ne Piloto išminties posakis; tai ne 
filosofų gilaus protavimo išdava: Jie yra pa- 
čios Švenčiausios Trejybės liudijimas, kas yra 
su erškėčių vainiku ant galvos, su kareivio skar- 
malu ant pečių, su cukraus nendre rankoje Jė- 
zus. Per Piloto lūpas Dangaus Tėvas, tarsi, ta- 
ria: Nupuolusi žmonija, štai žiūrėk, šitas žmo- 
gus yra mano numylėtas Sūnus. Tasai yra mano 
mylimasis Sūnus, kuriame aš turiu daug pasi- 
mėgimo. (Mat. 3, 17). Toliau. Nupuolusi žmo- 
nija žiūrėk, šitas žmogus yra tavo Atpirkėjas. 
Žmonija! Dar rojuje esu tau žadėjęs Atpirkėją. 
Štai dabar pažvelk: jis, karališkais ženklais pa- 
puoštas, stovi tavo akivaizdoje! Jis, nekalčiau- 
sias Avinėlis, pats būdamas be sutepties, prisi- 
ėmė tavo, žmonija, kaltes. Jis, nuo galvos lig 
kojų pado apsidengęs žaizdomis, savo kraujo 
kaina moka tavo, žmonija, nuodėmėmis užtrauk- 
tas skolas. Žmonija, šiai žmogus, Dievo Avinė- 
lis, kuris naikina pasaulio nuodėmę! Jis ap- 
vilktas pajuokos skarmalu, kad parodytų, kaip 
biauri yra nuodėmė. Jis duodasi žeminamas, 
kad nuodėmės pažemintą žmogų pakeltų prie 
Dievo. Žmonija, žiūrėki į Jėzų, ir dėki ant jo 
savo kaltes: Jis jas sunaikins savo krauju. Štai 
Žmogus, per kurį ateina pasauliui išganymas, 
nuteisinimas ir malonė, Žmonija, matyk jame 
savo Išganytoją! , 

Toliau. Štai Žmogus! Žmonija, tas žmogus, 
tai tavo karalius. Tėmykis gerai. Jis dabar ap- 
vilktas kareivio skarmalu, erškėčiais apvainikuo- 
tas, paniekos nendrę laiko rankoje. Jis paslėpė 
savo dievišką galią, kad pasireikštų tamsybių 
galybė. Jis kenčia neatverdamas burnos, kad 
savo krauju pirktų, jau ir taip jam priklausan- 
čias sielas. Jis sutvėrė žmogų į Savo paveikslą 
ir panašumą, ir dabar jį nupuolusį atperka, Jis 
paniekintas. Bet ateis valanda, kad šis paniekos 
skarmalas žibės skaisčiau, negu saulė, erškėčių 
vainikas — ryškiau, negu skaisčiausi deiman- 
tai, šioji dešinėje esanti lazda rodys didesnės 
galios, negu visos pasaulio galiūnų jėgos. Žmo- 
nija! Įsižiūrėk į savo karaliaus veidą, kad jį 
pažintum teismo dienoje. Daug yra buvę ir dar 
bus žmonijos karalių. Tačiau jų valdžios galia 
ribota. Šitas tačiau neribota valdžia viešpatau- 
ja per amžius. Žmonija, Štai Žmogus, tai bega- . 
linė Dievo meilė. Šv. Jonas sako: Taip Dievas 
numylėjo pasaulį, jog savo viengimį Sūnų davė, 
kad kiekvienas, kuris į jį tiki, nepražūtų, bet 
turėtų amžiną gyvenimą (Jon. 3, 16). Žmonija, 
įsižiūrėk gerai savo geradarį, kurį Pilotas ro- 
dydamas taria: Štai Žmogus! 

II. RAŠTO ŽINOVAI, — ŠTAI ŽMOGUS! 
Dar svarbesnis liudijimas Rašto žinovams, kuni- 
gams, parizėjams, tautos vadams, kurie dega ne- 
apykanta norėdami Jėzų nužudyti. Dievas -per 
stabmeldžio Piloto lūpas taria: Štai žmogus! 
O šimtą kartų įsitėmintini žodžiai! Žmonės bū- 
simo Mesijo tik laukia, kai Rašto žinovai turi 

jį nurodyti. Žmonės tik nujaučia, kai Rašto ži- 


novai skaito pranašystes. Žmonės, matydami Jė- 
zaus darbus, gali ir nesusigaudyti, kai Rašto 
žinovai iš pranašysčių turi pažinti Mesijo bruo- 
žus. Todėl, Rašto žinovai: Štai šitas žmogus, yra 
Dievo žadėtasis, Pranašų nusakytasis, darbais 
įrodytasis Mesijas. Jūs įsižiūrėkite gerai. Raš- 
to žinovai, įsižiūrėkite į pasiuntinį ir vyriausią- 
ji mūsų išpažinimo kunigą, į Jėzų, kuris yra 
ištikimas jį pastačiusiam (Žyd. 3, 1-2). Raš- 
to žinovai! Tyrinėkite savo šauksmus, kad ne- 
būtumėte peiktini, kaip ir jūsų tėvai, kurie tei- 
sė ir akmenimis užmušinėjo pranašus. Jūs ku- 


nigai, sinagogos tarnai, įsižiūrėkite, štai į ši- 


pranašystes ir laukiate garbingo Mesijo, kuris 
atpirks tautą iš visų jos nedorybių. Štai, žiūrė- 
kite: Jis jau prieš jus. Erškėčių vainikas jam 
ant galvos, karališka rykšte rankoje. Žiūrėkite 
ir pažinkite: Jis yra jūsų Dievas ir Gelbėtojas. 
Jis. savo burnos kalaviju, trupina stabmeldžių 
tamsybes, savo žodžio galia graudina didžiau- 
šius nusidėjėlius, savo gailestinga širdimi pa- 
traukia minias, savo stebuklais verčia šaukti bū- 
rius: Didis pranašas kilo mūsų tarpe, ir Dievas 
aplankė savo tautą (Luk. 7, 16). Todėl, Rašto 

žinovai, kunigai, parizėjai, kodėl užsikirtote? 
Štai žmogus, pranašas, Mesijas, Dievas prieš 
jus. Jis nusižeminęs ima jūsų kaltes ant savęs. 
Pulkite prieš jį. Jam atiduokite giliausią pa- 
garbą! Pilotas kreipiasi į užkietėjusias išrink- 
tosios tautos širdis ir nesijausdamas pranašauja. 
Jis didelius skelbia dalykus, kad pasaulis žino- 
tų, jog nieko nebuvo paslėpta. Pilotas, stabmel- 
dys, nevertiems sinagogos atstovams primena 
pranašystes. Jis, rodydamas Jėzų, mokina: Štai 
žmogus! kurio jūs laukėte, ir kuris turi atpirk- 
ti ne tik Izraelį, bet visą pasaulį. Tačiau nak- 
tis nepakenčia šviesos, uola nedreba po vabalo 
kojomis, taip nepabunda pragarui parsidavusio 
širdis. Piktasis užrišo Rašto žinovų akis, nutu- 
kino jų širdis, apkurtino ausis, kad jie maty- 
tų ir priešintyųsi, girdėtų ir nesuprastų, jaustų 
ir nepamylėtų. Pilotas rodydamas taria: Štai 
žmogus!, o žydai niekindami šaukia: Šalin jį, 
šalin jį, prie kryžiaus! 

III. MINIOS, — ŠTAI ŽMOGUS! Pilotas 
išveda Jėzų prieš minias. Kas yra tos minios? 
Jos yra tos pačios, kurios atvedė Jėzų į Piloto 
teismą, kurios reikalauja kryžiaus mirties. Pi- 
lotas dabar kreipiasi į minias, nors paskutinėje 
valandėlėje, Jėzui maldaudamas užuojautos. Jis, 
rodydamas Jėzų minioms, taria: Štai žmogus! 
Minios! Jūs norėjote Jėzaus kraujo. Štai, žiū- 
rėkite: jau nuo kojos pado iki viršugalvio nė- 
ra jame nieko sveika, žaizdos, randai ir tinstan- 
tys skauduliai, neaprišti, negydomi gydyklų ir 
nesuvilgyti aliejumi, Visa galva skaudanti, ir 

visa širdis nuliūdusi... (Iz. 1, 6. 5). Jėzus ne- 
kaltas. Bet jis nuplaktas. todėl, kad jūs reika- 
laujate jo mirties. Jis sukapotas botagų kirčiais. 
Iš žaizdos į žaizdą sunkiasi kraujas. Jo galva 
suspausta erškėčiais ir veidas pasruvęs kraujuo- 
se. Minios, žiūrėkite ir pasisotinkite! Jo plau- 
kai sulipę, lūpos sukepusios. Jis kenčia neat- 
verdamas burnos: Jo kantrybė maldauja pasi- 
gailėti. Pilotas sujaudintas. Jo lūpos garsina 
paslaptingus žodžius. Jis daro pastangų, kad 
išgelbėtų Jėzaus gyvybę. Kenčiančiam žmogui 
kiečiausia širdis reiškia užuojautos. Ogi Jėzus 
yra tokioje apverktinoje išvaizdoje, kad, rodos, 
kiečiausia širdis turi pravirkti. Pilotas maldau- 
ja meilės, už begalinę Jėzaus meilę. Meilė ašt- 
riais erškėčiais apvainikavo Jėzaus galvą. Mei- 
lė lašina švenčiausią Jėzaus kraują. Meilė ver- 
čia pasižeminti ir tylėti. Meilės Jėzus nori ir 
iš minios. Minios! Štai žmogus! Jis meilės ry- 
šiais surištas, sumuštas, sukruvintas, pažemin- 
tas. Beširdės minios! Jėzus pasigailėjimo, pa- 
sigailėjimo reikalingas ne mirties! O Dieve! 
Kas sugebės atjausti šį, taip graudų reginį? Kas 
supras tavo, o Jėzau, kantrybės reikšmę? Kas 
įkainuos tavo meilės auką? Mes svarstome, vaiz- 
duojamės, ir nesuprantame, kodėl taip pasiže- 
minai, Jėzau, ir kodėl taip negailestingai liko 
apmokėta tavo meilė? Pilotas prašo pasigailė- 
jimo, ogi minios niekšiškai šaukia: Šalin jį, ša- 
lin jį! Jėzau! Tavo kraujas jau sriuvena per 
veidą ir krūtinę. Tačiau minios pasiryžusios 
iščiulpti jį lig paskutinio lašo. Pilotas rodo: 

Štai žmogus! pasigailėkit jo! Minios reikalau- 
ja: Greičiau pasirašyk mirties sprendimą! Tai 
ne minių šauksmas. Tai pragaro dvasių kauks- 
mas, kurioms duota valanda. Jėzus miršta už 
sielas. Tačiau pragaras negali nurimti. Jėzus 
meilės trokšta, Tačiau pragaras jam rodo negai- 
lestingus dantis. Štai žmogus! Minios, pasiten- 
kinkite jo kraujo lašais! 

O Išganytojau! Pilotas tau maldavo pasigai- 
lėjimo, bet beširdės minios troško tavo mirties. 
Mano suspaudimų valandose, o Jėzau, duok man 
prisiminti tavo begalinę kantrybę, aš tavęs mal- 
dauju iš gilumo širdies kalbėdamas: Kristaus 
siela, pašvęsk mane!.. 

Pasiryžimas: Žodžiais: Štai žmogus! šian- 
dien Jėzui pašvęsiu mano kryželius! 

22. Mąstymas 


JĖZUI MIRTIES IŠTARMĖ 


1. Įsivaizduok rankas besiplaunantį Pilotą ta- 
riantį: Aš nėsu kaltas šito teisiojo kraujo, jūs 
žinokitės (Mat. 27, 24). 

š 2. -O mirti pasmerktas Jėzau! Suteik man 

malonės, kad, mąstydamas tavo pasmerkimą, iš- 
mokčiau priimti žmonių teisingus ar neteisin- 
gus smerkimus. 

Kitados Abraomo vienatinis sūnus Izaokas, 
nešdamas ant pečių malkas, klausė tėvo: štai 
malkos, ugnis, peilis, kur yra auka? Pilotas, pa- 
rodęs nuplaktą, erškėčiais apvainikuotą Jėzų, 
galutinai parengė jį aukai. Štai visa jau pareng- 
ta, tik reikia žodžio: Imkite ir prikalkite. Gi- 
lindamasis į Jėzaus mirties ištarmę, šiame mąs- 
tyme svarstyk: 

I. Jis padarė iš savęs Dievo Sūnų. 

II. Jei šitą paleisi, tu nesi ciesoriaus 
prietelis. 

III. Aš nesu kaltas šito teisiojo kraujo. 


I. JIS PADARĖ Iš SAVES DIEVO SŪNŲ. 
Pilotas, rodydamas žydams Jėzų, labai apsivy- 
lė. Jis manė kraujo ištroškusiose širdyse su- 
žadinti meilę. Bet jo žodžiai: Štai žmogus, iš- 
šaukė grumojimą pačiam Pilotui. Jėzus, nuvar- 
g€s, sumuštas, skarmalais apvilktas stovi prieš 
Pilotą ir minias. Tačiau tautiečių širdys nereiš- 
kia užuojautos. Pilotas šaukia: Štai žmogus, o 

tautiečiai, raginami vadų, rėkia: Ant kryžiaus, 
ant kryžiaus jį. (Jon. 19, 6). Pilotas nesusigau- 
do. Jis negali suprasti, kodėl toks įtūžimas. To- 
dėl dabar, dalinai susigraudinęs, dalinai pasi- 
tyčiodamas, kreipiasi į šaukiančiuosius tarda- 
mas: Imkite jį jūs ir prikalkite ant kryžiaus, nes 
aš nerandu jame kaltės (Jon. 19, 6). O teisu- 
sis Jėzau! Pilotas neturi už ką tave pasmerkti. 
Jis manosi gana tave, o Jėzau, pažeminęs, pa- 
lygindamas su Barabu, nuplakdindydamas, ap- 
vainikuodamas erškėčių karūna. Pasirašyti mir- 
ties ištarmę Pilotas neranda už ką. Tačiau įsta- 
tymo saugotojai pasiryžę laimėti. Jie nuo vieno 
kaltinimo puola prie kito. Ir štai, dabar, kai 
rodėsi, kad Jėzus bus paleistas, iš nevertų Raš- 
to žinovų burnų pasigirsta: Mes turime įstaty- 
mą ir, žiūrint įstatymo, jis turi mirti, nes pa- 
darė iš savęs Dievo Sūnų! (Jon. 19, 7). O bai- 
sūs tiesos žodžiai! Jūs kiaurai pervėrėte stab- 
meldžio Piloto širdį. Jūs amžinai skambėsite 
prakeikimu nevertiems Rašto žinovams! Žydų 
šauksmas: Mes turime įstatymą... jis turi mirti, 
yra pačių savęs pasmerkimas. Taip. Jūs, o žydai, 
turite įstatymą! Jūs, laikydamiesi įstatymo, jau- 
čiatės turį teisės pasmerkti Jėzų, nes jis vadinasi 
Dievo Sūnumi. Tačiau, vargšai, jūs nepagalvojate, 
kad, šaukdami: Mes turime įstatymą! smerkiate 
patį Įstatymo Davėją. Jūs žinote, kad Jėzus va- 
dinasi Dievo Sūnumi. Tačiau jūs. nesidrovite 
užmerkti akių prieš Įstatymo duotus pažadėji- 
mus ir pranašystes. Jūs Jėzui, Įstatymo ir Pra- 
našų Viešpačiui, reikalaujate mirties! O netei- 

sybe šio žemės kirmino! Čion skamba šiurpūs 
širdį užgaunanti Jėzaus žodžiai: Jei aš nebū- 
"čiau atėjęs ir nebūčiau jiems kalbėjęs, jie netu- 
rėtų nuodėmės; dabar jie neturi pasiteisinimo 
"iš savo nuodėmės... Jei nebūčiau tarp jų daręs 
darbų, kurių niekas nėra daręs, jie neturėtų nuo- 
dėmės; dabar gi jie matė ir nekenčia, kaip ma- 
nęs, taip ir mano Tėvo (Jon. 15, 22-25). Čion 
iš Rašto žinovų aidi: Mes turime įstatymą...! 
Žydų šauksmo žodžiai sujudina dangų, žemę ir 
pragarą. Dangus stebisi, kaip didelis žmonių 
apjakimas. Pragaras džiaugiasi, kad didelis skai- 
| čius tarnų. Žemėje stabmeldys Pilotas nusigąs- 
ta, nes kažkas antgamtiško skamba jo ausyse. 
Mes turime įstatymą ir, žiūrint įstatymo, jis tu- 
ri mirti, nes padarė iš savęs Dievo Sūnų (Jon. 
19,7). S 


II. JEI ŠITĄ PALEISI, TU NESI CIE- 
SORIAUS PRIETELIS. Jėzus Dievo Sūnus! 
„ Pilotai, ar tu supranti? Ar žinai ką reiškia? 
Taip. Pilotas, išgirdęs šiuos žodžius, nusigan- 
do. Vaje tu mano: Jėzus Dievo Sūnus! Pilotas 
dreba, nes stabmeldžiui turėti reikalų su dievų 
vaikais yra daugiau, negu neparanku. Po kiek 
mėginimų, po nežmoniškos Jėzaus kantrybės 
dabar primena, kad Jėzus Dievo Sūnus. Kas ži- 
no, kas čion darosi? Juk žmogui nesiteisinti, 
nereikalauti laisvės, tai tikrai kažkas nesupran- 
tama, Ogi Jėzus į visus kaltinimus arba nieko 
neatsako, arba atsako tik labai trumpai. Dabar 
jis vadinamas Dievo Sūnumi. Kas čia bus? Kas 
daryti? Nusigandęs Pilotas skubiai ima Jėzų, 

vedasi į teismo vietą ir klausia: Iš kur tu? Ta- 
čiau Jėzus, kaip paprastai, tyli. Jėzus neatsako, 
nes jau tiek kartų nustatyta jo kilmė. Aiškin- 
tis, kad esąs Dievo Sūnus, būtų beprasmis lai- 
ko gaišinimas. Jei Jėzaus nesupranta žydai, net 
kunigai ir Rašto žinovai, tai ką išmanys dievų 
garbintojas? Jėzus tyli. Pilotas nebetveria. Die- 
vo Sūnaus garsas Pilotui spaudžia smegenis. 
Tat karščiuodamasis kreipiasi į Jėzų: Tu man 
neatsakai? Ar nežinai, kad aš turiu valdžios 
prikalti tavę ant kryžiaus, ir turiu valdžios pa- 
leisti tave? (Jon. 19,10). Jėzus atsako pabrėž- 
damas: Tu neturėtumei prieš mane jokios val- 
džios, jei tau nebūtų duota iš aukštybės. Todėl, 
kas mane tau įdavė, turi didesnę nuodėmę. (Jon. 
19, 11). Pilotas sumišęs. Jis, žūt būt, pasiryžta 
Jėzų paleisti. Tas Jėzus, savo kantrybe prane- 
ša visokį žmogiškumą. Jis yra vadinamas Die- 
vo Sūnumi. Ne, negaliu! Tegul jie eina nuo 
mano galvos. Aš jo užmušti negaliu. 

Tačiau žydai nesnaudžia. Jie griebiasi pa- 
čios aštriausios vilyčios. Lig šiol jie sprendimą 
norėjo išgauti teisės keliu. Bet mato, jog Pilo- 
tas išsigandęs linksta prieš dievišką Jėzaus var- 
dą. Ne. Reikia griebtis spaudimo. Ir iš nedėkin- 
gųjų lūpų pasigirsta Pilotui asmeniškas prie- 
kaištas: „Jei šitą paleisi, tu nesi ciesoriaus prie- 
telis, nes kiekvienas, kuris daro iš savęs kara- 
lių, priešinasi ciesoriui“. (Jon. 19,12). Šie žo- 
džiai Pilotui, tarsi kardas į širdį. Kai eina daly- 
kas tik apie Jėzų ir žydus, tai maža bėda. Bet kar- 
tą liečiamas mano asmuo — jau nėra gerai. Pi- 

lotas yra Tiberijaus vietininkas, Jis valdo šalį, 
kaip neaprėžtas valdovas. Sąžinė suteršta. As- 
meniški reikalai daug kame kalba prieš teisė- 
tumą. Ogi dabar, kai žydai kaltina Jėzų, jog jis 
yra karalius, ir aš, Pilotas, jį paleisiu! Jie tik- 
rai mane įskųs Tiberijui ir man galas. Kad būtų 
kitokis reikalas, dar pusė bėdos. Bet, dabar, kai 
žydai kaltins mane už karaliaus paleidimą, tik- 
rai gali išeiti blogai. Piloto viduj verda kova. 
Tačiau egoizmas nugali teisybę. Pilotas nesi- 
ginčija. Jis ima Jėzų, veda prie teismo kresės 
ir taria paskutinį žodį. Tas Jėzus mažai kam ži- 
nomas. Jis keistai laikosi teismuose. Čion visi 
prieš jį. Kaltina net mane, kad neištikimas cie- 
soriui. Kamgi aš turiu svyruoti? Kam gi turiu 
rizikuoti? Argi nėra pakankamai Palestinoje 
medžių, Jeruzalėje vinių, kad Jėzų prikaldin- 
čiau prie kryžiaus? To nori jo tauta, rabinai, 
tautos vadai. Kam gi man priešintis? — Ir po 
ilgos kovos, didelių svyravimų laimi neteisybė. 
„Pilotas išvedė Jėzų laukan ir atsisėdo teismo 
kresėje“. (Jon. 19,13), 


III. AŠ NESU KALTAS ŠITO TEISIO- 
JO KRAUJO. Sprendžiamasis momentas. Pilo- 
tas nugalėtas. Jis keršija žydams baisia prie- 
saika. Jis dar kartą stato prieš minias Jėzų ir 
šaukia: Štai jūsų karalius !.. Ar aš turiu pri- 
kalti ant kryžiaus jūsų karalių? (Jon. 19, 14. 15). 
O amžinai reikšmingas klausime! Pilotai, tu ne- 
jučiomis, iškilmingai, teismo akyvaizdoje, ver- 
ti žydus atsižadėti, ką Dievas per amžius jiems 
yra davęs. Pilotai, klausykis, kaip žydai, per 

vadų lūpas, iškilmingai atsižada savo karaliaus: 
Mes neturime karaliaus, tiktai ciesorių. (Jon. 
19, 15). Teisingai liudiji, Kajifai! Tikrai netu- 
ri savo karaliaus, nes tavo sąžinę parduodi vel- 
niui ir gyvenimo nepriklausomybę stabmel- 
džiams. Pats iškilmingai, teismo akyse, atsižadi, 
ką Dievas yra davęs tavo tėvams! Baisus už- 
sigynime, pražūtingoji apostazija! Pilotas, 
šauksmų nugalėtas, ima vandenį ir, plaudama- 
sis rankas, daro neteisingiausią ištarmę. O dan- 
gau! Kaip tu sulaikai angelus, kad jie neuž- 
stoja Jėzaus, savo Karaliaus, garbės? Pilotas 
jau bent šešis kartus pareiškė, kad Jėzus nekaltas. 
Ogi dabar ima vandens, plaujasi rankas ir vėl 
taria: Aš nesu kaltas šito teisiojo kraujo, jūs 
žinokitės (Mt. 27,24). Baisi ištarmė! Ji baisi 
Pilotui, nes jis elgiasi prieš savo sąžinę. Pilo- 
tai, sakai tautos, kareivių akyvaizdoje, kad Jė- 
zus nekaltas, ir tu teisi jį mirti! Pilotai! ran- 
kas plaujiesi vandeniu, bet jas sutepi nekalto 
Jėzaus krauju! Pilotai. Tu plaujiesi rankas, kai 
tavo sąžinę sutepi neteisybe! O Jėzaus širdį 
perveriantis mirties sprendime! Jėzus atėjo 
žmones mokinti tiesos, o žmonės jį kala prie 
kryžiaus. Jėzus atėjo meilę sėti į žmonių šir- 
dis, o tos širdys dega neapykantos ugnimi, Jė- 
zus atėjo dangų atidaryti, kelią parodyti prie 
Dievo,o žmonės sotinasi antpuolimu, O baisi, baisi 
Jėzui mirties ištarmė, nes ji skambės laikuose ir 
bus nepermaldaujamas atmetimas teismo dienoje. 
Baisi ištarmė žydams, nes jie atsižadėjo savo Die- 
vo, savo karaliaus, savo Atpirkėjo. Žydų šauks- 

mas: Jo kraujas teesie ant mūsų ir vaikų mūsų 
(Mt. 27,25) pasiliks baisaus prakeikimo ištar- 
me. Abraomas troško matyti Jėzaus dieną ir jo 
siela laukė valandos, kurioje Jėzus savo krauju 
nuplaus jo nuodėmes, Džiaugiasi teisieji pat- 
rijarkai, Dievo pašauktieji pranašai tekančia iš- 
ganymo viltimi. Jie, dvasios įkvėpti, matė bū- 
simąjį Mesiją ir džiaugėsi, kad Dievas aplan- 
kys savo tautą. Tačiau jų ainiai, nupuolę sū- 
nūs, niekina Jėzaus kraują, užsitraukdami am- 
žiną prakeikimą. Sudrebėki, mano siela, maty- 
dama, kur veda žmogų tamsybių galybė. Stab- 
meldys plaujasi rankas, teisindamasis prieš prie- 
vartą. Ogi apakę Rašto žinovai galvas kiša į pra- 
garo kilpas šaukdami: Jo kraujas teėsie ant 
mūsų ir vaikų mūsų (Mt. 27, 25). 

O, mirti pasmerktas Jėzau, Štai aš, skausmo su- 
spausta širdimi, žvilkterių į mano sąžinės gel- 
mes ir drebėdamas prisimenu mano gyvenimo 
dienas! O kiek jose yra buvę prieštaravimų, 
skaudžių tavęs, o Jėzau, užsigynimų? Suteik man 
malonės, aš tavęs, o Jėzau, prašau kalbėdamas: 
Kristaus siela, pašvęsk mane!.., 

Pasiryžimas: Šiandien pasmerktam Jėzui pa- 
aukosiu savo širdį! 


JĖZAUS KANČIA NEšANT 
KRYŽIŲ 


23 Mąstymas 
JĖZUS IMA KRYŽIŲ 


1. Įsivaizduok Pilotą, pasirašantį mirties iš- 
tarmę ir Jėzų atiduodamą prikryžiuoti: Tuomet 
jis padavė jį jiems prikalti prie kryžiaus (Jon. 
19, 16). 

2. O kryžių imantis Jėzau! Savo gaivinančia 
malone stiprink mano valią, kad mąstymo min- 
tys paragintų kasdienio gyvenimo kryželius pa- 
švęsti tavo kryžiumi. 

Pilotas nugalėtas. Jis pasirašo mirties iš- 
tarmę. Karininkas ją skaito Jėzui ir minioms. 
Pilotas skelbia: Jėzus iš Nazareto pasmerktas 
mirti. Ogi dangaus Tėvas garsina: Mano vie- 
nintelis Sūnus aukojasi už žmonių sielas. Aš su- 
dėjau žmonių nedorybes ant jo pečių ir jį įpa- 
reigojau jas sunaikinti mirtimi ant kryžiaus! 
Mirties ištarmės paskelbimu prasideda Jėzaus 
kryžiaus kančios. Čion vėl atsiveria eilė šiurpių 
reginių, kurie traukia širdį atjausti, protą svars- 
tyti, valią pasisavinti, sielą sotintis. Šiame mąs- 
tyme svarstyk: 

I. Jėzaus mirties antraštė. 
II. Jėzaus kryžius. 
IiI. Tuomet jis padavė jį jiems. 
I. JĖZAUS MIRTIES ANTRAŠTĖ., Van- 

dens lašai nuo Piloto rankų nuriedėjo. Baisūs 
žodžiai: Aš neesu kaltas šito teisiojo kraujo 
(Mt. 27, 24), nuaidėjo. Tačiau Pilotas neramus: 

L „Jis Jėzui skelbia mirties sprendimą, bet pats 
jaučiasi nugalėtas. Jo sieloje verda baimė, ne- 
 apykanta, kerštas. Jam rodosi, kad Jėzus ty- 
lėjimu jį yra pasmerkęs žiauriau, negu mirti. 
Pilotas susigraužęs eina į teismo raštinę, dik- 
tuoja ištarmės tekstą, kurią pasmerktasis turi 
neštis pasikabinęs po kaklu. Kokią ištarmę da- 
bar, o Jėzau, 'padiktuos Pilotas? Pilotas žino, 
kad Jėzus yra keršto auka. Jis rūpinosi, kad 
išvaduotų nekaltąjį. Tačiau visa veltui, Žydai 
Jėzui reikalauja mirties. Pasityčiodamas ir iro- 
niškai keršydamas žydams Pilotas net trimis 
kalbomis padiktuoja Jėzaus mirties ištarmę. Jė- 
zus Nazarėnas žydų karalius (Jon. 19, 19). Pilo- 
tas ištarmės antrašte, nežinodamas, dar kartą 
pabrėžia žydų tautai Dievo pasmerkimą. Pilotas 

“ parašė šventą tiesą. Šv. Dvasia per stabmeldį 
paSkelbė šventą apreiškimo paslaptį: Jėzus yra 
Dievo siųstasis žydų karalius! Tautos vadai, Raš- 

to žinovai, kunigai jį reikalavo prikalti prie 
kryžiaus. Jie atsižadėjo Dievo siųstojo kara- 
liaus. Pilotas tai užrašė palikdamas neišdildo- 
mą liudijimą. Pilotas užrašė žydiškai, kad žy- 
dai žinotų; graikiškai, kad graikiškai kalban- 
tieji suprastų; romėniškai, kad romėnai skaity- 
tų. Viešai, visam pasauliui, Pilotas paskelbė, 
kad žydai, prikaldami Jėzų į kryžių, atsižadė- 
: jo savo karaliaus. Žydų vadai neramūs. Tačiau 
Jėzus ramus. Pilotas skelbia ištarmę, Jėzus ra- 

mus. Minios, tarsi išalkę vilkai, šaukia jo krau- 
jo, Jėzus vis ramus. Jėzus su dangiška šypsena 
žiūri į neteisybėmis suteptas širdis ir pasiry- 
žęs jas nuplauti savo brangiausiu krauju. Jis, 
nusižeminęs, širdies gilumoje kartoja dangaus 
Tėvui: — Tu, Tėve, norėjai, kad aš eičiau. Štai - 
aš paklusnus pildyti tavo valią. Tu, Tėve, no- 
Tėjai, kad aš kryžiumi nuplaučiau nuodėmes, 
sumokėčiau žmonių skolas. Štai aš einu! — Jė- 
zus, anot šv. Pauliaus, pasidaręs paklusnus iki 
mirčiai, mirčiai gi ant kryžiaus (Pil. 2, 8). Tau- 
tos vadai, perskaitę viršuje kryžiaus padėtą 
antraštę, Pilotui sakė: Nerašyk žydų Karalius 
(Jon, 19, 21). Tačiau Pilotas ironiškai atkirto: 
Ką parašiau, parašiau (Jon. 19, 22). 


II. JĖZAUS KRYŽIUS. Šv. Jonas rašo: 
Tuomet jis padavė jį jiems prikalti ant kryžiaus 
(Jon. 19, 16). Ištarmė paskelbta, kryžius gal se- 
nai pagamintas, nes Antonijos pilyje niekad 
kryžių nebuvo stoka, reikia pradėti prikryžia- 
vimo darbas. Pilotas, norėdamas galutinai baig- 
ti šią taip įkyrėjusią bylą, taria kareiviui: Eik, 
išnešk kryžių! Atsiveria tvirtovės sandėlio du- 
rys ir kareivis išeina nešinąs didelį kryžių. Įsi- 
vaizduokite iš džiaugsmo trypiančias minias. Jų 
norai patenkinti. Jėzus pasmerktas žiauriausia 
mirtimi, mirtimi ant kryžiaus. Štai ir kryžius. 
Dar kartą pasklido miniose pragariškas šauks- 
mas: Ant kryžiaus, ant kryžiaus jį, greičiau ant 
kryžiaus! Dabar vėl meski žvilgsnį į Jėzų. Kam 
tas kryžius? Tai Jėzui. Ką minios reikalauja | 
prikalti greičiau? Tai Jėzų. Ką budeliai ims? 

Tai vėl Jėzų. Jėzus pasmerktas ir kryžius jau 
paruoštas. Bet Jėzus gal nusigąs? Gal sudre- 
bės išvydęs paniekinimo ženklą? Niekuomet. Jė- 
zus, pilnas rimties, susitelkęs, pažvelgia į kry- 
žių. Jėzaus veidas spindi dangiška šviesa. Jė- 
zui išnešamas kryžius, paniekinančios mirties 
įrankis. Tačiau Jėzus pasiryžęs kryžių padaryti 
garbės ženklu. Kryžius, tai kentėjimų ir panie- 
kinimo santrauka. Tačiau Jėzus kryžiuje mato 
dangaus Tėvo valią, išganymo, teisybės įrankį. 
Per kryžių turi pasireikšti nuodėmės baisumas, 
Dievo teisybė, pragaro niekingumas. Per kry- 
žių turi pasipilti Dievo gailestingumas, malonių 
šaltinis. Per kryžių turi suspindėti dangaus 
garbė. Per kryžių turės pasirodyti teisybė teis- 
mo dienoje. Todėl, Jėzus su džiaugsmu ima kry- 
žių, kad jį, savo krauju pašventinęs, padarytų iš- 
ganymo įrankiu. Jėzus ima paniekos medį, kad 
per jį parodytų dangaus garbę. O palaiminta- 
sis kryžiau, šaukė šv. Andriejus apaštalas ap- 
kabindamas jam paruoštą kryžių. O šimtus kar- 
tų daugiau palaimintas Jėzaus kryžiau, kuris esi 
pirmas visų kryžių, per kuriuos plaukia išgany- 
mas! Jėzaus kryžius, tai gera ir pikta pažinimo 
medis. Per Jėzaus kryžių pasireikš pragaro ga- 
lybė. Per Jėzaus kryžių ateis Dievo teisybė. 
Per Jėzaus kryžių paaiškės nuodėmės piktumas, 
Per garbės kryžių pasirodys Dievo teisybės ge- 
rumas. Jėzus ima kryžiaus medį, kuris yra paži- 
nimas gera ir pikta. Rojuje Ieva juokdamosi 
tiesė ranką prie medžio pažinimo gera ir pik- 
ta ir pasaulį įvedė į nuodėmes. Dabar Jėzus 

tiesia ranką prie kryžiaus medžio, kad pasaulį 
įvestų į meilės, aukos, šventumo gerybes., O 
nusidėjėli! Štai tavo sielos kaina! Jėzus ima 
kryžių, kad sumokėtų tavo nuodėmių skolas! O 
palaimintas Jėzaus kryžiau! S 

III. TUOMET JIS PAVEDĖ JĮ JIEMS. Kas 
mirtingųjų įkainuos šią Jėzaus kančios sceną? 
Šalies valdovas, teismo pirmininkas, nusiplovė 
rankas, pasirašė ištarmę, išnešdino kryžių. Jis 
taria paskutinį žodį, kuris duoda galios piktojo 
valiai. Imkite ir prikalkite jį prie kryžiaus! Kas 
apsakys tą minių šauksmą, kuris pripildė aikštę 
Pilotui ištarus: imkite ir prikryžiuokite? 

Tik pasigirdo Piloto ištarmė: imkite ir pri- 
kryžiuokite, miniose suaidėjo negailestingas 
šauksmas: greičiau, skubėkite! negaiškite, rytoj 
velykos! Tai ne pragaro dvasių kauksmas. Tai 
ne amžinai pasmerktųjų nusidėjėlių kerštas. Tai 
žemėje gyvenančių nedorėlių šauksmas, kurie 
savo Karalių, Viešpatį ir Išganytoją trokšta 
prikalti prie kryžiaus. Jie šaukia: greičiau, sku- 
bėkite, rytoj velykos, kai tuo tarpu jie užmu- 
ša tikrąjį velykų Viešpatį, ir Naujojo Įstatymo 
Avinėlį. — Šiandien, šiandien, jis turi mirti! 
— suūžė balsai. — Šiandien, dar šiandien mes 
turime jį išvysti ant kryžiaus! — pasigirdo iš 
Rašto žinovų lūpų. Pilotas atidavė Jėzų žydų 
valiai, ogi pragaras uždegė keršto, paniekos, 
šventvagystės ugnį jų širdyse. Jie trokšta savo 
Vadą, savo Gelbėtoją, savo Dievą prikalti prie 
kryžiaus. 

Garsai nuaidėjo, minios sujudėjo, budeliai 

nutvėrė Jėzų. Jėzus apvilktas purpuru. Jo gal- 
va suspausta erškėčiais, rankoje nendrė, veidas 
aptekęs kraujais, kūnas apdengtas mėlynėmis ir 
žaizdomis. Kiekvienas krustelėjimas — naujina 
žaizdas. Bet kas kam darbo su pasmerktuoju. 
Valdovo valia pareikšta. Jėzus yra minios ir 
budelių rankose. Budeliai prišokę nuvilko rau- 
doną kareivio purpurą ir apsiautė savu rūbu, Pa- 
sityčioję iš jo, jie nuvilko nuo jo skraistę, ap- 
vilko jį jo drabužiais ir vedė prikalti ant kry- 
žiaus (Mat. 27,31). Budeliai uždėjo kryžių ant 
Jėzaus pečių. O barbarų darbe! O nelaimingųjų 
žiaurume! Jūs sunkų metate medį ant Jėzaus 
pečių, kad jis neštų, būtų prikaltas, numirtų. 
Pečiai apdengti žaizdomis. Tačiau užkietėjusi 
širdis nejaučia pasigailėjimo. Budeliai deda sun- 
kų kryžių, spaudžia erškėčių vainiką, tyčiojasi! 
O Jėzus! Jėzus, tylusis Avinėlis, ramiai ken- 
čia. Jis, tarsi kerpama avis, neatveria burnos. 
Ogi dangus! Dangus su pasibaisėjimu žiūri į nu- 
sidėjėlių darbus. Dabar jūsų valanda, dabar jū- 
sų galybė. Veikiai ateis Dievo teisybės valanda 
ir Jėzus kryžiumi pareikalaus teisybės. Pilotas 
pavedė jiems Jėzų, kad prikaltų ant kryžiaus. 


O kryžių imąs Išganytojau! Savo kantrumu, 
ramumu, paklusnumu Dangaus Tėvo valiai, pa- 
mokinki ir mane, nevertą tavo tarną, tavo kry- 
žiumi pašvęsti mano kasdieninius kryželius. Tu 
Dievas, aš žmogus. Tu Išganytojas, aš nusidė- 
jėlis. Tu Teisusis, aš prasikaltėlis. Tu neat- 
verdamas burnos imi kryžių ant pečių, kad gel- 
bėtum sielas, kai aš nenoriu ir save gelbėti. Sų- 

teik man, o Jėzau, pašventinančios malonės, aš 
tavęs prašau iš gilumos širdies kalbėdamas: 
Kristaus siela, pašvęsk mane !.., 

Pasiryžimas: Kentėjimų valandose prisimin- 
siu Jėzų imantį kryžių! 


24. Mąstymas 


JĖZUS NEšA KRYŽIŲ 


1. Įsivaizduoki Jėzų su kryžiumi žengiantį 
Jeruzalės gatvėmis Golgotos kalno link, kaip 
sako evangelija: Nešdamas kryžių, jis išėjo į 
vietą, kuri vadinasi Kaukolių, ebraiškai Gol- 
gota (Jon. 19,17). 

2. Kryžių nešantis Jėzau! Suteik malonės, 
kad mąstymo mintys paragintų mano kasdieni- 
nius kryželius pašvęsti tavo kryžiumi. 

Išeikite, Siono dukterys, ir matykite, kara- 
lių Salemoną vainike, kuriuo jo motina jį ap- 
vainikavo jo susižiedavimo dieną ir jo širdies 
linksmybės dieną, kalba Giesmių Giesmė (3, 11). 
Taip panašiai išeik mąstančioji siela į Jeruza- 
lės miestą, prie Antonijos pilies ir matyk Jėzų, 
pasipuošusį meilės rūbais, jo pasiaukojimo die- 
ną.  Nešdamas kryžių Jėzus pradeda didžiąją 
auką, po kurios iškilmingai tars: Išsipildė! 
Mintimis sekdamas kryžių nešantį Jėzų svar- 
styk; 

I. Jie gi ėmė Jėzų ir išvedė. 

II. Jėzus nešdamas kryžių išėjo į Golgotą. 
III .Draug su juo vedė žudyti du piktadariu. 
I. JIE GI ĖMĖ JĖZŲ IR IŠVEDĖ. Šven- 
čių prisirengimo diena. Velykos, tai išsivadavi- 
mo, tai džiaugsmo šventė. Dievas savo numy“ 
lėtą tautą išvadavo iš Aigipto nelaisvės. Dievas 
per rinktinį tarną Mozę įsakė šį įvykį kasmet 
iškilmingai minėti. Velykos, tai atsilsio šventė. 
Visų rankos liuosos nuo darbo. Turtingi ir 
vargšai, laisvieji ir vergai, visi laukia Velykų 
subatos. Rūpestingos šeimininkės dengia sta- 
lus. Šeimos galvos rūpinasi skaniais gėrimais. 
Velykų avinėliai papiauti. Neraugytos duonos 
pakeptos. Tik nusileis saulė, naktis išties spar- 
nus, Jeruzalėje prasidės iškilmingos šventės. O 
kiek bus džiaugsmo! Kūno alkį pasotins ska- 
nūs valgiai, troškulį — saldus vynas, nuovargį 
— minkštas patalas. Taip. Jeruzalė užimta pa- 
sirengimo darbais. 

Meskime žvilgsnį Antonijos pilies linkui. 
Mieste šventės išvakarės, ogi prie pilies minios. 
Mieste visi užimti, ogi čion būriai nieko nevei- 
kiančių. Ko susirinkusios ten minios? Ko jos 
laukia iš stabmeldžio prieš džiaugsmo šventę? 
Gal tai miesto valkatos, vargšai, bedarbiai? Tai 
ne bedarbiai. Tai barzdoti Rašto žinovai, tai ne- 
verti sinagogos kunigai. Jie ant Jėzaus pečių 
deda sunkų kryžių ir ragina šaukdami: greičiau, 
greičiau, velykos arti! Jeruzalė ruošiasi laisvės 
šventę minėti. Ogi sinagoga rengia prikryžiavi- 
mą. Jeruzalė laukia vakaro ir giedos šventas pra- 

našų giesmes. O sinagoga veda prikaldinti prie 
kryžiaus pranašų karalių. O Kajifai, o Annai! 
Jūs vyriausi kunigai, štai Viešpaties diena ar- 
ti! Jūs ruoškitės šventėms! Bet Kajifas nera- 
mus. Jis bėgioja po minias. Jis bijo Jėzaus, pa- 
smerkto Jėzaus, kuris dar neprikaltas. Kol vi- 
nys. nepervėrė Jėzaus kojų, Kajifas neramus. 
Jis bijo, kad Jėzaus mokiniai, minios iš Gali- 
lėjos nesuardytų jo teismų. Taip. Kajifas už- 
imtas prie Antonijos pilies. Jis prižiūri, kaip 
Jėzui dedamas kryžius ant pečių. Ir teisingai. 
Reikia, kad didžiausiai aukai tarnautų pats vy- 
riausias kunigas. Jie gi ėmė Jėzų ir išvedė. Kas 
yra tie jie? Tai Kajifas ir sinagogos tarnai. Tai 
vyriausi kunigai ir Rašto žinovai. Tai Piloto ka- 
reiviai, kuriuos pasikvietė neverti Dievo tar- 
nai. O, baisus priešingume! Jeruzalė ruošiasi 
džiaugsmo šventei, ogi jos vadai Jėzų veda į 
Golgotą. Kai žmonės eis ilsėtis į minkštus guo- 
lius, valdovai Jėzų išties ant kieto kryžiaus. 
Kai žmonės vaišinsis saldžiu vynu, budeliai Jė- 
zui troškulį malšins uksum ir tulžimi. Jie ėmė 
Jėzų ir išvedė, kad prikryžiuotų. 


II. JĖZUS NEŠDAMAS KRYŽIŲ IšĖJO 
Į GOLGOTA. Antonijos pilis ir aukštas Golgo- 
tos kalnas. Piloto rezidencija ir pakili prie kryž- 
kelių vieta. Pilis vidury miesto ir kalnas už- 
miestyje. Pilį užėmęs laiko stabmeldys ir kalną 
piktasis. Prie pilies kryžių Jėzui uždėjo ant 
pečių. Ant kalno Jėzų prikabins prie kryžiaus. 

Miestas gobiamas velykų šventės nuotaikos. 
Ogi nuo Antonijos pilies, nuo Piloto rūmų Je- 

ruzalės gatvėmis sujuda didžiulė procesija. 
Gatvėse minių minios. Čion barzdoti Kajifo ša- 
lininkai. Ten ateiviai iš visos Palestinos. Jų 
veidai įkaitę, akys žėruoja pykčiu, skruostai šau- 
do pagiežos vilyčias. Gatvėse susitelkusius jų 
būrius blaško šimtininko vedami legionininkai. 


Meskime žvilgsnį į šią didžiausios aukos pro- 
cesiją. Joje dalyvauja Senojo Įstatymo atstovai 
ir stabmeldžiai. Nuo Antonijos pilies zovada 
pasileidžia raitas kariuomenės šimtininkas. Jis, 
kaip ir Pilotas, nori greičiau baigti Jėzaus pri- 
kryžiavimo tragediją. Paskui jį būrys legijo- 
nininkų. Jų tarpe eina vienas pasmerktasis. neš- 
damasis kryžių, ant kurio turės apgailėti savo 
nedorus darbus. Vėl kareivių būrys. Jų tarpe 
antras nešasi kryžių, ant kurio turės mirti. Ir 
vėl kareivių būrys. Ir jų tarpe eina Jėzus, ku- 
rio veidas sukruvintas, pečiai sužeisti, galva 
apvainikuota erškėčiais: jis neša sunkų kryžių, 
ant kurio aukosis už pasaulio kaltes. Jėzus nešą 
kryžių, kuriuomi sunaikins pragaro galybę, paro- 
dys sielos kainą, ant kurio užbaigs piešti arti- 
mo meilės paveikslą Jėzus nėša kryžių 
į Golgotos kalną. O Dieve, kokis re- 
ginys! Kokis vaizdas dangui ir žemei? Jė- 
zus, dangaus ir žemės Viešpats, tvarinių kara- 
lius, neša kryžių! Jis eina mirti! Už ką? Už 
tvarinius. Už nusidėjėlius. Už tuos, kurie, par- 
davę sąžines, užmiršta Dievą, kurie, nuodėmė- 
se paskendę, prikryžiuoti veda Dievo Avinėlį! 
Jėzus, Avinėlis, be sutepties, neša kryžių. Jis 
eina aukotis už Jeruzalę, už tą Jeruzalę, kuri 

akmenimis užmušinėjo Dievo siųstus pranašus, 
kuri nevertų tarnų lūpomis atsižadėjo savo gar- 
bės, savo Gelbėtojo, kuri, stabmeldžio akyvaiz- 
doje, užsigynė savo karaliaus. Jėzus neša kry- 
žių už stabmeldžius, kurių atstovai jį veda pa- 
aukoti. Jėzus neša kryžių už visus žmones, kad 
per kryžių, nuplovęs nuodėmių kaltes, juos pa- 
darytų dangiškos garbės dalininkais, Jėzus žen- 
gia vieno tūkstančio žingsnių kryžiaus kelią, kad 
kryžiumi pašvęstų žmonių gyvenimo kryželius. 
Jėzus, nešdamas kryžių, išėjo į Golgotos kalną, 
kad už Jeruzalės sienų Palestinai ir Romai, Je- 
ruzalei ir Graikijai, žydams ir romėnams, lais- 
viesiems ir vergams parodytų didžiausios au- 
kos vertę. Jėzus, nešdamas kryžių, išėjo pasi- 
aukoti už nedėkingųjų tvarinių išganymą. 
III. DRAUG SU JUO VEDĖ ŽUDYTI DU 
PIKTADARIU, Kelios dienos anksčiau Jėzus, 
dieviškos garbės didenybėje, žengė Jeruzalės 
gatvėmis. Jeruzalės gatvėse skambėjo: Palaimin- 
tas, kuris ateina Viešpaties vardu, Hosana aukš- 
tybėse. Tuomet kietus gatvių akmenis švelnino 
minių rūbai ir patiestos palmių šakos. Ogi da- 
bar? Dabar, kaip Viešpaties šventė arti, kas 
vyksta Jeruzalės gatvėmis? Jeruzalės gatvėse 
skamba šauksmai, tačiau jau ne Hosana, o pa- 
niekos. Jėzus neša kryžių į Kaukolių kalną, 
kur turi numirti aukodamasis už žmonių išga- 
nymą. Ogi žmonės ka daro? Žmonės jį niekina, 
tarsi pikčiausią pasaulio žmogų. Argi negana 
buvo, kad Jėzų niekino Kajifo kalėjime? Argi 
nėgana, kad kareiviai tyčiojosi Piloto kieme? 

Argi negana, kad erškėčiais apvainikavo jo gal- 
vą, išreikalavo mirties sprendimo? Taip. Žmo- 
gaus nedėkingumas nežino ribų. Žydai dabar 
Jėzų veda prikalti prie kryžiaus, tarsi, paskutinį 
piktadarį. Jėzus neša kryžių kartu su dviem 
piktadariais. O, atsiverki dangau, ir rojaus links- 
mybių angelai ženkite prie Jeruzalės vartų! Ten 
jūsų karalius paskaitytas tarp piktadarių. Jis 
neša kryžių į Golgotos kalną. Savo laimės spar- 
nais pridenkite jūsų Sutvėrėją ir Viešpatį šio- 
je paniekos ir nedorybių jūroje! Jėzus meilės 
karalystę skelbė. O pasaulis jam paruošė gėdos 
medį. Jėzus visiems gera darė, O jie priskaitė jį 
prie galvažudžių. Jėzus dangų atėjo atidaryti, 
O jie jį prilygino prie tų, kurie žengia į pra- 
garą. Ir tu, krikščioniškoji siela, palikusi savo 
indeferentiškumą, šventos kontemplacijos min- 
timis bėk prie Jėzaus, kuris paniekintas neša 
kryžių. Kas uždėjo kryžių ant Jėzaus pečių? 
Pilotas prieš šventes nori ištuštinti kalėjimus, 
o nedėkingi sinagogos tarnai trokšta pažeminti 
Jėzų. Piloto ir žydų tikslai susibėga: Jie tei- 
sia, pasmerkia, uždeda kryžių, veda į Golgotą. 
Draug su juo vedė nužudyti dar du piktadarių, 
rašo Šv. Lukas. Kodėl, Jėzau, duodiesi taip že- 
minamas? Kodėl neparodai savo dieviškos ga- 
lios? O Jėzus atsako: Imkite ant savęs mano 
jungą ir mokykitės iš manęs, nes aš ramus ir 
nuolankios širdies (Mt. 11, 29). Jei kas nori 
eiti paskui mane, tegul pats savęs išsižada, te- 
gul ima savo kryžių ir teseka mane (Mt. 16, 24). 
Jėzus viską pakenčia, kad pamokintų, kaip rei- 

kia malšinti, tuščios garbės pasireiškimus. Jė- 
zus net su galvažudžiais duodasi paskaitomas, 
kad užgėdintų perdidelius ambicijos jautrumus. 
Jėzus minių akyvaizdoje niekinamas, kad pri- 
verstų pagalvoti kiekvieną norintį būti jo moki- 
niu. Taip. Jėzus neša kryžių kartu su galva- 
žudžiais. 

Baigdamas mąstymą, pakelki širdį prie kry- 
žiumi apsunkinto Jėzaus ir prašyki brangios 
atsižadėjimo malonės. Jėzau, nusižeminimo mo- 
kytojau, duok man atsižadėjimo malonės, nes be 
tavęs aš nieko nepajėgsiu dėl Tavo “vardo! 
Šventu tavo kryžiumi pašvęsk mano sielą, aš 
tavęs maldauju kalbėdamas: Kristaus siela, pa- 
švęsk mane !... 

Pasiryžimas: Tuščios garbės troškimus mal- 
šinsiu kryžių nešančio Jėzaus nusižeminimu. 

25. Mąstymas 


JĖZUS RAMINA VERKIANČIAS 
MOTERIS 


I. Įsivaizduoki Jėzų kryžiaus kelionėje ta- 
riantį verkiančioms moterims: Jeruzalės duk- 
terys, ne manęs verkite, bet verkite velyk pa- 
čios savęs ir savo vaikų (Luk. 23, 28). 

2. O kryžių nešantis Jėzau! Suteik gaivinan- 
čios malonės, kad mąstymo mintys paragintų 
gyvenimo sunkenybėse ieškoti ramybės Tavo 
kryžiuje. 

Moterų verksmas suspaudė Jėzui širdį. Kry- 
žius slegia sumuštus pečius, ogi moterų verks- 
mas primena baisų Jeruzalės ir tautiečių liki- 
mą. Moters verkia. Jėzus ramina. Moters reiškia 
užuojautos. Jėzus, primindamas baisų likimą, 
ragina verkti Jeruzalės prasikaltimų ir nelai- 
mingų savo vaikų. Graudus pamokinimas. Pa- 
prastai kenčiantis rūpinasi tik apie save. Tačiau 
Jėzus kenčia ir rūpinasi žmonėmis. Norėdamas 
pažinti Jėzaus paguodos žodžius, šiame mąs- 
tyme atsidėjęs prisižiūrėki: 

I. Jį sekė didelė minia liaudies ir moterų. 

II. Jeruzalės dukterys, ne manęs verkite... 

III. Jei taip daroma žaliam medžiui, kas bus 
su sausu? 

I. JĮ SEKĖ DIDELĖ MINIA LIAU- 
DIES IR MOTERŲ. Jeruzalės gatvė- 
mis skamba skardūs triūbų garsai. Trimi- 

tais kareiviai duoda ženklą, kad vedamas pri- 
kryžiuoti žydų karalius — Jėzus. Akmens tarš- 
ka nuo geležimis kaustytų šimtininko arklio 
kanopų. Gatvės pilnos žmonių. Jie visi sužiurę, 
susirūpinę laukia, kas bus toliau. Šv. Lukas sa- 
ko: Jį sekė didelė minia liaudies ir moterų 
(Luk. 23,27). Didelė buvo minia, kurie sekė Jė- 
zų nešantį kryžių, sako Beda Venerabilis. Jie 
visi eina paskui Jėzų apkrautą kryžiumi. Jie 
susirūpinę, kas bus? kuom baigsis? Jų žingei- 
dumas įtemptas, tačiau jausmai nevienodi. Vie- 
ni seka pagieža degdami, kad Jėzus greičiau, 
greičiau koptų į kalną. Jie džiaugiasi, kad yra 
priveikę savo nenugalimą priešą. Kiti iš žin- 
geidumo grūdasi gatvėmis, norėdami matyti ga- 
lą nelygios kovos. Treti seka savo Mokytojui 
reikšdami užuojautos. Daug kas prisimena Jė- 
zaus pamokinimus, stebuklus, laimingas su Jė- 
zumi valandas. Jie verkia savo širdyse dabar 
matydami Jėzų nešantį kryžių. Jie verkia ne- 
drįsdami pakelti balso prieš neteisybės ir pa- 
niekos siaubą. Jeruzalės gatvės pilnos žmonių. 
Jėzus jau netoli kalno. Jis, puldinėdamas, ne- 
ša kryžių, ant kurio bus prikaltas. Minios pa- 
sidalinusios. Moters verkia. Jos mato sumuštą, 
suprakaitavusį, apspiaudytą krauju sutekėjusį 
Jėzaus veidą. Jos mato, kaip sunkus kryžius yra 
uždėtas ant pečių to žmogaus, kuris tiek pa- 
laiminimų yra suteikęs, tiek ligonių išgydęs, 
tiek gražių pamokinimų davęs. Moters mato 
kryžiaus našta prislogintą Jėzų ir verkdamos 
klausia: Už ką? Už kuriuos darbus? Jautri mo- 

terų širdis neištveria. Nors tiką yra girdėju- 
sios šauksmus: jis yra kaltas mirties. Greičiau 
ji prie kryžiaus. Tačiau dabar jų akyse Jėžus 
nekaltas. Moters, nesulaikomai veržiasi prie Jė- 
zaus ir graudžiomis ašaromis reiškia užuojau- 
tos. Jį sekė didelė minia liaudies ir moterų, ku- 
rios dejavo ir raudojo jo (Luk. 23, 27). 


II. JERUZALĖS DUKTERYS, NE MA- 
NĘS VERKITE... Širdis atjaučia širdį. Mo- 
terų verksmas nepasiliko be atgarsio Jėzaus 
širdyje. Moters verkia. Jos gailisi kenčiančio 
Jėzaus. Jos primaniusios atimtų teisųjį iš ne- 
dorėlių rankų. Tačiau jų verksmas grynai dėl 
žemiškų motyvų. Jos gailisi Jėzaus, kad jis bu- 
vo geras. Jėzus nepaliks jų neatsilyginęs. Jis 
dar labiau suspausta širdimi pažvelgė į susigrū- 
dusias moteris ir joms tarė: Jeruzalės dukters, 
ne manęs verkite, bet verkite velyk pačios sa- 
vęs ir savo vaikų (Luk. 23, 28). Kas įkainuos 
šiuos Jėzaus žodžius? Kas supras jų dieviškos 
išminties prasmę? Kenčiantis dažniausia vien 
savo reikalus temato. Jis gaudo kiekvieną pa- 
guodos žodelį, kad kentėti būtų lengviau. Ta- 
čiau. kitaip daro Jėzus. Jėzus eina aukotis už 
žmonių nedorybes. Jis eina dangų sujungti su 
žeme. Jis neša kryžių, ant kurio permaldaus 
Dievo gailestingumą. Todėl, moters, neverkite 
manęs. Aš kenčiu, nes tokia Tėvo valia. Aš au- 
kojuosi, kad jūs būtumėte turtingos Dievo ma- 
lonėmis. Jūs verkite savęs, nes nežinote, kas 
jus laukia. Jūs verkite savo nedorų vaikų, ku- 
rie, pardavę sąžinę, sau pražūtį ruošia. Jeruza- 

lės dukterys verkite savo nuodėmių ir savo vai- 
kų nuodėmių, kad permaldautumėt įžeisto dan- 
gaus Tėvo rūstybę. Moters verkite nedėkingo- 
sios Jeruzalės likimo, nes jos nedorybės pripil- 
dė saiką. Jeruzalės dukters, verkite pačios sa- 
vęs ir savo vaikų, nes štai ateis dienos, apie ku- 
rias esu kalbėjęs. Jeruzale, Jeruzale, kuri žudai 
pranašus ir užmuši akmenimis tuos, kurie pas 
tave siųsti, kiek kartų aš norėjau surinkti tavo 
vaikus, kaip kad višta surenka savo viščiukus 
po sparnais, ir tu nenorėjai. Štai jūsų namai bus 
jums palikti tušti (Mat. 23,37). Moters, verkite 
savo vaikų, kuriuos ištiks ši bausmė, verkite, 
nes, anot Jeremijo, po manęs niekas nenuplaus 
Jeruzalės kalčių, niekas nepasigailės jos suspau- 
dimo dienose. Nes kas pasigailės tavęs Jeruza- 
Ie? šaukia Pranašas. Arba kas tavęs liūdės? Ar- 
ba kas eis melsti tau ramybės? (Jer. 15, 5). Nes 
ateis tau dienų, kad neprieteliai apves tave pi- 
limu, apguls tave, suspaus tave iš visur, par- 
blokš ant žemės tave ir tavo vaikus, kurie yra 
tavyje ir nepaliks tavyje akmens ant akmens, 
nes tu nepažinai savo aplankymo meto (Luk. 19, 
43-44). Moters verkia kenčiančio Jėzaus. Tačiau 
Jėzus ragina moteris verkti savęs, verkti „savo 
vaikų, nes juos ištiks baisus likimas. O bran- 
gus pamokinime! O šventi tiesos žodžiai! Jė- 
zus ir kentėdamas užmiršta save, kad paragin- 
tų nusidėjėlį atgailoti. Moters verkia kenčian- 
čio Jėzaus, o Jėzus ragina moteris verkti savo 
tautos kalčių. 


III. JEI TAIP DAROMA ŽALIAM ME- 

DŽIUI, KAS BUS SU SAUSU?... Jėzus ra- 
minimą baigia žalio ir padžiūvusio medžių pa- 
lyginimu. Jėzus yra žalias medis. Žalias medis 
yra gyvas. Jis leidžia šaknis, gamina syvus, žy- 
di, žaliuoja, augina vaisius, dengia nuo kaitros. 
Jis gyvena pats iš savęs ir yra naudingas ki- 
tiems. Jėzus yra žalias medis, tačiau jau rau- 
jamas stabmeldžių. Bet ar tik stabmeldžiai Jė- 
zų rauja? Ne. Jį rauja nedori Jeruzalės vaikai, 
kurių širdys kietesnės, negu akmuo, ausys kur- 
tesnės, negu kalnų uolos. Jeruzalės vaikai stab- 
meldžiams atidavė savo Atpirkėją, Gelbėtoją, 
Dievo Gyvojo Siųstąjį, kurie kerta jo gyvybę 
vesdami prikryžiuoti. O Jeruzalės dukters, ver- 
kite savęs, verkite savo vaikų! Jei Jėzus taip 
niekinamas, kas bus su: žmonėmis? Jei romėnai 
nesigaili Dievo, kaip jie pasigailės žmonių? 
Jei romėnai Dievo Sūnų kala prie kryžiaus, kas 
bus su Jeruzalės sūnumis? Jei romėnai tokia 
panieka apvilko Nekaltąjį, kas bus su ištvirkusia 
ir nedorybėse paskendusia tauta? Verkite duk- 
terys, kad tos dienos būtų atitolintos, nes Vieš- 
paties rykštė arti Nes štai ateina dienos, ku- 
riose sakys: palaimintos nevaisingosios !... Ku- 
riose jie sakys kalnams: griūkite ant mūsų, ir 
kauburiams: apdenkite mus (Luk. 23, 29. 30). 
Jėzus atėjo meilės sėti. Ogi Jeruzalės sūnūs 
jam mirties ištarmę parašė. Jėzus atėjo gera da- 
ryti. O Jeruzalės sūnūs jam kryžių nutašė. Jė- 
zus atėjo gelbėti. O jie niekindami jam kryžiu 
uždėjo. Jėzus maloniai žiūri į susirinkusių mi- 
nias. Ogi jos ištroškusios laukia paskutinio 1a- 

šo jo kraujo. Jėzus pasigailėjimo laukia, Ogi 
nedori tautiečiai, prikryžiuok, prikryžiuok, jam 
šaukia. Dukterys! Štai Viešpaties rykštė išties- 
ta! Tie pats romėnai apsups nedėkingąją Je- 
ruzalę, suspaus iš visur. Jie prikals prie kry- 
žių tūkstančius, kurie nenorėjo pažinti Viešpa- 
ties aplankymo. Vargas laukia Jeruzalę. Jos 
namai pasiliks tušti. Ugnis sunaikins Kajifo rū- 
mus. Liepsnos praris gražiąją bažnyčią. Romė- 
nų kardai iškapos rinktinės tautos vaikus. Jie 
šauks anose dienose: Kalnai, griūkite ant mūsų, 
ir kauburiams: apdenkite mus. Tačiau kalnai 
grąžins jiems jų šauksmus ir kauburiai keršys 
už šaltas jų širdis. Nedorėlių širdys neatjaučia 
Jėzaus skausmų. Todėl, anose dienose kalnai ir 
kalneliai negirdės vaitojančiųjų balso. Jie šal- 
tai žiūrės, kaip Dievo bausmės rykštė naikins 
nedorėlių miestą. Jėzus žalias medis. Jis gyvas 
pats iš savęs. Jeruzalė — sausas medis, Jos gy- 
vybė Jėzuje. Jei su žaliu medžiu taip elgiama- 
si, kas bus su sausu? Jei su Jėzumi tokios vyks- 
ta scenos, kas bus su Jo tautiečiais? O brangų 
pamokinimą teikiąs Jėzau! Paragink ir mane, 
nevertą tavo gailestingumo, nusidėjėlį, kad aš 
verkčiau mano kalčių! Veikiai ateis Dievo tei- 
sybės dienos ir aš stosiu prieš tavo teisybės 
kryžių. Duok man verkti, kol yra šiandien, kad 
"atpirkimo ženklas nepasmerktų manęs! 
Baigdamas mąstymą, karštos maldos žodžiais 
pareiški kenčiančiam Jėzui užuojautos, kaip 
yra pareiškusios verkiančios moterys. Jėzus ne- 
paliauja kentėjęs. Jis kenčia ir šiandien Eu- 

charistijos sakramente nuo visų atšalusių ka- 
talikų, iškrypusių krikščionių, į purvus pasken- 
dusių nusidėjėlių. Jėzus dažnai kenčia net nuo 
nedėkingų savo tarnų, kurie šventvagystėmis 
šimtus kartų veda Jėzų prikalti prie kryžiaus. 
Gailesčio sujudintas prašyki Jėzaus: Dievo Avi- 
nėli, kuris naikini pasaulio nuodėmes, pasigai- 
lėk mūsų! 

Pasiryžimas: Šiandien Jėzui Eucharistijoje 
parodysiu ypatingos pagarbos! 


26. Mąstymas 


JĖZUS TRIS KARTUS 
PARPUOLA 


1. Gyvai įsivaizduoki kryžių nešantį Jėzų ir 
puldinėjantį: Nešdamas sau kryžių jis išėjo į 
vietą, kuri vadinasi Kaukolių (Jon. 19, 17). 

2. O kryžių nešantis Jėzau! Suteik man 
malonės, kad mąstymo mintys paragintų vengti 
darbų, kurie vertė Tave puldinėti po kryžiumi. 

Padavimas kalba, kad Jėzus, nešdamas kry- 
žių, net tris kartus parpuolęs. Jis parpuolęs iš- 
eidamas iš kareivinių, žengdamas per miesto 
vartus, ir prie pat Kalvarijos kalno. Šie trys Jė- 
zaus parpuolimai turi svarbios morališkos reikš- 
mės. Bent mintimis sekdamas kryžiaus kelyje 
puldinėjantį Jėzų, puldinėjimų priežastis atsi- 
dėjęs svarstyki: 

I. Jėzus parpuolė išeidamas iš kareivinių. 

II. Jėzus parpuolė prie miesto vartų. 

III. Jėzus parpuolė prie Golgotos kalno. 

I. JĖZUS PARPUOLĖ IŠEIDAMAS IŠ KA- 
REIVINIŲ. Su džiaugsmu ir galinga jėga Jė- 
zus priėmė kryžių. Rodės, kad Jėzus greičiau, 
negu du piktadariai pasieks Golgotos viršūnę. 
Tačiau įvyksta kitaip. Minios rikiuojasi. Ka- 
reiviai duoda ženklą. Procesija prasideda. Jė- 
zus išeina iš kareivinių kiemo. Jis, nešdamas 
sunkų kryžių, žengia kiemo vartus ir pirmu 
kart po kryžiumi parpuola. Sekdamas po kry- 
žiumi suklupusį Jėzų klauski: Jėzau, kuri yra 
priežastis, kad taip greitai parpuolei? Kas pa- 
kirto paskutines Tavo jėgas? Tiesa, tu Jėzau. 
mums nieko neatsakysi. Tačiau tavo tylėjimas 
reikšmingesnis už ilgas kalbas. Tik pažvelgiu 
į išbalusį tavo, Jėzau, veidą, į erškėčiais su- 
kaustytą galvą, į sunkų medį ant pečių, jie kal- 
ba be žodžių: Jėzau, tu parblokštas nuovargio, 
žaizdų, kryžiaus. 

Jau beveik ištisa para, kai Jėzus kenčia sie- 
los kančias. Alyvų Daržely jis atidavė kančioms 
širdį. Skaudžios maldos valanda, Judo pabu- 
čiavimas, tampymas iš teismo į teismą, kaltini- 
mai, neteisybės, niekinimai, piktažodžiavimai, 
varginte vargino Jėzaus sielą. Per naktį nemi- 
gęs, kareivių kankintas Jėzus negali nešti kry- 
žiaus. 

O žaizdos ką sako? Pakelki akis, pažvelk į 
Jėzaus veidą. Jo galva sukaustyta erškėčiais. Jo 
veidas raudonuoja krauju. Jo visas kūnas ap- 

dengtas žaizdomis ir mėlynėmis. Jėzus plaktas, 
erškėčiais subadytas, sužeistas atidavė savo 


* kraują. Jėzus, anot Izajo, (1, 6.) visas sužeistas. 


Nuo pado kojos, lig galvos viršaus vien žaizda 
ir mėlynė. Tik pasijudina, žaizdos atsinaujina. 
Jos tekina Jėzaus kraują ir Jėzus, netekęs jėgų, 
puola po kryžiumi. Žaizdos ir sumušimai, tai 
priežastys, kad Jėzus puola po kryžiumi. Ogi 
kryžius, tas sunkus medis, ką sako? Ką kalba 
įrankis, ant kurio bus ištiesta auka? Jis spau- 
džia sužeistus Jėzaus pečius. Jis remiasi į erš- 
kėčių vainiko spyglius. Jis gilina žaizdas. Jis 
silpnina jėgas. Jis, pagaliau, parbloškia Jėzų ant 
žemės. Su džiaugsmu Jėzus priėmė kryžių, kad 
jį pašvęstų savo krauju. Su skausmu Jėzus puo- 
ia po kryžiumi, kad parodytų, kaip didelio at- 
sižadėjimo reikalauja pasiaukojimas. Jėzus yra 
auka. Jėzus yra aukotojas. Jėzus puola po kry- 
žiumi, kad padrąsintų paskui jį einančius. Kas | 
nori eiti paskui mane, tegul atsižada pats sa- 
vęs, tegul ima savo kryžių, ir seka mane (Mt. 
16, 24). Nuovargis, žaizdos, kryžiaus našta par- 
bloškė Jėzų kelionės pradžioje. 


II. JĖZUS PARPUOLĖ PRIE MIESTO 
VARTŲ. Mūsų laikais tvoromis tveria savo nuo- 
tų tvoromis jau niekas netveria. Nebent tik tvir- 
tovių stiprinimai yra apvesti pylimais ir gele- 
žimi. Tačiau Jėzaus laikais didesni miestai bū- 
davo apvedami sienomis. Sienose padaryti var- 
tai. Miesto sienos liudydavo apie miesto vieny- 
bę. Kas yra apsuptas sienų, tas savas. Kas už 

sienos, yra svetimas. Kada priešas išgriaudavo 
sienas, paimdavo miestą, jis gaudavo miesto 
vartų raktus. Kas išvedamas iš miesto už sienų, 
tas yra nusikaltęs, tas vertas mirties ar ištrė- 
mimo. Žydai nusprendė, kad Jėzus kaltas mir- 
ties. Jie, tarsi pavojingiausią Jeruzalės gyvento- 
ją, su triukšmu veda už miesto sienų, į aukštą 
Golgotos kalną. Jėzus, žengdamas Jeruzalės var- 
tus, antru kart parpuola. Ką sako šis Jėzaus 
parpuolimas? Kokios priežastys vertė Jėzų taip 
skaudžiai suklupti? Praverski Įstatymo, pra- 
našų, evangelijų lapus, ir gausi patį tikriausią 
liudijimą, kas privertė Jėzų antru kart pulti 
po kryžiumi. Tai ne visiškas jėgų išsėmimas. 
Tai ne kraujo ištekėjimas. Tai neteisybių netei- 
sybės prislėgė Jėzų ir jis sukniubo po kryžiaus 
našta. 


Dievas išrinko tautą, per kurią siuntė žadė- 
tąjį Išganytoją. Tauta, atsižadėdama savo Gelbė- 
tojo, jį veda iš miesto. Dievas paliko sandorą, 
paskyrė kunigus. Tačiau kunigai išdavė Jėzų 
pagonims, kad prikaltų į kryžių. Jėzus vaikš- 
čiojo gera darydamas, tiesos mokydamas. Ogi 
tiesos prižiūrėtojai, Erodas, Pilotas, nedori tau- 
tos vadai teismą padarė, žiauriai nuplakė, ne- 
teisingą ištarmę pasirašė, kryžių uždėjo, iš mies- 
to meta, ant kalno veda. Prieš Jėzų visos ne- 
teisybės, Įstatymo laužymas, pranašysčių nieki- 
nimas, pamokinimų nepaisymas, stebuklų nebo- 
jimas, baisūs Kajifo, Erodo, Piloto teismai, per- 
vėrė Jėzaus širdį. Jėzus nekalčiausias Avinėlis, 
o ant jo griūva viso pasaulio neteisybės. Šią va- 

landą, tarsi, pats pragaras būtų užgriuvęs ant 
Jėzaus nešančio kryžių, ir jis miesto vartuose 
puola antru kart. Jėzus puola prie vartų, kad 
parodytų neteisybės baisumą. Jėzus puola per- 
vertas skausmo, nes pas savuosius atėjo, ir sa- 
vieji jo nepriėmė. Neteisybės našta parbloškė 
Jėzų po kryžiumi. 


| III. JĖZUS PARPUOLĖ PRIE GOLGO- 

TOS KALNO. Vaizduotės sparnais skriski prie 
aukšto Golgotos kalno. Už vartų kelias, prie 
kelio kalnas, ant kalno jau parengtos duobės. 
Čion turi įvykti auka, permaldaujanti įžeistą 
dangaus Tėvo teisybę. Prie kalno Jėzus tretį 
kartą puola po kryžiumi. Reikšdamas mirties 
šešėlio pridengtam Jėzui užuojautos klauski: 
Jėzau, kas pribaigė tavo jėgas? Jėzau, kodėl 
prie kalno taip skaudžiai parpuolei? O Jėzus, 
pakėlęs akis, meiliai žiūrėdamas, tars: tai pa- 
saulio nuodėmės čia parbloškė mane! 


Senajame Įstatyme permaldavimo dieną (3 
Kar. 16) vyriausias kunigas aukodavo Dievui 
vieną ožį, o ant antrojo ožio galvos ištiesęs ran- 
kas išpažindavo visos Izraelio tautos nuodėmes. 
Po to tautos nuodėmėmis apkrautas ožys būdavo 
išvejamas į tyrus, kad tenai pražūtų. Senasis 
Įstatymas pasibaigė. Dievas ant savo tikrojo 
Sūnaus sukrovė pasaulio nuodėmes. | Jė- 
zus, "nekalčiausias Avinėlis. Jis, apkrautas 
kryžiumi, kopia į aukštą Golgotos kalną, 
kad, sunaikindamas savo žmogiškąją prigim- 
tį, sunaikintų žmonių nuodėmes. Jėzus trečią 

kartą parpuolęs po kryžiumi. Kas yra Jėzus? Jis 
anot Izajo yra Dievo Avinėlis, kuris, vedamas 
piauti, neatvėrė burnos. Jis prie Golgotos kalno 
po kryžiumi sukniubęs, o nusidėjėliai krauja ant 
jo savo nuodėmes. Prie parpuolusio Jėzaus eina 
nuodėmės ir nusidėjėliai skubėdami didžios pro- 
cesijos eile. Visų pirma skuba Adomas ir Ieva. 
Jie tiesia rankas ant po kryžiumi parpuolusio 
Jėzaus ir vekdami krauja pirmąją savo nuodė- 
mę su visomis jos pasekomis. Juos seka brolio 
žudytojas Kainas su visa eilė galvažudžių, pa- 
vyduolių, šykštuolių, pikčiurnų. Jie visi, ištie- 
sę rankas, krauja savo nuodėmes ant po kryžiu- 
mi gulinčio Dievo Avinėlio maldaudami ir verk- 
dami. Paskui juos' grūdasi Sodomos, Gomoros 
nusidėjėliai, su visa daugybe ištvirkėlių, paleis- 
tuvių, sutepusių skaistybę vyrų ir moterų. Jie 
ištiesę rankas krauja ant parpuolusio Jėzaus sa- 
vo purvų nuodėmes. Kiek atstu, nedrąsiai arti- 
nasi Kristaus pardavėjas, nevertas apaštalas, Ju- 
das. Jis su visu būriu apostatų, vyskupų, kuni- 
gų, įžadus sulaužiusių vienuolių, nevertai pri- 
ėmusių šventąją Komuniją šventvagių, kelia 
rankas ant po kryžiumi parpuolusio Jėzaus ir 
krauja nuodėmių naštas. Toliau grūdasi dar il- 
gos, ilgos eilės viso pasaulio nusidėjėlių, kurie 
visi savo nuodėmes vis krovė ir krovė ant ne- 
kalčiausio Dievo Avinėlio. Ir pabaigoj didžiu- 
lės procesijos grūdaus ir aš, nevertas Kristaus 
tarnas, mano nuodėmėmis sunkindamas Jėzaus 
kryžiaus naštą. Taip mes visi tiesėme rankas, 
krovėme mūsų nuodėmes ant kraujuose pasru- 


nešant kryžių 207 


vusio Jėzaus ir raginte raginome: Jėzau, kel- 
kis, kopk greičiau į Golgotą, greičiau sunaikink 
mūsų nedorybes! O sunkesnė pasaulio nuodė- 
mių našta, negu kryžius, prislėgė tave, o Jėzau, 
ir tu parpuolei po kryžiumi. Viešpats uždėjo 
ant jo visų mūsų neteisybę. Jis buvo paaukotas, 
nes pats norėjo, ir neatvėrė savo Durnos (Iz. 53, 
6-7). Jis yra permaldavimas už mūsų nuodėmes: 
ne tiktai už mūsų, bet taip pat ir už viso pa- 
saulio (1 Jon. 2,.2). Pasaulio nuodėmių našta 
sugniuždė Jėzų prie Kalvarijos kalno, ir jis 
trečią kartą parpuolė po kryžiumi. 

Baigdamas mąstymą, klauski pats savęs: 
Viešpatie Jėzau! ar kartais ir aš mano netei- 
sybėmis, atšalimais, apsileidimais, net nuodėmė- 
mis, nevarginau tavęs, ir ar nesu Tavo trijų 
parpuolimų kaltininku? Prie Golgotos sukniu- 
busio Jėzaus prašyki pasigailėjimo kalbėdamas: 
Dievo Avinėli, kursai naikini pasaulio nuodė- 
mes, pasigailėk mūsų! 

Pasiryžimas: Pagundų varginamas prisimin- 
siu po kryžiumi parpuolusį Jėzų! 

27. Mąstymas 
KRYŽIAUS KELIO NUOTYKIAI 


1. Įsivaizduok kryžiaus kelyje susitinkančius 
Jėzų ir Mariją ir prisiminki Jeremijo pranašo 
žodžius: O jūs visi, kurie praeinate keliu, tė- 
mykite ir matykite, ar yra skausmas, kaip mano 
skausmas (Raud. 1, 12). 

2. O kryžių nešantis Jėzau! Suteik gaivinan- 
čios malonės, kad mąstymo mintys padėtų ge- 
riau suprasti ir įvertinti kryžiaus kelio šiurpius 
ir džiuginančius nuotykius. 7 

Jėzus puldinėdamas neša kryžių. Jį lydi ka- 
reiviai, Rašto žinovai, minios. Prie pat kryžiaus, 
Jėzaus strėnas virvėmis perjuosę, eina budeliai. 
Iškilminga procesija žengia Kalvarijos kalno 
link. Prisižiūrėki bent keliems lauktiems ir ne- 
lauktiems kryžiaus kelio nuotykiams: 

I. Jėzus susitinka su savo Motina. 
II. Simoną Kirenietį privertė nešti kryžių. 
III. Veronika nušluosto Jėzaus veidą. 

I. JĖZUS SUSITINKA SU SAVO MOTI- 
NA. Pildosi senelio Simeono žodžiai pranašau- 
ti Marijai aukojimo apeigoje. Tavo pačios sie- 
1ą pervers kalavijas (Luk. 2, 35). Jau kelis kar- 
tus Marijos širdis perverta skausmo kalavijo. 
Tačiau šis, kuris smeigė smūgį į jos motiniš- 
ką širdį kryžiaus kelyje, yra pats skaudžiausias. 
Gatvės pilnos žmonių. Jie visi pro miesto var- 
tus traukia Kalvarijos kalno link. Skamba trū- 

by garsai, arklių kanopų tarškėjimas, žmonių 
šauksmai, moterų dejavimai. Visa Jeruzalė bė- 
ga pamatyti iškilmingos ir triukšmingos Jėzaus 
kryžiaus procesijos. 

Meskime žvilgsnį į minias. Ar čion nepama- 
tysime Marijos, Jėzaus Motinos? Ar Marija ne- 
sirūpina savo Sūnumi? Kur tau! Kiek nuoša- 
liau, minių atstumta, šv. Jono palaikoma, juodu 
šydu apsidengusi, pusiau alpdama, eina Marija. 
Ji mato einančius kareivius. Ji seka kryžius ne- 
šančius piktadarius. Bet ji dar vis nepastebi 
savo Sūnaus. Neliūski Marija. Teneplyšta tavo 
motiniška širdis. Štai tu matysi, ko taip pasi- 
ilgus akimis ieškai. Jėzus ateina. Jis, praeida- 
mas pro stovinčią Mariją, pakėlė kraujais pa- 
sruvusias akis ir žvilgsnį įsmeigė į savo Moti- 
ną. O, atjauski, nes tik jausti galima, kas dė- 
josi toje valandoje Jėzaus ir Marijos širdyse? 
Koks baisus kalavijas pervėrė šias skaistybės 
širdis! Jėzus pažvelgia į alpstančią Mariją. Ma- 
rija žiūri į kraujais apsipylusį Jėzų. Iš abiejų 
širdžių veržiasi skausmo skundas Jeremijo žo- 
džiais: O jūs visi, kurie praeinate keliu, tėmy- 
kite ir matykitė, ar yra skausmas, kaip mano 
skausmas? (Raud. 1, 12). Jėzus skundžiasi skau- 
džiai kentėdamas. Marija skundžiasi, kentėji- 
mus atjausdama. "Marija, tarsi mažų paukšte- 
lių motina, primaniusi Jėzų atimtų ir pati kry- 
žių paimtų. Ji mato, kad tas Jėzus, kurį paguldė 
ji Betliejaus tvartelio ėdžiose, kurį aukojo Je- 
ruzalės bažnyčioje, kurį augino Nazarete, kurį 
išleido skelbti evangeliją, dabar sumuštas, su- 

kruvintas, kryžiumi apkrautas, piktadariams pri- 
lygintas, puldinėdamas, eina į Kalvarijos kalną. 
Ji nori pribėgti. Tačiau minios, žiaurūs karei- 
viai, neleidžia net iš tolo prisiartinti. Ką jau- 
čia Marijos širdis? Kokias ji pergyvena kan- 
čias? Koks baisus kalavijas perveria švenčiau- 
sią Marijos širdį? O Marija! Jėzus Tavo Sū- 
nus jau ne tau! Jis atiduotas žiaurių budelių 
valiai. Jis aukojamasis Avinėlis, ant kurio su- 
krautos pasaulio nedorybės. Iš kur, Marija, ta- 
vo jėgos, kad gali pernešti šį baisų reginį? Ta- 
čiau Marija kenčia. Ji kenčia ir tyliai aukoja 
savo Sūnų, nes ji nusižeminusi Viešpaties tar- 
naitė, nes tokia dangaus Tėvo valia, Jėzaus ir 
Marijos susitikimas, tai skausmo ir aukos re- 
ginys. 

II. SIMONA KIRENIETĮ PRIVERTĖ 
NEŠTI KRYŽIŲ. Sename Įstatyme Dievas įsa- 
kė Abraomui paaukoti savo vienintelį sūnų Iza- 
oką. Izaokas su malkomis kopia į kalną žingei- 
džiu klausimu skaudindamas tėvo širdį: Tėve, 
štai malkos ir ugnis! Kur bus auka? — Nurimk, 
mano sūnau, Dievas parūpins. — Tačiau tąja 
auka turi būti pats Izaokas. 

Malkas nešantis Izaokas, tai gyvas vaizdas 
Jėzaus nešančio kryžių. Jėzus su kryžiumi ko- 
pia į Kalvarijos kalną, kur turi įvykti Dievui 
brangi auka. Jis neša aukos medį ir pats yra 
auka. Tačiau kryžius sunkus, jėgos išsemtos. 
Jėzus puola po kryžium. Dreba budeliai, kad Jė- 
zus gali į kalną neužkopti. Šėlsta tautos vadai, 
Rašto žinovai, nes Jėzus gali mirti kelyje. Ne- 

sirūpink, ištižęs parizėjau. Dievo valia galin- 
gesnė už tave. Jei dangaus Tėvas nori, kad ant 
kalno įvyktų amžiais nesibaigianti auka, veltui 
tavo rūpestis. Dievas ras priemonę, kad Kris- 
tus kryžių užneštų ant Golgotos viršūnės. 


Procesija išeina iš miesto. Vartuose Jėzus 
antru kartu parpuola. Ogi iš kaimo pareina Si- 
monas Kirenietis. Jis nežino, kas dedas Jeruza- 
lėje. Jis stebisi ir nesupranta, kas čion per pro- 
cesija velykų prisirengimo dienoje. Nesistebėk, 
gerasis žmogau! Greitai patirsi Dievo malonės 
gausumą! Dievas iš pagonių tave pirmą pašauks 
prie išganymo ženklo, nes tu padėsi nuvargin- 
tam Jėzui nešti kryžių. Jie privertė vieną pro 
šalį ėjusį, Simoną Kirenietį, kuris grįžo iš lau- 
ko, Aleksandro ir Rufo tėvą, nešti jo kryžių 
(Mork. 16, 21). Šv. Leonas Didysis sako: Jėzus 
Išganytojas norėjo, kad pirmas, kuris palytės 
kryžių, būtų ne žydas. Jėzus norėjo parodyti, 
kad tas, kuris pagelbės nešti kryžių, žydams at- 
virai pareikštų, kad jie yra galutinai atstumti, 
ir kad pirmieji, kurie įtikės ir garbins kryžių, 
bus pagonys. Jėzus norėjo pareikšti, kad žy- 
dams kryžius amžinai pasiliks baisenybės ir už- 
gėdinimo ženklu (Serm. de pass). Simonas Ki- 
renietis yra tasai pirmas, kuris pagelbsti Jėzui 
nešti kryžių. Gal būt, kad Simonas kryžių ima 
nenoroms, nes kryžius tai paniekos ženklas. Žy- 
dai net prakeiktų vadindavo tą, kuris kabos ant 
kryžiaus. Tačiau Dievo malonė viską nugali. Si- 
monas kryžių ima priverstas, nes negali pasi- 
priešinti romėnų kareiviams, tačiau neša kryžių 

džiaugdamasis. Jėzus jam pirmą kartą duoda 
patirti, kaip malonu ir saldu yra nešti išgany- 
mo kryžius. — Simoną pašaukdamas Jėzus, sa- 
ko šv. Jonas Krizostomas, duoda giliausią pamo- 
kinimą, kad išganymo kryžių reikia nešti vi- 
siems. Nepakanka, kad kryžių neštų vien Jėzus. 
Reikia, kad kiekvienas pats imtų savo išganymo 
kryžių ir jį neštų paskui Jėzų. — Simonas ne- 
ša Jėzaus kryžių. Tačiau tas kryžius yra kartu 
kiekvieno kryžius. Simonas neša jį pirmas, tar- 
si norėdamas paraginti, kad visus gyvenimo kry- 
žius, imtum su meile ir džiaugsmu. Jėzus pa- 
šaukė prie kryžiaus Simoną Kirenietį, atmesda- 
mas žydus. 


III. VERONIKA NUŠLUOSTO JĖZUI 
VEIDA. Kalvarijos kalnas jau netoli. Jėzus, 
puldinėdamas, žingsnis po žingsnio, eina paskui 
kryžių. Jis kopia į kalną. Jo veidas sukruvin- 
tas, lūpos sukepusios, skruostai apdengti mė- 
lynėmis. Jis tikras sopulių vyras, apie kurį yra 
kalbėjęs Izajas pranašas: Aš daviau mano kū- 
ną mušantiems ir mano skruostus raunantiems. 
Aš nenugręžiau mano veido nuo tų, kurie ko- 
liojo ir spiaudė į mane. Viešpats Dievas mano 
padėjėjas, todėl aš nebuvau sugėdintas. Todėl 
aš padariau mano veidą, kaip kiečiausią uolą 
ir aš žinau, kad nebūsiu sugėdintas (Iz. 50, 6 - 7). 
Ir iš tiesų. Jėzus niekinamas ir nevertu laiko- 
mas by kokio pasigailėjimo, o Dievas parodys 
nelauktą stebuklą. Jėzus Veronikai parodys, 
kaip brangi yra užuojauta. 

Jėzaus veidas aptekęs kraujais. Padavimas 

sako, jog dievobaiminga Veronika, skausmo su- 
spausta, padavusi Jėzui skarelę. Brangus gai- 
lestingos širdies patarnavimas. Jėzus Veronikai 
brangiai atsimokėjęs. Jėzus apsišluostęs ir ska- 
relę grąžinęs. Tačiau jau ne skarelę Jėzus grą- 
žinęs, o dailiausią savo veido atvaizdą. Jėzus Ve- 
ronikai davęs ne dažais pieštą atvaizdą, o savo 
brangiausiu krauju. O brangus palikime! Už 
vieną širdies parodymą, už menką patarnavimą, 
taip brangi dovana! Stebisi Veronika, nes ne- 
tikėtas atsilyginimas. Tarsi siaubo pagauti ste- 
bisi budeliai, kareiviai, Rašto žinovai, parizė- 
jai, nes nelauktas nuotikis. Jėzus duoda Vero- 
nikai savo veidą, kad parodytų, kokis brangu- 
mas yra žmogaus sielos. Jėzus duoda savo at- 
vaizdą, kad matytų, kaip gražus Dievo paveiks- 
las yra žmogaus sieloje. Jėzus Veronikai davė 
savo veido paveikslą, kad į jį žiūrintieji žinotų, 
ko jiems trūksta. Jėzus davė veido atvaizdą, 
kad jis liudytų, kokia baisenybė yra nuodėmė. 
Dar prieš porą dienų Jėzaus veidas kaip buvo 
gražus, kaip švelnus, kaip malonus. Šiandien jis 
sudaužytas, sukruvintas, subiaurintas. Kas tai 
padarė? Tai žmonių nedorybės, tai nuodėmių 
vergai. Ant drobės atspaustas Išganytojo vei- 
das nusidėjėliams bus nepermaldaujamas teisėjas 
teismo dienoje. —Aš atėjau jūs ieškoti, — jūs mu- 
šėte mane į veidą! Aš atėjau apiplauti jūsų sie- 
lų, — jūs sukruvinote mane! Aš atėjau išskalb- 
ti jūsų sielų rūbus, jūs spiaudėte man į veidą! 
Štai, pasižiūrėkite į mano veidą, kurį daviau Ve- 
ronikai ir pažinkite savo nuodėmių vaisius, — 

Malonų patarnavimą atliko Veronika ir brangų 
atlyginimą davė Jėzus. Jėzus paliko savo die- 
višką veidą. | 

Baigdamas mąstymą, su kenčiančia Jėzaus 
Motina, su Simonu Kireniečiu, su Veronika bė- 
ki prie Jėzaus nešančio kryžių. Marijos pavyz- 
džiu Jėzaus kančias atspauski širdy. Simono 
raginamas, imki kasdieninį kryžių ir eiki su Jė- 
zumi. Veronikos padrąsintas ieškoki Jėzaus vei- 
do. Pasveikinki kenčiantį Jėzų maldaudamas: 
Jėzau, kantrybės Dieve, pasigailėk mūsų! 


Pasiryžimas: Kryželių spaudžiamas su Si- 
monu Kireniečiu bėgsiu prie Jėzaus! 

28. Mąstymas 


JĖZUS ANT GOLGOTOS 


1. Įsivaizduoki Jėzų su kryžiumi kopiantį į 
Golgotos viršūnę, kaip primena- evangelija: Fr 
jie atėjo į vietą, kuri vadinasi Golgota, tai yra 
Kaukolės vieta (Mt. 27, 3). 

2. O į kalną kopiantis Jėzau! Savo gaivi- 
nančia malone stiprink mano valią, kad mąsty- 
mo mintys paragintų dėl Tavęs kantriai kentėti 
įvairius gyvenimo nepatogumus. 

Kryžiaus kelio galas. Jėzus ant Golgotos. 
Žmonių nedorybių tikslas pasiektas: Jėzus iš- 
ties rankas ant gėdos medžio. Tačiau ne! Čion 
atsidengs paslapčių paslaptys. Čion dangus liks 
sujungtas su žeme. Čion įvyks pažadėjimai, iš- 
sipildys pranašystės, bus paaukota amžinai tve- 
rianti auka. Čion bus tartas paskutinis Jėzaus 
žodis: Išsipildė! Mintimis kopdamas į aukštą 
Kaukolės kalną, šiame mąstyme prisižiūrėki: 

I. Jie atėjo į Kaukolės vietą. 
II. Jie nųvilko jo rūbus. 
III. Jie davė jam gerti vyno. 


IL JIE ATĖJO Į KAUKOLĖS VIETA. 
Laikrodis muša dvyliką. Kryžiaus kelias baig- 
tas. Štai Golgotos viršūnė, ant kurios netru- 
| kus išvysi pasaulio Išganytoją pakeltą ant kry- 
 žiaus, 

Kas yra Golgota? Kodėl Golgota? Kodėl ne 
kita kuri pakiluma? Golgota vadinama Kauko- 
lės kalnu, kadangi jos išvaizda labai panaši į 
kaukolę. Senas. padavimas sako, būk čion gulin- 
ti, devynis šimtus trisdešimtis metų (Prad. 5,5) 
vargusio Adomo kaukolė. Tačiau kas kita pada- 
vimas, kas kita simbolis. Kaukolės pakiluma 
yra žmogaus kaukolės simbolis. Ant Kaukolės 
pakilumos, kuri primena Adomo, pasaulio ne- 
laimių kaukolę, Jėzus pasiryžo sunaikinti nuo- 
dėmės galybę. Jėzus pasiryžo mirti, kad mirti- 
mi suteiktų gyvybę. O, palaimintoji Golgota! 
Ant tavęs Jėzus pasodins išganymo medį, po 
kuriuo ilsėsis gyvybės ieškantieji Adomo vai- 
kai! 

Karalius Dovydas prakeikė Gelbojos kalną, 
ant kurio žuvo Samuelio pateptasis Izraelio ka: 
ralius Saulius. Gelbojos kalnai! Nei rasa, nei 
lietus tenekrinta ant jūsų, ir jūsų dirvos tene- 
duoda pirmonių, nes tenai šalin numestas kar- 
žygių skydas, skydas Sauliaus, lyg kad nebūtų 
buvęs pateptas aliejumi (2 Kar. 1, 21). Ogi Gol- 
gotos kalnas! Ant jo užmušamas ne pranašo pa- 
teptasis Saulius, bet tikrasis Dievo Sūnus, vi- 
sos žmonijos Karalius. O Golgota! Argi ant ta- 
vęs nekris prakeikimas? Niekuomet. Golgota, 
tai Viešpaties numylėtas kalnas. Ant jo Vieš- 
pats pasodins savo palaiminimų medį, kurio vai- 
siais džiaugsis žmonija. Golgotos kalnas matys 
Viešpaties mirtį. Tačiau, ar Jėzus bus nugalė- 
tas? Tai ne Jėzus bus nugalėtas, tai kryžiaus 
priešai bus sutrinti. Šėtonas ieškojo Jėzų sunai- 

kinti, tačiau kryžiumi pats liko sunaikintas. Nuo 
Golgotos kils Dievo malonės debesys ir lis gai- 
vinančiu išganymo lietumi. Nuo Golgotos žengs 
galingas Izraeliaus Karalius, kuris pakeltas ant 
kryžiaus viešpataus giminėse ir jo karalystės ne- 
bus ribų. Ant Golgotos Žmogaus Sūnus bus pa- 
keltas tarp dangaus ir žemės ir prie savęs pa- 
trauks visus. Ant Golgotos bus atidarytas dan- 
gus, permaldauta dangaus Tėvo teisybė ir nu- 
sidėjėliai ras pasigailėjimo. Golgotos aukos lau- 
kia danguje angelai, požemiuose patrijarkai, 
pranašai. Ant Golgotos bus sutrupinta Rašto ži- 
novų piktybė. Ant Golgotos bus sujudinti dan- 
gus ir žėmė, šimtininkas ir kareiviai, teisieji 
ir nusidėjėliai. Ant Golgotos, anot Izajo, Karei- 
vijų Viešpats padarys visoms tautoms... skanu- 
mynų pokilį, su vynu, iš sultingos riebios mė- 
sos su nusistovėjusiu vynu. Jis sunaikins šita- 
me kalne visokią uždangą raiščio, kuriuo buvo 
surištos visos tautos, ir tinklą, kurį jie ištiesė 
ant visų tautų. Jis sunaikins mirtį amžinai. Vieš- 
pats Dievas atims ašaras nuo kiekvieno veido 
ir nuims nuo visos žemės savo tautos gėdą (Iz. 
25, 6-8). Taip ant Kaukolės kalno kopia Jėzus, 
nuo kurio pasipils pasauliui išganymo vaisiai. 
Jie atėjo į vietą, kuri vadinasi Golgota, tai yra 
" Kaukolės vieta. 

II. JIE NUVILKO JO RŪBUS. O nelai- 
 mingas Adomai! Tu nustojai pirmykštės nekal- 
“ tybės. Tu nuodėmingą kūną pridengei rankų 
dirbtu rūbu. Jėzus ant Golgotos išvelkamas iš 
rūbų, kad, nuogas mirdamas ant kryžiaus, grą- 

žintų sielos pirmykštę nekaltybę. Sėname Įsta- 
tyme Dievas Izajui įsakė atsirišti maišą nuo 
šlaunų, nusiauti kojas ir skelbti Egiptui ir Eti- 
jopijai, kad Asyrijos karalius jų sūnus ir dukte- 
ris pusnuogius varys į nelaisvę (Iz. 20). Izajas 
nusivilkęs. ir nusiavęs padarė, kaip buvo įsakęs 
Viešpats. Tačiau Izajas buvo tik silpnas Jėzaus 
pirmvaizdis, kuris ant Golgotos išvelkamas iš 
rūbų, kad pridengtų žmonių nedorybes. Jėzus 
ant Golgotos, tarsi Senojo Įstatymo Noė prie sa- 
vo šėtros, iš meilės nori užmigti ant kryžiaus. 
Noę miegantį išjuokė jo tikras sūnus Chamas. 
Jėzų ant kryžiaus niekina, išjuokia tautiečiai. 
Noę pridengė Semas ir Jafetas neduodami Cha- 
mui tyčiotis iš tėvo. Jėzų saulės aptemimu 
pridengė dangus ir žemės Tėvas, neleisdamas 
daugiau tyčiotis iš Jėzaus. Noė atsibudęs palai- 
mino Semą ir Jafetą ir prakeikė nedorąjį Cha- 
mą. Jėzus palaimino alpstančią po kryžium Mo- 
tiną, nuliūdusį Apaštalą Joną, verkiančias Mo- 
teris, atgailojantį piktadarį. Jis pasaulio pabai- 
goje palaimins kiekvieną Jėzaus gynėją ir pra- 
keiks kiekvieną šventvagystėmis ir burnojimais 
Jėzaus niekintoją. Jėzus išvilktas iš rūbų, kad 
būtų užgėdintas tautos akyse. O nedėkingieji bu- 
deliai! Jūs juokiatės. Jūs niekinate pasmerk- 
tąjį. Jūs apiplėšiate jį iš paskutinio rūbelio ne- 
pagalvodami, kad jis yra visokių gerybių Vieš- 
pats! Jėzus gamtą apvilko gražiais gėlių žiedais. 
Ogi iškrypęs jo rankų padaras, žmogus, Jėzui 
nuplėšia net paskutinį rūbelį. Sudrebėk dangau! 
Viešpaties angelai atneškite Jėzui - Žmogui dan- 


ant Golgotos 219 


gišką rūbelį! Jūs pridenkite Jėzų, nes suge- 
dęs žmogus jam pavydi net jo Motinos padirb- 
to drabužio. Budeliai nuplėšė nuo Jėzaus rūbus. 
O, jautrioji pasaulio madoms siela, kopk į aukš- 
tą Kaukolės pakilumą ir veizėk! Ką ten pama- 
tysi? Ten tavo Vadas, tavo Viešpats, tavo Iš- 
ganytojas išvelkamas iš paskutinio rūbo. Bu- 
deliai plėšia rūbus nuo sudaužytų Jėzaus pe- 
čių skaudžiai atnaujindami sukepusias žaizdas. 
Jėzus ką sako? Ką sakys ramus aukos avinėlis? 
Jis, anot Izajo, ramus prieš kirpėją ir piauna- 
mas neatveria burnos. Jėzus tyli ir kantriai ken- 
čia išgėdinimo, paniekinimo ir žaizdų atnauji- 
nimo kančias. Jie nuvilko jo rūbus. 

III. JIE DAVĖ JAM GERTI VYNO. Se- 
nu papročiu žydai pasmerktiesiems mirti ant kry- 
žiaus, prieš prikalsiant, duodavo gerti tam tikro 
gėrimo. Gėrimas turėdavo apmarinti dirgsnius, 
kad prikalamieji mažiau jaustų prikalimo skaus- 
mus. Dažniausia būdavo duodamas vynas su tul- 
žimi, ar kokiais stipriais narkotikais. Evange- 
lija sako, kad ir Jėzui davė gerti vyno su tul- 
žimi. Bet paragavęs jisai nenorėjo gerti (Mt. 
27,34). Kodėl Jėzus nenorėjo gerti? Jėzus ne- 
norėjo gerti dėl daugelio priežasčių. Pirmiau- 
sia Jėzus dar kartą norėjo pabrėžti, kad kentė- 
jimų taurę nori laisvai išgerti lig dugno. Jis 
eina kentėti laisvai ir nenori, kad kas nors su- 
mažintų skausmus. Kai Petras Getsemani darže 
šoko Jėzų ginti kalaviju, Jėzus jam tarė: Ne- | 
jaugi aš negersiu tos taurės, kurią mano Tėvas 
yra man davęs (Jon. 18, 11). Tėvo duota taurė, 

tai kančių taurė. Jėzus ją geria ir todėl nenori 
gerti narkotikų. Toliau, Jėzus laisvai eina ken- 
tėti ir nenori parodyti savižudybės žymių. Ne- 
teisybę padarė Rašto žinovai, tautos vadai, Pi- 
lotas, Jėzų pasmerkdami. Neteisingai jie jį kala 
prie kryžiaus. Jėzus kentėti ir mirti nori blai- 
vus. Sename Įstatyme Dovydas, kariaudamas su 
pilistimais Betulijoje, ištroško vandens iš Bet- 
lėjaus šulinio. Tačiau šulinys buvo pilistimų 
stovykloje. Nakčia, atsirado trys narsuoliai, ku- 
rie, gerbdami Dovydą, aukodami savo gyvybes, 
ėjo prie šulinio ir parnešė vandens. Tačiau Do- 
vydas, paėmęs vandenį išliejo sakydamas: Sau- 
gok mane, Viešpatie, kad aš tai daryčiau, nes 
argi galėčiau gerti šitų žmonių, kurie buvo nu- 
ėję, kraują ir gyvybių pavojų (2 Kar.'23, 17). 
Dovydas negėrė gerbdamas tris pasiryžėlius. 
Panašiai Jėzus negėrė ant Golgotos paduotų 
narkotikų, nes jis gerbė dangaus Tėvo valią. 
Dangaus Tėvas siuntė Jėzui kartybių taurę, ir 
todėl jis negėrė pagamintų svaigalų. Jėzus ne- 
gėrė, kad išsipildytų Viešpaties žadėjimas per 
Izajo lūpas: Štai aš imu iš tavo rankos svaigi- 
nančią taurę, gilią mano užsidegimo taurę, tu 
jos daugiau negersi. Aš ją duodu į rankas tų, 
kurie tave pažemino. ir kurie sakė tavo sielai: 
Susilenk, kad mes pereitume; ir tu padarei iš 
savo kūno lyg žemę ir, tarsi kelią pereinantiems 
(Iz. 51, 22-23). Jėzui davė gerti svaigalų, bet 
Jėzus paragavęs negėrė. 

Baigdamas mąstymą, bent mintimis kopki į 
Kaukolės kalną ir iš paskutinio rūbo išvilk- 

tam Jėzui atiduoki dievišką pagarbą. Jėzus nu- 
sižeminęs atsiduoda į budelių rankas. Kančių 
skausmams sumažinti, jis atstumia vyną. Jis pa- 
sirinko skausmų taurę, kurią yra davęs Dan- 
gaus Tėvas, ir savo pasiaukojimu pašventė jam 
atsidavusiųjų kentėjimus. O Jėzau, dėl mūsų 
iš rūbų išvilktas, pasigailėk mūsų, mes tavęs 
maldaujame iš gilumos širdies kalbėdami: Kris- 
taus siela, pašvęsk mane... 


Pasiryžimas: Dievo siųstus kentėjimus, ra- 
miai — nerūgodamas priimsiu! 


29. Mąstymas 
JĖZAUS PRIKRYŽIAVIMAS 


1. Įsivaizduok budelius kalančius Jėzų prie 
kryžiaus ir Jėzų kalbantį pranašo karaliaus žo- 
džiais: Jie perdūrė mano rankas ir kojas, su- 
skaitė visus mano kaulus (Ps. 21, 17-18). 


2. Prašyki prie Kryžiaus kalamo Jėzaus ma- 
lonės, kad mąstymo mintys širdyje atspaustų 
nors silpnutį Jėzaus prikryžiavimo paveikslą. 

Stoki akivaizdoje didžiulio kryžiaus auku- 
ro, ant kurio Jėzus ištiesęs rankas ir kojas, ati- 
duos gyvybę už įžeistą Dangaus Tėvo teisybę, 
už žmonių sielų išganymą. Baisios vinys per- 
vers Jėzaus rankas ir kojas, o Jėzaus šven- 
čiausiai širdžiai atsivers naujų kentėjimų jūra. 

Norėdamas bent vaizduotėje susidaryti Jėzaus 
prikryžiavimo paveikslą, šiame mąstyme atsi- 
dėjęs svarstyki: 

I. Baisus reginys. 

II. Jie prikalė Jėzų. 

III. Jie pakėlė Jėzų į aukštį. 

I. BAISUS REGINYS. Šv. Jonas sako: Te- 
nai jie prikalė jį ant kryžiaus ir draug su juo 
kitu du, vienoje ir kitoje pusėje, viduryje gi 
Jėzų (19, 18). Kas atvaizduos Jėzaus prikryžia- 
vimo sceną? Kas pajėgs atpasakoti širdies skaus- 
mą, kurį kentėjo Jėzus kalamas prie kryžiaus? 

Garsusis Fra Angeliko ruošėsi piešti pri- 
kryžiuotojo Jėzaus paveikslą. Ką jisai darė? 
Gal griebėsi drobės, dažų, teptuko ir pradėjo? 
Ne. Fra Angeliko, ruošdamasis piešti, ilgas va- 
landas klūpo kambarėlyje prieš kabantį kryžių. 
Jo akys įsmeigtos į Jėzaus kančią. Jo širdis pa- 
skendusi kontemplacijoje. Per jo veidus riedi 
tyros, karštos ašaros. Jis iš visos širdies meldžia 
Jėzaus, kad Jėzus prikryžiuotojo paveikslą at- 
spaustų jo širdyje ir suformuotų jo išraišką 
vaizduotėje. Jo prašymas patenkintas. Širdyje 
turėdamas prikryžiuoto Jėzaus paveikslą . Fra 
Angeliko griebėsi teptuko ir prikryžiuotąjį Jė- 
zų atvaizdavo ant drobės. 

Šiandien aš ryžtuosi apmąstyti Jėzaus mano 
Atpirkėjo, mano Išganytojo, prikryžiavimą. Jė- 
zau, pats atspauski mano širdyje ir vaizduotėje, 
mintyje ir dvasioje baisųjį prikryžiavimo regi- 
nį. Be tavęs, o Jėzau, aš neturėsiu tikro paveiks- 
lo. Mano įsivaizdavimas bus nepilnas. Mano šir- 

dis neatjaus valandos svarbumo. Mano siela ne- 
įkainuos kančios baisumo. Mano žmogiška pri- 
gimtis nesupras budelių širdies žiaurumo. Kaip 
į prakiurusį laivą smarkiai veržiasi vanduo, kol 
ji palaidoja vandenyno dugne, taip į prie kry- 
žiaus kalamą Jėzaus širdį veržiasi, tarsi van- 
denynas skausmų, kurie žmogiškąją Jėzaus gy- 
vybę palaidos mirties gelmėse, Evangelistai Jė- 
zaus prikryžiavimo nedrįso plačiau aprašyti. 
Kodėl? Jie nedrįso, nes bijojo, kad iš skausmo 
neplyštų jų širdis. Jie pasitenkino trumpai su- 
minėję: Atėję į vietą, kuri vadinasi Kaukolė, 
jie prikalė tenai ant kryžiaus jį (Luk. 23, 33). 
Žmogaus vaizduotė pajėgia įsivaizduoti Jėzaus 
kančią Alyvų Daržely, tąsymus po teismus, skau- 
daus plakimo, erškėčių vainiko, kryžiaus neši- 
mo kančias. Tačiau Jėzaus prie kryžiaus kali- 
mą nepajėgia suprasti protas, atjausti širdis, įsi- 
vaizduoti vaizduotė. Pernešti prie kryžiaus ka- 
lamo Jėzaus kentėjimus yra bejėgė Žmogaus 
prigimtis. Todėl, kaip Fra Angeliko, tik puolęs 
ant kelių prieš Jėzaus kryžių gali įsivaizduoti 
baisiąją Jėzaus prikalimo sceną. Budeliai, anot 
tėvo Faber, puolė Jėzų, kaip išalkę vilkai puo- 
la nekaltą avinėlį. Jie paguldė Jėzų ant kry- 
žiaus ir baisia vinimi prikalė Jo vieną ranką. 
| Vinis perėjo kiaurai. Nervai sujudino visą kū- 
“ ną. Budelis keliais prispaudė Jėzaus krūtinę. 
| Jis antrą ranką traukė virve į viniai pažymėtą 
vietą. Prikalęs rankas, tempė kojas. Ir taip at- 
| liko baisų prikryžiavimo darbą, kurį Dovydas 
"karalius prieš dešimtį šimtmečių yra prana- 

šavęs: Jie perdūrė mano rankas ir kojas, su- 
skaitė visus mano kaulus (Ps. 21, 17-18). O bai- 
sus prikryžiavimo vaizde! 

II. JIE PRIKALĖ JĖZŲ. Du kryžiai pa- 
kelti. Dvi aukos kenčia. Jėzus dar meldžiasi. 
Jis, surištas ir įmestas į duobę, laukia prikali- 
mo eilės. Trečia valanda. Jėzau, atėjo ir tavo 
eilė! Gulki, Dievo Avinėli, gulki ant baisaus 
kryžiaus aukuro! Gulki, ištieski savo rankas ir 
kojas, ir. padėki meile degančią širdį ant šio 
baisaus gėdos medžio! 

Budeliai tiesia rankas. Tauška plaktukai. 
Negailestingos vinys, pervėrusios rankas ir ko- 
jas, Jėzų prikabina prie kryžiaus. Kaulai su- 
braškėjo, gyslos suvirpėjo, kūnas pastiro ir Jė- 
zus ant kryžiaus pasidarė Dangaus Tėvui pa- 
tinkanti auka. O, kas žodžiais atvaizduos, ką 
Jėzus yra iškentėjęs šią prikryžiavimo valan- 
dą? Šv. Augustinas, kurio širdis liepsnojo Jė- 
zaus meile labiau, negu degantis ugniakuras, 
sako: Negalima įsivaizduoti skaudesnių kančių, 
kaip kad yra prikryžiavimas (In. Joan. Tr. 36). 
Čion susibėga visa. Jėzaus kūnas nekalčiausias, 
švelniausias, be nuodėmės. Jis jautresnis, anot 
Šv. Tomo, negu nusidėjėlių. Čion žmonių nuo- 
dėmių piktybė. Čion budelių žiaurumas. Čion, 
pagaliau, net rinktinės tautos nedėkingumas. Jė- 
zus išsitiesia ant baisaus kryžiaus, kad budeliai 
jo rankas ir kojas pervertų geležinėmis vinimis. 
Plaktukų smūgiai, tai kalavijas į Jėzaus širdį. 
Rankos ir kojos draskomos vinių, o plaktukų 
smūgiai erzina nervus. Sulig Teopolio nuomo- 

nės, Jėzui buvo suduoti nemažiau dvidešimt aš- 
tuoni smūgiai plaktuku į rankas ir trisdešimt 
šeši smūgiai į kojas (Conf. Alf. Liguory-Pla- 
dys. Mėdit. s. 1. pass. J. Ch.). O Jėzus kenčia, 
Jis ištiesė dešinę ranką budeliams, kad prikal- 
tų prie medžio. Jis laisvai aukojasi ant kryžiaus, 
nes tokia dangaus Tėvo valia. Jis duodasi ka- 
lamas, nes ant jo sukrautos žmonių nuodėmės. 
Jis kryžiaus mirtimi turi atlyginti Dievo tei- 
sybei. O plaktuko smūgius jaučianti Jėzaus šir- 
die! Savo dieviškos kantrybės galia užgėdink 
visus mano nekantrumus. Tik menką kryželį 
Dievas uždeda man ant pečių, nekantraudamas 
ir rūgodamas skundžiu mano likimą. Tik men- 
ką kas suteikė kentėjimą, mano širdis nerimsta, 
tulžis išsilieja. Tačiau, jei palyginsiu mano ken- 
tėjimus ar bent prisiminsiu tavo, o Jėzau, prika- 
limą, nuraudęs turėsiu susigėsti! Tu, o Jėzau, 
nekalčiausias Avinėlis, o aš, didžiausias nusidė- 
jėlis. Tu, o Jėzau, kenti už tvarinius, o aš ir už 
save nenoriu kentėti. Tu, o Jėzau, ištiesi ran- 
kas ir kojas nerūgodamas, o aš ir mažiausios 
aukos nepajėgiu nukęsti. Plaktukų smūgiais žei- 
džiama Jėzaus širdie, užgėdink mano lepumą. 
Jie prikalė Jėzų. 

III. JIE PAKĖLĖ JĖZŲ Į AUKŠTĮ. Al- 
torius pastatytas, auka sugauta. Dar valandėlę 
ir pamatysime nesibaigiančią Naujojo Įstatymo 
auką. Budeliai prikalę Jėzų pakėlė tarp dan- 
gaus ir žemės, tarp dviejų prikaltų nusidėjėlių. 
Kaukolės kalnas, tai šventovė. Kryžius, tai au- 
kuras. Jėzus, tai aukos avinėlis. Prikalimas, tai 
8 


226 Jėzaus kančia 


nudūrimas. Pakėlimas, tai paaukojimas. Žaizdos 
atvertos, kraujas teka, kryžius raudonuoja! 


Pakelki akis į krauju nudažytą kryžių ir 
klauski Jėzaus, sopulių vyro: Jėzau, kodėl kry- 
žius raudonas? Jėzau, kieno valia paruošė šį iš- 
ganymo aukurą? Jėzau, Naujojo Įstatymo Iza- 
oke, visatos Dieve, argi dėl tavęs nėra erškėčių 
krūmo, kuriame įstrigęs būtų aukos avinėlis? 
Argi būtinai tu pats turi aukotis? Tačiau Jėzus, 
pakėlęs į dangų kraujuose pasruvusias akis, ta- 
ria dangaus Tėvui: Deginamosios aukos už nuo- 
dėmę tau nepatiko. Tuomet aš tariau: Šiai atei- 
nų... daryti tavo, o Dieve, valios (Žyd. 10, 6 - 7). 
Dangaus Tėvo valia Jėzus aukojasi ant kryžiaus. 
Budeliai meta kryžių į duobę ir Jėzus kūno 
sunkumu pasikabina ant geležinių vinių. Kas at- 
jaus šį momentą? Kas supras šios valandėlės 
skausmą? Jėzus pasikabina ant vinių, kurios 
nuo sutrenkimo perplėšė rankų ir kojų žaizdas. 
Tik čion darosi suprantamas Izajo regėjimas. 
Kas tasai, kuris ateina iš Edomo, rausvais dra- 
bužiais iš Bosros? Tas dailusis savo apdare, ei- 
nąs savo stiprybės pilnybėje? — Tai aš, kuris 
kalbu teisybę ir esu pirmas kovotojas išgelbė- 
jimui. — Tai kodėl gi tavo apvalkalas raudonas 
ir tavo drabužiai, kaip minančiųjų spaustuvą? — 
Aš myniau spaustuvą vienas ir iš tautų tarpo 
nebuvo su manim nė vieno. Aš myniau juos sa- 
vo narse ir sumindžiojau juos savo rūstybėje: 
Jų kraujas užtiško ant mano drabužių ir aš sv- 
tepiau visus mano apdarus... Aš žvalgiaus aplin- 
kui ir nebuvo padėjėjo, ieškojau, ir nebuvo, kas 

padėtų (Iz. 63, 1-5). Kryžius, tai spaustuvas, 
kurį mina Jėzus. Jis tarp dangaus ir žemės pa- 
keltas, naikina pragaro galybę ir todėl raudo- 
nas jo aukuras — kryžius. Jėzui pasirodžius Pa- 
jordanėje šv. Jonas Krikštytojas, rodydamas sa- 
vo mokiniams, šaukė: Štai Dievo Avinėlis, štai 
' kuris atima pasaulio nuodėmę (Jon. 1, 29). Da- 
bar Jėzus ant kryžiaus, aukodamas savo kraują 
“ įr savo gyvybę, naikina nuodėmės baisybę. Ant 
kryžiaus pakeltas Jėzus, yra tikrasis Avinėlis, 
kuris sutrynė žmonių nedorybes. Jie pakėlė Jė- 
zų į aukštį, kad Jėzus tartų: Išsipildė. 

Baigdamas mąstymą, ant kryžiaus pakelto Jė-- 
zaus prašyki malonės, kad pažadintų visokia 
nuodėme pasibiaurėjimą. Kiekviena laisvos va- 
lios nuodėmė, tai naujos vinys Jėzaus rankose. 
Mirtinai nusidėdamas antru kart kali Jėzų prie 
kryžiaus. Atsiprašydamas už praeities prasižen- 
gimus, akis keldamas prie kryžiaus, širdies gi- 
lumoje šauki: Jėzau už mane prikaltas ant kry- 
žiaus pasigailėk manęs, aš tavęs meldžiu kalbė- 
damas: Kristaus siela, pašvęsk mane...! 


Pasiryžimas: Šiandien klaupdamasis melstis, 
akis pakelsiu į kryžių! 

30. Mąstymas 


PRIKRYŽIUOTO JĖZAUS 
IŠJUOKIMAS 


1. Įsivaizduok ant kryžiaus kenčiantį Jėzų 
ir minias išjuokiančias jį, kaip paduoda Evan- 
gelija: Einantieji gi pro šalį jam piktažodžiavo, 
kraipydami savo galvas ir sakydami: Štai tau, 
kuris sugriauji Dievo bažnyčią ir per trejetą 
dienų ją atstatai; gelbėk pats save; jei tu Die- 
vo Sūnus, nuženk nuo kryžiaus (Mt. 27, 39-40). 

2. O amžinybės Dieve! Savo gaivinančios 
malonės spinduliu apšviesk mano protą, kad 
mąstymo mintys atvaizduotų nors šešėlį skaus- 
mų, kuriais buvo pasotintas Jėzus ant kryžiaus. 

Šiurpus vaizdas Jėzaus prie kryžiaus prika- 
limas. Bet dar šiurpesnis — Jėzaus ant kryžiaus 
išjuokimas. Kenčiantysis visuomet laukia pa- 
guodos. Jis laukti turi teisės, nes pats likimas 
jį baudžia. Priešingai yra sų Jėzumi. Jėzus pri- 
kryžiuotas ir kryžiaus skausmai didinami iš- 
juokimais, piktažodžiavimais, pasityčiojimais. 
Jėzus, pakeltas tarp dangaus ir žemės, mato 
drabužius besidalinančius kareivius, girdi pik- 
tažodžiaujančius kunigus, Rašto žinovus, pra- 
eivius. Tačiau Jis kenčia ir tyli. Gilindamasis 
į Jėzaus niekinimą ant kryžiaus šiame mąsty- 
me prisimink: 

"I. Jie pasidalino mano drabužius, 

II. Vyresnieji drauge su kitais tyčiojosi iš jo. 

III. Jie piktažodžiavo jam. 

I. JIE PASIDALINO MANO DRABU- 
ŽIUS. Dabar ant Golgotos vyksta visa, ką Do- 
vydas pranašas buvo matęs regėjime ir pergy- 
venęs širdyje. Ant prikryžiuoto Jėzaus sugriu- 
vo visa. Panieka, gėda, piktažodžiavimai, išjuo- 
kimai, „tarsi, jūros bangos, plaka Jėzaus jaut- 
rią širdį. Kareiviai, prikalę Jėzų, pasidalino jo 
rūbus ir dėl tunikos metė burtą. Čion išsipildė, 
ką Dovydas pranašas yra kalbėjęs: Jie pasidali- 
no sau mano drabužius ir metė burtą apie mano 
jupą (Ps. 21, 19). 

Sulig romėnų papročių, pasmerktųjų rūbai 
tekdavo tiems, kurie įvykindavo mirties baus- 
mę. Jėzus jau prikaltas. Kareiviai laisvai atsi- 
kvėpė. Liekasi tik pasidalinti rūbus ir ramiai 
galės laukti prikryžiuotojo mirties. 

Šv. Jonas, kuris pats yra buvęs drabužių pa- 
sidalinimo liudininku, rašo: Kareiviai jį prika- 
lę ant kryžiaus, pasiėmė jo drabužius, iš kurių 
padarė keturias dalis, kiekvienam kareiviui da- 
Iį ir jupą. Jupa buvo nesiūta, bet nuo viršaus 
iki apačiai visa numegsta. Todėl jie sakė vienas 
kitam: Nepiaustykime jos, bet meskime burtą, 
kieno ji bus. Taip turėjo įvykti Rašto žodžiai: 
Jie pasidalino mano drabužius ir dėl mano rūbo 
metė burtą. Taip kareiviai ir padarė (Jon. 19, 
23-24). Reikšmingas įvykis. Jis išpranašautas. 
| Jis įvykintas. Jis vėl rodo baisų širdžių jaus- 
“mo skirtumą, tarp kenčiančiojo ir prikalikų. 
| Jėzus kenčia. Jis išvilktas iš rūbų. Kareiviai, 

juokauja ir džiūgauja. Jie ima burtus ir dalina- 
si rūbus. Du kartu meta burtus. Visus rūbus - 
"padalino į keturias dalis ir jupą atskirai. Kam 
kuri dalis turi tekti, išsprendžia burtai. Kam 
turi tekti Marijos rankomis megsta Jėzaus ju- 
pa, išriša burtai Šv. Augustinas, kalbėdamas 
apie Jėzaus rūbų pasidalinimą, sako: Gal būt, 
kad kas manęs paklaus: ką reiškia Jėzaus rūbų 
padalinimas į keturias dalis ir burtų metimas 
dėl tunikos? Rūbų į keturias dalis padalinimas 
yra figūra Bažnyčios, kuri bus išskleista į ke- 
turias pasaulio šalis, ir lygiai padalinta, į visa 
kuo panašias. Štai dėlko yra pasakyta, kad Die- 
vas siųs savo angelus surinkti išrinktuosius nuo 
keturių vėjų. Ką reiškia keturi vėjai, jei ne Ry- 
tai, Vakarai, Pietūs ir Žiemiai? Ir tunika, dėl 
kurios mesti burtai, yra vienybės ryšiai visų 
Bažnyčios dalių, kurioje vieni su kitais vieni- 
jasi meile (S. Aug. 118 Traitė s. S. Jean. Les 
vėtements du Sauveur). Kareiviai pasidalino 
rūbus, bet ne žydai. Čion vėl žymė, kad Jėzus 
apvilks savo rūbais bažnyčios vaikus iš pagonų, 
kurių atstovai čia prie kryžiaus, ir atstums Die- 
vo rinktinės tautos vaikus, kurie juokiasi iš jo. 
Kareiviai pasidalino rūbus, kiekvienas atsiimda- 
mas savo dalį. 


II. VYRESNIEJI DRAUG SU KITAIS 
TYČIOJOSI Iš JO. Skaudus likime! Tyčiotis 
iš mirtinai sužeisto yra daugiau, negu negarbin- 
ga. Ogi Jėzus, žmonijos Atpirkėjas, Dievas, dan- 
gaus ir žemės Sutvėrėjas, kenčia. Stovintieji 
po kryžiumi tyčiojasi iš jo. Kas yra tie, kurie 

tyčiojasi? Evangelistai išskaičiuoja visus. Šv. 
Lukas sako: Žmonės stovėjo ir žiūrėjo (Luk. 23, 
35). Kas tie žmonės? Greičiausia tai minios iš 
Galilėjos, nuošalaus Nazareto, išdidaus Kapar- 
naumo, kurie buvo atvykę į Jeruzalę velykų 
šventėms. Jie širdyse jaučia užuojautos Jėzui. 
Tačiau, siaučiant Jeruzalės galingiesiems, atei- 
viai nedrįsta atverti burnos. Jie stovi kiek at- 
stui ir žiūri baisėdamiesi. Dar nesenai jie sekė 
Jėzų į kalnus, į tyrus, gaudė kiekvieną pamoki- 
nimą, ieškojo pagelbos ligoniams. Dabar jie tik 
stebėtojai. Jų tikėjimas apmiręs, nes katastro- 
fa sumaišė jų vaizduotę. Jie nežino, kam dabar 
tikėti? Ko griebtis? Kas daryti? Jie stovi ir 
žiūri. 

Toliau praeinančių minios. Tai Jeruzalės 
gatvių žingeidieji. Jie visuomet godūs nauje- 
nybių, ištroškę nepaprastumų. Čion velykų iš- 
vakarės. Čion negirdėtas atsitikimas. Jėzus, ku- 
ris galingas mokslu ir darbais, prikaltas prie 
kryžiaus. Visi į Golgotą, visi dar kartą pamaty- 
ti priveiktą Jėzų. Jie eina pro šalį ir tyčiojasi 
iš Jėzaus. 

Ten stovi sinagogos kunigai. Jie širdyse 

. džiaugiasi, kad priveikė galingiausią savo priė- 
šą. Jų troškimai išsipildė. Jų šauksmai, taip įgąs- 
dinusieji Pilotą, įvykinti. Jėzus prie kryžiaus 
kenčia, ogi mokytas rabi glostydamas barzdą, 
žiūri. Bet ar tik žiūri? O toli gražu ne! Moky- 
tas rabi pasitenkinęs širdyje, panurusiomis aki- 
mis žiūrėdamas į merdintį Jėzaus veidą ir kon- 
vulsijomis alsuojančią krūtinę, dar šaukia: Štai 

tau, kuris sugriauji Dievo Bažnyčią ir per tris 
dienas ją atstatai; gelbėk pats save; jei tu Die- 
vo Sūnus, nuženk nuo kryžiaus (Mat. 27, 39 - 40). 

Čion susirinkę Rašto žinovai, pranašysčių 
aiškintojai, šventovės prižiūrėtojai. Jie mato 
kenčiantį Jėzų ir tyčiojasi iš jo. Jie džiaugia- 
si, kad Jėzus daugiau neišmėtinės jų klaidų, ne, 
varinės iš bažnyčios su galvijais ir karveliais, 
neužstos nusidėjėlių ir muitininkų, neužgėdins 
jų pasiuntinių. Kitus jis išgelbėjo, pats savęs 
negali išgelbėti (Mork. 15, 31), nuolat skamba 
balsai. 

Net kareiviai, kurie jau atsiėmė savo dalį, 
ir niekuo nesuinteresuoti, ir tie praeidami ty- 
čiojosi iš Jėzaus. Jėzus tikrai galėjo skųstis 
psalmisto žodžiais: Visi, kurie mane mato, juo- 
kiasi iš manęs, judina lūpas ir kraipo galvas 
(Ps. 21, 8). Taip, vyresnieji draug su kitais ty- 
čiojasi iš Jėzaus. 

III. JIE PIKTAŽODŽIAVO JAM. Tyčio- 
jimasis, tai kenčiančio skaudus įžeidimas. Ta- 
čiau jis liečia tik kenčiančio asmenį. Ogi pik- 
tažodžiavimas, ką liečia? Jis liečia kenčiantį 
ir Tą, kuris kentėti liepė. Dangaus Tėvas da- 
vė Jėzui kentėjimų taurę, ogi žmonių nedorybės 
prikalė jį prie kryžiaus. Jėzus kenčia pildyda- 
mas dangaus Tėvo valią. "Tačiau po kryžium 
stovintieji piktažodžiauja Jėzui ir dangaus Tė- 
vui. O nedovanotinas Rašto žinovų piktažodžia- 
vime! Jūs savo pečiais turėjote apginti Jėzų, ir 
žmonėms parodyti Nekaltojo garbę! Ogi jūs, 
stovėdami po kryžiumi, niekinate pranašų re- 

gėjimus, piktažodžiaujate dangaus Tėvui, kuris 
pranašus yra siuntęs. Jie piktažodžiauja Jėzui 
kalbėdami: Jis pasitikėjo Dievu: tegul jis da- 
bar jį išliuosuoja, jei turi jam pasimėgimo; nes 
jis juk sakė: Aš Dievo Sūnus (Mat. 27, 43). 
Jei tu Dievo Sūnus, nuženk nuo kryžiaus. Jei 
jis žydų karalius, tegul dabar nužengia nuo kry- 
žiaus ir mes jam tikėsime (Mat. 27, 40. 42). To- 
kiais ir panašiais žodžiais susirinkę ant Golgo- 
| tos Rašto žinovai piktažodžiauja Jėzaus Atpir- 
kėjo akivaizdoje. O baisioji piktadarybe! Jūs, 
prikalę Jėzų, jaučiatės nugalėtojais, ir dar ty- 
čiojatės iš merdinčio! O nedovanotina niekšy- 
be! Dangau, kaip tu sulaikai savo angelus, kad 
jie piktažodžiautojus nesunaikina ugnimi? Jie 
nori, kad Jėzus nužengtų nuo kryžiaus ir tik > 
tada tikėsią jam! Tai pragaro tarnų reikalavi- 
mas. Kaip piktasis gundytojas, gundydamas Jė- 
zų, reikalavo stebuklų ir pagarbos. Taip dabar, 
nevertų tarnų gaujos reikalauja kenčiančio Jė- 
zaus stebuklo ir tik tada jie tikėsią. Veidmaini 
parizėjau! Aklasis Rašto žinove! Jau seniai 
pats Jėzus tau sakė, kad nebus jums duotas ki- 
tas ženklas, kaip ženklas Jono pranašo, kuris 
išbuvo tris dienas bangžuvės viduriuose. Taip 
Jėzus išbus tris dienas žemės karste ir tas bus 
jūsų akis deginantis ženklas. Jau tiek matėte 
stebuklų, tiek patyrėte jo evangelijos šviesos. 
Ogi dabar, prikalę prie kryžiaus, iš merdinčio 
tyčiojatės, reikalaudami stebuklo! Dangus lig 
laikui sulaiko kerštą, kad tamsybių kunigaikš- 

tis pareikštų savo niekšybę. Piktažodžiauja Jė- 

zaus tautiečiai. Piktažodžiauja mokytieji rabi, 
Rašto žinovai. Piktažodžiauja tautos vadai — 
parizėjai. Piktažodžiauja kareiviai. O baisus re- 
giny! Jėzus aukodamasis naikina žmonių nedo- 
tybes, ogi po kryžium stovintieji piktažodžiau- 
ja Jėzui ir dangaus Tėvui, nes jie nepažįsta nei 
Jėzaus, nei dangaus Tėvo, kuris Jėzų siuntė. 

Jėzus, išskirtas iš gyvųjų draugystės, turi 
du piktadariu: vieną po dešinės, kitą po kairės. 
Piktadariai yra Jėzaus kančios dalininkai, ta- 
čiau toli gražu ne atpirkimo nuopelnų. Evange- 
lija sako: Vienas tų dviejų galvažudžių, kurie 
kabėjo, ėmė piktažodžiauti sakydamas: Jei tu 
Kristus, gelbėk pats save ir mus (Luk. 23, 39). 
Taip panieka ir piktažodžiavimai, tai buvo ne- 
dorėlių maldos prie pasaulio atpirkimo Aukuro. 
Jie piktažodžiavo Jėzui. 

Baigdamas mąstymą, reiški kenčiančiam Jė- 
zui užuojautos. Stojęs prie kryžiaus prašyki 
skaisčios širdies, kalbėdamas: Dievo Avinėli, ku- 
ris naikini pasaulio nuodėmes, pasigailėk mūsų! 


Pasiryžimas: Šiandien, klūpodamas prieš al- 
torių, prisiminsiu Jėzaus išniekinimus! 

31. Mąstymas 
JĖZUS MELDŽIA DOVANOJIMO 


1. Įsivaizduok Golgotos kalną, minias, kry- 
žių ir Jėzų 'maldaujantį dangaus Tėvo: Tėve, 
atleisk jiems, nes nežino ką darą (Luk. 23, 34). 

2. O sopuliuose pasinėręs Jėzau! Suteiki 
malonės, kad mąstymo mintys širdžiai atideng- 
tų nors šešėlį Tavo prašymo brangumo. 

Mintimis kopki į aukštą Golgotos kalną, kur 
Dievo kūnas prikaltas prie kryžiaus, kur mi- 
nios- tyčiojasi, kur Jėzus panertas sopulių jū- 
roje. Žmonės juokauja ir piktažodžiauja. Ogi 
Jėzus, pakėlęs akis į dangų, mintį prie Tėvo 
sosto, iš širdies gilumos sušunka: Tėve, atleisk 
jiems! Norėdamas nors šešėlį suprasti neįkai- 
nuojamų Jėzaus žodžių reikšmės, šiame mąsty- 
me atsidėjęs svarstyk: 

I. Tėve. 
II. Atleisk jiems. 
III. Jie nežino, ką darą. 

I. TĖVE. Jėzus ant kryžiaus. Jis išjuoktas, 
paniekintas, kirminu paskaitytas. Jame, anot 
Izajo, neliko paveikslo žmogaus. Jis tarp pik- 
tadarių pakabintas. Tačiau sopulių pripildyta 
Jėzaus širdis, moka ne tik kentėti, bet ir mylėti. 
„Jėzus gyvu pavyzdžiu paaiškina pamokslo nuo 
kalno žodžius: Mylėkite savo neprietelius, gera 
darykite tiems, kurie jūsų nekenčia, ir melski- 
tės už persekiojančius-ir šmeižiančius jus (Mt. 

5,44). Kas'įkainuos Jėzaus pavyzdžio reikšmę? 
Kas mirtingųjų neseks Mokytojo pėdomis? 
Čia visa susibėga: neprieteliai, persekiotojai, 
šmeižikai, kančios, geraširdingumas, malda. Jė- 
zus, anot karaliaus pranašo, apsuptas, tarsi, jau- 
čių ir veršių nutukusiomis širdimis, kurie, krai- 
pydami galvas, šaiposi ir juokiasi: Jėzaus šir- 
dis pripildyta skausmų. Tačiau jis kentėjimų 
vyras, meilės mokytojas, yra tasai, kuris mel- 
džiasi už pasaulio nusidėjėlius. O, neišmatuo- 
jama Jėzaus meilės gilybe! 

Kai žmonės apipylė Jėzų piktažodžiavimais, 
Jėzus, pakėlęs akis į dangų, tarė dangaus Tėvui: 
Tėve! Kodėl Tėve? Kodėl ne Dieve? Kodėl ne 
dangaus ir žemės valdove? Budelių, tautos va- 
dų, kunigų, Rašto žinovų, ir visų tų, kurie Jė- 
zų budeliams išdavė, nuodėmė yrą taip didelė, 
kad Jėzus, kuris tiek yra daręs stebuklų, tiek 
parodęs gailestingumo, tiek suraminęs nusidė- 
jėlių, tarsi, nedrįsta dovanoti savo vardu. Jis 
kreipiasi į dangaus Tėvą, kad pats Tėvas jiems 
dovanotų. O meile trykštantis maldavime! Ka- 
ralius, mirdamas kovos lauke, kreipiasi į paly- 
dovus ir drebančiomis lūpomis prašo: — mirštu, 
aš meldžiu jus, narsieji kareiviai, atkeršykite 
mano neprieteliams. — Tačiau ant Golgotos yra 
kitaip. Jėzus, dangaus ir žemės karalius, miršta 
ant kryžiaus. Tai ne priešai jį sužeidė, nes jis 
neturi sau lygių. Tai nedėkingi kirminai, jo ran- 
kų padarai, prikalė ji prie kryžiaus. Jis miršta 
ir meldžia: Tėve, atleisk jiems! Kerštas, tai 
žmogaus širdies padaras. Dovanojimas — Dię- 

vo gailestingumo darbas. Pasibaigė Senasis kerš- 


to Įstatymas. Jėzus atidengė Naująjį meilės 
Testamentą. Tėve, atleisk jiems! Visi, kurie su- 
sirinkę prie kryžiaus, kurie stovi ant Golgotos, 
verti mirties. Sename Įstatyme žemė prarijo Ko- 
rę, Dataną ir Abironą, ir ugnies liepsnos su- 
degino du šimtus penkiasdešimts Izraelio sūnų 
už tai, kad jie pakėlė maištą prieš Mozę, Aaro- 
ną ir piktažodžiavo prieš Viešpatį. (Skait. 16, 
1...).Taipgi užsidegusi Viešpaties rūstybė ant 
vietos nubaudė Abinadabo sūnų Ozą, kuris, ne- 
būdamas kunigas, drįso prisiliesti sandaros skry- 
nios, ir tą vietą Dovydas praminė: Ištikimas 
Ozos (2 Kar. 6,6). Ant Golgotos! Čia daugiau, 
kaip Mozė, Aaronas, ar sandaros skrynia. Čion 
Kristus, dangaus Tėvo Sūnus, Įstatymo Vieš- 
pats, išniekintas, prikaltas, piktadarių rankomis 
sudraskytas. Visi, kurie jį palietė, verti, kad 
liepsnos sudegintų, kad žemė prarytų. Tačiau 
Kristus meldžia: Tėve, atleisk jiems. O meilės 
šaltini! 


II. ATLEISK JIEMS. Skaudžiai buvo pra- 
sikaltusi turtingoji Niniva. Dievas siunčia Joną 
pranešti Ninivai, kad ją laukia sunaikinimas. 
Išgirdę niniviečiai apsivilko ašutinėmis, pele- 
nais pasibarstė galvas, meldė Dievo dovanoji- 
mo. Niniva rado malonės pas Dievą per Jono 
pranašo lūpas. Ogi ant Golgotos, kas yra? Te- 
nai ne Ninivos prabangose išlepinti gyventojai. 
Ten Jeruzalės sūnūs, Dievo rinktinės tautos 
vaikai, prie kryžiaus prikalė savo Gelbėtoją. 
Tai ne Jonas pranašas, tai pats Dievo Sūnus ke- 

lia balsą prie dangaus Tėvo ir prašo pasigailėti 
nusikaltėlių. Tėve, atleisk jiems. Kam atleisk? 
Kodėl atleisk? Argi jie prašo? Kas prašo at- 
leisti? Prašo Jėzus prikaltas ant kryžiaus. Jis, 
kuris dar vakar vakare Alyvų Daržely tarė ka- 
laviją nusitvėrusiam Petrui: Kišk atgal savo ka- 
laviją į jo vietą (Mt. 26, 52), kuris Malkui iš- 
gydė ausį, dabar nuo kryžiaus prašo Dievą pa- 
sigailėti nusidėjėlių. Jėzus pirmiausia prašo už 
savo tautiečius, aklus vadus, išsigimusius Raš- 
to žinovus, nevertus sinagogos tarnus. Jis pra- 
šo už budelius, kareivius, piktažodžiautojus. Jis 
prašo už visus, visus, kurie yra jo skaudaus pri- 
kalimo kaltininkai. Ogi kas nėra Jėzaus kančios 
kaltininkas? Kas savo nuodėmėmis nekalė jo prie 
kryžiaus? Taip Jėzus meldžia dangaus Tėvą do- 
vanoti visiems, visiems be išimties, Tėve, atleisk 
jiems! Kas supras šios maldos tikrąją prasmę? | 
Kas ikainuos meilę, kuri trykšta iš Dieviškos 
Jėzaus širdies? Tikras kontrastas, sako Šv. Ber- 
nardas. Iš vienos pusės žydų auka, neapykanta, 
pašėlimas. Iš antros pusės ant kryžiaus mirš- 
tančio Jėzaus meilė, pasigailėjimas. Žydai ne- 
siliauja šaukę: mirtis jam, mirtis jam! Ogi Jė- 
zus kartoja: Mano Tėve, atleisk jiems. — Tai 
tikros meilės ir neapykantos imtynės. Ko neda- 
rė žydai, kad atsižadėtų savo Dievo? Kokių prie- 
monių nesigriebė, kad išniekintų šventąjį jo 
Vardą? Teismai, plakimai, erškėčiai, kryžius, vi- 
nys, plaktukai, budeliai, kareiviai, piktažodžiau- 
jančiųjų minios, tai vis tautiečių neapykantos 
įrankiai. Tarsi jie tyčia visa daro, kad tik Die- 

vas juos atstumtų. Tačiau Jėzus visa "daro, kad 
visus pakviestų į amžiną gyvenimą. Jėzus mel- 
džia dangaus Tėvą, kad dovanotų klystantiems. 
Žydai, kas bus nebus, pasiryžę, sako Arnoldas 
"de Chartres, lig dugnui išgerti prapulties tau- 
re. Ogi Jėzus ant kryžiaus, kas bus nebus, pa- 
siryžęs juos išgelbėti. Jėzus meldžią dovanoti 
"budeliams. Pažvelk į savo Dievą ant kryžiaus, 
sako Šv. Augustinas. Klausyk jo besimeldžian- 
čio už savo budelius. Ir ar drįsi, pagaliau, ne- 
dovanoti savo broliui, kuris tave įskaudino? 
(Serm. 49). Jėzus meldžia budeliams dovanoji- 
mo, kad parodytų tikrą artimo meilės pavyzdį. 


III. JIE NEŽINO KĄ DARĄ. Jei tu pa- 
žintum Dievo dovaną ir kas yra tas, kuris tau 
sako: Duok man gerti, tarė kitados prie Jokū- 
bo šulinio Jėzus samarietei, tu tikrai būtum iš 
jo prašiusi ir jis duotų tau gyvojo vandens (Jon. 
4,10). Taip dabar Jėzus, tarp dangaus ir žemės 
pakeltas, skausmų jūroje panertas, kelia balsą 
prie savo Tėvo ir meldžia: Tėve, atleisk jiems, 
nes nežino ką darą. O kad jie žinotų, kas yra 
tasai, kurį jie prikalė, jie juk pasibarstę gal- 
vas pelenais, apsivilkę aštresnėmis, negu niny- 
viečiai, ašutinėmis, darytų atgailą ir šauktųsi 
dovanojami! O kad sinagogos kunigai pažintų 
mane, jie tarp bažnyčios ir altoriaus verkdami 
šauktų: Pasigailėk, Viešpatie, pasigailėk mūsų 
ir mūsų tautos! O, kad budeliai ir kareiviai pa- 
žintų, kokią auką jie aukoja, juk jie širdis su- 
tarpintų, kaip liepsna sutarpina degančios žva- 
kės vašką. Jie kniūpšti ant veidų melstų pasi- 

gailėjimo: Tačiau, Tėve, atleisk jiems, nes jie 
nežino, ką darą! Jie nepažįsta manęs, nepžįsta 
nė tavęs, mano Tėve! Už tai jie tyčiojasi iš 
manęs ir iš tavo šventojo vardo! 

Taip, Jėzaus ant Golgotos, tarsi, uola atvi- 
roje jūroje. Granitinė uola iškilus virš vandens. 
Audringos jūros bangos, putodamos, šniokšda- 
mos, sukdamosios, įtūžusios iš visų pusių puo- 
la akmeninę uolą, tarsi, norėdamos paskandinti, 
pagriauti, praryti. Tačiau visa veltui. Bangos 
putoja ir trykšta. Uola stovi nepajudinama. Kalva- 
rijos kalnas, tarsi, didžiulė pasaulio jūra. Jėzus 
ant kryžiaus, tarsi, toji granitinė uola, į kurio 
meile liepsnojančią širdį plakasi šniokšdamos, 
putodamos nedorybių bangos. Tačiau Jėzaus šir- 
dis nenugalima, meilė neužgesinama. Jėzus ke- 
lia meilės šauksmą tardamas: Tėve, atleisk jiems, 
nes nežino, ką darą. O tikrasis meilės šaltini! 
Kas pasieks Jėzaus meilės gilybes? Užtenka tik 
prisiminti, tik pakelti akis į kryžių, o besimel- 
džiantis Jėzus išgydys visas sielos negales. 

Sename Įstatyme Dievas bausdamas nusikal- 
tusius žydus užleido nuodingais žalčiais. Kurį 
tik žaltys įgeldavo, tas turėdavo mirti. Išsigan- 
do tauta, nes žalčiai be pasigalėjimo naikino 
jų eiles. Žydai šaukiasi Mozės, kad per jį Dievas 
pašalintų slogą. Mozė, Dievo patariamas, pasta- 
tė ant kryžmos lazdos varinį žaltį. Ir kuris tik 
įgeltasis pažvelgdavo į varinį žaltį, tas pasveik- 
davo. Kas žydams nuodingi žalčiai, sielai--kerš- 
tai, pykčiai, artimo neapykantos. Jiė :kasdien 
igelia Jėzaus krauju atpirktas sielas. Bet štai 

Jėzus ant kryžiaus. Jis visų akivaizdoje mel- 

džias: Tėve, atleisk jiems, nes nežino, ką darą. 

Prie jo, įgeltoji siela, kreipki akis: Jis pagydys 

visas neapykantos negales. Argi bus taip kieta 

širdis, kuri degdama pykčiu, pažvelgtų į besi- 

meldžiantį Jėzų ir nesutirptų? Argi Jėzaus mei- 

lė jos neišgydys? Jėzus ant kryžiaus meldžiasi 

už budelius prašydamas jiems dovanoti. Ogi, 
tave broli, kuris užsikarščiavęs šauki tau ly- 
giam broliui nedovanosiu, argi kas kala prie 
kryžiaus? Argi kas reikalauja nors panašios au- 
kos? Atleisk jam Jėzau, nes jis tikrai nežino, 
ką darąs! Jėzus meldžia už suklydusius savo 
tautiečius, nes jie nežino ką darą. 

Baigdamas mąstymą, prašyki meile degančią 
Jėzaus širdį malonės, kad sunkenybių valando- 
mis, prisimintum ant kryžiaus duotą meilės pa- 
vyzdį ir juo gydytum visus nekantrumus. Jė- 
zau, kantrybės Dieve, pasigailėk mūsų, aš tavęs 
meldžiu iš gilumos širdies kalbėdamas: Kris- 
taus siela, pašvęsk mane...! 


Pasiryžimas: Supykimų valandoje akis pa- 
kelsiu į kryžių! 

32. Mąstymas 


LATRUI ROJAUS 
PAŽADĖJIMAS 


1. Minties sparnais persikelki į Golgotą, vaiz- 
duotės akimis stebėki latrą meldžiantį atminti 
ir Jėzų tariantį: Iš tikrųjų, sakau tau, šiandien 
tu būsi su manim rojuje (Luk. 23, 43). 

2. O gailestingumo Dieve! Suteik man gai- 
vinančios malonės, kad mąstymo mintys para- 
gintų Jėzaus paguodos ieškoti lengvesnių ar 
sunkesnių kryželių valandomis. 

Dieviškoji Jėzaus širdis kenčia nuo žmonių, 
bet dar daugiau kenčia nuo piktadario prikalto 
ant kryžiaus. Juk kas taip arti kryžiaus? Kas 
taip arti išganymo kraujo? Kas yra dalininkas 
atpirkimo tragedijos? Tai latrai dešinėje ir kai- 
rėje. Du kenčia. Du miršta. Tačiau likimas vi- 
siškai skirtingas. Vienam dangus, antram pra- - 
keikimas. Latrų asmenyse vaizduojasi dvi žmo- 
nių rūšys. Tos pačios sąlygos vienus kelia į 
dangų, kitus stumia į pragarą. Prisimindamas 
brangią atgailojančiam latrui Jėzaus paguodą 
šiame mąstyme svarstyki: 

I. Ir Dievo tu nebijai, nes esi pasmerktas! 

II. Viešpatie, atmink mane, kai įeisi į savo 

karalystę! 
III. Iš tiesų, šiandien tu būsi su manim rojuje! 
I. IR DIEVO TU NEBIJAI, NES ĖSI PA- 
SMERKTAS! Šv. Paulius sako: Širdimi tiki- 

ma dėl nuteisinimo, burna gi daromas išpa- 
žinimas dėl išganymo (Rom. 10. 10). Jėzaus mal- 
dos žodžiai nutilo. Tačiau jie nepaliko be pasė- 
kų. Jie, atsimušę į dangaus Tėvo ausis, pasi- 
beldė ir į prie kryžiaus prikalto piktadario šir- 
dį. Du kenčia ant kryžių. Tačiau vieną laukia 
palaiminimas, antrą — prakeikimas. O amžinai 
palaimintoji dešine! Tu džiaugsmo neši ne tik 
teismo dienoje, bet ir ant Golgotos. Dešinėje 
prikaltasis pradeda galvoti. Jėzaus malda taip 
galinga, taip nekalta, taip šventa, taip antgam- 
tiška. Žmogui tiesiog nesuprantama, kad kan- 
kinamas melstųsi už budelius. Jėzus nekaltas. 
Kai visas kalnas tyčiojasi, kai kairėje pakabin- 
tasis piktažodžiauja, Jėzaus dešinėje prikaltasis 
pradėjo savo gyvenimo prisiminimą. Per jo gal- 
vą bėga vaizdas po vaizdo. Jis prisimena jau- 
nystės nekaltas dienas, gyventas su Dievu. Jis 
prisimena jaunystės gyvą tikėjimą, kuris ji per- - 
keldavo į antgamtybę. ' Jis prisimena teisingą 
teisėją, prieš kurį reikės tuč tuojau stoti. Jis 
prikaltas prie kryžiaus. Gyvenimas sugriautas, 
bausmė ištiko, laukia atsakomybė prieš visatos 
Viešpatį. Nėra, kas jo širdį paguostų. Jam da- 
bar visa prieš akis: besityčiojančios minios, 
bendradarbis, Jėzaus niekinimai, besimeldžian- 
tis Jėzus. Jėzaus malda jam tiesiai į širdį. Da- 
bar jam prieš akis nepermaldaujanti amžinybė. 
Tačiau, baimė Viešpaties neapkenčia pikta, sako 
patarlė (8, 13). Jam daugiau neliko nieka kaip iš- - 
pažinti savo kaltes ir melsti Jėzaus pasigailėjimo.“ 
| Jėzaus malda atidarė jam akis, nes melsti už 

budelius gali tik Dievas. Jis pradeda bodėtis 
savo praleistu gyvenimu. Jis pradeda nepakęs- 
ti piktažodžiaujančiųjų ir dar labiau prikaltojo 
bendro. Kai kairėje prikaltasis piktažodžiauja, 
dešinėje kybantysis taria: Ir Dievo tu nebijai, 
nors esi taip pat pasmerktas! Dievo baimė vars- 
to nelaimingojo širdį. Reiškia, Dievo malonė pa- 
sibeldė į sąžinę. Tat, kai bendras piktažodžiau- 
ja, dešinėje kybantysis, nieko nelaukdamas ta- 
rią: Mudu juk teisingai kenčiame, nes gauname 
tai, ko mūsų darbai verti: šis gi nepadarė nieka 
pikta (Luk. 23,41). Tai atviras kaltės prisipaži- 
nimas ir viešas Jėzaus išteisinimas. Širdimi ti- 
kima dėl nuteisinimo ir burna daromas išpaži- 
nimas. Buvo piktadaris, bet jau atgailojantis. 
Buvo žmonių nubaustas, bet greitai bus Jėzaus 
paguostas. Jis viešai pareiškia, kad Jėzus ne- 
kaltas. Sudrebėki nelaimingasis po kairės! 


II: VIEŠPATIE, ATMINK MANE, KAI 
ĮEISI Į SAVO KARALYSTE! Ne nuodėmės 
į pražūtį veda, bet užsikirtimas nuodėmėse. Ne 
blogi darbai pražudo, bet nenoras atgailoti. Kas 
supranta negerai padaręs, tas turės drąsos vie- 
šai prisipažinti: Kas viešai prisipažins, tas nu- 
plaus savo kaltę Meskime žvilgsnį į Golgotą. 
Po dešinei prikaltasis galvoja. Jis prisipažįsta 
kaltas. Jis smerkia visus, kurie Jėzų prikalė. 
Jis viešai išpažįsta savo kaltės ir prašosi Jėzaus 
dovanojamas. O palaimintas atgailojančiojo 
šauksme! "Tu esi saldi paguoda didžiausiems 
nusidėjėliams. Prikaltasis, prisipažinęs kaltas, 
kelia balsą šaukdamas: Viešpatie, atmink mane, 

nuos šio šauksmo reikšmę? Nusidėjėlis pasmerk- 
tas, prikaltas, mirdamas, šaukiasi Jėzaus pagal- 
bos. Čion atsiveria didžioji maldos paslaptis. 
Jėzus meldėsi. Jis meldėsi už visus. Jis prašė 
dangaus Tėvą dovanojimo žydams ir pagonims, 
kaltininkams ir teisėjams, vadams ir tautai, ka- 
reiviams ir budeliams, kunigams ir pasaulio- 
nims, laisviems ir prie kryžių prikaltiems. Jė- 
-zaus maldos galia trupina sielos ledus, trauko 
nuodėmių pančius. Ji atveria piktadariui tikė- 
jimo akis, ir nusidėjėlį verčia atgailoti, nelai- 
mingąjį šauktis Viešpaties pagalbos. Latras ke- 
lia balsą ir prašo dovanojimo. Jis prašo tik 
brangaus Jėzaus atminimo. Ogi Jėzus, kurio 
maldos žodžiai tik nutilo, argi neišklausys? ar- 
gi neparodys kunigams ir Rašto žinovams, žy- 
dams ir stabmeldžiams, teisiems ir nusidėjė- 
liams, kaip Dievui malonus ir patinkantis yra 
atgailojančio šauksmas? Jėzus yra nusidėjėlių 
priebėga. Jis yra kenčiančiųjų vienintelė paguo- 
da. Jis laukia kiekvieno, nors ir didžiausio nu- 
sidėjėlio, tarsi, tardamas: Štai aš stoviu prie 
angos ir beldžiu: jei kas išgirs mano balsą ir 
atidarys man duris, aš pas jį įeisiu ir su juo 
vakarieniausiu ir jis su manim (Apr. 3, 20). 
Taip, ant Golgotos, keli žingsniai atstui, Jėzus 
stovi prie piktadario ir beldžiasi. Ant ko Jė- 
zus stovi? Tai ne ant savo rankomis sukurtos 
žemės. Tai ant žmonių rankomis nukaltų vinių, 
beldžiasi į nusidėjėlio širdį. Bet kuo Jėzus bel- 
 džiasi? Ar rankomis? Ar laiminančiais pirš- 

tais? Tai ne rankomis, nes rankos prikaltos. Tai 
ne laiminančiais pirštais, nes pirštai prie kry- 
žiaus ištiesti. Jėzus, širdis trupinančios mal- 
dos žodžiais, beldžiasi į nusidėjėlio širdį pra- 
šydamas ją atidaryti išganymo malonėms. O pa- 
laimintasis veikime! Tu patrauki tuos, kuriuos 
pragaras senai laiko savaisiais. Jėzus pasibeldė 
kryžiaus malone į nedorėlio širdį ir toji širdis 


karalystę. 


III. Iš TIESŲ, ŠIANDIEN TU BŪSI SU 
MANIM ROJUJE! Jėzus ugnies atėjo siųsti į 
pasaulį. Tačiau kokios ugnies? Ne deginančios 
ir naikinančios ugnies, bet meilės ir atgailos ug- 
nies ir mirdamas trokšta, kad toji ugnis degtų. 
Jėzus kviečia latrą atgailoti, kad per jį paro- 
dytų atgailojančios ugnies reikšmę. Jėzus mel- 
džia. Latras susigraudinęs šaukiasi Jėzaus ma- 
lonės. Ko prašo pasmerktasis? Ko maldauja vi- 
sų atstumtasis? Gal gyvybės? Gal pasigailėji- 
mo? Gal išgelbėjimo? Ne. Latras prašo labai 
nedaug: Jis meldžia atminti, kai Jėzus nueis 
į savo karalystę. O tikėjimo paslaptie! Tu kie- 
čiausiems nusidėjėliams primeni antgamtiškus 
dalykus. Latras meldžia atminti. Tačiau Jėzus 
dar kartą pakelia mirties skara dengiamą gal- 
vą, akis įsmeigia į atgailojantį ir taria: Iš tik- 
rųjų, sakau tau, šiandien tu būsi su manim ro- 
juje (Luk. 23,43). Kas supras dieviškos Jėzaus 
širdies gerumą? Kas išmatuos jo meilės gilumą? 
Nelaimingasis prašo tik atminti. Tačiau jis gau- 
na rojų. Ir kada gauna? Jis gauna tuč tuojau, 

dar šiandien, dar galbūt šią pat valandą. Už ką 
gauna? Už vieną viešą išpažinimą, už trumpą 
atgailą, už šaukimąsi Jėzaus pagalbos. Jėzus 
atgailos ugnimi uždegė nuodėmės ledais atšal- 
dytą širdį ir nelaimingasis pradėjo atgailoti. 
O kokia paguoda mums vargšams nusidėjėliams! 
Jėzus stovi prie kiekvieno sielos ir laukia. Jis 
laukia, tarsi keleivis prie namų angos tarsi 
vargšas, prie durų. Jis beldžiasi malonės pirš- 
tu šaukdamas: eikite pas mane visi...! Jėzus no- 


būtų sutepta nuodėmėmis. Jėzus kiekvieną no- 
ri pažadinti prie atgailos. Latrui suteiktą ma- 
lonę kas supras? Jis paskutinėje gyvenimo va- 
landoje šaukiasi gyvybės šaltinio, o Jėzus jam 
rojų pažada. — O palaimintas vagie, šaukia Šv. 
Augustinas. — Tu visą gyvenimą vogei. Tu mir- 
damas sau dangų pavogei! — Kas įkainuos Die- 
vo teismų teisybę? Žmonės teisia ir prie kry- 
žiaus kala. Dievas teisia ir dangų žada. Už ką? 
Už trumpą atgailą, už viešą išpažinimą, už ma- 
lonės prašymą. O paguoda nusidėjėliui, turin- 
čiam taip gailestingą Išganytoją! Latras prašo 
atminti, Jėzus rojumi užmoka: Iš tiesų, šian- 
dien tu busi su manim rojuje. O kieno širdis 
paskutinėje gyvenimo valandoje netrokštų iš- 
girsti šiuos amžino palaiminimo žodžius! Ti- 
kėk ir Jėzaus šaukis, nes tikinčiam visa galima! 

Baigdamas mąstymą, atgailojančio latro pa- 
drąsintas, šaukis Jėzaus malonės už praleisto gy- 
venimo prasižengimus: Jėzau, nusidėjėlių prie- 

bėga, pasigailėk manęs, aš tavęs meldžiu kalbė- 
damas: Kristaus siela, pašvęsk mane... š 

Pasiryžimas: Dvasios nelaimės ištiktas vil- 
tį padėsiu Jėzuje! 


33. Mąstymas 
PAGUODOS,ŽODIS MOTINAI 


1. Įsivaizduoki prie kryžiaus stovinčius Ma- 
riją, apaštalą Joną ir klausyki Jėzų tariantį: 
Moteriške, štai tavo sūnus. Jonui: štai tavo mo- 
tina (Jon. 19, 26, 27). 

2. Prašyki gaivinančios Dievo malonės, kad 
mąstymo mintys atskleistų gilią motinai ir apaš- 
talui Jonui Jėzaus tartų žodžių prasmę. 

Prie mirštančio Jėzaus susirinkę budeliai, 
piktažodžiautojai, neverti Rašto žinovai, kuni- 
gai, minios žmonių. Minių tarpe, prie Jėzaus 
kryžiaus stovėjo jo Motina, jo Motinos sesuo 
Marija Kleopiene ir Marija Magdalena. Jėzus, 
pamatęs Motiną ir stovintį mokinį, kurį jis my- 
lėjo, tarė savo motinai: Moteriške, štai tavo sū- 
nus. Paskui tarė mokiniui: Štai tavo motina 
(Jon. 19, 26, 27). Šie Tėzaus žodžiai, tai pasku- 
tinis testamentas. Mirdamas Jėzus atsimena dvi 
artimas širdis: Motiną ir Joną, ir jiedviem ta- 
ria brangius paguodos žodžius. Norėdamas nors 
dalinai suprasti gilią Jėzaus žodžių reikšmę, šia 
proga atsidėjęs svarstyki : 


. 

I. Prie Jėzaus kryžiaus stovėjo jo motina, 
II. Moteriške, štai tavo sūnus! 
III. Jonai, štai tavo motina! 

I. PRIE JĖZAUS KRYŽIAUS STOVĖJO 
JO MOTINA. Šv. Dvasia kalba per Izaijo pra- 
našo lūpas: Argi gali moteriškė užmiršti savo 
sūnų, kad nepasigailėtų savo įsčios sūnaus? 
(Iz. 49,15). Jeigu šiaip moteriškė negali pa- 
miršti savo sūnaus, tai juo labiau Marija. Ma- 
rija, tai žmonijos atpirkimo dalininkė. Atpir- 
kimas vyksta ant Golgotos. Jėzus ant kryžiaus 
aukoja Išganymo auką. Argi gali Marija neat- 
minti savo vienatinio? Argi gali nesidalinti 
kryžiaus kančiomis? Niekuomet. Marijos mo- 
tiniška širdis veda ją į skaudžių kančių vietą 
ir sopulių raikščiais riša prie mirštančio Sū- 
naus kryžiaus. Metęs žvilgsnį į Golgotą, į pik- 
tažodžiautojų'minias, ką jų tarpe išvysi? Išvysi 
prie kryžiaus alpstančią Mariją: Prie Jėzaus 
kryžiaus stovėjo jo motina (Jon. 19, 25). 

Susikaupęs mintimis, širdimi reikšdamas ken- 
čiančiai Marijai užuojautos, eiki į Golgotą prie 
Jėzaus kryžiaus ir klauski Marijos: Marija, kas 
verčia dalintis Jėzaus kančiomis? kas atvedė 


' tavo motinišką širdį į šią Sūnaus pažeminimų 


vietą? — Nors Marija neprabils nė žodžio, ta- 
čiau josios kuklumas iškalbingai tars: Marijos 
nusižeminimas atvedė Mariją į Golgotą, Mari- 
jos visiškas pasiaukojimas Dievui padarė ją Jė- 
zaus taurės dalininke. Marija yra nužeminta 
Viešpaties tarnaitė. Ištisus tris metus Jėzus 
daro stebuklus. Žmonės karaliumi jį renka. Gar- 

bė sūnui, garbė ir motinai. Tačiau sūnus nusi- 
žeminęs, nusižeminusi ir jo motina. Kai žmo- 
nės Jėzų nori karaliumi padaryti, jis slepiasi 
kalnuos. Kai sūnus daro stebuklus, daugina 
duonas, gydo ligonius, prikelia numirusius, iš- 
varinėja piktuosius, Marijos ten nėra. Marija 
vengia, kur jos vardas pasidarytų žinomas, kur 
jos garbė eitų iš lūpų į lūpas. Ji nusižeminusi 
tarnaitė: Kur išaukštinimas, ten jos nėra. Ta- 
čiau ant Golgotos, prie kryžiaus, kur Jėzus pa- 
nertas sopulių jūroje, kur jo asmuo apdengtas 
piktažodžiavimais, kur vien užuojautos pareiš- 
kiančiam gręsia pažeminimas, ar net mirtis, ra- 
sime „nusižeminusią Mariją. Ji stovi prie kry- 
žiaus ir dalinasi Jėzaus pažeminimais. Motiniš- 
kos širdies ryšiai pririšo Mariją prie Sūnaus 
kryžiaus ir jos sielą, anot Senelio Simeono, 
varsto sopulių kalavijas. Marija nėra dalininkė 
garbingų Jėzaus stebuklų. Bet už tai ant Gol- 
gotos ji yra dalininkė jo pažeminimų. Ji stovi 
prie kryžiaus ir kenčia. 

II. MOTERIŠKE, ŠTAI SŪNUS TAVO. 
Marija neužmiršo kenčiančio Sūnaus. Tat Sū- 
nus nejaugi užmirš alpstančią Motiną?  Tiką 
nuaidėjo nežemiška meile spindinti Jėzaus mal- 
dos žodžiai. Tik dar nutilo palaiminimo žodžiai 
ant kryžiaus atgailojančiam. Ogi Marija, jo my- 
limiausia Motina, stovi prie kryžiaus. Ji, visų 
apleista, be prieglaudos, be globos, be paguo- 
dos. Jos motiniška širdis, girdėdama piktažo- 
džiavimus, alpsta iš gailesčio. Argi Jėzus ne- 
pažvelgs į nusižeminusią Viešpaties tarnaitę? 

Argi neliko nė vieno žodelio sopulių pervertai 
Motinos širdžiai? Žmonių sūnūs, mirdami karo 
laukuose, motinas mini. Ogi Jėzus, visa kiaurai 
matąs Dievas, argi neatras Marijai suraminančio 
žodelio? 

Valanda artinasi. Mirtis Jėzaus veidą vis 
tamsesniu ir tamsesniu dangsto šydu. Jo širdis 
dega meile: Jis dovanoja net tiems, kurie jį 
užmuša. Gangrenos sopulių pagauta Jėzaus šir- 
dis, atsimena, kad jis turi Motiną. — Aš turiu 
motiną. Motiną sopulingąją, kurios sielą vars- 
to kančių kalavijas. Bet kur ji? Jai dar palik- 
tas paskutinis žmonių vaikams tartinas mano 
žodis! 

Prie Jėzaus kryžiaus stovi Motina. Jėzus 
praplėšia kraujais sulipintus akių blakstienus, 
dieviškomis akimis žvelgia žemyn. Ko Jėzus 
ieško? Jis ieško kenčiančios Motinos. — Aš tu- 
riu motiną, — verkia Jėzaus širdis. Kur ji? Štai 
ji prie pat kryžiaus, prie gėdos medžio, prie pri- 
kalto Sūnaus, prie Dievui patinkančio amžino- 
jo aukuro. O atjauski Jėzaus ir Marijos širdžių 
skausmą! Ką jautė Jėzus, pažvelgęs į Mariją 
ir Marija akimis susidūrusi su Jėzumi? Tam 
jausmui nėra žodžių atvaizduoti, nes šią ant- 
gamtiškos meilės sceną gali atjausti tik širdis. 

Jėzus nuo kryžiaus mato Mariją ir būrelį 
kitų tarnaičių. Jis mato mylimiausią savo moki- 
nį, skaistybės apaštalą, Joną. Jis mato juos ver- 
kiančius. Jėzus, gailesčio suspausta širdimi, ta- 
ria Marijai: Moteriške, štai sūnus tavo (Jon. 
19, 26). Kodėl moteriškę? Kodėl ne Motina? 


252 Jėzaus kančia 


Kodėl ne Marija? Moteriške todėl, nes tu esi 
Naujoji Ieva. Moteriške, ne Motina, todėl, nes 
tu jau neturi Sūnaus. Tavo Sūnus jau paaukotas 
už pasaulio nuodėmes. Tu sutrynei galvą pra- 
garo žalčiui ir tu esi toji moteriškė, kurią Tė- 
vas buvo žadėjęs Rojuje. Pirmoji moteriškė žin- 
geidaudama pagimdė vergiją. Tu, antroji mo- 
teriškė, kentėdama ir aukodama Sūnų, ne- 
ši gyvenimą.  Moteriške, jau aš mirštu. 
Jau neturi Sūnaus. Jis žengia pas savo Tėvą. 
Tau kas lieka? Tau lieka mano mylimiausias 
mokinys — Jonas. Moteriške, štai Jonas dabar 
tavo sūnus! O brangusis Jėzaus paskirstyme! . 
Tu visa paskirstei. Kareiviams atidavei rūbus, 
budeliams atidavei garbę ir kraują, Rašto ži- 
novams — dieviškąją pasiuntinybę, piktažodžiau- 
tojams — gailestingą maldą, atgailojančiam lat- 
rui — dangų, Marijai, iš kurios ėmei žmogiš- 
kąją prigimtį, atiduodi skaistybės apaštalą Jo- 
ną, Marija, prie kryžiaus stovinti Jėzaus moti- 
na, neverki! Tau neliko dieviškojo Sūnaus, nes 
jau miršta. Tu alpsti. Bet tau dar nelaikas mir- 
ti. Ir štai tau, vietoje dieviškojo Sūnaus, skais- 
tybės apaštalas. Moteriške, štai Jonas, sūnus 
tavo! 2 

III. JONAI, ŠTAI MOTINA TAVO! Jėzus 
prie kryžiaus mato Motiną ir mokinį, kurį jis 
už vis labiau mylėjo. Kas jis yra? Tai skaisty- 
bės apaštalas, Zebediejaus sūnus, Jokūbo brolis, 
Jonas. Jonas yra meilės apaštalas. Jis prie mei- 
le degančios Jėzaus širdies netik vakarienės są- 
lėje, bet ir ant Golgotos. Kodėl ne Petras? Ko- 

dėl ne kiti apaštalai? Petras nėdrįsta: Jis ver- 
kia atgailodamas. Judas nusižudė. Kiti išbėgio- 
ję, it avys, ištikus bandos piemenį. Piemuo ant 
kryžiaus, — avys slapstosi toli nuo plėšriųjų 
vilkų. Tik vienas Jonas kopia į Golgotos kal- 
ną. Jis tik vienas meilės akimis žiūri į kenčian- 
tį Jėzų, kurį visa širdžia myli. Tik Jonas vie- 
nas ramina alpstančią Jėzaus Motiną. Jėzus ma- 
to skaisčią, meile liepsnojančią, Jono širdį. To- 
dėl dabar, prieš tardamas Išsipildė, jis taria Jo- 
nui: Štai motina tavo. O brangusis palikime! 
Jonas, skaistybės apaštalas, gauna brangiausią 
dangaus Tėvo dukterį, skaisčiausią Šv. Dvasios 
sužieduotinę, mylimiausią mirštančiojo Jėzaus 
Motiną! Kaip tu didingas savo vestuvėse o Ka- 
raliau, o Jaunasai, o gerasis Jėzau! šaukia šv. 
Bernardas. — Su kokiu širdingumu tu išdali- 
nai visa, ką tik turėjai! Tiems, kurie tave pri- 
kalė, davei savo nuolankumą ir maldas. Latrui, 
davei rojų. Savo Motinai, davei sūnų ir savo sū- 
nui palikai Motiną. Mirusiems davei gyvybę. 
Sielą atidavei dangaus Tėvui. Visam pasauliui 
parodei savo galybės ženklus. Kad atpirktum 
vergus, tu davei ne dalį, bet visą save, plačio- 
mis, skaitlingomis žaizdomis atverdamas savo 
Kraują. Tam, kuris tave išdavė, skyrei teisingą 
bausmę. Ir žemei, nors laikinai, davei savo kū- 
ną, kuris neturėjo pažinti sugedimo (La Vigne 
mystigue, ch. 10.). Jėzus Motiną paveda apaš- 
talui, o apaštalą Motinai. Kas supras šio bran- 
gaus pavedimo tikrąją reikšmę? Kas yra Jonas? 
Evangelija sako: Jėzus, pamatęs Motiną ir sto- 

vintį mokinį, kurį jis mylėjo, tarė motinai: mo- 
teriške, štai sūnus tavo. Paskui tarė mokytiniui: 
Štai tavo motina (Jon. 19, 26. 27). Jonas yra 
Jėzaus mokinys. Daugiau, kaip tai. Jis yra mei- 
lės, skaistybės apaštalas. Jis skelbs Jėzaus evan- 
geliją ir per šventąjį krikštą pagimdys daugelį 
Jėzui ir jo Bažnyčiai. Jėzus, pavesdamas jį Ma- 
rijai, visus evangelijos naujagimius paveda jos 
globai. Tat, Marija yra Bažnyčios Motina ir 
globotoja, nes Jėzus nuo kryžiaus, Jono asme- 
nyje, jai pavedė visus tikinčiuosius. O kokis 
džiaugsmas ir man, dangaus Tėvo įsūniui! Jė- 
Zus yra mano Tėvas, o aš jo sūnus. Marija yra 
mano Motina, o aš jos globojamas vaikas. O kaip 
meilūs šie Išganytojo žodžiai: Jonai, štai Mo- 
tina tavo! Iš begalinės Jėzaus meilės Marija yra 
mano tikroji Motina! 

Baigdamas mąstymą, pakelki prie ant kry- 
žiaus mirštančio Jėzaus širdį ir, dėkodamas už 
brangų Marijos globai pavedimą, pasveikinki jį 
kalbėdamas: Kristaus siela, pašvęsk mane !... 

Pasiryžimas: Šiandien pasivedu Marijos Jė- 
zaus' man skirtos motinos globai. 

34, Mąstymas 
SKAUSMO BALSAS Į DANGŲ 


1. Įsivaizduoki tarp dangaus ir žemės pa- 
keltą Jėzų šaukiantį: Mano Dieve, mano Dieve, 
kam mane apleidai! (Mat. 27, 46). 

2. O Dieve! Suteiki gaivinančios malonės, 
kad mąstymo mintys pažadintų širdį jausti nors 
šešėlį Jėzaus skausmų. 

Trys valandos nežmoniškų skausmų. Paguo- 
dos nė šešėlio. Visų apleistas, niekinamas Jėzus, 
kelia balsą į dangaus Tėvą šaukdamas: Mano 
Dieve! Auka atliekama, rūbai padalinti, Mo- 
tina pavesta. Nieko neliko, kas guostų Jėzaus 
kenčiančio širdį. Jėzus kelia balsą prie dangaus 
Tėvo. Amžiai bėga. Laikai naikina didelius 
įvykius. Tačiau Jėzaus skausmo balsas. pasilie- 
ka, tarsi gaivinantis balzamas, skaudžiai kenčian- 
tiesiems. Šia proga Jėzaus šauksmą atsidėjęs 
pasvarstyki : 

I. Nuo šeštos valandos iki devintai pasidarė 

tamsu. 

II. Mano Dieve, mano Dieve, kam mane ap- 

leidai! 
III. Liaukis. Žiūrėsim ar Elijas ateis išliuo- 
suoti! 

I. NUO ŠEŠTOS VALANDOS IKI DE- 
VINTAI PASIDARĖ TAMSU. Kitados Jozu- 
ja buvo gavęs misiją įvesti žydus į Pažadėtą 
Žemę. Jam teko daug kovoti. Vieną dieną, kai 

kova buvo pačiam karšty, saulė jau leidosi. Jo- 
zuja, žvelgęs į riedančią saulę, tarė: Saule, ties 
Gabaonu nesijudink! (Joz. 10,12). Saulė švietė, 
nes Dievo ranka buvo su kovojančių Jozuja. 
Jėzus ant kryžiaus jau trys valandos ko- 
voja žūtbūtinę kovą. Kraujas stingsta, širdis 
tingsta, pergalė arti. Jėzus, mirtį nugalėjęs. 
įves žmoniją į garbės ir laimės karaliją. Kas 
yra tas, kuris kenčia? Tai ne Jozuja, vadovau- 
jantis rinktinei Dievo tautai. Tai tikrasis Die- 
vo Sūnus aukojasi už nupuolusią žmoniją. Jis 
jau trys valandos pakeltas tarp dangaus ir že- 
mės. Prietelių nėra. Motina verkia. Tie, kurie 
ji prikalė, tyčiojasi. Šioje vienatvės valandoje 
Jėzus, dieviška galia, pažadina saulę, kad ne- 
duotų šviesos. Nuo šeštos valandos, sako evan- 
gelija, pasidarė tamsu visoje žemėje iki devin- 
tai valandai (Mt. 27, 45). Gamta nuliūdus. Sau- 
lė ašarose paskendus verkia savo Sutvėrėjo. Ta- 
čiau žmogaus „širdis sugeba vien tyčiotis. Jei 
Jėzus nebūtų daręs jokių kitų stebuklų, tai 
ženklų vien ant Kalvarijos pilnai pakaktų jo 
dievystei įrodyti. Saulės užtemimas, kai mėnu- 
lio pilnatis, argi ne stebuklas? Prieš keletą mė- 
nesių Rašto žinovai prisispyrę reikalavo: Mo- 
kytojau, mes norime matyti iš tavęs ženklą 
(Mt. 12,38). O ženklo reikalaująs parizėjau! 
Štai dabar, ant Kalvarijos gamta rodo ženklus. 
Saulės aptemimas ne didelis stebuklas. Kartas 
nuo karto pasitaiko mėnulio įrėpliojimas tarp 
saulės ir žemės. Tačiau, kad saulė užtemtų, kai 
mėnulio pilnatis, be stebuklo neįmanoma. Jo- 

zuja sulaikė saulės šviesą. Jėzus kentėdamas 
pridengė jos spindėjimą. Jozuja norėjo paro- 
dyti tautai, kad Viešpats su jais, (Jėzus rodo 
matantiems ir skaitantiems, kad jis pats yra gam- 
tos: Viešpats. Rašto žinove, parizėjau, visokio 
plauko liberale, abejonių skraiste prisidengęs 
skeptike, eik į Palestiną, kopk į Golgotą: Ten 
Jėzus tau rodo ženklą. Tamsybės apsiautė kal- 
ną. Dangaus skliautų karalienė verkia neduo- 
dama šviesos. Ten rasi pildantis, ką Dievas yra 
žadėjęs per Amoso pranašo lūpas. Tą dieną, 
sako Viešpats Dievas, atsitiks, kad saulė nusi- 
leis vidurdienį ir šviesią dieną aš siųsiu tamsy- 
bę ant žemės. Aš paversiu jūsų iškilmes į gedu- 
1ą ir visas jūsų dienas į raudas... ir padarysiu, 
kad šalis gedėtų, kaip dėl vienturčio ir kad ga- 
las būtų, kaip karti diena (Am. 8,9. 10). ' Štai 
dabar ant Kalvarijos saulė nusileidus. Ne. Ji 
ant dangaus. Ji verkia tamsybėmis apdengda- 
ma žemę. Jėzus miršta. Gamta verkia, nes ne- 
verkia žmonių širdys. Nuo šeštos valandos iki 
devintai pasidarė tamsu. 


II. MANO DIEVE, MANO DIEVE, KAM 
MANE APLEIDAI! Aukuras sukrautas, auka 
paguldyta. Karčių sopulių liepsnos naikina Jė- 
zaus žmogišką prigimtį. Žemėje tamsu, aplin- 
kui nyku. Nėra, kas paguostų kenčiančią širdį 
Jėzaus. Jėzus tris valandas kabojęs ant vinių, šau- 
kia didžiu balsu: Eli, Eli, larmma sabaktani: tai 
| yra mano Dieve, mano Dieve, kam mane apleidai! 

(Mt. 27,46). Kas atspės šių žodžių prasmę? Kas 
supras paslaptingąją jų reikšmę? Tai ne žmo- 
e 

gaus vaitojimas, tai Jėzaus šauksmas Dievo pa- 
gelbos. Jėzui žemėje nieko neliko, ką dar tu- 
rėtų sutvarkyti. Jis ant kryžiaus žmonėms vis- 
ką atidavė ir visų apleistas šaukiasi į dangaus 
Tėvą. O skausmo balse, o baisioji Kalvarija! 
Turbūt, dar niekad nebuvo labiau apleistos vie- 
tos, kaip šią valandą tamsi Golgota. Čion vispu- 
siška tamsa. Saulė tamsi, neduoda šviesos. Žmo- 
nių širdys tamsios, nepriima Dievo malonių. Jė- 
zus kenčia. Sopuliai varsto jo širdį. Jis žemės 
atmestas, nes pakeltas į orą, dangaus dar nepri- 
imtas, nes žmogiškoji prigimtis dar prikryžiuo- 
ta. Tat neveltui Jėzus šaukia: Dieve mano, 
Dieve! Jis, anot daugelio Tėvų nuomonės, gar- 
siai pradėjęs: dvidešimts pirmąją psalmę: Die- 
ve, mano Dieve, pažvelk į mane; kam mane ap- 
leidai? tyliai tęsia kalbėdamas: Neatsitrauk 
nuo manęs, nes sielvartas labai arti, nes nėra 
kas padėtų. Daug veršių apstojo mane, riebūs 
jaučiai apgulė mane. Jie išsižiojo prieš mane, 
kaip plėšrusis ir kriokiantis liūtas. Aš išsilie- 
jau, kaip vanduo ir visi mano kaulai išsinarstė. 
Mano širdis pasidarė kaip vaškas ištirpintas ma- 
no viduriuose. Mano galia išdžiūvo, kaip šukė, 
ir mano liežuvis prilipo prie mano gomurio ir 
tu nuvedei mane į mirties dulkes. Nes daug šu- 
nų apstojo mane; piktadarių gauja apgulė ma- 
ne. Jie perdūrė mano rankas ir mano kojas, su- 
skaitė visus mano kaulus. Jie mato ir žiūri į 
mane (Ps. 21, 12- 18). Jėzus kenčia. Dangus tyli. 
Jėzus apleistas. Dangus tyli. Jėzus paguodos 
šaukiasi. Dangus vis tyli. Tiesa dangaus skliau- 


begalinėje meilėje, dangaus Tėvas jį apleidęs. 
Tačiau ne. Tai ne Tėvas apleido numylėtą Sū- 
nų, tai Dievas sulaikė dievišką galią duodamas 
veikti tamsybių galybei. Tai ne kančios Jėzui 
įgriso, tai Jėzus duoda liudijimą, jog pranašų 
regėjimai tikri. Net daugiau. Jėzus, kentėdamas 
nurodo, kur bėgti kryžių valandoje. Jėzaus žmą- 
giškai prigimčiai baisi valanda. Tačiau galin- 
gas jo šauksmas: Dieve, mano Dieve!, skelbia 
dievišką pasiaukojimą. Jėzus pats save sunai- 
kino, kad išgelbėtų tvarinį. 

III. LIAUKIS, ŽIŪRĖK, AR ATEIS ELI- 
JAS IŠLIUOSUOTI! O Dieve Galingasis! 
Koki baisūs kraštutinumai? Per kryžių dangus 
jungiasi su žeme, Jėzus Dievo šaukiasi. Tačiau 
prie kryžiaus pragaras jungiasi su bedieviais, 
budeliai nesiliauja tyčiojąsi. Ant Kalvarijos at- 
sidengia visa žmogaus prigimties piktybė. Jė- 
zus nekaltas, budeliai prie kryžiaus jį kala. Jė- 
zus pakeltas, budeliai rūbus dalinasi. Jėzus ken- 
čia, budeliai praeidami piktažodžiauja. Jėzus 
meldžiasi, budeliai juokus krečia. Jėzus dan- 
gaus Tėvo šaukiasi, budeliai įžeidžia Jėzaus 
garbę. Kaikurie ten stovėdami, sako evangelija, 
tai girdėdami sakė: šaukiasi Eliją. Ir tuojau 
vienas iš jų pribėgęs paėmė kempinę, primirkė 
ją uksaus, uždėjo ant nendrės ir davė jam gerti. 
Kiti gi sakė: Liaukis, žiūrėkime, ar ateis Eli- 

jas jo išliuosuotų! (Mat. 27, 47 - 49). Ar galimas 
didesnis užsikirtimas? Aplinkui tamsų. Gamta 

li. Rodos, kad valandoje, kurioje Jėzus skęsta 

verkia. Jėzus Dievo šaukiasi. Tačiau žmonės 
Jėzų apipila vis naujais ir naujais paniekos žo- 
džiais. Kas yra tie, kurie tyčiojasi? Gal būt, kad 
pirmieji prabilo Rašto žinovai. Jėzus šaukiasi 
Dievo, ogi jie tyčiojasi sakydami, kad Jėzus + 
šaukiasi Elijaus. Jie žino, kas yra Elijas. Jie, 
prisimindami pranašystes žino, jog Elijas yra 
Mesijo pirmvaizdis, kenčiančiųjų užtarytojas. 
Todėl, dabar Jėzui Eliją perša. O brangus pa- 
mokinime! Jėzus miršta. Darbas baigtas, atpir- 
kimas įvykintas. Jis nepaiso, ką daro nedorė- 
liai. Jis meldžiasi. Jis aukojasi už kitus. Tačiau 
nedorybės sūnūs tyčiojasi. Jie tyčiojasi iš au- 
kos, kurią vinimis prismeigę laiko prie medžio. 
Jie bėgioja su kempine ir, vienas antrą drąsin- 
dami, ieško pražūties. Kas atspės, ką šią valan- 
dą turėjo jausti Jėzaus širdis? Jėzus aukojasi 
rodydamas meilės pavyzdį. Tačiau prie kryžiaus 
stovintieji tyčiojasi tardami: Liaukis, žiūrėki- 
me, ar ateis Elijas jo gelbėti! 
Baigdamas mąstymą, akis pakelk į kryžių 
ir prisiminki visų paniekintą, apleistą, dangaus 
pagalbos besišaukiantį Jėzų. Jis aukojasi bran- 
gią mokėdamas atirkimo kainą ir dar branges- 
nį kantrybės pavyzdį. Pasveikinki kenčiantį mū- 
sų Išganytoją iš gilumos širdies kalbėdamas: 
Jėzau, Dieve, kantrusis, pasigailėk mūsų! 


Pasiryžimas: Skausmų valandose prisimin- 
siu ant kryžiaus kenčiantį Jėzų! 

35. Mąstymas 
TROKŠTU! 


1. Įsivaizduok ant kryžiaus mirties agonijo- 
je Jėzų tariantį Trokštu! (Jon. 19, 28). 

2. O ant kryžiaus trokštantis Jėzau! Savo 
gaivinančios malonės šviesa apšviesk mano pro- 
tą, kad mąstymo mintys padėtų suprasti tavo 
troškimo tikrąją prasmę. 

Valandėlei mintimis susikaupęs, vaizduotės 
sparnais skrisk į Golgotos kalną, kur Jėzus, po 
trijų valandų kančių, šaukia: Trokštu. Vienas 
žodis. Bet jis iškalbingesnis už ilgą pamokslą. 
Trumpas skausmo pareiškimas. Bet jis reikšmin- 
gesnis už ilgiausius pamokymus. Jėzus trokš- 
ta. Bet ko Jėzus trokšta? Tiesa, Jėzus trokšta 
gerti, nes kentėjimai išsėmė jėgas, bet dar la- 
biau Jėzus trokšta išganyti sielas. Gilindama- 
sis į Jėzaus šauksmą: trokštu, sudaryk šiuos 
mąstymo punktus: 

I. Trokštu, nes kenčiu. 

II. Trokštu, kad įvyktų Raštas. 

III. Mano ištroškime jie girdė mane uksumi. 

I. TROKŠTU, NES KENČIU. Evangelija 

sako: Buvo apie šeštą valandą ir visoje šalyje 
"pasidarė tamsu iki devintai valandai (Luk. 23, 
44). Kas įvyksta per tas tris valandas? Jėzus 
ant kryžiaus netekęs jėgų šaukia: Trokštu! 
| Gilindamasis į Jėzaus šauksmą pastebėk: 1) kas 
„ kenčia? 2) ką kenčia? 3) kaip ilgai kenčia? 

1. Kas kenčia?  Kenčia išvargintas Jėzus. 
Jėzus tiek tąsytas, plaktas, muštas, stumdytas, 
pagaliau kenčia prikaltas ant kryžiaus. Kas yra 
tas, kurs kenčia? Tai ne paprastas žmogus. Tai 
Išganytojas, nekalčiausias Avinėlis. Jis atėjo 
pas savuosius ir savieji jį prikalė prie kryžiaus. 
Kenčia žmonijos gelbėtojas, ir toji žmonija jį 
niekina, 

2. Ką kenčia? Kas išskaičiuos Jėzaus kan- 
čias? Kas suskaitys smūgius, kuriuos Jėzus iš- 
kentėjo nuo maldos Alyvų Daržely, lig devin- 
tos valandos kabodamas ant kryžiaus? Žodžiu, 
Jėzus kenčia baisius sopulius. Jo. kvėpavimas 
sunkus, krūtinė suspausta, galva erškėčiais 
apkalta, ausyse spiegia, tarsi, kas geležis 
kaltų į galvą, lūpos sukepusios, plaukai suvil- 
gyti krauju, krinta ant veido, rankos ir kojos 
pervertos, kraujas teka iš žaizdų, organizmas 
nusilpęs, nes neturi jau kraujo, širdis daužosi 
krūtinėje, it sugautas paukštelis, norėdamas 
greičiau pasiliuosuoti iš sopulių. Žodžiu, Jė- 
zus kenčia baisias kūno kančias. Jautrus Jėzaus 
kūnas panertas skausmų jūroje, ištiestas ant 
kryžiaus, pakabintas ant geležinių vinių. Ogi 
išdžiūvusios lūpos, išsekęs gomurys troškyte 
troškina. Jėzus kenčia baisaus troškulio ugnį! 

3. Kaip ilgai kenčia? Jėzaus kančia prasidė- 
jo dar vakarienės metu. Jėzus žino, kas jo laukia. 
Jis matė nedėkingąjį apaštalą, kuris šventvagiš- 
kai jį parduos: Jėzus tik įsteigs Eucharistijos 
sakramentą palikdamas meilės testamentą. Ta- 
čiau, rinktinis jo apaštalas jau juo nesinaudos. 

Jėzus kenčia ir net kruvinu prakaitu apsipila 
Alyvų Daržely. Jėzus per naktį kėnčia kalėji- 
me. Jėzus kenčia stumdomas pė teismus, pla- 
kamas, erškėčiais vainikuojamas. Jėzus kenčia 
nešdamas kryžių. Pagaliau jau trys valandos, 
Jėzus kenčia pakabintas ant kryžiaus. Ne vel- 
tui Jėzus šaukė: trokštu! Tiesa. Troškulys 
kankino Jėzaus žmogiškąją prigimtį, nes nuo 
vakar vakaro niekas nepadavė nė lašelio van- 
dens. Taip ilgos kančios savaime išsėmė pasku- 
tines jėgas. Žodžiu, Jėzus kenčia, kenčia ilgai. . 
Kentėjimai jį privertė šaukti: trokštu! 

II. TROKŠTU, KAD ĮVYKTŲ RAŠTAS. 
Evangelija sako: Po to Jėzus, žinodamas, kad 
jau visa buvo atlikta, kad įvyktų Raštas, tarė: 
„Trokštu“! (Jon. 19, 28).. Didelės buvo Jėzaus 
kūno kančios, bet dar didesnės — sielos. Kūnas 
troško pavargęs. Siela troško, kad įvyktų Raš- 
tas. Kokis Raštas? Raštas, kas buvo pranašų 
pasakyti apie Jėzų. Jėzus trokšta, kad visa įvyk- 
tų pirma, negu mirs. Čia vėl pastebėkime: 1) 
kuo Jėzus rūpinasi? 2) ko trokšta? 3) ką mato? 

1. Kuo Jėzus rūpinasi? O neišmatuojamas Jė- 
zaus gerume! Mirdamas Jėzus kuo rūpinasi? Jis 
šaukia: trokštu! Bet ko trokštu? Trokštu, kad 
Raštas įvyktų. O ką sako Raštas? Raštas sako: 
Dievas net vienatinio savo Sūnaus nepasigailėjo, 
kad išgelbėtų nusidėjėlį. Jėzus mirdamas trokš- 
ta išganyti žmoniją. Jis rūpinasi ne kryžiumi, 
žaizdomis, -artima mirtimi, bet sielų išganymu. 
Jėzus trokšta, kad Dievui būtų garbė, sieloms 
išganymas. Ne veltui dievotasis Ludolfas Sak- 

sonas sako: O gerasis Jėzau! Tu pakenti erškė- 
čių vainiką, tyli dėl kryžiaus ir žaizdų. Tu tik 
vieno geidi šaukdamas: Trokštu! Kogi trokšti? 
Tikriausia trokšti atpirkti žmogų ir džiaugtis 
jo išganymu (Vita J - Christi. cap. 61, Verbum 
Consolationis). Jėzus rūpinasi įvykinti išganymo 
darbą, kurį jam yra skyręs Tėvas. Jėzus, visą 
gyvenimą pildęs Tėvo valią, mirdamas trokšta, 
kad įvyktų Raštas. Štai Jėzaus troškimo giliau 
sia prasmė. 

2. Ko Jėzus trokšta? Jėzus trokšta išganymo. 
Argi ne už visus Jėzus kenčia? Ar ne visi su- 
tverti į Dievo paveikslą ir panašumą? Argi ne 
už visus paaukotas nekalčiausias kraujas? Ta- 
čiau nedorėlių gaujos, kuriuos Jėzus trokšta iš- 
ganyti, stovi ir šaiposi. Šis troškimas Jėzaus šir- 
džiai aštriausias spyglys. Sakoma, kad sunkiau- 
sia žmogui, kai jis ištroškęs mato vandens ir 
negali jo gauti. Kartais nuožmūs žmonių kan- 
kintojai, sako, duoda kaliniui sūriausių valgių, 
ir aukštai padeda stiklinę vandens. Druska de- 
gina gomurį, o matomas vanduo žadina norą ger- 
ti. Tačiau vandenį pasiekti negalima. Toks troš- 
kulys ir nepasiekiamas vanduo "kalinį kankina 
mirtinai. Jėzus ant kryžiaus yra tarsi pats di- 
džiausias kalinys. Jėzus priimtą karčią kančių 
taurę trokšta gerti lig dūgno. Jėzus mirdamas 
trokšta visus nuvesti į dangų. Tačiau jis mato 
būrius, kurie traukiasi nuo jo. Net daugiau. 
Jėzus mato pilną Kaukolės kalną, -kurie tyčio- 
jasi iš jo. Jėzus trokšta jų laimės. Tačiau jie ne- 
siduoda ir jėga vedami. 

3. Ką Jėzus mato? Jėzus nuo kryžiaus mato 
visa. Jo dieviškai akiai kiaurai permatomos pra- 
eitis, dabartis ir ateitis. Pasaulio pradžia ar pa- 
baiga, tarsi viena sekundė Jėzaus akivaizdoje. 
Jėzus mato, kiek ir kas pasinaudos jo kančios 
vaisiais. Jėzus mato ne tik nedorybės apaštalą, 
bet ir visus atkritusius kunigus. Jėzus mato ne- 

) tik nevertus tautos vadus, bet ir visus bude- 
lius valdovus, kurie žudys jo rinktinius. Jėzus 
mato ne tik atkritusius tautiečius, bet ir tas mi- 
nias atšalusių krikščionių, kurie vien vardą tus 
ri, kad yra gyvi, bet tikrenybėje yra mirę. Jėzus 
mato visas herezijas, persekiojimus, kankinių 
aukas. Jėzus matydamas šaukia: Trokštu! Jė- 
zus trokšta, kad visa būtų paaukota Dievo gar- 
bei ir sielų išganymui. Jėzus trokšta mirti, kad 
įvyktų Raštas, ir per įvykintą Raštą — sielų iš- 
ganymas. 

III. MANO TROŠKIME JIE GIRDĖ MA- 
NE UKSUMI. Evangelija sako: Tenai stovėjo 
indas pilnas uksaus. Taigi jie užmovė ant izo- 
po kempinę, pilną uksaus ir pakėlė prie jo bur- 
nos (Jon. 19, 29). Prisižiūrėdamas uksumi gir- 
domą Jėzų, klausk: 1) kas Jėzų girdo? 2) kuo 
girdo? 3) kodėl girdo? 

1. Kas Jėzų girdo? Pranciškus Sacchi yra nu- 
piešęs prikryžiuotojo paveikslą su parašu: Trokš- 
tu! Paveikslo turinys toks: Aukštas kalnas. Ant 


| kalno kryžius, prie kryžiaus prikaltas Jėzus. 


Fo VYppppppppp PPPNPPNMESI 


Kryžiaus papėdę apkabinusi Magdalena. Deši- 
nėje stovi Jėzaus motina. Kairėje apaštalas Jo“ 
nas. Prie Motinos klūpo Marija Kleopienė. Ap- 

linkui minios žmonių. Netoliese stovi Jeruzalės 
mūrai. Jėzus nuo kryžiaus šaukia: Trokštu! Ką 
daro Jėzaus artimieji? Motina beviltiškai nulei- 
dusi rankas. Jonas laužo sukabinęs rankų pirš- 
tus. Magdalena apsikabinus kryžių. Marija Kle- 
opienė akis įsmeigus į kryžių, rankas suėmus 
matomai iš skausmo verkia. Žodžiu, Jėzaus ar- 
timieji stovi bejėgiai, kai Jėzus šaukia: Trokštu/ 
Jie nė vienas nesiskubina paduoti nors lašelį 
vandens. Kodėl taip? Pats Jėzus skundžiasi 
palaimintai Kotrinai Emerik, sakydamas: Ir ar- 
timieji turėjo mane užmiršti ir nedavė man ger- 
ti, — kad išsipildytų tai, kas parašyta. Jėzus 
šaukia: Trokštu. Savieji jo nepagirdė. Todėl 
atėjo kareiviai, kurie davė jam gerti uksaus. 
Kareiviai girdo kenčiantį Jėzų. 

2. Kuom Jėzų girdo? Buvo paprotys kenčian- 
tiems ant kryžiaus duoti acto sumaišyto su tul- 
žimi. Tačiau Jėzaus niekas nesigailėjo, niekas 
nenorėjo mažinti jo agonijos skausmų. Tik ka- 
reivis pasiėmė kempinę, užmovė ant yzopo, pa- 
vilgė į uksų ir davė gerti. Kareivis prikišo kem- 
pinę prie Jėzaus lūpų. Tačiau Jėzus paragavęs 
negėrė. Jėzui davė gėrti uksaus, kaip pranaša- 
vo Karalius Dovydas: Mano troškime jie girdė 
mane uksumi (Ps. 68, 22). 

3. Kodėl Jėzų girdo? Jėzus gerdamas kar- 
tybių taurę, trokšta kad įvyktų Raštas. Todėl, 
Dievo apveizdos vedamas kareivis, paėmęs kem- 
pinę, nori numalšinti Jėzaus troškulį. Kareivis 
girdo, kad įvykintų, kas buvo pranašauta. Ka- 
reivis girdo, kad Jėzus tikrai trokšta baisiai 


| 

kentėdamas. Kareivis girdo, nes girdėdamas Jė- 
zaus skausmo balsą, jaučia, nors šešėlį pasigai- 
lėjimo. Kareivis girdo norėdamas sumažinti Jė- 
zaus kentėjimų ugnį. Jėzus girdomas, kad duo- 
tų atsižadėjimo pavyzdį. Jėzus, girdomas, kad 
parodytų, kokių kartybių, turėjo patirti atpirk- 
damas sielas. Jėzus gerdamas norėjo parodyti 
girtuokliams, rijūnams kaip karčia kaina pirkta 
jų siela. Žodžiu, Jėzus girdomas uksumi, kad 
primintų, kaip karti sielų atpirkimo taurė. 
Trokštu! Tasai trokštu, tai Jėzaus paskutinis 
noras, ištraukti sielas iš nuodėmių klampynės. 

Baigdamas mąstymą, pakelk širdį prie sielų 
išganymo trokštančios Jėzaus širdies ir karštos 
maldos žodžiais pasveikink jį kalbėdamas: Kris- 
taus siela, pašvęsk mane! 

Pasiryžimas: Šiandien dažnai prisiminsiu, 
kad Jėzaus troškimai turi būti ir mano širdies 
troškimas! 

36. Mąstymas 
ATLIKTA! 


1. Įsivaizduok ant kryžiaus Jėzų tariantį: At- 
likta (Jon. 19, 30). 

2. O nuo kryžiaus šaukiantis Jėzau! Savo 
gaivinančios malonės spinduliu apšviesk mano 
protą, kad mąstymo mintys atidengtų nors še- 
šėlį tavo tartojo žodžio paslapties. 

Jėzus, paragavęs uksaus, tarė: Atlikta! Tik 
vienas trumpas žodis. Tačiau jo paslaptingoji 
reikšmė sujudino dangų, žemę ir pragarą. Tiro- 
ly, Pruneckene, yra vienas iš XVI šimtmečio 
alegoriškas freskas vaizduojąs Jėzaus paskutinę 
valandą ant kryžiaus. Fresko turinys toks: Vi- 
dury stovi kryžius. Ant kryžiaus prikaltas Jė- 
zus. Pro keturis kryžiaus galus tiesiama paslap- 
tinga ranka su įvairiais simboliškai ženklais. 
Viršuj kryžiaus dangus. Kairėje sinagoga. De- 
šinėje Bažnyčia. Apačioje pragaras. Po paveiks- 
lu parašas: Atlikta — Consumatum est! Simbo- 
liškieji fresko ženklai atvaizduoja paslaptingą- 
ją Jėzaus žodžio reikšmę. Šia proga, Jėzaus žo- 
džio reikšmę dangui, žemei, pragarui ir pasvars- 
tyk: 

I. Dangau! Jėzus sako: atlikta! 
II. Žeme! Jėzus šaukia: atlikta! 
III. Pragarai! Jėzus šaukia: atlikta! 

I. DANGAU! JĖZUS SAKO: ATLIKTA! 

Pruneckeno freskas virš Jėzaus galvos atvaiz- 


ant Golgotos 269 


duoja dangų. Dangaus debesyse matosi Die- 
vas, daugybė angelų ir dangaus kariuome- 
nių. Dievas vienoje rankoje laiko pasaulį, ant- 
ra rodo į kryžių. Dangaus kariuomenės, įsmei- 
gusios akis, žiūri į kryžių. Ties Jėzaus „galva, 
pro kryžiaus viršų, tiesiasi paslaptinga ranka, 
laikanti didelį raktą. Ranka raktu beldžia į dan- 
gaus duris. Tai simboliškas atvaizdavimas žo- 
džio: atlikta prasmės. Svarstyk: 1) ką Jėzus 
dangui primena? 2) kada primena? 3) kaip pri- 
mena? 

1. Ką Jėzus dangui primena? Dangaus Tė- 
vas, siųsdamas Sūnų į pasaulį, jam buvo sky- 
ręs dideles pareigas. Jėzus turėjo sunaikinti 
neprietelystę tarp Dievo ir žmogaus, žmogų 
pamokyti antgamtiškų dalykų, paskelbti evan- 
geliją, įkurti Bažnyčią, pataisyti Įstatymą, pa- 
likti malonėmis brangius sakramentus, pasiau- 
koti. Jėzus nuo kryžiaus šaukia: Dangau! visa 
atkilta! Atlikta, kas man buvo skirtą. Aukos ir 
deginamos atnašos Dievas nenorėjo, nes žmonių 
aukos jam nepatiko. Dangau! Štai aš, kuris at- 
likau tobuliausią auką! Visa atlikau, kas buvo 
pranašų apie mane pasakyta! O, paslaptinga- 
sis Jėzaus šauksme! Tai ne daugeliu žodžių 
pareiškiamas džiaugsmas, Tai ne žmogaus per- 
galės šauksmas. Tai ne garsaus karžygio skel- 
biamas laimėjimas. ' Tai Jėzaus nuo kryžiaus 
dangaus Tėvui šauksmas: Atlikta! Jėzus pri- 
mena: Dangau! visa atlikta, kas turėjo įvykti. 

2. Kada Jėzus šaukia? Jėzaus šauksmas: At- 
likta yra prieš paskutinis žodis. Kodėl Jėzus 

tik dabar šaukia: Atlikta? Argi pats prikali- 
mas nebuvo atlikta? Taip. Visa buvo atlikta. 
Visi Jėzui pavesti darbai jau atlikti. Tačiau dar 
nėvisai buvo parodyta žmonių nedorybė, dėl 
kurios būtų likusi neišsipildžiusi viena prana- 
šysčių. Dabar visa jau atlikta. Jie girdė mane 
uksumi. Jie-kraipė savo galvas ir piktažodžia- 
vo. Jie pervėrė mano rankas ir kojas ir suskai- 
tė visus mano kaulus. Ir štai, aš sutrintas, tarsi 
ne žmogus, bet kirminas ant baisaus kryžiaus. 
Dangau! Tik dabar galiu tarti: Atlikta! nes jau 
nieko neliko, ką turėčiau atlikti. Taurę, kurią 
man davei Alyvų Daržely, išgėriau lig dugno. 
Dabar, o dangau, jau atlikta! 

3. Kaip Jėzus primena? Mirštančio jėgos ma- 
žėja,, balsas silpnėja: jis, agonijos suspaustas, 
negali žodžio ištarti. Tačiau Jėzus galingai 
šaukia: Atlikta! O stebukle! Visas tavo, Jėzau, 
gyvenimas liudija, jog tu esi Dievas, ir pasku- 
tinis ant kryžiaus žodis tavo dievystę pažymi 
antgamtišku antspaudu. Jėzus, girdint dangui, 
žemei ir net pragarui, galingai nuo kryžiaus 
šaukia: Atlikta! O stebuklingasis Išganytojaus 
šauksme! Tu vienas pakeisi tvarinių likimą 
danguje, žemėje ir net pragare! Jėzus šaukė: 
Atlikta! 

II. ŽEME! JĖZUS ŠAUKIA: ATLIKTA! 
Pruneckeno freskas atvaizduoja ir žemę. Jėzaus 
kryžiaus skersinis rodo į žemę. 

1. Kairėje ant sustingusio arklio sėdi šar- 
vuotas karžygys. Karžygio galva ties kryžiaus 
galu. Pro kryžiaus galą tiesiasi paslaptinga ran- 

ka ir smogia karžygiui kalaviju į pakaušį. Jo 
akys užrištos. Rankoje jis laiko vėliavą. Tačiau 
nei pats, nei arklys nejuda iš vietos. Žodžiu, 
karžygis sustingęs. Kas tai yra? Tai sinagogos 
likimas. Jėzus mirtimi smogė sinagogai į pa- 
kaušį ir ją paliko stovėti likimo ištiktą. Už 
karžygio, rankoje laikydama obuolį, stovi Jie- 
va. Už Jievos dalgį ištiesus, stovi giltinė. Vir- 
šuj giltinės ant medžio apsivyniojęs žaltys, ku- 
ris nasruose taip pat laiko obuolį. Tai žmoni- 
jos nupuolimo vaizdas. 

2. Kas dešinėje? Mesk žvilgsnį į dešinę. To- 
lumoje stovi medis. Ant medžio pakabintas su- 
džiūvęs žaltys. Prie medžio, su pergalės vaini- 
ku ant galvos, stovi Moteriškė. Iš jos rankų į 
visas šalis eina spinduliai. Prie jos stovi figū- 
ra, vienoje rankoje laikanti taurę, kitoje — per- 
galės vėliavą. Iš Jėzaus širdies žaizdos į taurę 
teka kraujas, o pro kryžiaus kampą paslaptin- 
ga ranka neša vainiką. Kas yra Šios figūros? Ta- 
sai sudžiūvęs žaltys, tai nugalėtas žmonijos 

| gundytojas, Rojaus žaltys. Moteriškė, tai Ma- 
“rija, kurią Dievas pašaukė sutrinti žalčiui gal- 
vą. Nepažįstama figūra, kuriai paslaptingoji 
ranka deda vainiką ant galvos, yra Jėzaus įkur- 
toji Bažnyčia. Ji rankoje laiko taurę. Į taurę 
iš Jėzaus šono čiurkšle teka kraujas. Tas krau- 
jas, tai Dievo malonės. Apačioje figūros ketu- 
ti evangelistai, kiekvienas savo simboliškoje 
reikšmėje. Marija ištiesus rankas ant visų. Tai 
vaizdas Jėzaus Bažnyčios, kurią jis įkūrė ir 
pavedė Marijos globai. 

3. Ką Jėzus praneša? Jėzus taria: Atlikta! 
Jis praneša žemei, kad nuo prikryžiavimo valan- 
dos, sinagoga, Dievo atstumta, stovės sustin- 
gusi lig teismo dienos, kad Bažnyčiai paves- 
tos antgamtiško gyvenimo brangenybės. O pa- 
laimintas Jėzaus žodi! Tu šauki: atlikta! ir nuo 
tos valandos žemei nepritrūksta Dievo malonių! 
Bažnyčią, tu Jėzau, įkūrei. Bažnyčiai parinkai 
apaštalus. Apaštalams davei kunigaikštį Petrą. 
Apaštalams įsakei sekti tavo pavyzdžiu. Dabar, 
tu Bažnyčiai tari: atlikta, kad ji, tavo vardu, 
pradėtų išganymo darbą. Žeme! Jėzus, šaukda- 
mas atlikta, tau skelbia linksmą naujieną. Jė- 
zus, baigęs darbą, žengia pas savo Tėvą. Sina- 
goga suakmenėjus. Tačiau žeme neliūski. Jė- 
zus palieka Bažnyčią veikti lig pasaulio pa- 
baigos. Bažnyčia tęs dangaus karalystės darbą. 
Žeme! Jėzus tau šaukia džiaugsmingą Atlikta! 

III. PRAGARAI, JĖZUS ŠAUKIA: AT- 
LIKTA! Apačioje kryžiaus pragarai. 

1. Kas čia daroma? Nuo kryžiaus, žemiau Jė- 
zaus kojų, vėl tęsiasi paslaptinga ranka, kūju muš- 
dama į pragarų duris. Kas tai yra? Tai vieta, 
kurioje teisieji kenčia nematydami Dievo. Jie 
teisūs. Tačiau Adomo nuodėmės pasėkos nelei- 
džia jiems kilti prie Viešpaties sosto. Jie, pa- 
silikdami tamsybėse, laukia Jėzaus tariančio: 
Atlikta! Kūjis beldžiasi į duris. Prieš duris 
stovi „trys dangaus kunigaikščiai. Iš pragaro 
ilga procesija skuba išlaisvintieji. O, palaimin- 
tas: atlikta! Kaip tu brangus pragaruose tei- 
siesiems! Jie laukte laukė šios išganymo valan- 

dos. Dabar krinta juoda uždanga, dengusi Aukš- 
čiausiojo veidą, dabar jie eina iš tamsybių, kad, 
angelų sutikti, kiltų prie Viešpaties sosto. Taip. 
Jėzus ant kryžiaus tarė: Atlikta, o pragaruose 
buvę teisieji, džiaugdamiesi eina sutikti savo 
Išganytoją! * 

2. Ką daro pragaro kunigaikštis? Ogi pikta- 
sis pragaro kunigaikštis argi negirdi Jėzaus 
šauksmo: atlikta? O palaima dangui ir žemei! 
O, nelaime pragaru! Ko nedarė pragaras su 
Jėzumi? Tik Jėzus pasirodė pasauly, pragaras 
ji persekiojo. Mažas kūdikėlis Betlėjuje, pra- 
garas Erodą siundo, kad jam atimtų gyvybę. Jė- 
zus tyruose, pragaras siunčia vikriausią gundy- 
toją, kad Jėzų išmėgintų. Jėzus Evangeliją skel- 
bia, pragaras šėlsta, nes dvasios cypdamos eina 
iš apsėstųjų. Jėzus paslėpė dievišką galią, Aly- 
vų Daržely tardamas: Tai yra jūsų valanda ir 
tamsybės valdžia (Luk. 22, 53), piktasis iš kai- 
lio nėrėsi, kad Jėzų prikryžiuotų. Tačiau Jėzus 
ramus ir nuolankios širdies: Jis kantriai geria 
kentėjimų taurę, kad įvyktų, kas buvo pranašų 
pasakyta. Pragaras džiaugiasi. Tačiau Jėzus ant 
kryžiaus kelia balsą šaukdamas: Atlikta! Pra- 
garas sudreba, nes pasibaigė tamsybės valdžios 
valanda. 

3. Kas įvyksta? Prasideda Jėzaus galybės va- 
landa. Jėzus, kuris buvo laikomas nugalėtu, 
triumfuodamas šaukia: Atlikta! Paslaptingoji 
ranka beldžiasi į pragarų duris, ir piktasis ne- 
gali jos suturėti. Teisieji ir išrinktieji apleidžia 
tamsybių buveinę, ir piktasis negali jų sulaikyti, 

Sudrebėjo pragarų durys, suvirpėjo jų kuni- 
gaikštis, kai Jėzus nuo kryžiaus tarė stebuklin- 
gajį: atlikta! O amžinai palaimintas Jėzaus 
šauksme! Trumpas žodelis, tačiau jis sujudina 
dangų, žemę ir pragarus. Dangus džiaugiasi, 
žemė linksminasi, pragarai dreba. Pragare! Tu 
jau neturi galios. Jėzus nuo kryžiaus tarė: at- 
likta! ir jo pergalės garsas tvers lig paskutinės 
teismo dienos. 

Baigdamas mąstymą, pakelk širdį į kryžių, 
ant kurio mūsų Išganytojas dangui ir žemei ta- 
ria: atlikta! Šventos maldos žodžiais pasveikinx 
savo vadą kalbėdamas: Kristaus siela, pašvęsk 
mane... 


Pasiryžimas: Šiandien, vakare tarsiu: Mano 
siela džiaukis, Jėzus tau taria: atlikta! 

37. Mąstymas 


JĖZUS ŠAUKIA: ATLIKTA! 


1. Įsivaizduok Jėzų paragavusį uksuso, akis 
pakėlusį į dangų ir iš gilumos krūtinės šaukian- 
tį: Atlikta! (Jon. 19, 30). 

2. O gailestingasis Dieve! Suteiki gaivinan- 
čios malonės, kad mąstymo mintys padėtų su- 
prasti paslaptingąją Jėzaus šauksmo reikšmę. 

Mintimis susitelkęs vėl kopk į aukštą Kau- 
kolės kalną, kur Jėzus po trijų kančios valan- 
dų ant kryžiaus, pagirdytas tulžimi ir uksumi, 
taria dangui ir žemei: Atlikta! Atlikta — tai 
antspaudas, kurį užspaudė Jėzus baigdamas at- 
pirkimo darbą. Atlikta—tai iškilmingas praneši- 
mas, kas padaryta. Atlikta — tai džiaugsminga 
naujiena varguose paskendusiam žmogui, tai bai- 
sus priminimas užsikirtusiam Rašto žinovui, tai 

malonus pranešimas Atpirkimo paslapties dan- 

gaus Tėvui. Šia proga, Jėzaus pranešimą žmoni- 
jai, Rašto žinovams, dangaus Tėvui ir pasvars- 

tyk: r 
I. Žmonija, sakau tau: Atlikta! 

II. Rašto žinovai, sakau jums: Atlikta! 
III. Dangaus Tėve, pranešu Tau: Atlikta! 

I. ŽMONIJA, SAKAU TAU: ATLIKTA! 
Saulė aptemus.- Vidudienį nakties tamsa dengia 
Golgotą ir Jeruzalę. Jėzus, ant kryžiaus tris 
valandas kentėjęs, praneša žmonijai: Atlikta! 
„ Ką Jėzus praneša? — Jėzus praneša, kad atlikta 

tai: 1) ko. žmonija troško, 2) kas buvo žadėta, 
3) ką Jėzaus mirtimi ji turi. 

1. Ko žmonija troško? Nuo valandos, kurioje 
neprietelystė pasidarė tarp Dievo ir žmogaus, 
kurioje nuodėmė žmogų pardavė į pragaro ver- 
giją, žmonija trokšta išganymo. Tiesa, yra pa- 
„ saulio gėrybės — nykstantieji džiaugsmai. Bet 
ką jie reiškia sužeistai žmogaus širdžiai? Žmo- 
nija kelia balsą pranašo lūpomis šaukdama: Ra- 
sokite dangūs iš aukštybių ir tegul debesys iš- 
lyja teisųjį, tegul atsiveria žemė ir teišželdo 
gelbėtoją, ir drauge tegul randasi teisybė (Iz. 
45. 8). Žmonija! tu trokšti gelbėtojo. Tu šaukie- 
si dangaus teisybės! Štai, Jėzus nuo kryžiaus 
tau šaukia: Atlikta! Žmonija! Atlikta, ko tu 
trokšti. Jėzus tavo gelbėtojas, teisybės kūrėjas, 
tau praneša džiaugsmingąjį Atlikta! Išsipildė 
tavo troškimai. Dievas miršta ant kryžiaus, kad 
būtų teisybė. 

2. Kas buvo žadėta? Žmonija! Tau buvo daug 
žadėta. Tau buvo žadėta pagalba. Tau duota 
išganymo viltis. Dievas per įkvėptus pranašus 
žadėjo stebuklus, ir per Izają pasisiūlė pats 
ateiti. Sakykite silpnasieliams, kalba Izajas, bū: 
kite drąsūs ir nebijokite. Štai jūsų Dievas da- 
rys kerštą ir atsilyginimą, pats Dievas ateis ir 
išgelbės jus. Tuomet atsivers aklųjų akys ir 
kurtinių ausys bus atkimštos (Iz. 35, 4-5). 
Žmonija! Ką Dievas per pranašus yra žadėjęs, 
štai Jėzus nuo kryžiaus tau sako: Atlikta! Jė- 
zus, Dievas, nužengė iš dangaus, kad atideng- 
tų. malonių šaltinius, kad malšintų tavo, 0 žmo- 

nija, troškulį. Izajas kalbėjo: Jūs semsitės su 
džiaugsmu vandens iš gelbėtojo šaltinių (Iz. 12, 
3). Štai, dabar Jėzus jau šaukia: Atlikta! Žmo- 
nija! Bėk į Golgotą ir semkis, tačiau ne van- 
dens, o Jėzaus kraujo, ne iš šaltinių, o iš Jė- 
zaus žaizdų! 

3. Ką Jėzaus mirtimi turi? Žmonija! Tavo šir- 
dis buvo pasiilgusi šviesos ir tiesos, laimės ir 
gėrio. Štai, Jėzus nuo kryžiaus tau taria: atlik- 
ta! Žmonija! jau tu turi negestančios šviesos 
evangeliją. Jėzus yra kelias, tiesa ir gyvenimas. 
Kelią tau šviečia Jėzaus mokslas, tiesą duoda 
antgamtiškos paslaptys, 0 gyvenimą neša tau 
Jėzaus brangiausias kraujas. Jėzus kalbėjo: Kas 
įtikės ir bus pakrikštytas, tas bus išganytas 
(Mork. 6, 16). Dabar Jėzus taria: atlikta. Reiš- 
kia tau, žmonija, Jėzus praneša, jog kryžiaus 
mirtimi tau dangų atidaro! O, amžinai palaimin- 


“ tas Atlikta! Išvargusi ir tamsybėse klaidžiojan- 


ii ii 


ti žmonija! Tau Jėzus nuo kryžiaus taria sal- 
džios paguodos žodį — Atlikta! 

II. RAŠTO ŽINOVAI, SAKAU JUMS: AT- 
LIKTA! Kas prikalė Jėzų? Tai ne Piloto spren- 
dimas, tai ne Romos kareiviai, tai ne nuožmūs 
budeliai. — Jėzų prikalė akli Rašto žinovai ir 
neverti sinagogos atstovai. Jėzus miršta ant kry- 
žiaus ir mirdamas Rašto žinovams šaukia: Raš- 
to žinovai, sakau jums: atlikta! Rašto ži- 
novams, ką Jėzus primena? Jis primena: 1) kas 
pažadėta? 2) kas pranašauta? 3) kas įvykdyta? 

1. Kas pažadėta? Skaudus Jėzaus šauksmas— 
Atlikta jaudina Rašto žinovų širdis. Jėzus at- 

virai primena, kas Dievo žadėta. Rašto žinovai, 
argi neskaitėte, ką Dievas yra žadėjęs rojuje? 
Judo giminei? Izraelio tautai? Rašto žinovai, 
sakau jums nuo kryžiaus aukštumos, jau visa 
atlikta. Jūs, tiesa, užsikirtę. Jūs tyčiojatės iš 
manęs. Aš jums sakau: atlikta! Dievo žadėji- 
mai, štai šią valandą, jūsų akyvaizdoje įvykdyti. 
Atlikta, kas buvo žadėta! 

2. Kas pranašauta? Rašto žinovai! Izajas 
pranašavo: akli regės, kurti atsikimš ausis. O 
gi jūs, kodėl taip užkietėję? Argi nepažįstate 
manęs? Argi neskaitėte Mozės ir pranašų? Ką 
jie sako apie Mesiją? — Mergaitė Dievo išrink- 
ta, Betlėjus išaukštintas, Judo valdžia atimta, 
Bažnyčia atstatyta ir dar jums negana? Įsižiū- 
rėkite į mane ir skaitykite: Karalių pranašą, 
Danielių, Ezekielį, Jėremiją, Izaiją, nusakan- 
čius lig smulkmenų mano asmenį, laiką, darbus, 
kančią. Ar dar jums negana? Argi nematote, 
jog ant kryžiaus aš greičiau kirminas, negu 
žmogus, kuris sutrintas ir visas sumuštas, pa- 
niekintas jau trys valandos kenčiu. Argi nepra- 
našavo Dovydas sakydamas: Jie pervėrė mano 
rankas ir mano kojas ir suskaitė visus rmano 
kaulus (Ps. 21,17-18). Visa ir visa išsipildė. 
Rašto žinove, aš tau šaukiu: atlikta! Laikas ata- 
tinka, asmuo tas pats, vieta nurodyta, aplinky- 
bės pramatytos. Rašto žinove, atvira burna sa- 
kau tau: atlikta! 

3. Kas įvykdyta? Rašto žinove, aš tau pra- 
nešu: pranašystės įvykdytos lig smulkmenų. Tu 
užsikirtęs. Tu, tiesa, lauksi ir toliau savo išsvą- 

joto Mesijo. Rašto žinove! Jėzus nuo kryžiaus 


£. praneša: visa įvykdyta. Įvykdyta, kas buvo apie 


Ji pasakyta, kas turėjo sulig Dievo planų įvyk- 
ti. Jėzus kalbėjo: Štai, mes einame į Jeruzalę, 
ir įvyks visa, kas per pranašus pasakyta apie 
žmogaus Sūnų. Jis bus paduotas pagonims, iš 
Jo tyčiosis, bus plaktas ir apspiaudytas; nu- 
plakę jie užmuš Jį (Luk. 18, 31-33). Rašto žino- 
vai, praneša jums Jėzus: visa atlikta! Jėzus 
atėjo į Jeruzalę. Jėzus Dievo Sūnumi vadinasi. 
Jūs gi jį plakėte, teisėte, kryžių uždėjote, pri- 
kalėte, tyčiojotės, niekinote, net juokėtės sto- 
vėdami ant Golgotos. Visa įvykdyta, kas buvo 
pranašų nusakyta ir jūs esate įvykių dalyviai. 
Rašto vinovai, Jėzus jums sako: atlikta! Nelau- 
kite kito Mesijo, nes Mesijas miršta ant kryžiaus. 

III. DANGAUS TĖVE, PRANEŠU TAU: 
ATLIKTA! Jėzaus žodis sujudina dangų it 
žemę. Kenčiantį Jėzų su širdgėla seka dangaus 
angelai ir, į kryžių įsmeigę akis, laukia tragedi- 
jos užbaigos. Jėzus praneša: atlikta! Ką Jėzus 
praneša? Jėzus praneša dangaus Tėvui, kad at- 
likta: 1) kam Sūnų siuntei? 2) ko norėjai? 3) 
ką jam davei? o 

1. Kam Sūnų siuntei? Dangaus Tėve! Tavo 
vardas buvo pamirštas žemėje. Žmonės prisidir- 
bo stabų, kad niekintų Tavo, Tėve, šventąjį var- 
dą. Tėve, Tu siuntei tikrąjį Sūnų, kad Tavo var- 
dą paskelbtų žmonėms. Tėvė, pranešu Tau: visa 
atlikta! Tėve... Aš pagarbinau Tave pabaigda- 
mas darbą, kurį tu man davei daryti. Dabar Tu, 
Tėve, pagarbink mane pas save ta garbe, kurią aš 

turėjau pas tave pirmiau, negu atsirado pasaulis 
(Jon. 17, 4-5). Tėve, pranešu tau: atlikta! Tėve, 
žmonija buvo didelis ligonis. Jis sirgo pavojin- 
ga atkritimo liga. Štai Tu, Tėvė, siuntei mane, 
kad žmonės pažintų Tavo vardą ir garbintų tave, 
vieną Dievą ir tą, kurį Tu siuntei. Tėve... Aš 
apreiškiu Tavo vardą žmonėms, kuriuos Tu man 
davei iš pasaulio ... Dabar jie žino, kad visa, ką 
man davei yra iš Tavęs (Jon. 17,6. 7). Uždavi- 
nys atliktas. Visa išpildžiau. 

2. Ko norėjai? Ko norėjo dangaus Tėvas 
siųsdamas Sūnų į pasaulį, jei ne aukos, sando- 
ros, meilės. Tėve, nuo kryžiaus Jėzus sako: at- 
likta! Kas atlikta? — Atlikta tobuliausia auka. 
Juk apie Jėzų knygos rietime parašyta: Aukų 
ir atnašų ir deginamųjų aukų už nuodėmes Tu 
nenorėjai, ir nepatiko Tau, kas aukojama, ei- 
nant Įstatymu... Štai, aš ateinu daryti Tavo, 
o Dieve, valios (Žyd. 10, 8-9). Jėzaus auka turė- 
jo sujungti dangų su žeme, permaldauti įžeistą 
Dievo teisybę, suderinti nupuolusį tvarinį su 
Sutvėrėju. Ant kryžiaus Jėzus šaukia: visa at- 
likta! Tėve! Paaukota Tavo vienatinio Sūnaus 
auka, sutrinta piktojo galybė, panaikinta neprie- 
telystė. Štai, pradedu naują sandorą, sandorą, 
kuri padaryta ne veršių ir jaučių krauju, bet 
krauju Tavo tikrojo, Tėve, Sūnaus. Tėve, seno- 
ji sandora griuvo. Prasidėjo nauja. Ir štai, kaip 
ženklas, Jėzusšaukia ant kryžiaus: atlikta! Dar 
toliau. Tėve! Tu troškai meilės, begalinės mei- 
lės. Iš meilės siuntei Vienatinį į pasaulį. Iš mei- 
lės leidai Jam kentėti, Iš meilės lauki tvarinių 

dėkingumo. Tėve, ir tai atlikta. Meilės testa- 
mentą palikau, įkurdamas meilės sakramentą. 
Tėve! Meilės troškai, meilės darbą atlikau! 

3. Ką jam davei? Tėve, sakau Tau: atlikta! 
Atlikta, ką man esi davęs. Tu davei man kūną— 
jį paaukojau Tau ant kryžiaus. Tu davei man 
taurę — ją su kartybėmis išgėriau ligi dugnui. 
Tiesa, apaštalai man apsaugą siūlė, Petras ka- 
laviju mėgino ginti, bet aš juos sudraudžiau, 
sakydamas: Petrai, kišk savo kalaviją į makštis. 
Nejaugi aš negersiu tos taurės, kurią mano Tė- 
vas yra man davęs? (Jon. 18, 11). Dabar prane- 
šu, Tėve, taurę išgėriau lig dugno. Toliau. Tu, 
Tėve, davei man sielas, ir ko norėjai už jas? 
Norėjai mano permaldaujančios aukos. Štai, aš 
nuo suėmimo lig prikalimo, tąsomas ir nieki- 
namas, naikinu pasaulio nuodėmes, kad sielas 
atvesčiau prie Tavęs. Tėve, visa atlikta. Mano 
siela žengs į pragarus ir su būriu teisiųjų atei- 
sime pas Tave. Taip, visa atlikta. Sielos išgel- 
bėtos, dangus atvertas, Dievo garbė paskelbta. 

Baigdamas mąstymą, pakelk širdį prie kry- 
žiaus, nuo kurio Jėzus praneša: atlikta! Pa- 
sveikink Jį karštos maldos žodžiais, kalbėdamas: 
Kristaus siela, pašvęsk mane !... 


Pasiryžimas: Sielvartų valandomis prisimin- 
siu Jėzaus džiaugsmingąjį Atlikta! 

38. Mąstymas 
PASKUTINIS JĖZAUS ŠAUKS- 
MAS 


1. Įsivaizduok tris valandas ant kryžiaus ken- 
tėjusį Jėzų ir tvirtu balsu šaukiantį: Tėve, į 
Tavo rankas aš atiduodu mano dvasią (Luk. 23, 
46). 

2. O kenčiantis Dieve! Suteik man gaivinan- 
čios malonės, kad, mąstydamas tavo tris valan- 
das kančių ant kryžiaus, gyvenimo reikaluose 
pasiraginčiau viltį turėti vien Dievuje. 

Devinta valanda. Jau trys valandos, kaip Jė- 
zus kenčia. Kraujas teka, žaizdos dega, veidas 
bala, akys merkiasi, gamta verkia, mirtis ar- 
tinasi prie Jėzaus žmogiškosios prigimties. Jė- 
zus žinodamas, kad jau visa atlikta, kas buvo 
skirta dangaus Tėvo, galvą kelia aukštyn, akis 
smeigia į dangų ir iš gilumos krūtinės galin- 
gu balsu taria: Tėve, į Tavo rankas atiduodu 
mano dvasią. Gilindamasis į reikšmingą Jėzaus 
šauksmą, šiame mąstyme, stiprų balsą, pasive- 
dimą Tėvui, dvasios atidavimą atsidėjęs svars- 
„tyk: 

I. Jėzus sušuko dideliu balsu. 
II. Tėve, į Tavo rankas! 
III. Atiduodu mano dvasią! 

I. JĖZUS SUŠUKO DIDELIU BALSU. 
Evangelija sako: tuomet Jėzus sušuko dideliu 
balsu (Luk. 23, 46). Kodėl šis antgamtinis bal- 

sas? Kodėl mirštančio paskutinis žodis toks ga- 
lingas? Čia Jėzus nori parodyti: 1) kad Jis Die- 
vas, 2) kad gyvybę atiduoda pats, 3) kad auko- 
jasi iš meilės. 

1. Kad Jėzus yra Dievas. Balso stiprumas 
kalba apie glūdinčią jėgą. Kiekvieno mirštan- 
čio jėgos mažėja, balsas silpnėja, liežuvis kliū- 
va, žodžiai sunkiai ištariami, Jėzus ant kryžiaus 
yra Viešpats mirties. Kūnas nuvargintas, krau- 
jas latakais ištekėjęs, jėgos išsemtos. Tačiau 
Jėzus kelia erškėčiais apkaltą galvą, akis smei- 
gia į dangų ir galingu balsu šaukia: Tėve! Iš 
kur šis galingas balsas? Jėzus, šaukdamas ga- 
lingu balsu, kalba apie nesunaikintą savo Die- 
vystę. Jėzus Kristus, prieš mirdamas, sako Eu- 
thymius, šaukia galingu balsu, kad visos žmo- 
nijos akyvaizdoje pareikštų, jog Jis yra tikras 
Dievo Sūnus ir kad Dievas yra tikrasis Jo Tė- 
vas. Ir iš tiesų! Kas yra tasai Tėvas, į kurio ran- 
kas Jėzus atiduoda dvasią? Jis yra Dievas. Jė- 
zus yra Dievas iš Dievo, Šviesa iš Šviesos. Jis 
kenčia ant kryžiaus ir, galingu balsu šaukdamas, 
atiduoda Tėvui dvasią. Mirštančio žmogaus bal- 
sas užgęsta, tarsi, alyvos netekęs žiburys. Ta- 
čiau galingas Jėzaus balsas trupina uolas, skaldo 
karstus, kelia numirėlius, šujudina bažnyčios 
pamatus, uždega širdis. Stabmeldys šimtininkas 
atvirai išpažįsta tardamas: Iš tikrųjų, šitas žmo- 
gus buvo Dievo Sūnus (Mork. 15, 39). 

2. Kad gyvybę atiduoda pats.“ Jėzus šaukia 
galingu balsu, kad parodytų, jog Jis gyvybė 
duoda pats už savo avis. Jis yra gyvybės Vieš- 

pats. Ne ištekėjęs kraujas, ne baisūs kūno skaus- 
mai yra Jėzaus mirties priežastis. Jėzus iš mei- 
lės miršta už žmones, kaip buvo kalbėjęs: Aš 
guldau mano gyvybę... Niekas negali atimti jos 
iš manęs, bet aš ją guldau pats savaime. Aš tu- 
riu galios ją guldyti ir turiu galios vėl ją imti! 
(Jon. 10,17-18). Teisingai priduria šv. Jonas 
Krizostomas: Išganytojas prieš mirdamas davė 
tokios jėgos ir skambėjimo balsą, kad parodytų, 
jog miršta ne iš prievartos, bet laisva valia (in. 
Mt. Homil. 89). Ką Jėzus apaštalams yra kal- 
bėjęs dabar, mirdamas ant kryžiaus, galingu 
balsu patvirtina, 

3. Kad aukojas iš meilės. Jėzus, galingai 
šaukdamas miršta, kad parodytų, jog aukojasi 
iš meilės. Tie, kurie Jį prikalė, yra neverti. Tie, 
kurių Jis atėjo ieškoti, nusigręžė nuo Jo. Tie, 
kurie žiūri į Jį kraipydami galvas, šaiposi iš 
Jo. Tačiau Jėzus galingu balsu duoda Dievui 
ir žmonėms aukščiausią meilės įrodymą. Jėzus 
miršta iš meilės ir, galingai šaukdamas, Dan- 
gaus Tėvui paveda dvasią. 

II. TĖVE, Į TAVO RANKAS! Kodėl Tė- 
ve? Kodėl į Tavo rankas? Jėzus atiduoda dva- 
sią į dangaus Tėvo rankas, kad: 1) pareikštų 
ištikimybę, 2) pilną priklausomybę, 3) grąžin- 
tų garbę. 

1. Pareikštų ištikimybę. Karčią taurę yra 
davęs Tėvas savo numylėtam Sūnui. Neseniai 
skausmų suspaustas Jėzus šaukė: Dieve, mano 
Dieve, kodėl mane apleidai! Dabar Jėzus ke- 
lia paskutinį balsą ir į Tėvo rankas atiduoda 

savo dvasią. Kas yra šis šauksmas? Kas yra tas 
malonus kreipimasis į dangaus Tėvą? Tai išti- 
kimybės balsas, tai Dievui atsidavimo pareiš- 
kimas. Į Tave, Viešpatie, aš keliu mano sielą; 
mano Dieve, Tavimi pasitikiu, kad man nereik- 
tų rausti ir tegu nesijuokia iš manęs mano ne- 
prieteliai, nes visi, kurie pasitiki Tavimi, nebus 
sugėdinti. (Ps. 24,1-3). Visi Jėzų apleido. Jau 
nieko neliko, kas rištų Jėzaus Širdį prie žemės. 
Jėzus kelia erškėčiais apkaltą galvą, atveria 
kraujais sukepusias lūpas ir reiškia dangaus 
Tėvui ištikimybę. Jėzus Tėvui ištikimas ligi 
mirties, mirties ant kryžiaus. 

2. Pilną nepriklausomybę. Karti taurė pri- 
pildė Jėzaus Širdį. Kojos pervertos, rankos per- 
durtos, sąnariai suskaityti. Darbas, kurio rei- 
kalavo Dievo teisybė, baigtas. Jėzus, akis pa- 
kėlęs į dangų, tvirtu balsu šaukia: — Tėve, Tu 
man davei žmogišką prigimtį; tarsi, į rūbus 
įvyniojai mano dievystę. Štai, aš nuo kryžiaus 
pranešu tau: visa baigta! Dabar, o Tėve, tavo 
rankose mano likimas. Jei nori, kad ilgiau ken- 
tėčiau, lai tęsiasi mano sopuliai. Jei nori, kad 
žengčiau pas tave, mano Tėve, leiski mano dva- 
siai grįžti į tavo rankas. — Ė 

3. Grąžintų garbę.— Tėve! Garbę, kurią tu- 
rėjau pas tave, pirma negu buvo pasaulis, grą- 
žink mano mirties valandoje. — Jėzus, žmonių 
atstumtas, tautiečių niekintas, kareivių prikal- 
tas, prašo Tėvą garbės, kuri pridera, kaip Vie- 
natiniam Jo Sūnui. Tėve, valanda atėjo, pagar- 


„ bink savo Sūnų... Tėve... aš pagarbinau Tave 

žemėje, pabaigdamas darbą, kurį man davei da- 
ryti. Dabar tu, Tėve, pagarbink mane pas save 
ta garbe, kurią aš turėjau pas tave pirm, nekaip 
atsirado pasaulis. (Jon. 17,1.4-5). Tėve, dabar 
į Tavo rankas aš atiduodu mano garbę. Padaryk, 
„Tėve, kad žmonės pažintų tave, tikrąjį Dievą ir 
garbintų mane, kurį tu siuntei,—Jėzų Kristų. — 
Taip. Jėzus, atsiduodamas į dangaus Tėvo val- 
džią, paveda Dievui atpirkimo darbą. Jėzus, pa- 
sivesdamas Tėvui, paveda jo malonei įkurtąją 
Bažnyčią. 

III. ATIDUODU MANO DVASIĄ! Evan- 
gelija sako: Tuomet Jėzus sušuko dideliu bal- 
su, sakydamas: Tėve, į tavo rankas aš atiduo- 
du mano dvasią. (Luk. 2.4-6). Kodėl Jėzus ati- 
duoda Dievui dvasią? Ką paveda šiuo atidavi- 
mu? Jėzus: 1) atiduoda Tėvui savo sielą, 2) pa- 
veda visų teisiųjų sielas, 3) teikia vilties mirš- 
tantiems. 4 

1. Jėzus atiduoda Tėvui savo sielą. Žmogiš- 
ka Jėzaus prigimtis nukankinta. Tačiau sielos 
niekas negali nei nukankinti, nei sunaikinti, 
nei žemėje ilgiau užlaikyti. Ant Kalvarijos Jė- 
'zaus mirties valanda. Nukankintas žmogiškas 
kūnas pasiduos nuodėmės įstatymui: Jėzus ati- 
duoda savo kūną mirčiai, kad per mirtį grą- 
žintų gyvybę. Devinta valanda! Šioje valando- 
je pirmasis Adomas, praradęs gyvybę, mirtį at- 
vedė į pasaulį. Šioje valandoje Dievo siųstasis 
antrasis Adomas, Jėzus, mirčiai atiduoda savo 
žmogišką prigimtį, į pasaulį neša gyvybę. Taip. 
Jėzaus žmogiškoji prigimtis miršta. Ir pirmiau, . 

negu Jėzus mirs, galingai šaukdamas, Tėvui 
atiduoda sielą. Jėzaus siela, atsiskyrusi nuo 
žmogiškos prigimties, žengia į pragarus, kad 
teisiuosius vestų pas Viešpatį. Tėve! Į tavo 
rankas pavedu mano sielą. 

2. Paveda visų teisiųjų sielas. O, amžinai pa- 
laimintoji valanda! Adomo kaltė taip didelė, 
kad niekas mirtingųjų nedrįsta pasirodyti Die- 
vo akyvaizdoje. Dievas Abraomui ir ainiams ža- 
dėjo gyvybę. Bet kur Abraomas? Kur Izaokas? 
Jokūbas ir kiti patriarkai? Jie teisūs, tačiau 
jų sielos uždarytos pragaruose, kenčia išganymo 
ilgesį. Jėzus tarė: Tėve, į tavo rankas pavedu 
mano dvasią! O, džiaugsmingas šauksme pra- 
garuose esantiems! Kas apsakys teisiųjų džiaugs- 
mą, kai jie išgirdo Jėzų pavedantį Tėvui savo 
Dvasią! Jėzus nuo kryžiaus žengs į pragarus, 
kad, teisiųjų lydimas, nužengtų į neišnykstan- 
čias dangaus linksmybes. 

3. Jėzus teikia vilties mirštantiems. O, kam 
nebaisi yra mirties valanda? Mirtis, tai amži- 
nybės slenkstis. Mirtis, tai ištrėmimo galas ir 
amžinojo gyvenimo pradžia. Tačiau, kokio gy- 
venimo? Kas žino savo likimą? Kas matė, ką 
Dievas yra jam parengęs? Nėra iškilmingesnės 
žmogaus gyvenimo valandos, kaip mirtis. Jė- 
zus mirdamas savo sielą paveda dangaus Tėvui. 
Jėzus mirdamas duoda pavyzdį mirštantiems: 
Mirties valandoje, paskutinėje gyvenimo kovo- 
je, sūnau, dėki viltį Viešpatyje! Jėzaus mirtis— 
saldi paguoda esantiems agonijos valandoje. 
Palaiminti mirštantieji, kurie miršta Viešpaty- 

je, nės Jėzus nuo kryžiaus jų sielą pavedė į 
dangaus Tėvo rankas! O, amžinai tveriantis pa- 
guodos šauksme! Jėzus šaukdamas: Tėve, į ta- 
vo rankas pavedu mano dvasią, mirštantiems už- 
žiebė negęstantį vilties žiburėlį. 

Baigdamas mąstymą, karštos maldos žodžiais 
prašyk Dievo malonės, kad Jėzaus šauksmą gir- 
dėtum gyvenime, o ypač jaustum mirties valan- 
doje. Pasveikink Eucharistijoje užsislėpusį Jė- 
zų kalbėdamas: Kristaus siela, pašvęsk mane!... 


Pasiryžimas: Guldamas į lovą tarsiu: Tėve, 
į tavo rankas pavedu mano dvasią! 


39, Mąstymas 
JĖZAUS MIRTIS 


1. Gyvai įsivaizduok ant kryžiaus mirštantį 
Jėzų, kaip mini Evangelija: Jėzus gi vėl šauk- 
damas didžiu balsu atidavė dvasią (Mat. 27,50). 

2. Prašyk Dievo gaivinančios malonės, kad 
mąstymo mintys pažadintų širdį karščiau ir 
karščiau mylėti Jėzų. 

Žaibo greitumu, minties sparnais persikelk 
į Golgotos kalną, kur tamsa viešpatauja, kur 
Jėzus galingai sušukęs: Tėve, į tavo rankas ati- 
duodu mano dvasią, galvą nuleidęs, mirčiai lei- 
džia prisiartinti prie kryžiaus. Mirtis, tai pas- 
kutinė žmogiškos prigimties kova, tai ištrėmi- 

mo pabaiga, tai amžinybės slenkstis. Jėzus mirš- 
ta. Jo mirtį lydi žemės drebėjimas, numirėlių 
atsikėlimas, nusidėjėlių atsivertimas. Gilinda- 
. masis į Jėzaus mirtį skelbiančius stebuklus, šia 

me mąstyme žemės drebėjimą, numirėlių atsi- 
kėlimą, nusigandusius šimtininką ir draug sto- 
vinčius sargus, atsidėjęs prisimink. 

I. Žemė sudrebėjo. 

TI. Daug kūnų šventųjų kėlėsi. 

III. Šimtininkas ir draug su juo 

buvusieji nusigando. 


I. ŽEMĖ SUDREBĖJO. O Dievo garbę 
skelbiantieji ženklai! Jėzus žengia iš dangaus — 
Angelai Jam garbę duoda. Jėzus žengia į 
dangų — žemė dreba, numirėliai kelias, žmonių 
širdys trupa. Evangelija sako: Ir štai, bažny- 
čios uždanga perplyšo pusiau nuo viršaus iki 
apačiai, ir žemė sudrebėjo ir uolos skilo (Mat. 
27,51). Ką skelbia žemės drebėjimas? Kodėl 
plyšta uolos? Kodėl bažnyčios uždanga pusiau 
pasidalino? 

1. Žemė sudrebėjo, kad nedėkingam žmogui 
paskelbtų baisią dievažudystę. Dievas nužengė 
iš dangaus. Bet ko nužengė? Nužengė gelbėti 
pragaro nelaisvės pančiais kankinamo žmogaus. 
Tačiau žmogus Dievą prikalė prie kryžiaus, ku- 
rio mirtį skelbia drebėdama žemė. 

2. Žemė sudrebėjo, kad išjudintų bažnyčios 
pamatus. Pasibaigė Dievo žadėjimai. Išsemtas 
Senosios Sandoros laikas. Dievo Sūnus ant Gol- 
gotos, mirdamas ant kryžiaus, skelbia Naują 
104 

Sandorą, o drebėdama žemė judina sinagogos 
pamatus. 

3. Žemė sudrebėjo, kad pusiau plyštų baž- 
nyčios uždanga. Kas yra toji uždanga? Tai ne 
stogas, kuris dengia Dievo šventovę. Tai per- 
tvaras, kuris skiria švenčių švenčiausiąją vietą 
nuo žmonių akių. Žemė dreba, kad sudraskytų 
uždangą, kad atidengtų išganymo aukurą, kad 
visiems leistų artintis prie šventų Šventojo 
Dievo Avinėlio. 

4. Žemė sudrebėjo, apverkdama Viešpaties 
mirtį, kad pažadintų nuodėmėse užkietėjusį žmo- 
gų verkti ir atgailoti už nuodėmes. 

5. Žemė sudrebėjo, uolos skilo skelbdamos, 
jog baigės žiaurių ir kruvinų aukų Įstatymas, 
ir prasideda meilės Testamentas. Jėzus miršta, 
uolos trupa, liudydamos apie kietas širdis, ku- 
rios trupės, sujudintos karštos Jėzaus meilės. 
Jėzus miršta iš meilės. Meilė Dievą prikalė prie 
kryžiaus. Meilė atidavė Gyvybės Viešpatį mir- 
čiai. Toji meilė suminkštins kietas žmonių šir- 
dis, kaip Jėzaus mirtis trupina kietas uolas. 

6. Drebanti žemė ragina nusidėjėlius drebė- 
ti dėl neteisybių ir tikro gailesčio ašaromis su- 
trupinti nuodėmių pančius. Žodžiu, skelbda- 
ma skaudžią Jėzaus mirtį, drebanti žemė ragi- 
na žmogų keltis iš kieto dvasiško miego. 

II. DAUG KŪNŲ ŠVENTŲJŲ Kė- 
LĖSI Iš NUMIRUSIŲ. Evangelija mini: 
Ir kapai atsidarė, ir daug kūnų šventųjų, kurie 
buvo užmigę, kėlėsi iš numirusių (Mat. 27, 52). 
Jėzus miršta, gyvieji nejaučia valandos rimtu- 

mo. Numirėliai keliasi, kad skelbtų stebėtinus 
dalykus. Kodėl atsivėrė grabai? Kodėl numirė- 
liai, kurie buvo užmigę Viešpatyje, kėlėsi? 

1. Numirėliai kėlėsi, grabai atsidarė, kad 
skelbtų amžiną pergalę. Jėzus mirtimi sunaiki- 
no mirties baisybę: nuo dabar mirtis nustoja 
bauginančios galios. Atsidarę grabai skelbia Jė- 
zaus pergalę. 

2. Numirėliai keliasi skelbdami Dievo gar- 
bę. Jėzus kalbėjo — žydai reikalavo ženklo. Jė- 
zus kentėjo — žydai reikalavo stebuklų. Štai, 
Jėzus miršta, numirėliai žengia iš karstų. Už- 
sikirtėliai žydai ir užkietėjusieji nusidėjėliai, 
štai jums ženklas! Pažvelkite į tuos senus ka- 
pus, kuriuose gulėjo sutruniję jūsų tėvų kau- 
lai, ir matykite, jog iš jų numirėliai eina gyvi. 
Jie, girdėdami mirštančio Jėzaus šauksmą, ke- 
liasi iš kapų skelbdami antgamtiškus dalykus. 

3. Karstai atsivėrė, numirėliai kėlėsi, kad 
jie skelbtų Išganytojo nekaltumą. Rašto žino- 
vai, tautos vadai Kristaus užsigynė. Užtat kars- 
tuose miegantieji šaukiami, kad kalbėtų už gy- 
vuosius. Jėzus mirdamas galingu balsu šaukia, 
tačiau užsikirtėliams neženklas. Saulė verkia 
neduodama šviesos, tačiau nusidėjėliams nestė- 
buklas. Tačiau kai žemė dreba, uolos skaldosi, 
numirėliai keliasi, sudreba nedorėliai, nės mato 
antgamtiškus dalykus. Taip, numirėliai keliasi 


+ skelbdami Dievo Sūnaus pergalę, ragindami ti- 


kėti, jog Jėzus Dievo Gyvojo Sūnus. 
4. Numirėliai kėlėsi, nes sulaukė tūkstan- 
čiais metų žadėtos atpirkimo valandos. Tik nuo 

kryžiaus Jėzus praneša: Atlikta! Tėve, į tavo 
rankas atiduodu mano dvasią, iš karstų numirė- 
liai keliasi džiaugsmingai sutikdami išvadavi- 
mo valandą. Šventa valanda. Jeruzalės bažny- 
čios bokštuose skamba sidabrinių trimitų gar- 
sai skelbdami tuč tuojau būsiančias velykas. 
Šventykloje piaunami velykų avinėliai. Tačiau 
nuo Golgotos, nuo aukšto Kaukuolės kalno dan- 
gus praneša Dievo Avinėlio auka prasidedančias 
Naujojo Įstatymo Velykas, teisiųjų sieloms ža- 
dėtąjį išganymą. 

5. Numirėliai kelias skelbdami amžiną gy- 
venimą su Išganytojum mirštančiu ant kryžiaus. 
Numirėliai keliasi kartodami kantriojo Jobo žo- 
džius: Nes žinau, kad mano Atpirkėjas yra gy- 
vas, ir paskučiausioje dienoje aš atsikelsiu iš 
žemės, ir vėl būsiu apvilktas mano oda ir mano 
kūne aš matysiu mano Dievą; aš pats matysiu, 
ir mano akys išvys, o ne kitas... Kam tat da- 
bar sakote: persekiokime jį ir raskime pagrin- 
dą jį kaltinti? (Job. 19, 25-28). Taip, ant Gol- 
gotos, Jėzui mirštant ant kryžiaus, numirėliai 
kelias skelbdami amžinai tveriančią mirties per- 
galę. 

III. ŠIMTININKAS IR KURIE SU JUO 
BUVO LABAI NUSIGANDO. Evangelija liu- 
dija: Šimtininkas ir kurie su juo buvo sergė- 
dami Jėzų, pamatę žemės drebėjimą ir tai, kas 
darėsi, labai nusigando ir sakė: tikrai, šitas bu- 
vo Dievo Sūnus (Mat. 27, 54). Kodėl dreba gink- 
luoti vyrai? Ko bijo valdžią turį atstovai? Ko- 
dėl išpažįsta Jėzų esant Dievo Sūnumi? 

1. Šimtininkas išsigando, nes Jėzaus mirtį 
lydi neregėti dalykai. Jėzus, tiesa, tarp dangaus 
ir žemės pakeltas miršta; tačiau saulė aptemus, 
žemė dreba, uolos trupa, grabai atsidarinėja, nu- 
mirėliai gyvi kelias. Prieš šiuos visus ženklus 
bejėgis šimtininkas su visa įgula: Jo širdis nu- 
sigando, ginklai iškrito iš rankų. Šimtininikas, 
gailesčio perimtas, garsiai šaukia: Tikrai, šitas 
buvo Dievo Sūnus! 

2. Šimtininkas išsigando, kad per jo lūpas 
Dievas duotų liudymą, jog Jėzus tikrai Dievo 
Sūnus, žmonijai žadėtasis Mesijas. 

3. Šimtininkas išsigando, kad valdžios atsto- 
vo lūpomis būtų paskelbta Jėzaus nekaltybė ir 
viešai pasmerkti visi, kurie Jėzui prievartą darė. 

4. Šimtininkas išsigando, kad per jį būtų 
pareikštas Izraelio tautos atmetimas ir stabmel- 
džiams Dievo malonių perteikimas. Šimtininkas, 
regėdamas įvykius, pirmas mušasi į krūtinę at- 
virai išpažindamas, jog Jėzus Dievo Sūnus. 

5. Šimtininkas išsigandęs daro atgailą, kad 
užgėdintų visus tuos, kurie Dievo pašaukti, ma- 
lonėmis apipilti, mokinti, perspėti, laisva valia 
ieškosi pražūties ir Dievo Sūnų kala prie kry- 
žiaus. Stabmeldžio širdis neišlaiko, kai Dievo 
pašauktų kunigų ir Rašto žinovų širdys, lieps- 
nodamos panieka, kerštu, kalba piktažodžiavimus. 

6.:Šimtininkas išpažįsta, nes jis mato stebuk- 
lus. Stebuklai perveria šimtininko širdį, kuris 
prieš tris valandas taip buvo išdidus, taip šal- 
tas, taip nebojantis visų kryžiaus įvykių. 

7. Šimtininkas išpažįsta rodydamas ramybės 

priebėgą didžiausiems pasaulio nusidėjėliams. 
Žodžiu, šimtininkas ir sų juo buvusieji karei- 
viai skelbia Jėzaus Dievystę, išpažįsta savo kal- 
tes, ragina atgailėti nuodėmes, užgėdina Jėzaus 
malonių aikvotojus. Jėzus atėjo pas savuosius, 
bet savieji Jo nepriėmė. Net daugiau: jie pri- 
kalė prie kryžiaus, viešai užsigindami išganymo. 

Baigdamas mąstymą, Jėzaus mirties ženklų 
paragintas, daryk apyskaitą pats su savimi, ap- 
gailėdamas tikėjimo atšalimus, skaudžius nuo- 
dėmių prasižengimus, nedovanotinus pareigų ap- 
leidimus, viešus ar slaptus Jėzaus įžeidimus. 
Pakeldamas į kryžių akis, prašyk Jėzaus pasi- 
gailėjimo kalbėdamas: Kristaus siela, pašvęsk 
mane...! 


Pasiryžimas: Jėzaus mirties stebuklais gai- 
vinsiu savo tikėjimą. 


NUMIREĘES JĖZUS 


40. Mąstymas 
PERVERTA JĖZAUS ŠIRDIS 


1. Įsivaizduok ant kryžiaus mirusį Jėzų ir 
kareivį ietimi perveriantį širdį, kaip sako evan- 
gelija: Vienas kareivių atvėrė ietimi Jam šoną, 
ir tuojau išėjo kraujo ir vandens (Jon. 19, 34). 

2. Viešpatie Dieve! Suteik gaivinančios ma- 
lonės, kad mąstymo mintys paragintų dažniau 
pasiaukoti Švenčiausiai Jėzaus Širdžiai. 

Devinta valanda. Jėzus jau miręs. Saulė blai- 
vosi. Žemė, supurčiusi kalnus, uolas, miesto na- 
mus, nurimo. Apsiverkusi gamta pradeda naują 
gyvenimo erą. Ant Kalvarijos trys kryžiai. Iš 
miesto atsiskubina būrys kareivių pribaigti ne- 
laiminguosius. Sutriuškinę dešinėje ir kairėje 
kybančiųjų rankų, kojų kaulus, kareiviai prisi- 
artina prie Jėzaus. Jėzaus galva nusvirus, veidas 
išbalęs, kūnas nerodo gyvybės žymių. Vienas 
kareivis ietimi pervėrė Švenčiausią Jėzaus Šir- 
dį, iš kurios ištekėjo kraujo ir vandens. Gilin- 
damasis į Jėzaus Širdies pervėrimo paslaptį, 
šiame mąstyme svarstyk: 

I. Žydai meldė Pilotą. 
II. Jie nelaužė Jo blauzdų. 
III. Kareivis atvėrė Jam ietimi šoną. 

I. ŽYDAI MELDĖ PILOTĄ. Evangelija 
sako: Kadangi tai buvo prisirengimo diena, kad 

kūnai nepasiliktų ant kryžiaus subatoje, nes 
subatos diena buvo didžioji, žydai meldė Pilotą, 
kad būtų sulaužytos jiems blauzdos, ir kad jie 
būtų nuimti (Jon. 19,31). Jėzus ant kryžiaus. 
Žydai skuba pas Pilotą. Bet ko skuba? Ko dar 
nori? Kas verčia juos dar kartą lįsti į susi- 
graužusio valdovo akis? 

1. Žydai skuba pas Pilotą, nes jie nori pa- “ 
silikti ištikimi Įstatymui. Mozė yra jiems kal- 
bėjęs: Kuomet žmogus bus nusidėjęs taip, kad 
jis reikia nubausti mirtimi ir kad, pasmerktas 
mirti, jis bus pakartas ant kryžiaus kartuvių, jo 
lavonas nepasiliks ant medžio, bet bus palaido- 
tas tą pačią dieną, nes Dievo prakeiktas yra, 
kas kabo ant medžio ir jokiu būdu nesutepsi 
savo žemės, kurią Viešpats, tavo Dievas, tau bus 
davęs paveldėti (Atk. 21,22, 23). Jėzus, jų ma- 
nymu, yra nusikaltėlis. Jis jau ant kryžiaus. 
Todėl skuba pas stabmeldį, kad nesuteptų že- 
mės, palikdami Jėzų per šventes kaboti ant 
kryžiaus. 

2. Žydai skuba pas Pilotą, nės arti didžioji 
subata. Velykų išvakarės. Saulės nusileidimu 
prasidedanti subata yra dvigubai šventa. Ji yra 
Viešpaties diena ir velykų švenčių pradžia. To- 
dėl, kad Jėzaus kūnas nekabotų šioje didžioje 
šventėje, kad nedrumstų ir taip įnervinto ūpo, 
žydai skuba pas Pilotą prašydami prikaltuosius 
pribaigti ir nuimti nuo kryžių. 

3. Žydai skuba pas Pilotą, nes jų sąžinė ne- 
rami. Jie Jėzų nugalėjo, tačiau širdyse jaučiasi 
„patys esą nugalėti. Saulės užtemimas, žemės dre- 

bėjimas, bažnyčios uždangos skilimas, Jėzaus 
galingas šauksmas, šimtininko, kareivių ir dau- 
gelio kitų viešas išpažinimas slėgte slėgė Raš- 
to žinovus. Jėzus miršta. Stebuklai sujudina dan- 
gų ir žemę. Žydai, bijodami Dievo bausmės ir 
privengdami, kad Jėzaus išpažintojai nepakel- 
tų rankos prieš jų neteisybes, prašo Pilotą, kad 
nerimasties priežastį atimtų iš jų akių. O bai- 
sus neramios sąžinės likime! Bedievis neras ra- 
mybės net pasiekęs tikslą. O nelaimingi Jėzaus 
žudytojai! Gerai apie jus Izajas yra pranašavęs, 
sakydamas: Nėra ramybės bedieviams, sako Vieš- 
pats, bedieviai gi kunkuliuojanti jūra, kuri ne- 
gali nurimti ir kurios bangos išsilieja, kaip su- 
naikinimas ir dumblas (Iz. 48, 22; 57, 20). Jė- 
zus užgeso. Ramybė apglėbė Jeruzalę ir- Golgo- 
tą. Tačiau Nusidėjėliai Sione, anot Izajo, išgąz- 
dinti. Drebėjimas apėmė veidmainius (Iz. 33, 
14). Jie bėga pas Pilotą ir prašo nuimti Jėzų nuo 
kryžiaus. Taip, žydai meldė Pilotą, nes nerimo 
jų širdys. 

II. JIE NELAUŽĖ JO BLAUZDŲ. Evan- 
gelija sako: Todėl kareiviai atėjo ir sulaužė 
blauzdas vienam ir kitam, kurie buvo prikalti 
ant kryžių draug su Juo. Priėję prie Jėzaus ir 
pamatę, kad Jis jau miręs, jie nelaužė Jo blauz- 
dų (Jon. 19, 32-33). Žydai prašo. Pilotas ne- 
delsia. Dar niekuomet šalies valdovas nebuvo 
taip duosnus, kaip šiandien. Jis paskubomis siun- 
čia kareivius, kad su Jėzumi ir prikryžiuotai- 
siais būtų kuogreičiausiai baigta. Kareiviai prie 
kryžių. Tačiau jie nelaužo Jėzaus blauzdų. Kas 

sulaiko jų rankas? Juk blauzdų sulaužymas yra 
dar savotiškas prikaltojo išniekinimas. Žydai no- 
ri, prašo, tačiau kareiviai susilaiko. Kodėl? 

1. Kareiviai nelaužo Jėzaus blauzdų, nes Jis 
jau miręs. Du piktadariu dar kenčia. Saulė jau 
leidžiasi. Diena eina vakarop. Reikia pagreitinti 
mirtį. Jie ima įrankius ir triuškina nelaimingų- 
jų rankų ir kojų kaulus. Kodėl laužomi kaulai? 
Kodėl ne ietimi pagreitinama mirtis? Mat pri- 
kaltas prie kryžiaus vertas didžiausios bausmės. 
Jam nėra širdies, kuri reikštų užuojautos. Todėl 
kaulų sutriuškinimu užduodami nauji skausmai, 
atidaromos naujos žaizdos, kad padidintos būtų 
kančios ir pagreitinta mirtis. Jėzus jau miręs. 
Jo galva nusvirus, veidas išbalęs, kūnas nerodo 
gyvybės žymių. Todėl kareiviai nelaužo Jo ko- 
jų blauzdų. 

2. Kareiviai nelaužo Jėzaus blauzdų, nes to- 
kia Dievo valia. Dievo apveizda moka ištraukti 
Jėzų iš nedorėlių rankų. Kas yra Jėzus? Jis yra 
Naujo Įstatymo nekalčiausias Velykų Avinėlis, 
kuris pasiėmė pasaulio nuodėmes, kuris mirė 
ant kryžiaus, kuris pasiaukojo dėl visų. Jėzaus 
kančia —tai kova su pragaro slibinu. Jėzaus mir- 
tis —tai garbinga pergalė. Jėzaus kūnas —tai 
Naujojo įstatymo Velykų Avinėlis. Dievas, iš- 
vedęs žydus iš Aigipto nelaisvės; per Mozę įsa- 
kė kasmet švęsti velykas ir per velykas valgyti 
nesukapotą 'avinėlį.  Nesukapotas avinėlis tai 
vienybės simbolis. Jį turi suvalgyti vienuose 
namuose ir nesulaužyti jo kaulų (Iš. 12, 43-46). 
Kareiviai nelaužo Jėzaus blauzdų, nes Jėzus, 

anot -Laktancijaus, norėjęs, jog nuo kryžiaus 
nuimtas: kūnas ir nesuardytas su pagarba būtų 
padėtas į karstą, kad nejaustų nė mažiausio su- 
trukdymo atsikėlimo valandoje. O Dievo iš- 
minties gilybe! Žydai nori, kad Jėzui būtų pri- 
taikinti visi formalumai, o Dievas užlaiko ne- 
sulaužytas Jėzaus blauzdas. Nors žmogus storo- 
jas, bet kitaip stojas, jei Dievas neremia jo pas- 
tangų. ; 

3. Kareiviai nelaužo Jėzaus blauzdų, kad Jė- 
zų išskirtų iš kitų pasmerktųjų. Jėzaus nekal- 
tybę viešai skelbė Pilotas. Jėzų Dievo Sūnumi 
atvirai pripažino prikryžiavimui vadovavęs šim- 
tininkas. Jėzaus dievystę pripažįsta kareiviai, 
nelaužydami blauzdų. Jėzus yra pragaro nuga- 
lėtojas. Jis išliuosavo žmoniją iš pragaro ne- 
laisvės. Kaip nesulaužytais kaulais avinėlis pri- 
mena Senojo Įstatymo velykas — Paschą, taip 
nesulaužytais blauzdikauliais Jėzus primena 
Naujojo Įstatymo Sandorą. Kareiviai „nelaužė 
Jėzaus blauzdikaulių. 

III. KAREIVIAI ATVĖRĖ JAM IETIMI 
ŠONA. Evangelija sako: Vienas kareivis atvėrė 
Jam ietimi šoną ir tuojau išėjo kraujo ir van- 
dens (Jon. 19, 30). O begaline Dievo meile! Kuo 
įkainuosime Jėzaus Širdies atvėrimą? Jėzus jau 
mirė. Tat, kodėl kareivis smogia Jėzui ietimi į 
širdį? Kodėl atidaro tą širdį, kuri jau ilsis tiek 
iškentėjus? Kodėl teka iš jos kraujas ir vanduo? 

1. Kareivis ietimi atveria Jėzaus šoną, kad 
įsitikintų, jog Jėzus jau tikrai miręs. Pilotas 
nustebęs klausia, ar Jėzus taip greitai galėjo 

mirti. Kareiviai atsako už prikryžiuotuosius sa- 
vo gyvybe. Kareivis galvoja: — Jėzus miręs. 
Laužyti blauzdas, didinti kančias jau nėra ko. 
Tačiau dėl bendro įsitikrinimo ietimi smogsiu 
Jėzui į širdį, kad neliktų jokios abejonės. — Ka- 
reivis smogė Jėzui į šoną, kad parodytų dangui 
ir žemei, jog Jėzus tikrai miręs. 

2. Kareivis ietimi atveria Jėzaus širdį, kad 
iš jos ištekėtų paskutiniai kraujo lašai. Jėzus 
jau miręs. Jo gyslose kraujas sustingęs. Jis ati- 
davė kraują už žmonių nuodėmes. Kūnas sudras- 
kytas. Galva, kojos, rankos subadytos. Jėzaus 
kraujas išlašintas. Tačiau ne. Širdis dar sveika, 
Ji, tiesa, jau paliovė plakusi, tačiau ji dar pilna 
kraujo, kurį Jėzus troško atiduoti lig paskuti- 
nio lašo. Kareivis artinasi. Kas yra tas kareivis? 
Vieni sako, kad tai pats šimtininkas, kuris vie- 
šai išpažino, jog Jėzus Dievo Sūnus, kuris neša 
atsakomybę už Jėzaus gyvybę. Kiti sako, kad 
kareivis vienas sargybinių, kurie saugojo pri- 
kaltuosius. Kokia man, o Jėzau, bus nauda, jei 
aš žinosiu kareivio vardą? Man pakanka šv. Jo- 
no liūdymo, kad vienas kareivis ietimi pervėrė 
Tavo, o Jėzau, širdį, iš kurios ištekėjo kraujas 
ir vanduo. O stebukle neregėtas! Mirusio žmo- 
gaus kraujas sustingsta. Tačiau, kad atsidalintų 
kraujas ir vanduo — negirdėtas dalykas. Iš Jė- 
zaus atvertos širdies ištekėjo kraujas, tai amži- 
no gyvenimo Sakramentas; ištekėjo vanduo, tai 
krikšto sakramentas, išganymo durys. 

3. Kareivis atvėrė Jėzaus širdį, kad duotų 
Jėzaus liepsnojančios meilės liudymą. Dievas 

taip numylėjo žmones, kad vienatinio Sūnaus 
nepasigailėjo. Sūnus taip numylėjo sielas, kad 
net miręs atvėrė savo širdį, iš kurios ištekėjo 
kraujas ir vanduo. Jėzus Šv. Margaretai Marijai 
Alakok, rodydamas pervertą širdį, taria: Štai 
širdis, kuri tiek yra mylėjusi žmones! Karei- 
vis ietimi perveria Jėzaus šoną, kad prie Jo 
meile liepsnojančios širdies prileistų ne tik abe- 
jojantį Tomą, bet ir visus kitus, kurie šauksis 
Jėzaus vardo. Kareivis atvėrė Jėzaus širdį, kad 
toji širdis teismo dienoje parodytų, kiek yra 
pasiaukojusi už žmonių sielas. Kareivis atvėrė 
Jėzaus šoną! 

O perverta širdimi Jėzau! Tu visas pasiau- 
kojai ir miręs širdį atvėrei, kad man, nusidė- 
jėliui, atidarytum malonių šaltinį. Duok man 
stiprybės savęs atsižadėti, Tave karščiau mylė- 
ti, sieloms pasišvęsti, aš Tavęs maldauju, širdies 
gilumoje kalbėdamas: Kristaus siela, pašvęsk 
mane...! 


Pasiryžimas: Šiandien keldamasis Jėzui sa- 
vo širdį paaukosiu! 

41. Mąstymas 


JĖZAUS NUO KRYŽIAUS 
NUĖMIMAS 


1. Įsivaizduok Juozapą ir Nikodemą, nuiman- 
čius Jėzų nuo kryžiaus, kaip sako evangelija: 
Taigi jie atėjo ir nuėmė Jėzaus kūną (Jon.19,38). 

2. Prašyk Dievo malonės, kad mastymo min- 
tys paragintų dažniau nukryžiuotą Jėzų atminti. 

Diena eina vakarop. Prisirengimo išvakarės. 
Kas gyvas skuba į namus. Trys kryžiai ant Gol- 
gotos. Dangaus ir žemės Viešpats, gyvybės da- 
vėjas, jau miręs. Jo galva nusvirusi, kūnas pa- 
stiręs, širdis atverta. Kareiviai nuima abipusiai 
prikaltuosius. Marija, stovėdama po kryžium, 
akis įsmeigus, žiūri į Sūnų ir į kareivius. Ji pati 
norėtų nuimti Sūnaus kūną, tačiau nesiranda, kas 
jai padėtų. Neliūski Marija, nes štai ateina Juo- 
zapas iš Arimatėjos ir Nikodemas. Jie nuims 
Jėzaus kūną ir atiduos tau, o Motina! Gilinda- 
masis į graudų nuo kryžiaus nuėmimo reginį, 
šia proga svarstyk: 

I. Atėjo Juozapas iš Arimatėjos. 
II. Jis prašė Jėzaus kūno. 
III. Pilotas dovanojo kūną Juozapui. 

I. ATĖJO JUOZAPAS Iš ARIMATĖJOS. 
Gražioji Nazareto gėlelė-Jėzus užgeso. Jo ran- 
kos, kojos prikaltos, šonas atvertas. Jis davė 
savo gyvybę už numylėtus vaikus.-Bet kur jo 
numylėtieji? Kur Jėzaus mokiniai? Kur rinkti- 

'niai apaštalai? Vienas Jonas stovi po kryžiumi 
ir, beviltiškai laužydamas rankas, verkia. Ka- 
reiviai nuima du prasikaltėliu, nes diena jau 
baigiasi. Jie greitai artinsis prie Jėzaus ir, jį nu- 
ėmę, mes į bendrą pasmerktųjų duobę. Alpsta 
Marija. Jos širdį varsto aštrus kalavijas. Norė- 
tų Motina gelbėti nors mirusį Sūnų, bet pati 
yra bejėgė. Nėra, kas šiam kritingam reikale pa- 
dėtų. Neverki Marija! Štai dangaus Tėvas siun- 
čia rinktinį tarną, kuris, nuėmęs Jėzaus kūną, 
atiduos į tavo motiniškas rankas. Kas bus to- 
kis geradaris? Tai Juozapas iš Arimatėjos. Jis 
skuba pas Pilotą ir nuo Piloto prie kryžiaus. 
Kodėl Dievas pašaukė Juozapą atiduoti Jėzui 
paskutinį patarnavimą? 

1. Dievas pašaukė Juozapą iš Arimatėjos, 
nes jis buvo teisus ir laukė Dievo' karalystės. 
(Luk. 24, 50-52). O palaiminti Dievo teisieji! 
Teisus buvo senelis Simeonas. Dievas jį palai- 
mino ir leido pirmam paimti ant rankų Išgany- 
toją kūdikėlį. Teisus buvo Juozapas iš Arima- 
tėjos ir jam Dievas leido Išganytojaus kūną 
nuimti nuo kryžiaus. Ne veltui pranašas yra šau- 
kęs: Dieve, tu nepaniekinsi sutrintos ir nuže- 
mintos širdies (Ps. 50, 19). 

2. Dievas pašaukė Juozapą iš Arimatėjos, nes 
jis nebuvo pritaręs Jėzaus pasmerkimui: Kas 
jis yra? Jis yra vyriausios žydų tarybos narys. 
Bet jis yra ir Jėzaus mokinys. Jis su širdies 
skausmu žiūri, kaip nedėkingi yra jo tautiečiai 
už taip brangias Dievo dovanas. Net daugiau. 
Jis mato, kaip didelę šventvagystę yra padarę 

atsižadėdami Jėzaus, savo tautos garbės. Dievas 
Juozapą pašaukė Jėzui atiduoti paskutinį pa- 
tarnavimą. 

3. Dievas pašaukė Juozapą, nes nebuvo kas 
pagelbėtų alpstančiai Jėzaus Motinai. Kareiviai 
artinasi. Apaštalų nėra. Marija mato, kad Jėzus 
dar bus pažemintas, įmestas į bendrą duobę. Ji 
primaniusi pati užkoptų ant kryžiaus ir nuimtų 
prikaltą Sūnų. Tačiau ji stovi bejėgė. Nesisie- 
lok Marija! Štai Dievas siunčia Juozapą iš Ari- 
matėjos. Jis nuims Jėzaus kūną ir paruoš nau- 
ją grabą. Dievas pakvietė Juozapą iš Arimatė- 
jos, kad Jėzaus kūnui atiduotų palaidojimo pa- 
tarnavimą. Atėjo Juozapas iš Arimatėjos. 

II. JIS PRAŠĖ JĖZAUS KŪNO. Evangeli- 
ja sako: Po to Juozapas iš Arimatėjos (būda- 
mas Jėzaus mokinys, tik slaptas iš baimės žydų) 
prašė Pilotą leisti jam nuimti Jėzaus kūną (Jon. 
19, 38). Jėzus mirė. Žemė sudrebėjo. Senoji 
sandora pasibaigė. Sinagogos uždanga plyšo. 
Sudrebėjo ir Juozapo širdis. Iki tol jis buvo 
tik slaptas Jėzaus mokinys. Dabar jis pajuto 
nenugalimos drąsos stoti po Jėzaus vėliava. Iš 
kur ši jėga? Kas verčia Juozapą? Ko siekia? 

1. Juozapas prašo Jėzaus kūno, nes pasmerk- 
tųjų kūnai priklauso viešai teisdavystei. Nie- 
kas neturi teisės paimti nužudytųjų kūno. Jie 
"laidojami “sulig bendro parėdymo nusižengė- 
liams skirtose duobėse. Tačiau tu, o Jėzau, ar- 
gi ir numiręs būsi paskaitytas nusižengėliu? 
Argi nebus tau duotas garbingas palaidojimas? 
Argi bent paskutinėje valandoje neatsiras šir- 

dies, atjaučiančios Jėzaus Motinos — Marijos 
— širdies skausmą? Taip. Dievas pašaukia Juo- 
zapą, kad Jėzui patarnautų paskutinėje valan- 
doje. Juozapas prašo Jėzaus kūno, nes Dievas 
to nori. 

2. Juozapas eina pas Pilotą, nes Dievas no- 
rėjo palikti drąsos pavyzdį. Jėzus mokina. Juo- 
+ Zapas yra jo mokslo slapukas. Jėzus teisiamas. 
Juozapas nepritaria savo bendrams — tarybi- 
ninkams. Jėzus mirė, Juozapas, pajutęs nenu- 
galimą jėgą, drąsiai žengia į Piloto rūmus ir 
prašo: — Valdove, atiduoki man Jėzų, kad pa- 
doriai palaidočiau! — Juozapas eina, nes tokia 
dangaus Tėvo valia, nes pranašai pranašavo, kad 
Jėzui bus duotas garbingas kapas. 

3. Juozapas eina pas Pilotą prašyti Jėzaus 
kūno, kad viešo autoriteto būtų patvirtinta Jė- 
zaus mirtis. Ženklai įvyko. Jėzaus šonas atver- 
tas. Tačiau Pilotas ar žino, kad Jėzus jau mi- 
ręs? Jis ir nemano, kad Jėzus taip greitai ga- 
lėjo užgesti. Juozapas ateina prašyti Jėzaus kū- 
no. Pilotas nustebęs teiraujasi. Šimtininkas duo- 
da autoritetingą liudijimą, kad Jėzus tikrai jau 
miręs. Juozapas iš Arimatėjos prašė Jėzaus kū- 
no, kad galėtų padoriai palaidoti. O artimo mei- 
le degančios širdies gerume! Senojo Įstatymo 
Tobijas slapta laidojo mirusius. Dievas - Tobi- 
jui siuntė angelą Rafaelį, kad išgydytų akis ir 
šeimai suteiktų Viešpaties palaimą. Štai, dabar, 
prie Jėzaus kryžiaus artinasi Juozapas iš Ari- 
matėjos, norintis suteikti Jėzui“paskutinį patar- 
navimą. Juozapas prašo Jėzaus kūno, o Jėzus 

atveria jo akis, kad pažintų amžino gyvenimo 
laimę. Jis prašė Jėzaus kūno. 

III. PILOTAS DOVANOJO KŪNĄ JUO- 
ZAPUI. Evangelija sako: Atėjo Juozapas. iš 
Arimatėjos, kilnus tarybos narys, kuris taip pat 
laukė Dievo karalystės: Jis drąsiai įėjo pas Pi- 
lotą ir prašė Jėzaus kūno. Pilotas stebėjosi, kad 
jis būtų jau miręs... Patyręs tai iš šimtininko, 
jis dovanojo kūną Juozapui (Mork. 15, 43 - 45). 
O, kas įkainuos Juozapui duotą dovaną? Kuo 
brangiau galėjo būti apmokėta Juozapo širdies 
gerumas? Kokią brangenybę Dievas dovanojo 
Juozapui per stabmeldžio Piloto rankas? Ko- 
dėl Pilotas dovanojo? 

1. Pilotas dovanojo Jėzaus kūną Juozapui, 
kad žydai daugiau nelystų jam į akis. Jis tiek 
yra kentėjęs, tiek nemalonumų patyręs. Žydai 
grasino Pilotą suskųsią net Romos ciesoriui, jei 
Jėzų paleisiąs. Bet ir dabar, kai Jėzus jau mi- 
ręs, ar žydai nurims? Ar pasitenkins pasiekę ne- 
doro tikslo? Kur tau! Nedorėlio širdis it aud- 
ringa jūra. Ji, padarius nedorybę, godžiai dai- 
rosi, ką pradėti daugiau. Taip ir žydai. Jie ži- 
no, kad Jėzus jau prikaltas. Jie vėl lenda į Pi- 
loto akis, kad jis siųstų kareivius sulaužyti Jė- 
zaus kaulus, kūną nuimti nuo kryžiaus, nes di- 
džioji Velykų subata čia pat. Pilotui nusibodo. 
Jis atiduoda Jėzaus kūną Juozapui iš Arima- 
tėjos, kad tas padarytų galą žydų lindimams.. 

2. Pilotas atidavė Jėzaus kūną Juozapui, nes 
norėjo, kad greičiau būtų pašalinta Prikryžiuo- 
tojo atmintis. Piloto sąžinė nerami. Jis, nors, 

rankas plaudamasis, iškilmingai pareiškė: Ne- 
kaltas esąs Teisiojo kraujo. Tačiau Jėzaus ne- 
kaltas kraujas graužia Piloto sąžinę. Pilotas 
rankas nusiplovė, viešai baigė teismo pareigą. 
Tačiau sąžinė kalba: — pasmerkei Teisųjį, pri- 
kaldinai Nekaltąjį, padarei neteisybę. — Jėzus 
ant kryžiaus gyvai Piloto akyse. Todėl Pilotas 
nedelsdamas Jėzų atiduoda Juozapui, kad grei- 
čiau būtų atimta Golgotos tragedijos atmintis. 
Tačiau veltui pastangos. Kaip neišdildysi degu- 
to dėmės iš balto rūbo, taip labiau neatimsi ne- 
teisybės iš Piloto sąžinės. Pilotas nori paša- 
linti Jėzų, kad neliktų ir atminties, kuri ji kan- 
kina, 

3. Pilotas atidavė Juozapui Jėzaus kūną no- 
rėdamas įskaudinti žydams. Ko troško barzdoti 
Jėzaus tautiečiai? Ko siekė nedėkingieji Rašto 
žinovai, tautos vadai, sinagogos kunigai? Jie“ 
troško Jėzų išdildyti iš gyvųjų tarpo. Tačiau 
veltui, tvariny, spardaisi prieš akstiną. Tu aks- 
tino nepaspirsi, tik susižeisi kojas. Veltui tautos 
vadai kovojate prieš Dievą, nes jūs tik sutepa- 
te savo vardą. Dievas ras būdų apsaugoti savo 
Sūnaus garbę. Pilotas atiduoda Jėzaus kūną 
Juozapui, kad ji apsaugotų nuo paniekinančio 
palaidojimo, kad jį išskirtų iš piktadarių, kad 
jam parengtų naują grabą, kad niekas neabejo- 
tų, kai po trijų dienų jis kelsis iš kapo. Pilotas 
atidavė Jėzaus kūną Juozapui, nes per jo ran- 
kas veikė Viešpaties pirštas. O palaiminta Vieš- 
paties Apvaizda! Nors žmogus storojasi, bet 
kitaip stojasi. Jei Dievas nelaimina jo pastan- 
84, veltui jis rūpinasi. 1 

O nuo kryžiaus nuimtas Jėzau! Tu pakvie- 
tei Juozapą iš Arimatėjos, kad tau garbingą 
parengtų kapą. Pakvieski ir mane, nevertą nu- 
sidėjėlį, kad priimdamas šventą Komuniją, gar- 
bingą parengčiau tau vietą mano širdyje. Su- 
teik šią malonę, o Jėzau, aš tavęs maldauju kal- 
bėdamas: Kristaus siela, pašvęsk mane... 

Pasiryžimas: Šiandien, kiekvieną kartą žeg- 
nodamasis, prisiminsiu Jėzaus nuo kryžiaus nu- 
ėmimą! 5 


42. Mąstymas 
JĖZAUS PALAIDOJIMAS 


1. Įsivaizduok Juozapą, Nikodemą ir daug 
kitų šventų asmenų, kurie palaidojo Jėzaus kū- 
ną uoloj iškaltame grabe, kaip:sako evangelija: 
Ėrięs kūną, Juozapas įvyniojo jį į tyrą drobu- 
lę ir jį paguldė naujame kape, kurį buvo išsi- 
kaldinęs uoloj (Mat. 27, 59 - 60). 

2. O visagalis Dieve! Suteik man gaivinan- 
čios malonės, kad mąstymo mintys paragintų su- 
sikaupti besiartinant prie šventos Komunijos. 

Leidimas gautas, kopėčios pakeltos: Juoza- 
pas ir Nikodemas kopia nuimti Jėzaus kūno. 
Jie nuėmė ir atidavė Motinai į rankas. Marija 
ašaromis nuplovė kruvinas Jėzaus žaizdas. Ni- 
kodemas suvilgė kvepalais, Juozapas įvyniojo 

į naują drobulę. Taip paruoštą Jėzaus kūną jie 
nunešė į naują karstą, kurį buvo išsikaldinęs 
uoloje Juozapas iš Arimatėjos. Jie padėjo Jė- 
zaus kūną, kuris baigė atpirkimo vargus, ku- 
ris ilsėsis tris dienas, kuris kelsis garbėje. Gi- 
lindamasis į iškilmingą Jėzaus laidotuvių eigą, 
šiame mąstyme kiek giliau prisiminki : 

I. Juodu paėmė Jėzaus kūną. 

II. Juodu aprišo marškomis. 

III. Juodu paguldė Jėzų iškaltame 

kape. 

I. JUODU PAĖMĖ JĖZAUS KŪNĄ. Evan- 
gelija sako: Taigi jis atėjo ir nuėmė Jėzaus 
kūną. Atėjo taip pat ir Nikodemas, kuris buvo 
anksčiau atėjęs pas Jėzų nakčia... Juodu paėmė 
Jėzaus kūną... (Jon“ 19, 38-40). Kas yra tie 
juodu? Nuo ko paėmė Jėzaus kūną? Kam pa- 
ėmė? 

1. Jėzaus kūną paėmė Juozapas ir Nikode- 
mas. Juozapas iš Arimatėjo, slaptas Jėzaus mo- 
kinys. Jis jau ne slaptas. Jis viešai, drąsiai ei- 
na pas Pilotą prašyti, kad Jėzų atiduotų palai- 
doti. Atbudo Juozapo širdis, nes valanda jau 
išmušė. Jėzus mirė, Prasidėjo Naujojo Įstaty- 
mo era. Juozapas paėmė Jėzaus kūną. Bet ką 
sakau? Argi tik Juozapas? Argi nesiras dau- 
giau kilnių širdžių, kurios prisidės Jėzų palai- 
doti? O taip! Jėzaus mirtis sujudino dangų ir 
žemę. Ji pažadino ligšiol slaptus Jėzaus moki- 
nius įkvėpdama jėgos viešai Jėzui patarnauti. 
Juozapas prie kryžiaus. Šalia jo Izraelio tautos 
kunigaikštis Nikodemas. Jis kadaise slaptai tei- 

ravosi Jėzaus. Bet dabar praėjo slaptybių nak- 
tis: Nikodemas drąsiai žengia į Golgotą ir, kar- 
tu su Juozapu, ima nuo kryžiaus Jėzaus kūną. 

2. Nuo ko paėmė Jėzaus kūną? Tai ne nuo 
Piloto, ne nuo žydų, ne nuo budelių, kurie jį bu- 
vo prikalę. Juozapas ir Nikodemas paėmė Jėzų 
nuo kryžiaus, kad iškilmingai palaidotų. Diena 
eina vakarop. Velykos čia pat. Jėzus reikia pa- 
laidoti. Juozapas su Nikodemu stato prie kry- 
žiaus kopėčias, kad atkabintų prikaltą Jėzų. O 
kas įvertins šių dviejų širdžių kilnumą! Golgo- 
tos kalnas. Ant kalno kryžius. Ant kryžiaus 
Jėzaus kūnas. Tai ne. garbingo imperatoriaus + 
kūnas. Tai visų paniekinto, kankinimais sudras- 
kyto Jėzaus kūnas. Čia pat Velykos. Įstatymai 
draudžia liesti lavoną. Kas palytėjo, tas sutep- 
tas. Tačiau Juozapas ir Nikodemas stato kopė- 
čias, ima Jėzų nuo kryžiaus. Jiedu nebijo susi- 
tepti, nors gerai žino, kad sukils taryba, piestu 
stos Jėzaus priešai, meste išmes juodu iš sina- 
gogos. 

3. Kam paėmė Jėzaus kūną? Juozapas ir Ni- 
kodemas paėmė Jėzaus kūną, kad jį iškilmingai 
palaidotų. Sinagogos misija baigta. Plyšusi už- 
danga viešai paskelbė, kad Jėzaus mirtimi pa- 
sibaigė pažadėjimų Įstatymas ir prasideda nau- 
joji Sandora. Juozapas ir Nikodemas paėmė Jė- 
zaus kūną, kad jį iškilmingai palaidotų uoloje. 
Nors rankomis liesti lavoną buvo susitepimas. 
Tačiau meile degančios Juozapo ir Nikodemo 
širdys skuba nešti Jėzui paskutinį patarnavimą, 
Jiedu paėmė Jėzaus kūną, kad iškilmingai jį 
palaidotų. 

„II. JIEDU APRIŠO MARŠKOMIS. Evan. 
gelija sako: Juodu aprišo jį marškomis su kve- 
palais, kaip buvo žydų paprotys laidoti (Jon. 
19, 40). Gailestingumas seka gailestingumą: Mei- 
lė sukuria galingą meilės ugnį. Juozapas ir Ni- 
kodemas, nuėmę Jėzų nuo kryžiaus, apsupa 
marškomis, apipila kvepalais, kaip pritinka Die- 
* vui, — Žmogui - Išganytojui. Kam tos marš- 
kos? Kam taip gausūs kvepalai? 

1. Juozapas iš Arimatėjos nupirko naują li- 
ninę paklodę, kad būtų išlaikytas paprotys. Jis 
nori palaidoti Jėzų, kaip laidojami tautos va- 
dai, Rašto žinovai, sinagogos kunigai, Dievo 
siųstieji pranašai. Nikodemas atnešė apie šim- 
tą svarų myros ir aloės mišinio, kvepalų, kad 
pateptų Jėzų. Juozapas ir Nikodemas, tarsi, du 
Naujojo Įstatymo vyriausi kunigai, rengia Jė- 
zui iškilmingą palaidojimą. Šventės, Įstatymas. 
Susitepimas. Tie dalykai jiedviem nebaisūs. Jie- 
du turi teisias širdis, širdis ieškančias Dievo tei- 
sybės. Todėl, nors jų rankos, žiūrint įstatymo, 
suteptos, tačiau jų širdys skaisčios, nuplautos 
Jėzaus Avinėlio krauju. Skaisčios širdys skais- 
čias gimdo mintis. Skaisčios mintys skaisčius 
vykina darbus. Todėl Juozapas ir Nikodemas 
skaisčias ruošia Jėzaus kūno laidotuves. 

2. Juozapas ir Nikodemas įvyniojo Jėzų į 
naujas marškas, kad pridengtų Dievo žmogaus 
neturtą. Taip Dievas numylėjo pasaulį, kad vie- 
natinio Sūnaus nepasigailėjo. Tačiau taip šykš- 
tus pasirodė Dievui žmogus, kad Jėzui nepaliko 
net kasdien nešioto rūbo. Jėzus ant kryžiaus 

išvilktas iš paskutinio rūbo. Todėl Juozapas 
ir Nikodemas nupirko naujas marškas, kad įvy- 
niotų Jėzaus kūną. Jie suvyniojo Jėzaus kūną 
į naujas drobes, kokiomis būdavo vyniojami ku- 
nigų, ar karalių lavonai. 

3. Jiedu aprišo marškomis su kvepalais. Kam 
kvepalai? Kam tas taip gausus Jėzaus kūno pa- 
tepimas? Juozapas ir Nikodemas suvilgė Jėzaus 
kūną kvepalais, kad būtų iškilmingas palaido- 
jimas. Jiedu suvilgė Jėzų kvepalais, kad pa- 
reikštų begalinę Jėzui meilę. Jiems gaila Jėzaus. 
Nieko neliko, tik paskutinis patarnavimąs. Ogi 
čion Jėzaus kūnas visas sudraskytas. Rankos, 
kojos pervertos, šonas perdurtas, galva suba- 
dyta erškėčiais, kūnas suaižytas plakimo bota- 
gais. O, kaip brangios Jėzaus rankų, kojų, šir- 
dies žaizdos bus daugelio širdims! O kaip žiau- 
tios žaizdos bus jo priešams! Juozapas ir Niko- 
demas patepė Jėzaus žaizduotą kūną, kad jį my- 
linčios sielos rastų gaivinantį išganymo balzamą. 

III. JIEDU PAGULDĖ JĖZŲ IŠKALTA- 
ME KAPE. Evangelija sako: Toje vietoje, ka- 
me jis buvo prikaltas ant kryžiaus, buvo dar- 
žas, darže gi naujas kapas, kuriame niekas dar 
nebuvo paguldytas. Tenai juodu paguldė Jėzų 
dėl žydų Prisirengimo dienos, nes kapas buvo 
arti (Jon. 19, 41-42). Kodėl jiedu paguldė? Ko- 
dėl ne Marija? Kodėl ne apaštalai? 

1. Juozapas ir Nikodemas paguldė, nes pritiko, 
kad rinktinės tautos vyresnieji atiduotų pasku- 
tinę pagarbą mirusiam Išganytojui. Visi atsto- 
jo nuo Jėzaus. Tačiau teisios širdies slapti Jė- 

zaus mokiniai, garbingi vyriausios tarybos na- 
riai, paruošia Jėzui iškilmingą palaidojimą. 

2. Juozapas ir Nikodemas palaidojo, nes Ma- 
rija yra didžiausia beturtė. Ji neturtinga Naza- 
rete, neturtinga Betlėjuje, neturtingiausia ant 
Golgotos. Ji Nazarete užsidariusi nuošaliame 
kambarėlyje meldžiasi, Betlėjuje, menkučiais 
vystyklėliais suvysčiusi Jėzų, džiaugiasi, o ant 
Golgotos stovėdama prie kryžiaus verkia. Ma- 
rija mato mirusį Jėzų, kareivius, ir nežino kur 
surasti laidotuvėms kapą. Juozapas iš Arimatė- 
jos duoda Jėzui naują kapą darže, kurį buvo 
išsikalęs sau. O paguoda Marijai! Marija ne- 
verki! Lai neliūsta aštriu kalaviju perverta tavo 
širdis! Nedorėliai norėjo ji paniekinti, tačiau 
jam yra duodamas garbingas kapas. Juozapas 
palaidojo savam kape, nes Mari ja neturėjo vietos. 

3. Juozapas ir Nikodemas palaidojo, nes 
apaštalai išbėgioję. Tiesa, Jonas stovi prie kry- 
žiaus. Jis meile liepsnojančias lūpas priglaudė 
prie pervertos Jėzaus širdies. Tačiau Jeruzalė- 
je Jonas tik ateivis. Jis čia neturi nuosavaus 
daržo ir negali duoti Jėzui palaidojimo. O kur 
kiti? Kiti išbėgioję. Kiti pasislėpė slaptiems mo: 
kiniams suteikdami progą Jėzų palaidoti. Juo- 
zapas ir Nikodemas palaidojo Jėzų, kad nie- 
kas neįtartų apaštalų, būk jie Jėzaus kūną pa- 
vogę. Juozapas ir Nikodemas paguldė Jėzų ka- 
pe, kad išsipildytų, ką Izajas buvo pranašavęs: 
Jis duos bedievius už jo kapą ir tirtingą už jo 
mirtį, nes jis nebuvo padaręs neteisybės ir ne- 
buvo vyliaus jo burnoje (Iz. 53,9). Juozapas ir 

Nikodemas paguldė Jėzų iškaltame kape, kuria- 
me dar niekas nebuvo gulėjęs. 

O į kapą padėtas Jėzau! Tu, būdamas Die- 
vas, visokių gėrybių Viešpats, pasidarei didžiau- 
sias neturtėlis. Skelbdamas evangeliją tu nėtu- 
rėjai kur galvos priglausti. Ogi miręs net ne- 
turėjai savo kapo. Tavo, o Jėzau, neturtu gy- 
dyk mano širdies lepumus, aš tavęs maldauju 
kalbėdamas: Kristaus siela, pašvęsk mane...! 


Pasiryžimas: Šiandien, priimdamas Šv. Ko- 
muniją, mano širdį tik Jėzui pavesiu! 


43. Mąstymas 
UŽANTSPAUDUOTAS KAPAS 


1. Įsivaizduok žydų vyresniuosius prašančius 
Piloto, kad saugotų Jėzaus kapą ir Pilotą ta- 
riantį: Jūs turite sargybą: eikite, sergėkite, kaip 
mokate (Mt. 27, 65). 

2. O Visagalis Dieve! Suteik man gaivinan- 
čios malonės, kad mąstymo mintys padėtų nors 
dalinai suprasti neramios sąžinės baisų likimą. 

Jėzaus kūnas Juozapo kape. Velykų subata. 
Visa nurimo. Jėzaus prieteliai, susirinkę į ma- 
žą kambarėlį, raminasi Jėzaus Motinos guodžia- 
mi. Tiesa, jie palaidojo Jėzų. Tačiau jie ramūs, 
nes jų sąžinės tyros. Kitaip yra su Jėzaus prie- 
šais. Nugalėtojai pasijuto esą nugalėti, Jiems 

Jėzus pavojingas ir gulintis kape. Sąžinės grau- 
žiami jie bėga pas Pilotą reikalaudami sargybos. 
Jie, užantspaudavę kapą, pastatė sargus. Sto- 
jęs užantspauduoto kapo akivaizdoje, šiame 
mąstyme Didžiosios Subatos nuotaiką svarstyk: 

I. Palaidotas Jėzus. 

II. Valdove, liepk sergėti kapą! 

III. Jie padėjo antspaudus ir kapą apstatė 

sargais. 

I. PALAIDOTAS JĖZUS. Evangelija sako: 
Ėmęs kūną Juozapas įvyniojo jį į tyrą drobulę 
ir jį paguldė savo naujame kape, kurį buvo iš- 
sikaldinęs uoloje; jis pririto didelį akmenį prie 
kapo angos ir nuėjo. Buvo gi tėnai Marija Mag- 
dalena ir kita Marija, sėdėjusios ties kapu (Mat. 
27, 59-61). Kodėl nuėjo Juozapas? Kur nuėjo 
Marijos? Kur susirinko Jėzaus artimieji subatos 
dieną? 

Juozapas ir Marijos nuėjo, nes Jėzaus kū- 
nas jau palaidotas. Jie parengė kapą, kūną sū- 
vyniojo į drobules, suvilgė kvepalais, padėjo, 
užrito akmenį ir nuėjo. Uola, didžiulis angos 
akmuo, tai Jėzaus kūno sargai pirmąją velykų 
naktį. Jėzus, baigęs atpirkimo darbą, tarsi, pra- 
našas Jonas, tris dienas išbus žemės viduryje. 
Jie padėjo Jėzų ir nuėjo. 

2. Kur nuėjo? Kur susirinko Jėzaus myli- 
mieji? Velykų nuotaika. Velykos tai išsivada- 
vimo, tai džiaugsmo šventė. Džiaugiasi Jeruza- 
lės gyventojai laikydamiesi senų papročių. Ta- 
čiau liūsta Jėzaus prieteliai slėgiami Išganyto- 
jaus laidotuvių. 

Paguldę Jėzaus kūną į kapą prieteliai susi- 
rinko į mažą Siono kalne kambarėlį. Tai Di- 
džioji subata. Tai diena pilna skausmo, liūde- 
sio, tylos ir vilties. Tai diena, kurią Viešpats 
padarė, kurioje parodė pasauliui pragaro per- 
galę. Tai diena, kurioje prasideda Nauja San- 
dora, Naujas Testamentas, nauja ir nesibaigian- 
ti Pascha. Jėzaus prieteliai susirinko ankšta- 
me kambarėlyje, kuriuos priglaudė ir ramino 
nuliūdusi Jėzaus Motina. 

3. Jėzaus prieteliai susirinko prie Marijos 
motiniškos širdies, nes kur nuliūdusieji ras ra- 
mybės, jei ne prie Marijos! Ji, tiesa, nešioja 
skausmo kalaviją savo motiniškoje širdyje. Ta- 
čiau ji guodžia susirinkusius ramindama: Ne- 
verkite! O, palaiminta draugyste prie Marijos 
širdies! Jėzus palaidotas. Paguodos nėra. Ta- 
čiau Marija šluosto Jėzaus verkiančiųjų aša- 
ras. Ramybė apgaubė Jėzaus prietelių kamba- 
rėlį. Subata prabėgo. Rūpestingosios Magdale- 
nos ruošiasi dar kartą Jėzaus kūną patepti kve- 
palais. O kaip ramu Marijos globoje! Marijai 
raminant skaudžiausi smūgiai pasidaro saldžios 
paguodos valandomis. Subata. Jėzus palaidotas. 
Ramios širdys ruošiasi Jėzui atiduoti paskutinį 
pagarbos patarnavimą! 

II. VALDOVE, LIEPK SERGĖTI KAPA! 
Meskime žvilgsnį sinagogos link. Ten kunigai, 
Rašto žinovai, tautos vadai. Jie švenčia Velykas. 
Jie valgo Paschą. Tačiau Jėzus jiems gyvas 
akyse. Evangelija sako: Kitą dieną, kuri yra 
po Pasirengimo dienos, vyriausieji kunigai ir 

parizėjai susirinko pas Pilotą, ir sakė: Valdove, 
mes atsiminėm, kad tas suvedžiotojas dar gyvas 
būdamas sakė: Po trijų dienų aš prisikelsių, 
Liepk tat sergėti kapą iki trečiai dienai, kad 
kartais neateitų jo mokiniai, jo nepavogių ir 
nesakytų liaudžiai: Jis kėlėsi iš numirusių. Tas 
paskutinis suklaidinimas bus piktesnis už pir- 
mąjį (Mat. 27, 62-64). O neramios sąžinės kir- 
mine! Tu niekad nepaliauji graužęs savo au- 
kos. Jėzus palaidotas, Velykų subata. Visi džiau- 
giasi. Tačiau nelaimingieji tautos vadai nerims- 
ta. Jie nepažįsta Velykų džiaugsmo, nes jų są- 
žinės jiems išmėtinėja. Ko skuba kunigai pas stab- 
meldį? Ko grūdasi Rašto žinovai pas Pilotą? Ką 
dar nori daryti su Jėzumi? 

1. Kunigai bėga pas Pilotą, nes jų sąžinė 
jiems išmėtinėja. Jie bijojo Jėzaus mokinančio. 
Jie drebėjo prie Jėzaus mirštančio. Jie dabar 
bijo Jėzaus paguldyto kape. Rodos miręs žmo- 
gus jau niekam nepavojingas. Tačiau Jėzus ir 
numiręs neduoda ramybės tiems, kurie jį suėmė, 
kaltino, teisė, numarino,. Kunigai, Rašto žino- 
vai skuba pas Pilotą prašydami saugoti kapą. 

2. Kunigai ir Rašto žinovai skuba pas Pilotą, 
nes jie prisimena pranašystes. Jei jie neskubė- 
tų, kaipgi įvyktų pranašystė? Kaipgi išsipildy- 
tų, ką Jėzus kalbėjo? Jėzus žadėjo po trijų die- 
nų keltis. Tačiau kas tam tikės, jei niekas ne- 
regės? Kas patvirtins pranašystę, jei ne Rašto 
žinovai? Jie žino, ką Jėzus kalbėjo. Todėl 
dabar neramūs. Jie, nepaisydami šventės, sku- 
ba į stabmeldžio rūmus, reikalaudami sargybos, 
kad Jėzus iš kapo nedingtų nepastebėtas, 

3. Kunigai ir Rašto žinovai subatos vakarė 
bėga pas Pilotą, nes jie jaučiasi nugalėti. Kaip 
galingai šaukė Piloto kieme: — Ant kryžiaus 
jį, ant kryžiaus! Greičiau, prikalki jį ant kry- 
žiaus! — Kaip piktai piktažodžiavo ant Golgo- 
tos stovėdami po kryžiumi: — Jėzau, nužėnk 
nuo kryžiaus, tikėsime tau! Šia, kuris bažnyčią 
griauji ir per tris dienas vėl pastatai, jei esi 
Dievo Sūnus nuženki nuo kryžiaus! — Jie jau- 
tėsi galingi. Tačiau Jėzaus mirtis, žemės dre- 
bėjimas, saulės užtemimas, bažnyčios uždangos 
skilimas supurtė neteisias jų sąžines. Jie nuga- 
lėjo, tačiau viduj jaučiasi nugalėti. Jie jaučia, 
kad Jėzus dar vis pavojingas, nora jis nuo va- 
kar guli kape. — Valdove, liepk sergėti kapą, 
nes tas Jėzus mums pavojingas. Mes jaučiame 
jo jėgą, ir mūsų širdžiai jis neduoda ramybės. 
— O baisus neramios sąžinės likime! Kuo gali 
būti išgydyta baisi sielos žaizda? Nei Jėzaus 
nugalėjimas, nei akmeninis kapas, nei velykų 
nuotaika nedildo nedorėlio nerimo! O Viešpa- 
tie! Duok man išvengti nedorėlio pergyveni- 
mų! 

III. JIE PADĖJO ANTSPAUDUS IR AP- 
STATĖ KAPĄ SARGAIS. Pilotas susigrau: 
žęs. Jo sąžinė irgi nerami. Jam Jėzus, taipgi - 
akyse. Jis nenori nieko daugiau girdėti iš 1ū- 
pų tų, kurie jį privertė daryti baisią šventva- 
gystę. Žydai reikalauja sargybos, tačiau Pilotas, 
sako Evangelija, jiems tarė: Jūs turite sargybą, 
eikite, sergėkite, kaip mokate. Ir jie nuėjo ir, 
padėję antspaudą ant akmens, apstatė kapą sar- 

gais (Mat. 27, 65 -66). Ko bijo žydai? Kam tos 
antspaudos? Kam tie ginkluoti sargai? 

1. Žydai bijo Jėzaus, nes jie atsimena pra- 
našystę. Jie bijo, kad atsikėlusio Jėzaus darbai 
nebūtų baisesni už pirmuosius. Jėzaus mokslas, 
stebuklai, negailestingas klaidų taisymas patrau- 
kė minias. Iškrypusieji tautos atstovai, nenorė- 
dami pamesti užsikirtimo klaidų, bijosi, kad 
Jėzus nesikeltų. Jėzaus atsikėlimas būtų baises- 
nis įvykis už visus, kurie lig šiol yra buvę. 
Jėzus gyvas vadindavosi Mesijumi. Ogi atsikė- 
lęs jis tikrai vadinsis Dievo Sūnumi. Kas +ta- 
da? Kas bus su mumis? 

2. Žydai užantspaudavo Jėzaus kapą. Kam 
tie antspaudai? Antspaudai tai autoritetingas 
Jėzaus prisikėlimo liudijimas. Antspaudomis 
žydai norėjo apsaugoti Jėzaus kapą. Kapas uo- 
loje. Anga uždengta didžiuliu akmeniu. Sker- 
sai ir išilgai akmens padėjo antspaudus, kad ka- 
pas pasiliktų nejudintas. Jie užantspaudavo Jė- 
zaus kapą viešai, net kareivių akyvaizdoje, kad 
tikriau pasireikštų Jėzaus atsikėlimo garbė. 

3. Žydai pastatė sargybą. Jie kapą apstatė 
sargais. Kam tie sargai? Taip. Sargai yra ne- 
ramios žydų sąžinės išdava. Jie, anot padavimo, 
net šešiolika vyrų pastatė saugoti Jėzaus kū- 
ną. Vargše parizėjau, Rašto žinove! Tu, gelbė- 
damas savo kailį, nejauti, jog Dievas tavo suge- 

, dusią širdį panaudoja stebuklingiems dalykams! 
| Tu užantspaudavai karstą, pastatei sargus. Ar- 
| gi trečią dieną tai visa nebus didesnei Jėzaus 
garbei? Argi tie sargybiniai nepasiliks Jėzaus . 

prisikėlimo nepermaldaujami liudininkai? Ar- 
gi tavo pastangos neprisidės prie Jėzaus die- 
vystės įrodymo? O, vargas nusidėjėliui kovo- 
jančiam prieš Dievą! Jis spardosi prieš aksti- 
ną, kuris skaudžiai sužeidžia jo kojas. Spardė- 
si žydai prieš Jėzų, bet tuomi jie davė nesu- 
griaujamą liudijimą, jog Kristus yra Dievo Gy- 
vojo Sūnus, kuris nužengė iš dangaus žmonijos 
atpirkti. O brangus Jėzaus Dievystės liudijime! 
Šimtmečiai bėga, ir niekas nepajėgia išdildyti 
Tavo, o Jėzau Vardo! 

Baigdami mąstymą, širdimi kilkime prie, Jė 
zaus Eucharistijos namelyje ir sveikinkime 
mūsų Dieviškąjį Išganytoją kalbėdami: Kris- 
taus siela, pašvęsk mane... 

Pasiryžimas: Šiandien, lankydamas Šven- 

" čiausį, atsiminsiu Jėzaus Dievystę. 

44. Mąstymas 
JĖZAUS SIELA PRAGARUOSE 


1. Prisimink gilią, kasdien kalbamą tikėjimo 


. tiesą: Tikiu... ir į Jėzų Kristų, kursai... ken- 


tėjo prie Poncijaus Piloto, buvo prikaltas prie 
kryžiaus, numiręs ir palaidotas, nužengė į pra- 
garus. (Credo) Ž 

2. O amžinybės Dieve! Suteik man gaivinan- 
čios malonės, kad mąstymo mintys sustiprintų 
mano tikėjimą į kasdien poteriuose kalbamą 
tiesą. 

Jėzaus mirtį pajuto dangus, žemė ir praga- 
ras. Dangus džiaugiasi, nes Jėzaus mirtimi per- 
maldauta Dievo teisybė. Žemė liūsta, nes ne- 
teko dieviško Mokytojo. Liūsta Jėzaus priete- 
liai, nes Jėzaus kūnas padėtas į kapą. Nerims- 
ta Jėzaus neprieteliai, nes jų sąžinės graužia 
negailestingas kirminas. Ogi pragaruose kas 
įvyksta? Ten džiaugiasi teisieji, nes teka išga- 
nymo saulė; dreba piktasis, nes Jėzaus siela 
žengia į pragarus. Jėzaus kūnas padėtas kape. 
Tačiau Jėzaus siela žengė į pragarus. Šią gi- 
lią tikėjimo tiesą prisiminti ir pašvęski šį mąs- 
tymą. 

I. Jėzaus siela žengė į pragarus. 

II. Jėzaus siela skelbia pergalę piktajam. 

III. Jėzaus siela neša džiaugsmą teisiesiems. 

I. JĖZAUS SIELA ŽENGIA Į PRAGA- 
RUS. Jėzus yra Dievas. Jis dangaus, žemės ir 
113 

net pragaro Viešpats. Atpirkimo darbas baig- 
tas. Tiesa, Jeruzalėje eina varžytinės dėl Jė- 
zaus kūno. Tačiau siela neša paguodos praga- 
rų tamsybėje esantiems teisiesiems. Bažnyčia 
kasdien įsakė kalbėti: Tikiu... nužengė į pra- 
garus. Kas tie pragarai? Kurios karalystės bu- 
veinė? Kodėl Jėzus žengia? 

1. Pragarai tai tamsybės vieta, nes ten trūks- 
ta nors ir silpniausio Dievo malonės spindulė- 
lio. O, kaip baisus šis prisiminimas! Kokis be- 
viltiškas likimas ten esančių? Pragarai, anot 
Dom Guėranger, tai vieta, kurioje gyvena Liu- 
ciperis, puikybės angelai, prakeiktieji. Jie turi 
savo namus. Ugnis jų kambariai. Ugnis jų visa 
paguoda. Liuciperio puikybė sukūrė pragaro 
ugnį, ogi nusidėjėlių nuodėmės pristato vis nau- 
jų ir naujų aukų. Jie kenčia ir neturi vilties 
kada nors išsigelbėti. Net ant kryžiaus miręs 
Jėzus tik padaugino jų kentėjimų beviltį. 

2. Pragarai, tai vieta, kurioje patalpinti be 
krikšto mirę kūdikiai. Jie, tiesa, nekenčia ug- 
nies skausmų, nes jie ne savo kalte pateko į 
tamsybes. Tačiau jie nemato Dievo, kaip kad 
kūdikiai mirę po krikšto. 

3. Pragarai, tai vieta, kurioje atgailojančios 
sielos dildo savo nuodėmių randus. Jos, tiesa, 
krikšto, atgailos sakramentais pradėjo mokėti 
nuodėmių skolas, tačiau nebaigusios išsiskyrė 
iš gyvųjų tarpo. Jos kenčia skaistykloje kol, 
anot Išganytojaus, atsimokės lig paskutinio pi- 
nigėlio. Jos kenčia baisų pasiilgimą regėti Di+- 
vą ir pasiekti amžiną dangaus laimę. Jų vil- 
tys išsipildys. 

4. Pragarai, tai vieta, kurioje lig Jėzaus mir- 
ties buvo Senojo Įstatymo patrijarkų, pranašų, 
Dievo teisiųjų sielos. Jos, nors gyvenime vaikš- 
čiojo Dievo įsakymų keliais, tačiau pragaruose 
laukė Išganytojaus, nes pirmapradė nuodėmė 
buvo palietusi jų nekaltybę. Jėzaus siela žengia 
į pragarus, kad teisiuosius nuvestų prie Vieš- 
paties sosto. 

II. JĖZAUS SIELA SKELBIA PERGALĘ 
PIKTAJAM. O kas supras baimę, kuri supur- 
tė Liuciperio buveines! Jėzus, tiesa, nepasiro- 
dė jų lindynėse, nes jie nebuvo verti matyti Išga- 
nymo saulės. Tačiau tamsybių sargai pajuto Jė- 
zaus pergalės šviesą išgirdę amžinai besikarto- 
jantį šauksmą: Atlikta! Jėzaus siela žengė į 
pragarus. Kodėl? 

1. Jėzus žengė, kad užgėdintų piktąjį pra- 
garo kunigaikštį. Ko neprasimanė pragaras prieš 
Viešpaties Teisųjį? Ko nekalbėjo per nedorė- 
lių lūpas? Kokių piktadarybių nevykino, kol Jė- 
zų prikalė prie kryžiaus? Tačiau Jėzus tarė: 
Atlikta! Tasai paslaptingasis Atlikta sujudi- 
no piktojo karalystę. Jėzus, taręs atlikta, žengia 
į pragarus piktajam skelbdamas baisų užgėdini- 
mą. O stebėtina atmaina. Tas, kuris manėsi su- 
naikinsiąs Jėzų, pasijuto esąs sunaikintas. 

2. Jėzus žengia į pragarus, kad piktasis prie- 
varta atiduotų Dievui garbę. O baisioji Jėzaus 
atsilankymo valanda! Liuciperis, pajutęs Jė- 
zaus Dievystės šviesą, puolęs nusilenkė. Dabar 
jis žino, ką reiškia Jėzaus vardas! Dabar jis 
mato, kas buvo tasai nusižeminęs Jėzus! Dabar 

jis pažįsta, kad Dievas, anot Šv. Pauliaus, iš- 
aukštino Jėzų ir dovanojo jam vardą, viršesnį už 
visus vardus, kad Jėzaus vardu priklauptų vi- 
soks kelys danguje, žemėje ir po žeme ir kad 
kiekvienas liežuvis išpažintų, jog Viešpats Jė- 
zus Kristus yra Dievo Tėvo garbei (Pil. 2,9-11). 

3. Jėzus žengia į pragarus, kad tamsybių ku- 
nigaikštis amžinai liktų nuteistas, kad būtų su- 
naikintas piktojo viešpatavimas, kad būtų su- 
traukyti nuodėmės pančiai, kad būtų atidarytas 
kelias iš tamsybių į Dievo šviesą. Jėzaus žen- 
gimu, anot paties Kristaus, įvyksta teismas pa- 
"sauliui: dabar šio pasaulio kunigaikštis bus iš- 
mestas laukan. Aš gi, kuomet būsiu pakeltas 
aukštyn nuo žemės visa patrauksiu prie savęs 
(Jon. 16,11). Jėzus jau pakeltas. Jis nuteisė 
piktąjį. Kristaus kryžius patrauks žmonių šir- 
dis. Jėzaus siela žengė į pragarus pranešdama 
piktajam pergalę. 

III. JĖZAUS SIELA NEŠA DŽIAUGS- 
MA TEISIESIEMS. Piktasis nugalėtas, praga- 
rai užverti, nuodėmės pančiai sunaikinti, Jėzus, 
mirtimi ant kryžiaus, dangų atidarė. Jėzaus 
kūnas guli antspauduotam kape, tačiau jo sie“ 
la žengia į pragarus. Ko žengia Jėzus? Ką neša 
tamsybėse esantiems ? 

1. Jėzus žengia į pragarus teisiesiems neš- 
damas dangiškos šviesos. Jėzus yra šviesa iš 
dangaus. Jis švietė žmonėms, tačiau žmonės 1a- 
labiau mėgo tamsybes, nes jų darbai buvo pikti. 
Jie, nemėgdami šviesos, Jėzų, šviesos šaltinį, 
užgesino ant kryžiaus. Bet ką sakau! Jie neuž- 

gesino. Jie tik atstūmė šviesos nėšėją pasilik“ 
dami klaidžioti tamsybių klaikumose. Jėzus mi- 
rė. Jo siela iš nedėkingojo pasaulio žengia. į 
pragarus, kur susirinkę: pirmieji tėvai, Ablius, 
patrijarkai: Abraomas, Izaokas, Jokūbas, Juo- 
zapas, pranašai, karaliai, šventieji Viešpaties 
rinktiniai, Juozapas Jėzaus globėjas, Jonas 
Krikštytojas, Jėzaus pirmtakūnas, Jokimas ir 
Ona, Marijos-Jėzaus Motinos tėvai, Elzbieta, 
Zakarijas, Jono Krikštytojo gimdytojai. Jėzaus 
išganingoji šviesa žengė į niurius požemius ir 
jie nušvito dangiška laime, 

2. Jėzus žengė, kad teisinguosius išvestų iš 
nuodėmės kalėjimo. Kas sulaikys Jėzų? Kas su- 
trukdys teisiuosius įvesti į dangų? Kuomet 
stiprus apsiginklavęs sergi savo kiemą, ramybėje 
lieka visa, ką jis turi: Bet jei stipresnis už jį 
užėjęs apgali jį, atima visus jo šarvus, kuriais 
pasitikėjo, ir išdalina jo grobį. (Luk. 11, 21). Lig 
Jėzaus nuodėmės pasėkos teisiuosius . lai- 
kė pragaruose. Jėzus mirtimi parbloškė praga- 
ro kunigaikštį, sunaikino jo galią ir neliko, kas 
teisiųjų sieloms trukdytų kopti prie Viešpaties 
sosto. Jėzus. yra tasai stiprusis kunigaikštis, ku- 
ris sutrynė pragaro galybę ir išliuosavo pa- 
vergtuosius. Tiesa. Teisieji nekentėjo pragaro 
kančių. Tačiau jie negalėjo regėti Viešpaties 
veido. 

3. Jėzus žengė į pragarus, kad teisiuosius 
vestų į dangų. O, kaip ilgai buvo laukta ši iš- 
ganymo valanda? Kiek tūkstančių metų sėdėjo 
Viešpaties rinktiniai su Karalium Dovydu vien- 

balsiai šaukdami: Aš turiu visuomet Viešpatį 
mano akyvaizdoje, nes jis yra mano dešinėje, kad 
nebūčiau pajudintas. Todėl mano širdis links- 
minasi ir mano liežuvis džiaugiasi, be to ir ma- 
no kūnas ilsėsis su viltimi; nes tu nepaliksi ma- 
no sielos mirusiųjų buveinėje ir neduosi savo 
šventajam matyti supuvimo (Ps. 15, 8-10). O 
džiaugsme! O paguoda! Jėzus žengia į praga- 
rus, kad su būriais išrinktųjų žengtų į dangų. 
O dangiška laime bešviečianti Kristaus sie- 
la! Tu žengei į pragarus, kad įvykintum teisy- 
bę, nubaustum nedorybę, paguostum teisiuosius, 
išvaduotum šventuosius! Tu apšvietei požemių 
tamsybes, ir teisiesiems. suteikei nenykstančias 
dangaus linksmybes. Duoki, o Jėzau, mano šir- 
džiai patirti džiaugsmo, kuriuo pripildei šven- 
tujų sielas, aš tavęs maldauju iš gilumos šir- 
dies kalbėdamas: Kristaus siela, pašvęsk mane!... 


Pasiryžimas: Nusiminimo valandomis tik 
Jėzuje ieškosiu paguodos! 

45. Mąstymas 
JĖZUS TRIS DIENAS. KAPE 


1. Įsivaizduok Jėzų ženklo reikalaujantiems 
parizėjams tariantį: Nes kaip Jona buvo tris 
dienas ir tris naktis bangžuvio pilve, taip žmo- 
gaus Sūnus bus tris dienas ir tris naktis žemės 
širdyje (Mat. 12, 40). 

2. O dangiškos išminties Dieve! Suteik man 
gaivinančios malonės, kad mąstymo mintys pa- 
dėtų suprasti gilią Jėzaus tris dienas kape pa- 
silikimo paslaptį. 

Darbas baigtas. Evangelija paskelbta. Sina- 
goga sugriauta. Teisieji paguosti. Jėzus tris 
dienas pasilieka tamsiame kape, kad atsikėlęs 
pastytų Naujojo Įstatymo Bažnyčią. Jėzus 
tris dienas pasilieka kape, kad būtų duotas ženk- 
las, kurio neišdildins laikai. Jėzus tris dienas 
pasilieka žemės širdyje, kad atsikėlęs patrauk- 
tų visus. Giliai kape pasiliekančio Jėzaus pa- 
slapčiai prisiminti susidaryk šiuos mąstymo 
punktus: 

I. Atliktas darbas. 
II. Sugriauta bažnyčia. 
III. Garbingas atsikėlimas. 


I. ATLIKTAS DARBAS. Evangelija sako: 
Nes taip Dievas numylėjo pasaulį, jog Sūnų 
savo vienatinį davė: idant kiekvienas, kuris į 


“ aną tiki, nepražūtų, bet turėtų gyvenimą amži- 

ną (Jon. 3, 16). Dievas yra meilė. Jis iš meilės 
sukūrė pasaulį ir leido pasaulio karalių — žmo- 
gų. Dievas, iš meilės, gelbėdamas nupuolusį 
žmogų, „siuntė savo vienatinį Sūnų, kad jį at- 
pirktų. Jėzus atpirkimą įvykdė. Jis tris dienas 
guli kape, nes: darbas, kuris jam buvo skirtas, 
atliktas. Kokis darbas buvo skirtas Dievo Sū- 
nui? Ką yra padaręs? Kaip padaręs? 

1. Jėzui buvo skirta Karalystės evangelija 
žmogui suteikti amžiną gyvenimą. Tai yra am- 
žinas gyvenimas: kad jie pažintų tave, vienati- 
nį tikrąjį Dievą, ir kurį tu siuntei, Jėzų Kris- 
tų. Aš pagarbinau tave žemėje, pabaigdamas 
darbą, kurį tu man davei daryti (Jon. 17, 3-4). 
Lig Jėzaus kas buvo pasaulyje? Buvo tamsy- 
bės, nes žmonės nežinojo nei Dievo, nei kelio, 
nei gyvenimo. Jie klaidžiojo stabmeldystės tam- 
sybėse. Jėzus atėjo. Ką atnešė Mokytojas iš 
dangaus? Jėzus atnešė dieviškąją Evangeliją, 
nurodė kelią, apšvietė tamsybes. Evangelija pa- 
skelbta, Dievas pažintas, kelias parodytas, at- 
pirkimo antspaudas užspaustas. Jėzus tris die- 
nas ramiai ilsisi kape. 

2. Jėzui buvo skirta įvykinti dangaus Tėvo 
valią. Kokia buvo Tėvo valia? Atsižadėti, pasi- 
aukoti, pamokinti, susinaikinti. Jėzus darbą at- 
liko šventai. Nuo Betliejaus tvartelio lig mir- 
ties ant kryžiaus Jėzaus vienintelis troškimas: 
išpildyti tavo, o Tėve, valią. Valia išpildyta. 
Auka paaukota, šviesa atidengta. Bažnyčia įkur- 
ta, mirtis nugalėta. Jėzaus kūnas tris dienas 
ilsis kape. 

3. Jėzui buvo skirta išgėrti kentėjimų tau- 
rę. Taip. Reikėjo Jėzui kentėti ir per kentėji- 
mus įeiti į garbę. Alyvų Darželis, kalėjimai pas 
vyriausius kunigus, stabmeldžius, teismai, nie“ 
kinimai, plakimai, erškėčių vainikas, kryžius, ge- 
ležinės vinys, piktažodžiavimai, niekinimai, ra- 
gotinė tai vis Jėzaus kančių taurės įtalpa. Jė- 
zus, kentėjimų taurę išgėręs lig dugnui, tris die- 
nas ilsisi kape. Taip. Išganymo darbas atliktas. 
Jėzus tris dienas ilsisi kape, kad garbingas kel- 
tysi naujiems uždaviniams. O paslaptingasis 
Atlikta! Ė 

II. SUGRIAUTA BAŽNYČIA. Jėzus kape, 
kad įvyktų, ką žydams yra sakęs. Ką sakė Jė- 
zus? Kokią pranašystę yra nurodęs? 

1. Jėzus kalbėjo įsikarščiavusiems žydams: 
Sugriaukite šitą bažnyčią ir aš per tris dienas 
ją pastatysiu (Jon. 2, 19). Viešpatie! Tavo kū- 
no bažnyčia jau sugriauta. Tu užmuštas ant 
kryžiaus ir jau. guli -uoloj iškaltame kape, kad 
ant tos uolos pastatytum Naujojo Įstatymo Baž: 
nyčią. Sinagoga užsikirto. Neverti jos vadai 
Dievui tarnauti atsisakė. Štai tu, o Jėzau, užda- 
rytas kape, kad iš jo, tarsi iš neišsibaigiančio 
upelio, ištekėtų Naujoji Sandora, tavo krauju 
įkurtoji * Bažnyčia. Pildosi pranašystė, kurią 
pirmųjų velykų proga skelbei žydams juos su 
botagu išvaikydamas iš bažnyčios. 

2. Jėzus kalbėjo, kad žydams nebus duotas ki- 
tas ženklas, kaip Jono pranašo: Nes kaip Jo- 
na ' buvo tris dienas ir tris naktis bangžuvio 
pilve, taip žmogaus Sūnus bus tris dienas ir 

tris naktis žemės širdyje (Mat. 12, 40). Ką tu, 
o Viešpatie, esi kalbėjęs, štai dabar jau įvyko. 
Tu paguldytas kape guli tris dienas, kad išei- 
tum į naują darbą gaivindamas Bažnyčią. Dide- 
lis buvo Jona. Jį Dievas siuntė -skelbti bausmę 
niniviečiams. Bet kas yra Jona? Jis yra tik vie- 
nas mirtingųjų Viešpaties tarnų. Kur eina Jona? 
Jis eina Ninivai pranešti Dievo valią, kad ni- 
niviečiai pasirinktų: arba atgailą ir Dievo gai- 
lestingumą, arba nedorybes ir sunaikinimą. Jona 
tris dienas išbūną didelės žuvies pilve, kad pa- 
sirodytų, jog Dievas su juo. Tačiau, o Jėzau, 
Dievo Gyvojo Sūnau, tris dienas esi žemės kape, 
kad garbingu atsikėlimu įrodytum, jog tu esi 
gyvybės ir atsikėlimo Viešpats. Jona ėjo Nini- 
vai skelbti Dievo bausmių. Tačiau tu, o Jėzau, 
keliesi visam pasauliui nešti evangeliją. Jėzus 
guli uolos kape, nes jį laukia naujas darbas. 
3. Jėzus kalbėjo: Ištikrųjų, ištikrųjų, sakau 
jums, jei kviečių grūdas nekris į žemę ir ne- 
bus apmiręs, jis pasilieka vienas. Jeigu gi jis 
bus apmiręs, jis neša daug vaisiaus (Jon. 12, 
24-25). Jėzus ugnies atėjo siųsti į pasaulį, ir 
nori, kad toji ugnis užsiliepsnotų. Jis, kaip tas 
kviečio grūdas, tris dienas guli uolos kape, kad 
neštų daug išganingų vaisių. Jėzus mirė visų 
apleistas, pažemintas, paniekintas, nors tris me- 
tus vaikščiodamas skiepijo meilės ugnį. Ug- 
nis prigesus. Kūnas apmiręs. Tačiau po trijų 
dienų jis kelsis, kad neštų daug išganymo vai- 
sių. Jėzus tris dienas pasilieka uolos kape, kad 
ant tos uolos pastatytų nesugriaujamą bažny- 

|| čią, kad duotų amžiais tveriantį ženklą, jog jis 
| Dievo Sūnus. Taip, Jėzus kape tai sugriauta 
Ė. bažnyčia, kuri po trijų dienų vėl bus atstatyta. 

į III. GARBINGAS ATSIKĖLIMAS. Jėzus 
tris dienas pasilieka kape, kad įvyktų garbingas 


Lai) 


S 
“ atsikėlimas. O stebėtinas Dievo Apveizdos su-- 
|. rėdyme! Niekas neįvyksta, kas nebūtų pranašų 
7 ar paties Jėzaus nusakyta. Jėzus pranašavo dvy- 
| likai: Štai, mes einame į Jeruzalę, ir įvyks, kas 
| per pranašus parašyta apie žmogaus Sūnų: Jis 
š bus paduotas pagonims, iš jo tyčiosis, bus plak- 
2 tas ir apspiaudytas, nuplakę jie užmuš jį, bet 
= trečioje dienoje jis prisikels (Luk. 18, 31-33). 
Ė Ką Jėzus pranašavo, dabar pildosi. 

. 1. Jėzus tris dienas guli kape, kad niekas 
„ neabejotų, jog jis tikrai miręs. Žiaurus pasike- 


sinimas prieš Jėzų buvo Rašto žinovų, nedoru 
tautos vadų. Jie šaukte šaukė, kad Jėzus ver- 
tas mirties. Jie reikalaute išreikalavo Piloto mir- 
ties ištarmės. Jie prikaldino Jėzų prie kryžiaus 
ir už jokius pinigus nebūtų jo gyvo paleidę. 
Beto, jei neprieteliai nebūtų numarinę Jėzaus, 
tai jį tikrai būtų pribaigusi jo artimųjų meilė. 
<“ Tik pažvelk į uoloje esantį kapą. Jis ankštas, 
užverstas akmeniu, užantspauduotas. Ogi kape 
Jėzaus kūnas panardintas kvepaluose. Jei Jė- 
zus nebūtų miręs ant kryžiaus, tai kvepalai per 
| tris dienas jį būtų pribaigę kape. Jėzus tris 
“dienas pasilieka kape, kad niekas neabejotų, jog 
jis buvo miręs. 
2. Jėzus tris dienas buvo kape, kad atsikė- 
lęs visus patrauktų prie savęs. Niekas neužžen- 

gė į dangų, kaip tik tas, kuris nužengė iš dan- 
gaus: žmogaus Sūnus, kuris yra danguje. Ir 
kaip Mozė pakėlė žaltį tyruose, taip turi būti 
aukštyn pakeltas žmogaus Sūnus, kad kiekvie- 
nas, kuris į jį tiki, nepražūtų, bet turėtų am: 
žiną gyvenimą (Jon. 2, 13-16). Mozė pakėlė va- 
tinį žaltį, visi tikėjo, nes tik kuris nuodingo 


žalčio įgeltas pažvelgdavo, tuojau' pasveikdavo, “ 


Jėzus buvo ant kryžiaus pakeltas, bet jam nie- 
kas netikėjo, nes jis buvo paskaitytas pačių 
menkiausių žmogumi. Tačiau Jėzus turi patrauk- 
ti visus, nes tik jis yra tiesa, kelias, gyvenimas. 
Tat, jis tris dienas pasilieka kape, kad visi ti- 
kėtų, kai jis kelsis iš numirusių. 


3. Jėzus tris dienas pasilieka kape, kad gar-- 


bingai atsikeltų. O mirtie, baisioji mirtie! Per 
nepaklusnumą, anot Šv. Pauliaus, nuodėmė atė- 
jo į pasaulį, per nuodėmę mirtis. Jėzus mirties 
Viešpats. Jis yra atsikėlimas ir gyvybė. Aš at- 
sikėlimas ir gyvybė; kas tiki į mane, nors ir 
būtų miręs, bus gyvas, ir kiekvienas, kurs gy- 
vas ir į mane tiki, nemirs per amžius (Jon.11, 
25-26). Jėzus tris dienas pasilieka kape, kad 
garbingesnis būtų atsikėlimas. Prikelti mirusį. 
yra reikalingas stebuklas. Tačiau prikelti patį 
save, kaip tu, o Jėzau, po trijų dienų esi pa- 
daręs, gali tik pats gyvybės Davėjas. Jėzus tris 
dienas išbuvo žėmės širdyje, kad garbingesnis 
būtų atsikėlimas, kad visi tikėtų, jog Jėzus bu- 
vo Dievas, Dievo Gyvojo Sūnus. O, palaimintas 
tris dienas žemės širdyje Jėzaus kūno buvime! 
Tavęs laukia garbingas iš numirusių atsikėlimas | 

Baigdamas mąstymą, pakelk širdį prie tris 
dienas kape pasiliekančio Jėzaus maldaudamas, 
| kad jo kančios apmąstinėjimai būtų sielos tik- 
“ ruoju išganymo balzamu. Pasveikink Jėzų su 
| tikru tikėjimu kalbėdamas: Kristaus siela, pa- 

| švęsk mane...! . 
Pasiryžimas: Artindamasis prie Šv. Komuni- 
7 jos gailesčiu ir ašaromis Jėzui mano širdyje 

jaukų paruošiu kapą! 

